
- Laba diena, daktare. 

— A, ponia Laukaitienė. Laba diena. Na, kaip jums sekasi? Kaip 
sveika? 

— Aš tai, dėkui Dievui, krutu po truputėlį. Tik va tas mano senis 
vis išdarinėja nesąmones. Vakar paliko įjungtą televizorių, tai ir ra- 
dau šįryt atsikėlus. Nežinau, net ką ir daryti. 

— Ką čia bedarysi. Deja, teks su tuo susitaikyti. 

— O gal, sakau, reikėtų kokių kitų vaistų? Tie, kuriuos išrašėt, ne- 
padeda. 

— Tai kad nėra jokių, deja. Gal kada kas ir išras? Tik mes kažin, 
ar sulauksim. O ir šie kainuoja nemažus pinigus. Visos lėšos, skirtos 
kompensuojamiems vaistams, jau išnaudotos... Pati suprantat. Ne 
nuo manęs priklauso... 

- Žinau, daktare, žinau. Bet, sakau, paklausiu. Tiesiog nebeįma- 
noma iškęsti. Taip visai nieko neprisimena, o su kiekviena diena vis 
blogiau. Naktį prišlapina į kibirą ir pastato spinton. Įsivaizduojat, 
kas būtų, jei nerasčiau. Visi drabužiai prasmirdę. O jeigu ką pasa- 
kau, tuojau užsipuola, kaltina mane, kad išsigalvoju. 

— Oje, oje. Tikrai nekas. 

— Ir neramus. Vis veržiasi kažkur. Dviračio ieško. Matai, turįs 
kažkokių reikalų. O kai klausiu, kur ir ko, tai nieko taip ir neatsako. 

— Gal tikrai turi? 

— Kas? Jis? Na, ką jūs, daktare. Kokių dar ten reikalų. Prisilakstė, 
kol jaunas buvo... 

— Užjaučiu, užjaučiu. Vargstat ir vargui galo nematyt. Ką pa- 
darysi. Vis daugiau žmonių suserga senatvine demencija. Serga ir 


prezidentai, ir milijonieriai. Jei būtų kokia pagalba, tai jie jau tikrai 
nepagailėtų savo milijonų, kad tik pasveiktų. 

- Gerai sakot, daktare. Jei jau tokie serga, tai ką čia mes, prasti 
žmogeliai. Nėra pagalbos... Na, tada netrukdysiu ilgiau. Palikau na- 
muose užrakinusi kaip mažą vaiką. Bijau ilgesniam laikui išeiti, nors 
šiaip lyg ir nesilaužia per jėgą. 

- Na, nors tiek gerai. Laikykitės, Laukaitiene. 

- Jau, matyt, teks. Kaip žmonės sako, kur dingsi žiemą basas... 


Po kojomis girgžda sniegas. Dešimt laipsnių šalčio. Ne tiek ir daug, 
lyginant su žiemomis prieš dvidešimt metų. Dabar, jei ir paspaudžia, 
tai kokią savaitę. Klimato atšilimas, ledynai, sako, tirpsta. Moteris 
eina per tuščią miestelį namų link. Šaligatviai vos „prabraukti“, pa- 
tvoriuose stūkso sustumtos sniego kaugės. Mediniai vieno aukšto 
nameliai užpustyti iki langų apačios, vatos prikrautos tarpulangės 
kai kur papuoštos sukarpytais blizgančiais popierėliais. 

— Visi sulindę į trobas, bijo persišaldyti, - murma pusbalsiu 
Adelė. - Nėra su kuo net žodžiu persimesti, savo bėda pasiguosti. 
Daktarė užsiėmusi. Kas jai darbo, kad džiūsta smegenys kažkokiam 
diedui. Ji jauna. Bet, antra vertus, ką ji gali padėti? Nieko. Viešpatie, 
kaip nusibodo. Kai sveikas buvo, tai nedaug užsisėdėdavo namuo- 
se. Tik ir lakstė visur vienas. Apžergia, būdavo, dviratį, ir papūsk į 
nugarą. O dabar niekam nereikalingas. Dabar ir aš jau gera. Dieve 
švenčiausias, kaip greit prabėgo gyvenimas. O ką mačiau? Karvės 
uodegą, runkelių laukus. Tas pats per tą patį, diena iš dienos. 


**+* 


— Na, ar nori valgyt? Sriubos išviriau. 

man vis šypsosi. 
- Tai pasakyk, kai norėsi. Ne tau šypsosi. 
— Iš kur tu taip viską Žinai? 


— Kaip ji gali tau šypsotis? Juk tavęs nemato. 

— Na, jau, žiūri tiesiai į akis ir nemato. Manai, kad žliba? 

— O Dieve švenčiausias, aišku, kad ne žliba, bet juk ji televizoriuj. 

— Na, ir kas? Tu taip sakai tik todėl, kad pavydi. O aš tikrai žinau, 
kad man šypsosi. 

— Tai nenori valgyt? 

— Ne. Atstok su ta savo sriuba, - sukikena patenkintas ir pamo- 
juoja televizoriaus ekranui. 

Moteris grįžta į virtuvę, prisipila lėkštę viralo ir sėdasi prie stalo. 

— Ir sugalvok tu man - „šypsosi. Tfu. Koks buvo mergišius, toks 
ir liko. Ne be reikalo sakoma, kad kuprotą tik mirtis ištiesins. Kai 
gyvos nebesišypso, tai bent iš paveikslo... 

Atsidaro durys, ir vyras įeina į virtuvę: 

— Matai, kokia, pati kemši, o man nepasiūlai. Jei pripuolamai 
nepamatyčiau, tai niekada nieko ir negaučiau. Žinau aš tave, tik ir 
lauki, kad badu nudvėsčiau. 

— Ką čia dabar vapsi? Juk neseniai klausiau, ar nenori valgyt? 

— Tu klausei? Na, gražiausia. Esi ne tik pavyduolė, bet ir melagė. 
Papasakosiu visiems kaimynams, kaip su manim elgiesi. 

- Aišku, klausiau. Sakei, kad nenori. Matyt, labai jau buvai su ta 
besišypsančia užsiėmęs, kad taip greit pamiršai. 

— Su kuo? O iš kur tu žinai? 

— Tai ar valgysi, ar ne? - keliasi nuo stalo. 

- Žinoma, juk visą dieną nieko burnoj neturėjau. 

— Kokia čia vėl naujiena? O kas valgė pusryčius? 

— Gal tu ir valgei, bet tik ne aš. 

Moteris giliai atsidūsta ir pripylusi lėkštę padeda priešais vyrą. 

- Šaukštą pasiimk, - sako sėsdamasi atgal. 

Vyras žiūri į ją ir tyli. 

- Na, kas vėl? Šaukštą iš stalčiaus pasiimk. 

Jis keliasi ir eina prie spintelės. Atsidaro šonines dureles ir ištrau- 
kia lėkštę. Grįžta prie stalo, padeda šalia. 


— O kam dar viena lėkštė? Kur šaukštas? 

- Tu čia man nekomanduok. Gali ir pati paduoti. Ką aš žinau, 
kur tuos šaukštus nukiši. Kiekvieną kartą vis kitur. Niekada nebu- 
vai gera šeimininkė, o kai pasenai, tai pasidarei visai niekam tikusi. 
Šaukštą duok. Sriuba atšals. 

Laukaitienė pakyla ir iš stalčiaus ištraukia šaukštą. 

- Še, valgyk. 

— Ką čia valgysi atšalusią. Pašildyk. 

- Pats pasišildyk. 

— Otu ką veiksi? 

- Ko kabinėjiesi? Matai, kad valgau. Kada spėjo jau taip atšalti? 
Bent paragauk pirmiausia. 

Vyras pasemia šaukštą viralo ir bando valgyti. Sriuba karšta, ir jis 
kas kartą pučia, norėdamas atvėsinti. 

— Sakai, atšalus, o vis tiek puti. 

- Tai ką, gal nori, kad gerklę išplikčiau? 

— Nenoriu, kad išpliktum, tik sakau, kad šildyt nereikia. 

— Na, gražiausia. Dar negirdėjau, kad kas šildytų karštą sriubą. 
Laikai mane visišku kvailiu? Šildyti... ir sugalvok tu man. 

Moteris tyli ir valgo, žiūrėdama į dubenį. „Viešpatie, duok man 
kantrybės...“ 

- Ar nupirkai pyrago? 

- Nupirkau. 

— Kiek sumokėjai? 

- Tris litus. 

- Ar to, kurį aš mėgstu? 

- To paties. 

— Tada gerai. 

— Kada valgysi? 

— Vėliau. Vakare. 

Toliau valgo tylėdami. Baigusi ji prisipila savo lėkštę dar kartą. 
Vyras taip pat paprašo pakartoti. 


— Ar nupirkai pyrago? 

- Nupirkau. 

— O kiek sumokėjai? 

- Tris litus. 

- Ar gavai mano mėgstamo? 

- Gavau. 

— Tada gerai. Suvalgysiu gabalą. 

- Dabar? 

- Žinoma. Ko laukti, jei nupirkai. 

Adelė išima iš spintelės plastiko maišelį ir išvyniojusi atpjauna 
storą riekę. 

— Su pienu valgysi ar su sriuba? 

— Bus gerai ir su sriuba. Kiek sumokėjai? 

— Tris... 

— Ar girdėjai, kad lentpjūvę uždarė? Antanas nori parduoti. Jau ir 
pirkėjas atsirado. Kažkoks turtingas iš Kauno. 

— Girdėjau... 

- Ir ką manai? 

- Ji jau seniai nupirkta... 

— Ką tu čia šneki? Tikrai?.. Kodėl man nieko nesakei? 

— Sakiau, ir ne vieną kartą. Kodėl ji tau taip rūpi? 

— Rūpi, rūpi... Gal aš norėjau ją pirkti? 

— Tai ko nepirkai? 

- Laukiau, kol nuderėsiu. O tu nieko nepasakei. Kada nupirko? 

— Prieš dvejus metus. 

— Ką? Negali būti. Ir tu tiek laiko tylėjai? 

Lentpjūvė pastaruoju metu tapo vienintelė tema, kuri dar domi- 
no Petrą Laukaitį, ir jis kalbėdavo apie tai beveik kiekvieną dieną. 
Tai buvo jo rūpestis ir svajonė, jo neviltis ir pyktis, kaskart suži- 
nojus, kad jau parduota... Lentpjūvė ir dar pora kitų temų, susiju- 
sių su moterų vardais. Kartais viena, kartais kita vis įsibraudavo į 
nykstančias smegenis, ir jis tapdavo neramus, netgi piktas, o neretai 


reikalaudavo, kad jo moteris tuojau pat eitų su juo į lovą... Paskui 
poreikis dingdavo ir prasidėdavo kaltinimai, kad žmona neištikima, 
o nesibaigiantys meilužiai tik ir sukiojasi apie langus. Tada Petras, 
išsitraukęs iš užkrosnio žarsteklį, eidavo aplink namą, grasindamas 
kažkam „sulaužyti kaulus“. Tiesa, ligos pradžioje būdavo ir visai nor- 
malių dienų, kai abu kalbėdavosi apie nesudėtingą buitį, vartydami 
nuotraukas senam albume ar žiūrėdami televizorių. Deja, tokios 
akimirkos tapo vis retesnės. Kaimynai taip pat beveik nebeužeida- 
vo. Bet kitaip ir negalėjo būti. Kam malonu nuolat atsakinėti į tuos 
pačius klausimus, klausytis tų pačių šnekų. Todėl šios ligos paliestas 
žmogus anksčiau ar vėliau tampa pasmerktas priverstinei izoliacijai. 
Tačiau blogiausia, kad tai nepraeina be pėdsako ir tiems, kurie būna 
tiesiogiai susiję su nelaimėliu. Iš pradžių šeimos nariai dar bando, 
pasitelkę kantrybę ir pareigos jausmą, viską toleruoti, bet su kiekvie- 
na praeinančia diena, savaite, mėnesiu ar juo labiau metais tos kan- 
trybės tampa vis mažiau, kol pagaliau apleidžia ir paskutiniai jėgų 
likučiai. Taigi ir Adelė blaškėsi savo jausmų pasaulyje, tai keikdama 
likimą, tai jam nusilenkdama. Bandė apsiprasti, tiesiog „nereaguo- 
ti . Galiausiai atsirado jausmas, panašus į neapykantą savo kažkada 
taip mylėtam vyrui, nes kiekvienas žmogus turi jam duotą ištvermės 
ribą, kurios peržengti dar nepavyko nė vienam Dievo sukurtajam. 

Kartkartėmis paskambindavo užsienyje gyvenanti duktė, ir mo- 
teris garsiai burnodama aimanuodavo, kad „senis visai nukvailėjo“. 
Deja, pastaroji, paskendusi savo rūpesčiuose, negalėjo niekuo pa- 
dėti. Taigi paguosdavo kaip mokėdama ir atsisveikindavo iki kito 
karto, o tarpai tarp skambučių nuolat ilgėdavo... Ir jos gyvenimas 
nebuvo toks, kokio tikėjosi. 

Kalbėjosi abi ir šiandien. O Adelė vėl prašė: 

— Paskambink, Julija, dažniau, taip seniai begirdėjau tavo balsą. 
Juk tu žinai, kaip man svarbu su tavim pasikalbėti. 

- Taip, taip, paskambinsiu. Laikykis. 

— Gal kada atvažiuosi? 


— Bus matyt... Pasistengsiu. 

— Gal nori pasikalbėti su tėvu? 

- Galiu. 

— Eikš, Petrai, Julija skambina, - įbruka į rankas telefono ragelį. 

- Julija? - žiūri abejodamas. 

— Taip, mūsų Julija. Ar jau pamiršai? 

— Na, kokia čia dar kalba? Aišku, kad nepamiršau. Julija. Laba 
diena, panele Julija. Malonu, malonu. Kaip jums sekasi? 

— Labas, tėti. Gerai sekasi. Kaip tu laikaisi? Ar sveikas? 

— O, dėkui, dėkui. Mes čia su žiema kariaujam. O kaip pas jus, 
ar labai šalta? Ar ne jūs buvot vakar televizoriuje? Manęs nuojauta 
neapgavo, kad paskambinsit. Malonu girdėti jūsų balsą. 

- Čia aš, tėti, tavo duktė. 

— O, taip, taip, kaipgi, Julija. Kaip jums sekasi? 

— Gerai sekasi, tėti, laikykis. Duok dar mamą, - jos balsas virpa 
nuo tramdomų ašarų. 

- Laikomės, ir dar kaip laikomės. Tai ačiū, kad paskambinot. Vi- 
so geriausio. Žmona, eikš. 

— Na, vaikeli? Dabar tiki, kad nelabai galima susikalbėti? 

- Bet jis manęs neprisimena!.. - kūkčioja, negalėdama susivaldy- 
ti. - Jis nepažįsta manęs! Viešpatie, kaip tai siaubinga. 

— Na, ko norėt, tu jau visi metai nebuvai pas mus... 

— Per metus nepamirštamas nuosavas vaikas. 

— Sakau, kad jam visiškai blogai. Negi manai, kad išsigalvoju? 

- Tave tai prisimena. 

- Juk aš su juo būnu kiekvieną dieną. To dar betrūktų, kad mane 
pamirštų. Nors... ką gali žinoti, kas dar laukia ateity... Atvažiuok, Ju- 
lele, kada tavęs laukti? - neatlyžta motina. 

— Aš negaliu atvažiuoti. Ne taip greit... Pati supranti, darbas. O 
kai būna atostogos, tai važiuojam kur nors prie jūros ar į kalnus. 

- A, na, aišku, aš juk nieko ir nesakau... Nors pati žinai, kaip tavęs 
pasiilgstu. 


- Žinau, mama, bet suprask ir tu mane. Tokie atstumai. Juk ne 
Lietuvoj gyvenu. 

- Taigi, vaikeli, kiekvienam savas gyvenimas. Galiausiai jam, ko 
gero, ir ne taip svarbu, bet mane baigia tas prakeiktas ilgesys už- 
graužti. 

— O, būk tokia gera, negraudink manęs dar daugiau. Kaip tu ne- 
gali suprasti? Jei neatvažiuoju, tai juk ne šiaip sau. 

- Nesupyk, dukra, bet ar tikrai tau viskas gerai? Gal tik nieko 
man nesakai? Ar tu tik dėl darbo? 

- Kiekvienam savos bėdos, mama... 

- Jaučia mano širdis, kad nesi labai laiminga, - provokuoja Ade- 
lė. - Sakau, ar ne geriau būtų, jei spjautum į viską ir grįžtum? 

- Na, aišku! - užsiplieskia duktė. - Mielai! Kurgi ne!? Tik įdomu, 
ką veikčiau sugrįžus?! Juk darbai laisvoj tėvynėj pakampėmis nesi- 
mėto. Sėdėčiau provincijoj ir žiūrėčiau pro langą į Nemuną. Ot, tai 
būtų laimė! Čia bent jau neblogai uždirbu. 

- Bet vis viena nesijauti laiminga... 

- Ir tu tikrai galvoji, kad namuose būčiau laimingesnė? Tu tikrai 
taip manai, mama? 

- Iš kur man žinoti?.. Kai niekur toliau Lietuvos nebuvau kojos 
iškėlus, - nusileidžia motina. - Tik man kažkodėl atrodo, kad sveti- 
mam krašte retas gali gerai jaustis. Iš tiesų gerai... Juk ne namai, kur 
viskas įprasta, vieni kitus pažįsta, be to, sava kalba, savos tradicijos. 

- Ne tradicijos svarbiausia, kad būtum laimingas. O juk ir Lietu- 
va jau seniai nebe ta. Kiek to garsaus lietuviško draugiškumo beliko? 
Vienas kitam tik ir žiūri, kaip gerklę perkąsti. Jau tada taip buvo, o 
dabar dar daugiau. Kuo didesnis skurdas, tuo piktesni žmonės. Su 
kuo tu bendrauji, kur beišeini? Iki parduotuvės, ligoninės, bažny- 
čios? Gerai tik tiems, kurie turtingi. Bet tokiems visur gerai. O ką aš 
būčiau veikusi, turėdama tą savo gerą specialybę, kai fabrikų nebe- 
liko? Taigi, jei jau apie tai kalbam, tikiuosi, supranti, kad vienintelė 
išeitis ir buvo išvažiuoti ir ištekėti už užsieniečio. 

— Ak, nežinau, nežinau, Julele, visada ten gerai, kur mūsų nėra. 

— Kad ir kiek to gerumo būtų, bet vis geriau, negu Lietuvoje. Na, 
bent jau man. 

— Gerai, gerai, vaikeli, aš juk nieko prieš. Tik man labai tavęs 
trūksta. Jei bent tėvas būtų normalus, tai nesijausčiau tokia vieniša. 
O dabar ir pasikalbėti nėra su kuo. Net drabužių išplauti geruoju 
neduoda. Kiekvieną sykį kariauti reikia. Juk negražu, jei kas užeis ir 
kvapą užuos. Apkalbės, kad neprižiūrėtas. O jau tos jo kalbos kalbe- 
lės, vis tos pačios. Tu net įsivaizduoti negali, kaip tas nervina. Jau ir 
laikrodžio nebepažįsta. Kai paklausiu, kelinta valanda, tai pyksta ir 
sako, kad pati galiu pasižiūrėti. Kartais žiopso ilgiausiai akis išpūtęs 
ir galiausiai klausia, ar dar rytas, ar jau vakaras. 

— Gerai, mama, baikim, daug pinigų „prikalbėsim“... - pradeda 
nerimauti Julija. - Paskambinsiu kitą savaitę. Laikykis. 

— Viso geriausio, Julike. Tik būtinai paskambink, nepamiršk. Ar 
tikrai paskambinsi? 

- Pa... 

Moteris padeda telefono ragelį ir įsižiūri pro langą. Toli, kiek 
akys užmato, driekiasi baltas laukas. Jų namas beveik pats krašti- 
nis, todėl niekas ir neužstoja vaizdo. O kadangi stovi ant neaukštos 
įkalnės, tai gali matyti net kitoje upės pusėje išsidriekusį Kidulių 
kaimelį su gelsvai dažytos medinės bažnytėlės bokštu. Upė užšalusi, 
bet ledas dar nepakankamai storas, todėl žmonės, norintys patekti 
į kitą jos pusę, eina per tiltą, nors ir tenka daryti didelį lanką. So- 
vietmečiu senajam Nemunėly buvo gausu žuvies. Vyrai gaudydavo 
žiobrius ir rūkydavo metalinėse statinėse. Paskui susėsdavo kieme 
ir ragaudavo dar karštus. Koks būdavo skanumėlis. Jau vien kvapas 
ko vertas! O ta tamsiai rusva, ties pelekais pašviesėjusi odelės spal- 
va, tas jos auksinis žvilgesys, slepiantis rausvoką sultingą Žuvieną. 
Susirinkdavo keli kaimynai, kalbėdavosi, bendraudavo. Visada at- 
sirasdavo ir „Stoličnos“ butelis. Gyvenimas, nors ir buvo nelengvas, 
bet gana ramus, paprastas. Visi dirbdavo, gaudavo panašias algas, 

kažkiek prisidurdami iš šalies, kažką užsiaugindami ar sužvejodami. 
Nors pinigų niekada per daug nebuvo, bet rimtai ir nepritrūkdavo. 
Dviratis, motociklas, mašina. Koks skirtumas? Svarbu, kad sukasi 
ratai, kad važiuoja. Kam „Zaporožietis, kam „Volga“. O kas neturėjo 
nieko, irgi ne bėda - važinėjo autobusu. Niekas „toli nekeliaudavo, 
niekas apie kitas šalis nieko konkretaus nežinojo, todėl jų labai ir 
nepasigedo. Na, bent jau tokie kaip ji, tie, kurie savo gyvenimą pra- 
leisdavo kaimuose ar provincijose. Kelionė į Kauną ar Vilnių bū- 
davo organizuojama darbovietės pasamdyta mašina bent kartą per 
metus kaip ekskursija ir pakliūti į norinčių sąrašą reikėdavo netgi 
šiokio tokio „blato“ Bet, tiesą sakant, nedaugelis ir jautė tą poreikį 
ten vykti. Kiekvienas turėjo savo gyvenimą, savo malonumus, ne- 
sudėtingą buitį, ir visi, regis, buvo patenkinti. Kaip buvo patenkinta 
ir ji, Adelė Laukaitienė. Tik kai duktė užaugo ir išvyko studijuoti į 
Kauną, teko kiek dažniau ir jai ten lankytis. Miestas jos neviliojo. 
Buvo per didelis, pernelyg judrus ir klaidus, dvokiantis mašinų iš- 
metamosiomis dujomis. O po apsilankymo jame visada skaudėdavo 
galvą, tad stengdavosi ten vykti kuo rečiau. Nors krepšiai su maistu 
nusverdavo rankas, tačiau kuriai motinai nerūpės vienintelis vaikas 
ir kuri nesistengs iš paskutiniųjų jo aprūpinti bent jau valgiu? 

Laukaitienė žinojo, kad duktė negrįš į tėvų namus, liks Kaune, 
ir buvo su tuo seniai susitaikiusi. Tik ar galėjo tada bent pagalvoti, 
jog likimas skirs daug didesnį atstumą, kurį įveikti senatvėje jai bus 
tiesiog neįmanoma. 

Niekas tada nežinojo, kaip bus. Visi vienbalsiai reikalavo lais- 
vės, nepriklausomybės, savarankiškumo. Bet kai ta laisvė atėjo, tada 
ir prasidėjo chaosas. Nes jau nebebuvo visi „maždaug lygūs“. Dar 
blogiau. Vieni tapo milijonieriais, kiti prarado, ką turėjo. Taip sun- 
kiai sutaupyti rubliai staiga nuvertėjo ir buvo pakeisti į dar mažiau 
vertesnes „vagnorkas“, o televizorius kas dieną rodė kažkokio banko 
reklamą: vyrą, stovintį ant jūros kranto su portfeliu rankoje ir kal- 
bantį apie Vakarus. 


Bet Adelės nejaudino, kas kiek neteko ar ką įsigijo. Blogiausia, jai 
atrodė, kad tūkstančiai iš tiesų pajudėjo į tuos išsvajotus Vakarus... 

Ji niekada nepamirš dienos, kai duktė, grįžusi į namus savaitga- 
liui, pareiškė, kad išvyksta į užsienį. 

— Kodėl, vaikeli? - klausė baisiausiai nustebusi. 

— O ko laukti? Juk visi važiuoja. Kuo anksčiau, tuo geriau. 

— Bet ką tu ten veiksi viena, be draugų ir pažįstamų, be mūsų? 

— Na, ir kas. Beveik visi mano draugai ruošiasi, o daug kas jau 
išvažiavo. Galiausiai niekas ir niekada nenumatys, kas gali atsitikti. 

— Kas jau čia atsitiks... 

— Ojei ims vieną dieną ir vėl uždarys sienas, kas tada? 

— Kaip tai - kas?.. Nieko. Tiek metų pragyvenom su uždarytom, 
gyvensim ir toliau. 

— Na, jau ne! Užsigraužčiau negyvai, jei pražiopsočiau tokią progą. 

— Bet juk tu ir čia gali visai neblogai gyventi, turi gerą darbą, 
susirasi vyrą. 

— Nenoriu lietuvio. Jei jau tekėti, tai už užsieniečio. Juo labiau 
kad čia, atrodo, tikrai nieko gero negali tikėtis. Pati matai, kaip vis- 
kas brangsta. Sviestas per kelias savaites net trigubai pabrango. O 
kas bus toliau? Be to, sugrįžti niekada nevėlu. Jei nepasiseks su vyru, 
tai bent užsidirbsiu pinigų, tada žiūrėsim. 

— Na, dėl to brangimo tai pritariu, tikrai baisu. Bet dar palauk 
kokius metus, kitus. Gal ir čia viskas susitvarkys? Gaila tavo specia- 
lybės, tiek metų mokeisi. Ten juk inžinierė tikrai nebūsi. 

— Aišku, ne, bet tiek jau to. Kiekvienas darbas geras, jei gali uždirbti. 

— Į kokius užsienius galvoji važiuoti, Julele? Ar į Ameriką? 

— Ne, Amerika per toli. Užteks ir Vokietijos. O jei pasiseks gauti 
vyrą, tai gal ir užsieny ko nors išsimokysiu. Bus matyt. Mano draugė 
daug prasčiau už mane atrodė, bet tik spėjo išvažiuot į Vokietiją, jau 
ir susirado. Taigi ir aš ten važiuosiu. Gal kam patiksiu? Juk kalbu 
visai neblogai. O laukti tikrai nėra ko, nes kai pasensiu, tai ir važiuoti 
niekur nereikės. Kuo greičiau, tuo daugiau galimybių. 


Taigi ne tik išvažiavo, bet netgi gana greitai ištekėjo. Tiesa, Adelė 
savo žento iki šiol gyvo taip ir nematė. Vien iš nuotraukų. Bet gal 
taip ir geriau. Juk vis tiek nesusikalbėtų. Kodėl jis niekada neatvyko 
jų aplankyti, sau tokio klausimo neuždavė. Gerai atrodė nuotrau- 
kose, ne prasčiokas, netgi viršininkas. Taigi ką jam čia veikti su jais, 
eiliniais žmogeliais. Tiek jau to. Kad tik dukrai būtų geras. 

Kaip greitai prabėgo laikas... Jau dvylika metų praėjo nuo tos 
dienos, kai Julija išvyko. Ištisi dvylika metų, o ji taip ir negali ap- 
siprasti. Dar blogiau. Ilgesys graužte graužia. Nors dėl tos ateities 
duktė tada buvo teisi. Viskas darėsi tik blogiau, ir Julytė būtų ti- 
krai likusi be darbo. Ten ji ponia, dirba kontoroje. Dėkui Dievui, 
bent neliko juodadarbė. O kad neatvažiuoja, ką padarysi. Kad tik 
jai ten būtų gerai, jie abu kaip nors... Antra vertus, kokį vyrą čia 
gautų? Visi tik geria ir geria. Štai kad ir jų kaimynas chirurgas. 
Toks, rodos, malonus vyras, nors prie žaizdos dėk, ir gražus, akių 
negalima atitraukti, bet kai tik savaitgalis, taip ir „gatavas“. Kitą 
jo kolegą net iš darbo išmetė. Žmonės pasakojo, kad ėjo girtas 
operuoti, o kitąsyk aprėkė pacientą, ko šis landžiojąs su savo li- 
gom, jam ramybės neduodąs. Varge, varge, kas tiems žmonėms 
tik ir pasidarė? Anksčiau, būdavo, išgeria kelis stiklelius, ir gana, 
o dabar kuo tolyn, tuo blogyn. O juk tada Adelė slapta net labai 
norėjo, kad jos Julikė su tuo kaimynu...Taigi ar netektų ir jai dabar 
kariauti su prasigėrusiu žentu? Anas vokietis bent negeria. Na, bet 
niekada negali žinoti, kas ir kaip geriau. Ką padarysi, kad ji tuose 
užsieniuose, svarbiausia - laiminga. Nes kur tik bepasiklausai, vis 
skyrybos ir skyrybos. Kiek teliko porų kartu? O jei ir gyvena, tai 
du svetimi po vienu stogu. Kaip ir jos pačios santuoka. Ar galima 
ją pavadinti laiminga? Tai jau tikrai ne. Kiek buvo visokiausių ne- 
susipratimų ir rūpesčių, gal tik per atsitiktinumą liko abu kartu. 
Kiek naktų išsėdėdavo rymodama prie to paties lango, laukdama 
nesulaukdama grįžtant Petro. Kiek ašarų išliejo, kiek prisiklausė 
„Užuojautos žodžių“ iš pavydžių draugių. 


Visos jai jo pavydėjo ir džiūgavo, kad neištikimas. Būtent iš jų 
Adelė ir žinojo, kad turi kitą. Ir ne vieną. O kaipgi kitaip? Juk tikrai 
išvaizdus vyras buvo ir šiaip ne pėsčias. Kiek kartų galvojo net skir- 
tis, bet, būdavo, pareina, suima vyriškai į glėbį, ir ji vėl viską atlei- 
džia savo Petreliui. 

Ar jis mylėjo ją? Na, žinoma, turėjo mylėti. Antraip nebūtų vėl 
ir vėl grįžęs. Gal jam tiesiog reikėjo tų kitų moterų kasdienybei pa- 
įvairinti? Galiausiai juk ne jis vienas toks. Kuris vyras spjaus į malo- 
numą, siūlomą už dyką? Juo labiau kai išgeria. Bet vėliau viskas nu- 
trūko, ir net gana anksti. Nebereikėjo nei kitų, nei jos. Gal tai buvo 
ligos pradžia, tik ji nepastebėjo? Bet jei ir būtų apie tai pagalvojus, 
kas iš to, ką tai pakeistų? 

Taigi mat, koks likimas. Gana trumpas gyvenimo džiaugsmas, 
paskui ašaros, pažeminimas ir galiausiai... še tau. Būk maloni - nu- 
karšink. Tačiau kiek metų tai truks? Dešimt? Dvidešimt? Gal dar 
ilgiau? Ir visada toks piktas, gero žodžio neišgirsi. 

Moteris žiūri į sniegu padengtus laukus, tiek kartų matytą vaiz- 
dą. Neviltis, sumišusi su bejėgiu pykčiu, veržiasi į mintis maištau- 
dama, reikalaudama, keldama liūdesį, nes jos pačios gyvenimas jau 
seniai apsiribojo tik namais. O jei kur ir išeina, tai tuojau pat baimės 
vejama skuba atgal. Kad tik kas neatsitiktų, kad neiškristų liepsno- 
janti malka, jei Petras pamirštų uždaryti krosnies dureles, nepaliktų 
bėgančio vandens, neužmigtų su degančia cigarete rankoje. Visko 
galima tikėtis, didžiausios nelaimės, kuri sunaikintų jos namus, to- 
kius mielus ir įprastus, atimtų įprastą egzistenciją. 

Blogiausia, kad jis nuolat ruošiasi kažką virti, ir būtinai tada, kai 
ji išeina į miestelį. O kai sugrįžta, randa pilną virtuvę dūmų ir pajuo- 
dusius, traškančius nuo karščio puodus. Niekada anksčiau nei virė, 
nei kepė, o dabar atrodo, kad tik apie tai ir galvoja. 

Atėjus vasarai - vėl kita bėda. Veržiasi prie Nemuno žvejoti ir 
neberanda kelio atgal. Eina vis tolyn ir tolyn. Kartą buvo pasiekęs 
net gretimą miestelį, Skirsnemunę. Ištisus septynis kilometrus su- 

korė. Tai mat kaip. O kam, jei ne jai, tenka eiti paklydėlio ieškoti? 
Varge, varge, kas galėjo pamanyti, kad taip bus? Jeigu būtų tada bent 
nujautus, jog taip atsitiks, kai pas tas svetimas vaikščiojo... Tikrai 
būtų išsiskyrusi. 

- Prakeiktos gyvatės! Kodėl dabar nė vienai nereikia? Šekit, pa- 
siimkit, pasprinkit, rūpinkitės! Juk tada taip varžėtės. O kas, jei ne 
žmona, visada lieka kvailio vietoje? Nes kai kelnės tuščios, tik ta- 
da ir prisimena, kad ją turi. Matai, jos pareiga rūpintis, kol mirtis 
išskirs. Fui, kad tave kur devyni velniai ant sartos kumelės į peklą 
nujotų, gyvuly tu pasmirdęs. Gražiausi metai... ką čia metai, visas 
gyvenimas - kiaulei po uodega! Jaučiuosi lyg šuo prie grandinės. 
Tikras kalėjimas savo gera valia. Lyg po žemėm gyva užkasta bū- 
čiau. Gerasis Dieve, už kokias nuodėmes nusipelniau merdėti kartu 
su juo? - burnoja Adelė. 


+++ 


Birželio vidurys. Vakarėja. Virš Nemuno nusidriekia lengvas rūkas. 
Adelė grėbsto gėlyną. Ji myli savo „botanikos sodą“. Nors ir nedide- 
lis, bet, išsidriekęs po langais pietinėje namo pusėje, džiugina akį au- 
galų įvairove. Metai iš metų ji renka sėklas, daigelius, nuperka vieną 
ar kitą krūmą, keičiasi su kaimynėmis. Viskas čia surūšiuota pagal 
spalvas, dydį ir žydėjimo laiką. Tai jos džiaugsmas, jos pasididžiavi- 
mas, jos paguoda. Kiek laiko praleidžia jame, nepastebėdama, kaip 
prabėga valandos. Net ir Petras dažnai prisėda ant medinio suolo po 
langu. Kartais sėdi abu, tylėdami žiūri į raibuliuojantį upės vandenį. 
Tai primena Adelei seniai praėjusį laiką, kai dar viskas buvo „pra- 
džių pradžia“, o Petras laikė apkabinęs ją per liemenį, taip pat sėdint 
ilgais vasaros vakarais prie naujai suręsto jų namo. 

Tik porą kartų Nemunas buvo išsiliejęs iš krantų ir „atėjęs“ iki 
durų. Nemažai namų, esančių toliau apačioje, netgi visas miestelio 
centras tada skendėjo vandeny, o siaurutė Imsrės vaga atrodė kaip 
tikras ežeras ir buvo pasiekusi ne tik šventorių, bet ir grasino su- 


plūsti į bažnyčios vidų. Laimė, jau trisdešimt metų nesikartoja joks 
potvynis. O anksti pavasarį, nors ir susigrūda ledų kalnai tai vienur, 
tai kitur, bet tuojau vėl išsiskirsto. 

Čia bene visų gražiausia miestelio vieta, kur upės delta, pradėjusi 
gana stačiai kilti, pereina į kitą lygmenį - didžiulę plokščią kalvą. Šalia 
namo esanti pieva, nusidriekianti iki senų žydų kapinių, - niekieno 
žemė. Todėl joje vietiniai gyventojai gano keletą dar likusių karvių. 


Suskamba telefonas, ir ji, šluostydamasi rankas marga prijuoste, 
skuba į vidų. 

— Na, kaip judu gyvuojat, mama? 

— O, Julyte, gerai, kad paskambinai. Jau maniau, bus kažkas atsi- 
tikę. Taip seniai begirdėjau tavo balsą. 

— Kas čia atsitiks. Gyvenu, ir tiek. Reikalai, darbas, pati supranti. 

- Suprantu, kaipgi, bet paskambint juk galėjai? 

— Galėjau... Na, pasakok, kas pas jus? Kaip tėtis? 

- Blogai, vaikeli. Labai blogai. Visai nebeturiu jėgų. Visur kišasi, 
išdarinėja nesąmones. Aną dieną kepiau kugelį. Ir ką tu sau manai? 
Nė nepastebėjau, kaip prisitaikęs pusę indelio druskos į tarkius su- 
vertė. Supratau tik, kai iškepė. Turėjau visą išmesti, baisi sūrybė. Li- 
kom be pietų. Vėl reikėjo virti. 

— Neleisk į virtuvę. 

- Kaip neleisi? Juk aš jo neįveikiu. Ką nori, tą ir daro. Buvo atėjęs 
kaimynas. Susėdo abu kambary, šnekėjosi. Lyg viskas ir gerai, bet ki- 
tą dieną sutinku parduotuvėj Antaniną, o ji ir klausia, nekaltą veidą 
nutaisius: „Girdėjau, kad Petrui valgyt neduodi. Ar teisybė?“ 

Net išsižiojau. Sakau, ką čia nesąmones paistai? O ji man: „Pats 
pasakojo.“ Tai matai, dukra, ką žmonės kalba. Ir, manau, tikrai tiki. 

— Na, jau. Kodėl turi tikėti? Juk visi žino, kad jis nieko neprisi- 
mena. į 

— Tiki ar ne, bet kalbos jau sklinda. Pikti liežuviai plaka. Dar 
klausia, kodėl jo niekur iš namų neišleidžiu. 

— Tai leisk. Tegu vaikščioja. 

- Dėl manęs - tegu. Bet tik visa bėda, kad namų neberanda. O 
kam paskui reikia eiti ieškot, jei ne man? Ne kartą teko net iš poli- 
cijos atsiimti. 

- Tikrai nekas... 

— Kada atvažiuosi, Julele? Dabar pas mus taip gražu. Koks mano 
gėlių darželis, kad tu matytum, niekas tokio neturi. Laikau atidarius 
langus, visas namas kvepia. Beveik visą laiką praleidžiu jame. Atva- 
žiuok. Pasėdėsim po langu kaip kadaise, pažiūrėsim į Nemunėlį. 

- Nežinau, negaliu pažadėti. Būtų gerai, bet turiu daug darbo. 
Gal rudenį? 

- Lauksiu... 

— Na, tai iki malonaus, mama. 

— Ką? Taip greit? 

- Skambinu kitu tarifu, jis labai brangus. Norėjau tik sužinoti, ar 
viskas gerai. 

- Iki, vaikeli. Iki... jei sakai, kad brangus. 

Ji padeda ragelį ir eina į virtuvę. 

- Julija skambino. 

— Aha. 

— Tavo duktė, Petrai. 

— Aha. 

— Ar prisimeni? 

— Ką? 

— Na, Juliją. Mūsų Juliją. 

- Prisimenu. Vakar buvau sutikęs mieste. Gerai atrodo, atjaunė- 
jus. Ko norėjo? 

— Nieko... 

— Skambino ir nieko nenorėjo. Gal apie mane teiravosi, o tu tik 
nesakai? 

- Julija toli, Petrai. Ji - Vokietijoj. 

- Negali būti. Aš juk vakar ją mačiau. Tu jau man tikrai meluoji. 

— Vakar tu niekur nebuvai, Petrai. Tai ir sutikti nieko negalėjai. 
O Julija - tavo duktė. 

— Ką čia paistai. Visai jau laikai mane kvailiu. Aš geriau Žinau, 
kur ir kada buvau, ką sutikau. 

— Gerai jau, gerai. Buvai, sutikai. 

— Na, matai. Ir nesiginčyk. Atsirado mat gudruolė. Va imsiu ir 
išeisiu pas Juliją. Galėsi raudoti viena. 

- Ale tik tu eik, Petrai. Nors ir tuojau pat. 

- Ir eisiu! O tu, sena boba, man nenurodinėsi! Valgyt noriu. 

— Taigi ką tik valgei pietus. 

— Kokius pietus? Nuo vakar nieko burnoj neturėjau! 

— Sėsk prie stalo, pašildysiu. 

— Nenoriu šildyto! Išvirk ko nors šviežio! 

- Išvirsiu, išvirsiu... 

- Ir greičiau judinkis! Visą gyvenimą buvai tinginė, o kai pase- 
nai, tai vos pajudi. 

— Na, dar tokios naujienos negirdėjau! Tinginė?! Kad tu liežuvį 
nusikąstum! Jei jau aš tinginė, tai kas tada darbininkė? Visą amželį 
nugaros neatitiesiau, - pyksta Adelė, sukdamasi apie puodus. 

- Jei sakau, tai žinau. Ar pašildei? Duokš greičiau! 

Moteris tylėdama padeda pilną lėkštę priešais maištaujantį vyrą 
ir išeina į kiemą. Prisimena, kad nepadavė šakutės, ir sugrįžta. Jis 
tebesėdi padėjęs rankas ant kelių ir žiūri priešais save. 

- Še šakutę. Valgyk. 

— Nenoriu! Ką tik valgiau pietus. Ar jau spėjai pamiršti? 

— Bet juk prašei? 

— Kas? Aš prašiau? Gal kas ir prašė, bet tik ne aš. O gal pas tave 
svečių yra? Kur mano šluota, aš tuoj paieškosiu, kas valgyt prašė. Ir 
sugalvok tu man. Valgyt. Ha. Kvaila boba. 

— Na, jei nenori valgyt, tai eik žiūrėti televizoriaus. 

— Čia tai gerai sugalvojai. Einu. O tu žiūrėk man! Užtiksiu su kuo 
nors, abiem bus riesta. 

— Gerai jau, gerai, tu „riesta. Aš būsiu kieme. Jei ko norėsi, pa- 
šauk. 

- Ko aš galiu iš senos bobos norėti? Jaunų užtenka, - sukikena 
patenkintas. 


Ji atsisėda ant suolo ir atrėmusi nugarą į medinę namo sieną įsiklau- 
so. Oras pilnas vasaros garsų. Čirškia nematomas žiogų orkestras, 
kažkur tris kartus sumykia karvė, primindama šeimininkei, kad ar- 
tėja melžimo metas. Siauroje smėlio juostoje prie pat vandens bėgio- 
ja du šunys. Ji atpažįsta kaimynų Margį. Kitas šuo, regis, nematytas. 
Toks didelis, ilgo plauko. Kaip gera taip sėdėti šiltą vasaros vakarą. 
Tik gaila, kad Julijos nėra šalia. Kai buvo dar maža mergaitė, jos 
abi būdavo tiesiog neperskiriamos. Kiek miškų kartu išmaišė, kiek 
pelkėtų kemsynų išbraidė. Arčiausiai esanti Dainių pelkė seniai jau 
išdžiūvusi... Bet tada, prieš daugelį metų, važiuodavo autobusu dul- 
kėtu žvyrkeliu Eržvilko link ir išlipusios mažoje stotelėje patrauk- 
davo per durpynus į patį jos vidurį. Jau tada ji buvo melioruojama 
ir tekdavo ieškoti siauresnės vietos, norint pereiti per plačius van- 
dens griovius, nuolat pastojančius kelią. O kai pagaliau po kojomis 
sulinguodavo drėgnų samanų kilimas, užkabindavo ant nudžiūvu- 
sio berželio megztinį ar šiaip kokią skiautę, palikdavo prie jos visą 
atsineštą mantą ir suklupusios ant kelių rinkdavo didžiules raudo- 
nas spanguoles. Pirma į metalinę dėželę, po to į gilią siaurą „terbą“. 
Uogos joje nesusitrindavo, o grįžtant būdavo galima užrišti ir užsi- 
mesti ant peties, kad nekiltų pavojaus išberti, netikėtai įsmukus iki 
juosmens į neretai pasitaikančias vandens pilnas samanų properšas. 
Užkandusios sviestu apteptos baltos duonos ir atsigėrusios iš stiklai- 
nio saldaus kompoto, vėl įnikdavo į uogas, kol pakrypusi į vakarus 
saulė primindavo, kad laikas traukti namų link, norint nepražiop- 
soti paskutinio grįžtančio autobuso. Ir vėl prasidėdavo nelengvas 
ėjimas atgal, smingant į rudą purią masę, šokinėjimas per meldų 
prižėlusius vandens griovius, pirma nusileidus jų stačiais šlaitais 

iki apačios, o paskui, atsidūrus kitoje pusėje, vėl ropščiantis į vir- 
šų. Nors pusmaišis uogų ir spausdavo pečius, bet kaip būdavo gera 
klampoti per tuos durpingus plotus, nusitęsusius, kiek užmato akys, 
dviese su dukrele, kuri taip pat didvyriškai žingsniuodavo šalia, vėjo 
nugairintais žandukais, nešdama krepšį su mantos likučiais: tuščiu 
stiklainiu ar nusivilktu rūbu. 

Jos Julytė visada būdavo kartu, todėl ir nereikėjo kitos draugijos. 
Tik kai susiruošdavo į nežinomus, atokiau stūksančius miškus, tada 
kviesdavo ką nors iš pažįstamų moterų, kad būtų kiek jaukiau šim- 
tamečių eglių prieblandoje. Bet tai būdavo reti atvejai. Su dukrele 
ji jausdavosi taip saugiai, lyg eitų lydima viso pulko sargybinių. O 
ir bijoti nebuvo ko. Retai kas nutikdavo. Niekas nieko nežudyda- 
vo, nieko rimčiau neapiplėšdavo. Kiekvienas turėjo darbą ir pini- 
gų paprastiems poreikiams patenkinti. Niekas nebadavo, o išlauž- 
ta sandėliuko spyna ir pavogti keli stiklainiai uogienės sukeldavo 
miestelyje kalbų tiek, kad užtekdavo keliems mėnesiams. Vagis taip 
pat greitai pagaudavo, nes visi pažinojo kiekvieną, ir vogdavo tik 
galutinai prasigėrę artimiausi kaimynai. Todėl susekti vagį būdavo 
visai nesunku. 

Kas neturėjo pinigų „pirktinei , gerdavo „samanę . O jei prisigėrę 
susimušdavo, nieko labai blogo neatsitikdavo, išskyrus porą sulau- 
žytų šonkaulių ar sukruvintų nosių. 

Kaip ji pasigenda to laiko, kai gyvenimas dar buvo prieš akis, 
nors ir pilnas kasdienių rūpesčių. 

O ir Petru tada negalėjo skųstis. Jos pirmoji ir vienintelė meilė. 
Tik Julytei paaugus prasidėjo tas lakstymas pas kitas moteris. Aštuo- 
niolika metų buvo išgyvenę kartu. Aštuoniolika harmoningų metų. 
Kodėl jis taip pasikeitė? Kas dėl to kaltas? Bet gal kiekviena, net pati 
darniausia pora anksčiau ar vėliau pasiekia tą ribą, kai meilę prade- 
da gožti nuobodulys, o kadaise buvęs toks gundantis kūnas tampa 
tiesiog atstumiantis ar, geriausiu atveju, pakenčiamas? Gal taip ir 
yra? Juk beveik kiekviena moteris slenkant metams apauga riebalais 

ar tampa panaši į sudžiūvusį šakalį, o kažkada taip žavėjusios lini- 
jos dažniausiai lieka tik apgailėtina buvusio grožio parodija. Ir kuo 
greičiau artėjama prie penkiasdešimties, tuo labiau jaučiama ta dė- 
mesio stoka, nors gyvenimas dar toli gražu nebūna pasibaigęs. Dar 
taip norisi mylėti ir būti mylimai: storai ir perkarusiai, raukšlėtai ir 
žilai. Bet, atrodo, pati gamta nustato savo dėsnius ir su kiekviena 
praeinančia diena vis garsiau rėkia į ausį: „Tu jau atlikai savo paskir- 
tį, moterie! Tavo suaugusios dukterys užėmė tavo vietą! Gražios ir 
viliojančios. Tokios pat, kokia ir tu kažkada buvai. Taigi susitaikyk 
su tuo, kad tavo laikas jau praėjo!“ 

Deja, Laukaitienei buvo labai sunku susitaikyti... O dabar dar ta 
Petro liga, tempianti ir ją kartu. Adelės nervai vis labiau krinka, pra- 
dėjo nemiegoti naktimis. Kartais taip ir norisi vožti samčiu per nu- 
garą, kai pradeda kabinėtis. Kantrybės vis mažiau, nors ir supranta, 
kad jis dėl to nekaltas. Kažin, kaip elgtųsi Petras, jei Adelė būtų jo 
vietoje? Tikrai nesiterliotų. Atiduotų į prieglaudą ar laikytų užraki- 
nęs palėpėj. Greičiausiai parsivestų kitą, jaunesnę. Aišku, kad taip ir 
būtų. Ar ne visi vyrai šitaip elgiasi? Kad juos kur... 

Ji niekada nepamirš to vaizdo, kai sykį, nuėjusi aplankyti sergan- 
čios savo jaunystės pažįstamos, rado ją užkištą už spintos. Gulėjo 
šlapimu prašvinkusioje lovoje, negalėdama atsikelti, ir buvo tokia iš- 
džiūvusi, kad iš pradžių Adelė net neatpažino. Jos vyras aiškino, kad 
nieko nevalganti, bet kai viešnia padavė atneštą pyrago gabalą, tai 
stvėrė ir susigrūdo visą į burną, lyg bijodama, kad neatimtų. Va tada 
Laukaitienė ir suprato, kas ir kaip... Bet ką ji galėjo padaryti? Taigi 
visi vyrai vienodi. Tik apie juos šokinėk, ir vis dar nepatenkinti. O 
kol viskas gerai, tai tiek ir tematai, gero žodžio neišgirsi. 

Moteris nueina prie šulinio ir prisipila pilną laistytuvą. Gėlės 
mėgsta, kai jas laisto vakare. Naktį gali geriau sugerti drėgmę. Jos 
gėlynas, jos pasididžiavimas, jos akių džiaugsmas. Kai blogai jaučia- 
si, visada ateina čia ir šiek tiek nusiramina. 

Miestas driekiasi žemai apačioje, atsirėmęs į laukiniais krūmais ir 
vynuogynais nusėtą kalną. Jo papėdėje raibuliuoja gana plačios upės 
vaga. Tamsiai pilko, lietaus pritvinkusio dangaus fone pačioje viršū- 
nėje stūkso pusiau restauruoti pilies griuvėsiai. Kiekvieną vakarą jie 
sušvinta keliais langais, o per Kalėdas pasipuošia šešiakampe žvaigž- 
de. Tą iš toli gerai matomą žvaigždę pilies bokšte uždega vakarui 
atėjus ir užgesina išmušus laikrodžiui dvyliktą. 

Julija stovi prie lango ir stebi gerai pažįstamą vaizdą. Saulė švie- 
čia kažkur iš nugaros, išryškindama kalno žalumą ir baltą namų tin- 
ką. Didžiulis vaivorykštės lankas tarsi teatro kulisai netikėtai nusi- 
driekia nuo vieno miesto krašto iki kito. Čia ji dažnai pasirodo. Net 
trumpam lietui nulijus sumirga pastelinėmis spalvomis, vėl greit 
išnykdama dangaus mėlyje. Bet dabar vaivorykštė skiria juodą dan- 
gų nuo miesto, lyg laikydama virš jo susikaupusius audros debesis 
ir leisdama saulei dar kurį laiką pažaisti namų stikluose. Šį kartą ji 
tokia didelė ir ryški, kad galima lengvai išskirti visą spalvų paletę, 
o mašinos sustoja tiesiog gatvėje ir žmonės išlipa iš jų pasigrožėti 
tikrai nekasdieniu reginiu. 

Šis rajonas, pristatytas naujų, gana brangių namų, nors ir tolokai 
nuo centro, labai vertinamas būtent dėl atsiveriančios panoramos. Ju- 
lija taip pat mėgsta stebėti apačioje išsiplėtojusį miestą, taip panašų į 
kitus, bet kartu ir skirtingą, dėl dažnai pasirodančios vaivorykštės. 

Štai ir dabar, nors pradeda lynoti, ji vis dar tebeplevena pilkame 
lietuje, perkopusi per kalną, tai išryškėdama, tai trumpam išnykda- 
ma debesyje. Ponia Krauzė tebestovi, negalėdama atitraukti akių, 
keistai jausdama, kaip tas reginys netgi atperka nelabai mielą buitį, 
kasdienes problemas darbe. Julijai atrodo, kad visai nesvarbu, kur ji 
būtų, kaip susiklostytų jos ateitis, šis vaizdas visada išliks kaip kaž- 
kas svarbu ir nepamirštama. 

Tiesa, ji labai mielai pasiliktų čia visam laikui, bet negera nuo- 
jauta jau seniai šnibžda, jog kada nors ir šis namas, šis gyvenimas 


25 


taps tik vienu praėjusio laiko etapu, kaip ir jos tėviškė ant tolimo 
Nemuno kranto, kur taip pat mėgdavo stovėti prie lango ir žvelgti į 
tolumoje nusidriekusį kaimą ir upę. 

Iš kur tos mintys, ji negalėtų konkrečiai pasakyti. Anuomet, ište- 
kėjusi už Liudviko ir gavusi darbą klestinčioje firmoje, jautėsi saugi 
ir apsirūpinusi visam gyvenimui. 

Tiesa, darbe tas saugumo jausmas truko labai trumpai, greit 
prasidėjo nesutarimai ir apkalbos už jos nugaros. Šefas vis dažniau 
kvietėsi į savo kabinetą netgi dėl mažiausių smulkmenų, kurių darbo 
kasdienybėje pasitaiko visiems ir visur. Iš pradžių Julija nesusigau- 
dė, kas dedasi, bandė teisintis, ieškoti išeities, kol pagaliau atsitokėjo 
ir suprato, kad viskas yra tik intrigų pasekmė. 

Ypač tą pajuto atėjus naujai viršininko pavaduotojai, „gryna- 
kraujei“, prieš kelias savaites išsiskyrusiai su vyru ir nesivaldančiai 
isterikei, kuri visada buvo tiesiog priešiškai nusiteikusi Julijos atžvil- 
giu ir demonstratyviai ignoruodavo ją arba su didžiausiu malonu- 
mu aprėkdavo, menkiausiai progai pasitaikius. 

Todėl ji pradėjo trauktis į save, užsisklendė. Bet ir tai negelbėjo. 
Intrigos tęsėsi toliau, sulig kiekviena diena sekindamos jos nervus. 


Nepatenkinto savo padėtimi žmogaus jutimai pasirengę ne tik pri- 
imti signalus iš išorės, bet atsiranda ir sunkiai tramdomas poreikis 
apie tai kalbėti. Taigi būtent dėl tos priežasties apie jo problemas 
sužino ir tie, kurie jokiu būdu neturėtų net numanyti. Tuo pačiu, 
žinoma, sau pakenkiama dar daugiau. 

Baimė, kad taip neatsitiktų, verčia tylėti. Todėl ir šiuo atveju pro- 
blema vis gilėja, kol galiausiai pasirodo pirmieji ligos simptomai, 
pasireiškiantys vis didesniu užsisklendimu savyje. Kalbama vis ma- 
žiau, o tyla, kuo toliau, tuo labiau veikia neigiamai, todėl žmogus vis 
aštriau jaučia vienatvę. 

Atsiribojimas nuo aplinkinių, kurie mus veikia neigiamai, viena 
vertus, yra teisingas, nes taip stengiamasi apsaugoti save, bet, kita 

vertus, visada atsiranda pavojus peržengti ribą, kai tas sąmoningas 
šalinimasis sukelia vienatvės pojūtį, o vėliau nugramzdina į visiš- 
ką izoliaciją. Nes kiekvienu atveju individui išgyventi vienam ne tik 
sunku, bet gal net neįmanoma. 

Taigi, nors ir tylėdama, Julija buvo priklausoma nuo kitų, nega- 
lėjo žengti nė žingsnio, negavus sutikimo ar neišgirdusi draudimo. 
Kadangi kiekviena terpė turi ne tik teigiamą (išgyvenimo), bet ir 
neigiamą (iškreiptus tarpusavio santykius) pusę, psichologinis spau- 
dimas tapo vis sunkiau pakeliamas. Tačiau įdomiausia, kad vietinių 
elgesys ne tik su ja, bet ir tarpusavy buvo gana panašus. 

Tiktai kodėl dėjosi tokie dalykai? Juk firmoje kiekvienas dirbo 
savo darbą ir niekas nepersidirbo. O gal dėl to kaltas buvo tas gar- 
susis „Boreout“ sindromas? Nes ne tik stresas, bet ir nuobodulys 
darbo vietoje yra toks pat pavojingas, išprovokuojantis norą pulti 
kitus, dažniausiai silpnesnius už save, norint būtent tokiu būdu jį 
kompensuoti. Nes, šiaip ar taip, panašūs dalykai vyksta ne vien tarp 
sunkiai dirbančių, bet ir tarp kontorose nuobodžiaujančių. 

Linkusi filosofuoti Julija ilgai galvojo apie tai, kol pagaliau padarė 
išvadą, kad intrigų ir noro kenkti esmė, nepriklausomai nuo darbo 
rūšies, glūdinti asmens sąmonėje, yra nepasitenkinimas savimi. Ir 
kuo daugiau galvojo, stebėdama koleges, tuo buvo tikresnė. Nes bū- 
tent šioje šalyje toks nepasitenkinimas tiesiog veržte veržiasi iš kiek- 
vieno pakalbinto lūpų. Aplink tik ir girdi, kaip viskas blogai, blogai, 
blogai. Bet visi svajoja, planuoja ir daug sau leidžia, neatsižvelgdami 
į savo galimybes, todėl savaime suprantama, kad, susidūrę su rea- 
lybe, staiga tampa labai nelaimingi, pradeda kelti klausimą, kodėl 
„jam sekasi, o man ne'? 

Problemos visada vienodos: kas negali išmokėti skolų už įsigytą 
brangų namą, kas per sunkiai dirba, turi per mažai algos gaunantį 
vyrą, nesutaria su kaimynu, ko neklauso vaikai (retai aktualizuo- 
jama tema), o kažkas, na, tiesiog nori nieko neveikti ir viską sau 
leisti (aktualiausia svajonė). Bet svarbiausia - ateities planai. Tokie 

didžiuliai, dažnai visai nerealūs, toks begalinis pasitikėjimas savimi 
ir... visai kitaip atrodanti kasdienybė. 

Viešpatie, kiek daug Julija tada nesuprato. Kaip ilgai vis dėlto 
truko ir kokia skausminga buvo jos integracija. Nepažindama šios 
šalies mentaliteto iš pradžių buvo tokia atvira ir draugiška. Visi la- 
bai daug klausinėjo, o ji noriai pasakojo apie save, dalijosi mintimis, 
svajonėmis, savo džiaugsmu. (Tai ir buvo visų didžiausia klaida.) 
Žodžiu, daug kalbėjo, net neįtardama, kad jos laimė klausantiems - 
rakštis akyje. Nes ji neturėjo teisės čia atvykti, kažkam nunešti iš 
panosės gerai uždirbančio vyro, būti jo mylima. Ji nepriklausė šiai 
šaliai, šiam miestui. Ji buvo tiesiog svetimšalė, kalbanti su ryškiu ak- 
centu. Bet Julija tada šito nežinojo. Malonios bendradarbės: visada 
besišypsančios, visada tokios draugiškos, visada klausiančios, kuo 
gali padėti... 

Taip, ji tikrai labai pasikeitė nuo to laiko. Kaip greit prabėgo tokie 
trumpi (tokie ilgi) dvylika metų. Betgi kada ji nustojo pasitikėti, kal- 
bėti apie save ir, svarbiausia, planuoti? Kai pagaliau įsitikino, kad tos 
šypsenos (visų!) nieko nereiškia, kad jos laimė kitiems kelia vieną vie- 
nintelį jausmą - pavydą ir norą žūtbūt pakenkti? O gal, kai suprato, jog 
kiekviena ateinanti diena gali vienu vieninteliu švystelėjimu sugriauti 
jos egzistenciją? Taip, būtent. Tada galutinai ir užsidarė savo kiaute, 
apsišarvavo nieko nereiškiančia šypsena ir nutilo visam laikui. 

Kai vieną kartą per kažkokį bendrą vakarėlį šefas (gal norėdamas 
tiesiog pasirodyti mandagus?) staiga paklausė, kokie būtent jos pla- 
nai, na, tarkim, po dešimties metų, Julija atsakė: 

— Negaliu nieko konkretaus pasakyti. Aš nieko neplanuoju. 

— Kodėl? Visi turi savo planų. Blogai, kad jūs neturit, - kažkodėl 
atrodė nepatenkintas. 

— Gal jūs ir teisus, bet, neplanuojant kažko konkretaus, išlieka 
labai daug atvirų galimybių. 

- Įdomu, įdomu... 

Ir tada ji staiga apsisprendė: 

— Kita vertus, svarbu, kaip į tai pažiūrėsim. Turiu galvoje tai, kad 
suplanuota ateitis kartais gali tapti ne palaiminimu, o prakeiksmu, 
nes nuolatinis siekimas užsibrėžto tikslo, nepaliaujamai susiduriant 
su kliūtimis, dažnai padaro žmogų, jei ne visišku ligoniu fiziškai, 
tai bent labai nelaimingu ir nepatenkintu savimi, kad vis nėra taip, 
kaip buvo numatyta ir tikėtasi. Galiausiai tikslo siekimas gali taip 
užvaldyti, kad ima stelbti kitus pojūčius. Gal iš pažiūros visai ir ne- 
reikšmingus, bet vis dėlto teikiančius gyvenimo džiaugsmą. Juk ne 
be reikalo sena išmintis sako, kad nepatenkinto žmogaus veidas yra 
šėtono veidas. Tai reiškia, jog savimi nepatenkintas žmogus, net- 
gi gana dažnai, tiesiog pradeda ieškoti pasitenkinimo, sąmoningai 
kenkdamas kitiems, kad ir jie nesijaustų gerai. Taigi būtent taip at- 
siranda poreikis kenkti dėl paties kenkimo. Aš nenoriu tapti tokiu 
žmogumi. Jų ir taip pakanka... 

— Keista teorija, - atsakė jis. - Jums, kaip svetimšalei, matyt, ne- 
lengva... integruotis, jei kyla tokių minčių. 

— Aš nemanau, kad esmė integracijoj, nors, atvirai kalbant, juk ir 
ne paslaptis, kad atvykėliui, lyginant su čia gimusiais, reikia dėti kur 
kas daugiau pastangų ir energijos, norint pasiekti tą patį. O dažnai ir 
visai neįmanoma to padaryti. Todėl tiesiog tenkinuosi tuo, ką turiu, 
nieko neplanuodama. 

— Hm, atrodo, esat protinga moteris... Buvo malonu pasikalbė- 
ti, - apsisuko ir nuėjo. 

“ O Julija jau gailėjosi savo žodžių, galvodama apie galimas pasek- 
mes, tuo pačiu gerai suprasdama, kad visko numatyti jos situacijoje 
tiesiog neįmanoma, ir tik po kurio laiko pastebėjo, kad būtent jis 
pradėjo mažiau kabinėtis. Vadinasi, šį kartą atvirai išsakyta nuomo- 
nė išėjo į naudą. O gal jis pagalvojo apie save ir pritarė? 


+++ 


Rudenėja. Bet dienos vis dar šiltos. Rytais per pievą nusidriekia per- 
matomi voratinkliai. Siūbuoja vėjyje, berdami nuo savęs skaidrius ra- 

sos lašelius, o tuos, kurie nenukrenta, dieną išgarina saulė. Rūkas virš 
Nemuno laikosi vis ilgiau ir kartais išsisklaido tik gerai įdienojus. 

Adelė stovi tarpduryje ir žvelgia į tolį. Dar kelios savaitės, ir pra- 
dės gelsti medžių lapai, o kitame krante išsidriekęs kaimas sumar- 
guos įvairiausiomis spalvomis. Ten daug medžių: klevų ir kaštonų. 
Vienintelė ir labai ilga gatvė jų tikrai nestokoja. 

Viešpatie, koks gražus pasaulis... Julija neatvažiuos. Atostogos 
jau baigėsi. Jas praleido Australijoje. O ji taip laukė, taip tikėjosi. 
Gaila. Na, bet ką padarysi. Kiekvienas turi savo gyvenimą. Gal bent 
pavasarį pasirodys? Juk turi kada nors apsilankyti. Čia jos tėviškė, 
namai, kuriuos kažkada taip mylėjo. 

Laukaitienė nulipa porą laiptelių į kiemą ir pasuka prie gėlių dar- 
želio. Staiga sustoja kaip įbesta, negalėdama patikėti savo akimis. 
Iš tokio gražaus gėlyno pačiam vidury likę tik apgailėtini, nugeltę 
kupsteliai. 

— O dangau!? - eina aplink, kilnodama nuleipusius lapelius. - 
Juk vakar dar buvo viskas gerai. Atrodo, lyg kažko būtų užpilta... 
Kas galėjo taip pasielgti ir kodėl? Pavyduoliai kaimynai? Žinoma, 
taip ir bus. 

Apsiverkė moteris. Išėjo į miestelį ir guodėsi kiekvienam sutik- 
tam pažįstamam. Visi užjautė, ramino, kad dėl žolių nereikia taip 
krimstis, esą ir blogesnių dalykų. Taip, žinoma, sakė ji, bet lengviau 
nuo to netapo. 


Praėjo dar savaitė, pradėjo vysti ir kitos gėlės, kurios iš pradžių dar ža- 
liavo. O ji tik skėsčiojo rankas, beviltiškai stebėdama nykstantį darželį. 

- Jei tikrai manai, jog kažkas tyčia kenkia, tai aš, būdama tavo 
vietoje, pasekčiau, - patarė kaimynė. - Bet gal šiaip koks amaras už- 
puolė? Maža, kas gali būti. 

Adelė grįžo į namus ir nusprendė paklausyti patarimo. Pradėjus 
temti nuėjo į kambarį, iš kurio galėjo geriausiai matyti darželį, atsi- 
sėdo prie lango, pasiėmė mezginį ir pasiruošė nakčiai. 

Patekėjo mėnulis ir lėtai keliaudamas dangumi stebėjosi, žiūrė- 
damas į tamsoje mezgančią moterį. Nors ir turint užsiėmimą, laikas 
slinko lėtai, naktis atrodė labai ilga. Nieko neįvyko. Joks šešėlis ne- 
sujudėjo kieme. Pagaliau pradėjo švisti. „Gal sužinojo, kad ruošiuosi 
saugoti? O gal pati patarėja guli lovoje ir kikena į saują, žinodama, 
kad laukiu. Juk vis tiek beveik viskas sunaikinta. Tai kam rizikuoti?“ 

Balzgana žara slinko iš rytų, pamažu žadindama dieną. Perštėjo 
akys: 

— Kvailystė tas sekimas, - pyko Laukaitienė. - Tik pervargau ir 
nieko nepešiau. Reikės nors kiek prigulti po pusryčių. 

Ji jau kėlėsi eiti, kai kitam kambary pasigirdo žingsniai. Trink- 
telėjo lauko durys, ir kieme pasirodė Petras, nešinas kibiru. Pasuko 
gėlyno link ir lyg niekur nieko šliūkštelėjo geltoną skystį. Paskui pa- 
sidairė po kiemą, pasikasė pakaušį, nusičiaudėjo, nusispjovė ir vėl 
sugrįžo į vidų. Moteris suspaudė rankomis smilkinius ir kurį laiką 
stovėjo, jausdama delnuose jų tvinkčiojimą. 

„Tai štai kur šuo pakastas. O aš, kvailė, kaltinau kaimynus. Ir net 
į galvą neatėjo...“ 

Ji eina į virtuvę ir žiūri į sėdintį prie stalo vyrą: 

— Kodėl, Petrai? 

— Ką sakai? 

— Kodėl tu pili kibirą ant mano gėlių? Visas nudeginai. 

— Apie kokias dar gėles šneki? Ką čia vėl išsigalvoji? Tau kad tik 
kabinėtis. Ką darau, vis negerai ir negerai. Ot išeisiu vieną dieną, 
tada galėsi viena kukuoti. 

— Nešdinkis tu greičiau nuo mano galvos! Visas gėles, mano 
triūsą, mano vienintelį džiaugsmą suniokojai! Kad tave perkūnas 
nutrenktų, tu netikėli! - pravirksta neišlaikius. - Viešpatie, už ką? 
Kodėl davei man tą kryžių?! 

— Na, ko čia žliumbi, valgyt duok! 

— Nesulauksi! - trenkia durimis ir grįžta į kambarį, kuriame 
praleido naktį. Netekusi jėgų žnekteli į fotelį ir sriūbaudama 

šluostosi byrančias ašaras: - Jau niekada jis nebebus, koks bu- 
vo. Kad ir atsodinsiu, vis viena nebesurinksiu visų rūšių, kurių 
per ilgą laiką buvau įsigijus. Tai neįmanoma. Kiek dangstydavau, 
kad nesušaltų, kaip saugojau, ir še tau, viską taip beprasmiškai 
praradau. 

Adelė dar kurį laiką verkia, kol pagaliau nuovargis įveikia, ir ji 
užsnūsta. Nubunda purtoma už peties. Petras stovi šalia: 

- Ko miegi dieną? Gal sergi? Nueik pas daktarą. 

Ji keliasi ir žvilgteli į laikrodį. Neilgai miegota. Gera valanda. Bet 
galva kiek blaivesnė. Kiek čia senam žmogui to miego ir reikia. 

— Ar pavalgei? 

— Užkandau šiek tiek. 

— Tai gal ko pašildyti? Ką valgei? 

— Nežinau. Sotus. Išvirk pietums bulvių košės. 


Ant virtuvės stalo pripjaustyta duonos riekių, lėkštėje ištepliotas 
sviesto gumulas, nugertas iki pusės pieno butelis. Adelė suran- 
kioja ir sudeda į maišelį duoną, suvynioja į pergamentą sviestą 
ir padeda į šaldytuvą. Atsigeria pieno tiesiog iš butelio ir susi- 
randa pradėtą mezginį. Ji visada jo imdavosi, kai būdavo sunku, 
kai slinkdavo ilgos vienatvės valandos. Neretai megzdavo net 
svetimiems, taip užsidirbdama papildomą pinigėlį. Taigi ir dabar 
nesąmoningai ieškojo užsimiršimo, nes skausmas buvo sunkiai 
pakeliamas. 


*X* 


Trinkteli lauko durys, ir Julija žino, kad grįžta vyras. Name, be jų 
abiejų, niekas daugiau negyvena. Pakyla ir eina pasitikti. 

— Labas, mieloji, - sveikinasi, pabučiuodamas į skruostą. - Jau 
namuose? 

— Grįžau kiek anksčiau. Turiu užsidirbus porą viršvalandžių. Gal 
kur išeisim šį vakarą? Pasivaikščioti ar į kavinę? 

— O, ne ne, esu pavargęs. Kitą kartą. 

— Vakarienės valgysi? 

— Kad ne. Esu sotus. 

— Kur pasisotinai? 

— Buvom restorane... su kolegomis. 

- Ir vėl? O su manimi nereikia? 

— Na, neieškok priekabių. 

— Neieškau. Tik noriu pasakyti, kad mes jau net labai seniai tebu- 
vom kur nors kartu išėję. Gyvenam po vienu stogu, tai ir viskas. 

— Ak, pabaik. Ko tau trūksta? Juk viskuo aprūpinta. 

— Man trūksta tavęs, Liudvikai. Supranti? Tavo dėmesio. 

- Ne maži vaikai esam, kad susikibę už rankučių vaikščiotume, 
mieloji. 

Jis sėdasi į fotelį ir atskleidžia laikraštį, o tai turi reikšti, kad dis- 
kusija baigta. Tas prakeiktas abejingumas. 

- A, tiesa, Julija, nupirkau naują romaną. Gali pradėti skaityt. 

— Apie ką? 

— Nežinau. Kiti pirko, tai ir aš. Kažkokia banalybė. Atrodo, apie 
meilę. 


Julija paima į rankas knygą ir atsiverčia pirmą puslapį. „Mat kaip? 
Apie meilę... Banalu, lėkšta, paviršutiniška... O kas, po perkūnais, 
gyvenime ir yra svarbiausia, jei ne meilė, ne jausmai? Kas nebanalu 
ir nelėkšta? Trumpas seksas ant šefo rašomojo stalo ar tuščioje rū- 
binėje? O gal viešbutyje su šampano buteliu ir raudona rože?.. Kai 
norima, viską galima vadinti banalybe. Bet kažkodėl žmonėms vis 
dėlto patinka būtent tos „nesąmonės“, tas „toks naivus pasaulis“. To- 
dėl ir skaitoma apie tai, nes jis visai kitoks, negu realus gyvenimas, 
kita vertus, bent jau leidžia pasvajoti, kad gali taip būti. Kiekviena, 
net trumpiausia, istorija su gera pabaiga yra labiau skaitoma, negu 
ta, kuri sukelia neigiamas emocijas. Jau vien todėl, kad realiame gy- 
venime blogio ir taip pakanka. Galiausiai kuris iš mūsų slapčiomis 

nesvajoja apie tą gerą, tik gerą, pabaigą? Kai tiek problemų šeimose, 
kai kartu išgyvenam mums brangių žmonių nelaimes, kamuoja sun- 
kios ligos ir apskritai, kai visur taip nesiseka? Būtent. Visada ir visur 
mes viliamės, kad gal dar bus gerai, dar viskas susitvarkys. O kai vis 
dėlto taip neįvyksta, atsidūstam ir liūdnai pasišaipom: „Kvailystė. Ir 
ko aš tikėjausi? Juk istorijos su gera pabaiga ar didele meile būna tik 
romanuose.“ Bet, deja, noras, kad ir mūsų pačių gyvenimas būtų 
panašus į tuos „dėmesio nevertus paistalus“, vis viena išlieka. 


Julija bando skaityti. Kaip ir kiekvieną kartą. (Kas jai telieka?) Taip 
praeina bendri vakarai: abiem skaitant. Paskui - žinių laida ar spor- 
tas, ir einama miegoti: „Labanakt, mieloji.“ „Labanakt, mielasis“. 
Fui. Kaip du pensininkai. Nesąmonė! Kas atsitiko? Kodėl? Julija įta- 
ria, kad jis turi kitą, nes tokie vakarai jai ne naujiena. Jie kartojasi vėl 
ir vėl, kol galiausiai jos vyras ima ir staiga visai nustoja ja domėtis. 
O to priežastis gali būti tik kitos moterys. Ir kaip kitaip? Juk ne toks 
ir jaunas, kad galėtų vežti dvigubą krūvį... Bet šis kartas net gana 
ilgai užsitęsė. Labai, labai ilgai. Taip, penkiasdešimt penkeri - tai ne 
trisdešimt. Todėl ir pavargęs. Todėl ir „Labanakt, mieloji“. 

Pastaruoju metu net ir savaitgaliais nubudęs rytą strykteli taip 
greit iš lovos, lyg tikrai būtų trisdešimtmetis. Viskas aišku, dėl ko. Ji 
jo nebedomina. Jis jos nebenori. 

Julija nežino, ką daryti. Iš pradžių bandė puoštis. Pirko dailius 
rūbus, ir viršutinius, ir apatinius, bet vyras net nepastebėdavo. 
Paskui nustojo pirkti ir vaikščiojo su nudryžusiu megztiniu. Ir to 
nepastebėjo. Buvo liūdna, kankino nežinia, baimė dėl ateities. To- 
dėl ir pradėjo laukti, kada jis ims ir pasakys: „Atleisk, mieloji, bet 
manau, kad atėjo laikas mums skirtis.“ O kad taip vieną dieną bus, 
vis mažiau abejojo. Juk ji jau artėja prie keturiasdešimties. Vadina- 
si, kaip Liudvikas kažkada buvo sakęs, „galiojimo data pasibaigė“. 
Ir sugalvok tu man, lyg kokiam daiktui. Tik kodėl vyrams tas „ga- 
liojimas“ niekada nesibaigia? Kvailystė. Baigiasi ir jiems. Bet, kai 

atsiranda tokių, kurios nori pasinaudoti jų storomis piniginėmis, 
tai ir įsivaizduoja, kad jiems senatvė tikrai negresia. O neseniai 
vienas nužilęs ir gana žinomas dėdulė, vedęs trisdešimt penkeriais 
metais (!) jaunesnę žmoną, net televizijos laidoje gyrėsi pašėlusiu 
seksu. Cha, kurgi ne? Nors, kita vertus, būtent jam tas seksas gal 
ir atrodo pašėlęs... Juk, sulaukus tokių metų, ir dar su jauna mote- 
rim, seksas turi atimti tikrai nemažai jėgų. Bet Julijai neprasprūdo 
pro akis nepastebėtas šalimais sėdinčios jo žmonos šypsnys. Ir jis 
pasakė viską... 

— Svajok toliau, seneli!! - šūktelėjo ji tada, ir Liudvikas keistai 
reagavo. 

— Kodėl taip sakai? 

— Kodėl? Na, negi tu manai, kad, sulaukus jo metų, tikrai dar gali 
būti pašėlęs seksas? Juk matai, kaip atrodo. 

— Kaip atrodo? 

— Gal nepastebi? Na, užpakalis atsikišęs, kelnės tuščios. Vyro pa- 
rodija, ir tiek. Įsivaizduoju, kaip viskas kabo, kai jas nusimauna. Oda 
ir gyslos. Raumenys - tik gražus prisiminimas. Apsivemti galima. 
Bet senelis - prie pinigo. Tai jau tikrai. Čia ir esmė. To jaunoms pa- 
nelėms ir reikia. Užuovėjos, taip sakant, aprūpinto gyvenimėlio, dėl 
kurio galima iškęsti ir „pašėlusį seksą . 

— Ojei ir taip, tai kas čia bloga? 

— Aš ir nesakau, kad blogai. Joms tai jau tikrai labai gerai. Netgi 
pritariu. Bravo, moterys! Šaunuolės! Jei gali išmelžti senus ožius, tai 
kodėl ne? Juo labiau jog kai kurie iš jų turi ne vieną milijoną. Taigi 
jiems - trumpas malonumas ir infarktas, o joms - pinigai, - Julija 
staiga pajunta, kaip ją apima pyktis, nors ir bando kalbėti juokauja- 
mu tonu. - Būčiau jaunesnė, daryčiau tą patį. Nors... ką gali žinoti, 
gal imsiu ir patiksiu kokiam septyniasdešimtmečiui? Va ir būtų tris- 
dešimties metų skirtumas. 

— Nusišneki, žmona. 

— Kodėl? 

— Todėl, kad tu ištekėjus. 
— Koks skirtumas? Juk aš tau vis viena per sena. Turi jaunesnių. 
— Ką čia dabar išsigalvoji? 


Julija nori tęsti pokalbį, eiti toliau, provokuoti, bet nutyla pagalvo- 
jus, kad šitaip tiktai pagreitintų galimą išsiskyrimą. O jai to daryti 
tikrai nebūtina. Taigi, nepaisant dažnai kylančio nepasitenkinimo, 
tiesiog nėra reikalo skubėti prarasti to, ką šiuo metu turi. Juk, kad 
ir kaip ten būtų, ne tik butas nieko nekainuoja, bet ji gali netgi su- 
sitaupyti beveik visą savo algą. Ne be reikalo yra lietuvė. Taupymas 
priklauso jos mentalitetui. Nors, kai buvo jaunesnė, gal kiek ir per 
daug išlaidavo (kas jaunas to nedaro?), bet dabar jau seniai stengiasi 
nuolat papildyti savo sąskaitą keliomis šimtinėmis. Niekada negali 
žinoti, kada prireiks. O jei vis dėlto teks išeiti, tai bent ne tuščiomis 
rankomis. Juo labiau kad vyras nieko prieš, jei ji perka vieną ar kitą 
daiktą, mokėdama jo čekių knygele. Jam savaime suprantama, kad 
moterys išlaidžios, ir net neįtaria, jog yra kitaip. Taigi kuo ilgiau Ju- 
lija išlaikys jų sąjungą, tuo daugiau galės susitaupyti. Ką gi, bent jau 
toks pliusas. 

Aišku, tekėdama už jo tikėjosi kitokio gyvenimo, norėjo susi- 
laukti vaikų kaip ir kiekviena normali šeima. Na, jei ne iš karto, tai 
kiek vėliau, ir gerokai sutriko, kai tuoj po vestuvių jis ėmė ir prisi- 
pažino, jog ne tik turi du sūnus su buvusiąja, bet ir negali daugiau 
turėti. Nes, norėdamas mėgautis seksu ir tuo pačiu apsaugoti žmoną 
nuo netikėtumų, leido save sterilizuoti. Liudvikas tada klausė, ar dėl 
to Julija jo nepaliks, o ji atsakė, kad santuoka jai labai rimtas dalykas, 
ir, jei likimas taip skyrė, vadinasi, taip ir bus. 

- Ir tu nesijausi nepatenkinta, kai mano berniukai kartkartėmis 
apsilankys ar gyvens mūsų namuose? 

— Kodėl turėčiau? Anaiptol, aš tikrai nieko prieš rūpintis partne- 
rio vaikais. 


— Na, o tavo pačios kaip moters visavertiškumo jausmas? 

— Nemanau, kad galėčiau turėti dėl to problemų. Juk yra daug 
dalykų, kuriais galima užsiimti, kad nesijaustum pasiklydęs ar be 
vietos gyvenime vien todėl, jog neturi savo palikuonių. 

Jis tada apkabino ją sakydamas: 

— Ačiū tau, žinojau, kad esi protinga moteris. 

Ką jis turėjo galvoje, sakydamas protinga, Julija nesuprato ir ne- 
klausė. Tačiau koks skirtumas. Svarbu, kad myli. Galiausiai mylėti 
visada sunkiau nei būti mylimam... Tik, deja, dabar atrodo, kad ji 
liko ne tik be vaikų, bet ir be jo meilės. Būtent tai ir kėlė didžiausią 
nepasitenkinimą, vertė maištauti. 

Tiesa, ji turėjo dar savo mėgstamą darbą. Atsiriboti nuo visų in- 
trigų ir dirbti, dirbti, dirbti. Gal tai būtų išeitis? Bet Julija, deja, ne- 
priklausė toms ar tiems, kurie gali susikoncentruoti tik į profesiją, 
nes jai visada atrodė, kad ji, nors ir kaip būtų mėgstama, vis viena yra 
ir liks kiekvieno žmogaus tik dalis gyvenimo. O jei profesijai teiksi 
pirmenybę, kažkada būtinai pajusi savyje tuštumą. Netgi, nepaisant 
pasiektų rezultatų ir sėkmės, vis viena ateis laikas, kai imsi gailėti 
savęs, savo praėjusio gyvenimo, vis dažniau klausdamas, ar vis dėlto 
šito nėra per mažai, kai gyvenimas teikia tokias plačias galimybes? 
Galiausiai netgi profesinė sėkmė (nes juk ji ir yra svarbiausia) tik iš 
dalies priklauso nuo žmogaus gabumų. Kaip dažnai darbštūs ir ga- 
būs kankinasi visą gyvenimą, taip ir likdami nepastebėti, kai kiti, pa- 
prasčiausios vidutinybės, dažniausiai laimingo atsitiktinumo dėka, 
net per labai trumpą laiką, pasiekia neadekvačias gyvenimo aukštu- 
mas. Be to, Julija buvo realistė, matė kolegių nedraugiškumą, tiesiog 
patologinį norą pakenkti, niekada nepamiršo, kad yra užsienietė, o 
tai reiškė, jog, prasidėjus etatų mažinimui, nors ir po daugelio darbo 
metų, bus pirmoji, kuriai teks išeiti. Taigi mintis, kad kiekvienu me- 
tu gali prarasti darbo vietą, buvo net labai reali, todėl, susitaikiusi su 
ja, stengėsi bent išsilaikyti kiek įmanoma ilgiau, kaip ir gyvendama 
santuokoje su Liudviku. Tai ir viskas. 

+++ 


Slinko dienos. Visos panašios viena į kitą. Petras, išėjęs pasėdėti 
į kiemą, vis dažniau išsmukdavo Adelei nematant iš namų, ir ji, 
nesulaukusi jo grįžtant, traukdavo ieškoti. O Laukaičio būklė, nors 
ir lėtai, bet nepaliaujamai blogėjo. Nepagrįsto pykčio priepuolius 
keitė „ramios fazės. Tada jis valandų valandas praleisdavo prie 
televizoriaus, bet ji ir toliau nešiodavosi laukujų durų raktą pri- 
juostės kišenėlėje ir nueidavo tik iki artimiausios maisto produktų 
parduotuvės. 

Tiesa, porai dienų buvo parvykusi Julija. Bet ir ji Adelei atrodė 
kažko lyg nesavam kailyje, nors klausiama tvirtino, kad viskas gerai. 
O gal tik taip pasirodė? Juk tiek laiko nesimačius net ir artimiausi 
žmonės būna pasikeitę. 

- Kas tau, vaikeli? Atrodai kažkuo labai susirūpinusi. Ar esi lai- 
minga? Ar tas vokietis tave myli? 

— Myli... Viskas gerai. 

— O kaip su darbu? Ar patenkinta? 

— Visko būna. Pati supranti, užsienietis visada liks užsienietis... 
Ypač Vokietijoje. 

- Ar tai reiškia, kad tave ten skriaudžia? Čia niekas nebūtų 
skriaudęs. Lietuvoj tu būtum buvusi ponia. 

— Aba, tikrai. Ponia bedarbė? 

— Na, vis viena darbo būtų atsiradę. Juk niekas badu nemiršta. 

- Žinoma, nemiršta, tiesiog gražiai „vegetuoja“. 

— Kaip“ 

— Vegetuoja. Tai reiškia, kad turi skaičiuoti kiekvieną centą. Na, 
bent jau didžioji dauguma. 

- O kaip tu? Ar tu neskaičiuoji? 

- Aš? Aš, motinėle, galiu sau leisti tikrai šiek tiek daugiau. Galiu 
turėti geresnę mašiną, išvažiuoti atostogauti... 

- Ak, Julyte, iš kur man suprasti tokius dalykus. Bet jei sakai, kad 
ten tau geriau, tai gal taip ir yra. Tiktai tu kažkokia... na, lyg liūdna. 

- Ojei ir taip, tai kas? Juk visiems būna gyvenime vienokių ar 
kitokių problemų. Man šiuo metu jų susikaupė truputį daugiau nei 
paprastai. Bet laikui bėgant vėl viskas susitvarkys. Tiesiog smulkme- 
nos, todėl ir nenoriu apie tai kalbėti. Nekreipk dėmesio. Tau užtenka 
ir savų bėdų. Žiūrėk, pati laikykis. Matau, kaip gyveni. Manai, ne- 
veikia nervų? 

— Ale ir dar kaip veikia, vaikeli. Ir dar kaip... Dažnai verkiu ir 
meldžiuosi, kad Dievulis duotų atmainą. Bet viskas eina tik blogyn. 
Jau tu man atleisk, bet kartais pagalvoju, jei rasčiau rytą numirusį, 
tai būtų ir jam, ir man geriau. Juk vis viena nebepasveiks. 

- Na, mama, taip tik sakai. O kai numirtų, tai dar ir kaip pasiges- 
tum. Juk visą gyvenimą kartu praleidot. 

- Praleidom, vaikeli, bet, pati žinai, visko buvo... Net labai nema- 
lonių dalykų. Tiesą sakant, tu ne viską ir žinai. Kai gyvenai Kaune... 
Nenorėjau nuodyti tau jaunystės su savo bėdom, todėl ir nepasako- 
jau. Kaip ir tu dabar... 

— Tikrai? 

— O, taip, Julele, taip. Kiek moteriškių per savo klyną praleido ta- 
vo gerasis tėvelis, vienas Dievas težino. O man tikrai nebuvo malonu 
visa tai patirti, su tuo žinojimu gyventi ir elgtis, lyg nieko nebūtų 
atsitikę. 

— Visi vyrai panašūs, tikri kuiliai, mama, - kažkodėl staiga susi- 
nervina duktė. - Visi jie vienodi. 

- Ką tu sakai, dukra? - suklūsta Adelė. - Tai gal ir tavo vokietis 
pas kitas eina? 

— Nežinau. Gal ir eina? O jeigu ir taip, man tai kas... Jei panorė- 
siu, išsiskirsiu. Nebe tie laikai, mama, kad tik vyrams viskas galima. 
Aš prie jo nepririšta. Jau tiek metų kartu atgyventa. Net pilietybę 
turiu. Nebeišmes kaip beteisės. Neišbruks atgal į Lietuvą. Taigi nėra 
ko bijoti skirtis. 

— Taip, tu tikrai kitokia. Karinga. Be to, turi specialybę. Gyveni 
užsieniuos. Ir gerai. Kas iš tokių kaip aš? Visada bijojau, kad nepa- 

liktų, kad nežinosiu, ką daryti, likus viena. Aš, tiesą sakant, niekada 
nebūčiau pagalvojus, kad tu išvažiuosi. Juk tikrai nelengva buvo su 
lagaminu rankoj išvykti nežinia kur. O tu va ėmei ir išdūmei. 

- Ir tikrai nesigailiu. Kad ir kas nutiktų, niekada nesigailėsiu! — 
užsiplieskia Julija. - Jai nemalonu, kad motina vėl grįžta prie amži- 
nos temos. - O jei kalbėsim apie vyrus, tai visai nesvarbu, kur gy- 
veni. Arba pasiseka, arba ne. Jei ne, vadinasi, reikia ieškoti išeities, 
kad pasisektų. Žinai, kaip vokietės sako? „Po kitų skyrybų būsiu dar 
turtingesnė.“ 

- Tai pašėlusios bobos, - juokiasi Adelė. - Tikrai? Taip ir sako? 

- Gali tuo neabejoti. Kaip manai, kodėl jų vyrai mieliau veda už- 
sienietes, nei savas? 

— Na? 

— Todėl, kad savų bijo! Todėl, kad savos pasidaro vaikelį ir sa- 
ko: „Šaci, tu man jau netinkamas. Skiriamės.“ Ir tas „šacis“ moka 
elementus ne tik vaikams, bet ir buvusiai žmonai. O jeigu dar gerai 
uždirba ar turi pinigų, tai nuplėšia nuo jo tikrai nemažą sumą. 

— Na, o paskiau? 

- Paskiau susiranda kitą, turtingesnį, ir vėl išteka. O jei nepasi- 
seka sužvejoti turtingo, gyvena su kitu tiesiog taip, na, nevedę, su- 
pranti? 

— Kodėl nevedę? 

— Todėl, kad tada moteris ir toliau gauna pinigus iš pirmojo vyro. 

- Ale matai, kaip? Ir sugalvok tu man. 

- Todėl vokiečių vyrai ir ieško užsieniečių, nes jos patikimesnės. 
Nesiskiria. O dažniausiai dar ir vedybų sutartį su jomis pasirašo, 
kad, galimų skyrybų atveju, žmona negautų nė kapeikos. Kodėl gi 
ne? Juk su užsieniete viskas galima. Ši visada bus tiktai dėkinga, kad 
ją į ŽMonas ima. 

— Ar ir tu turėjai pasirašyti tokią sutartį? - nori žinoti Adelė. 

- Taip... Bet man ant jos nusispjaut. Aš pati turiu gerą darbą. Esu 
nuo vyro nepriklausoma. Blogiau toms, kurios taip ir lieka namų 

šeimininkės. Bet iš esmės tai pačios kaltos. Išeitis visada yra, reikia 
tik nenuleisti rankų. 

— Mat kaip? - kažkodėl nusimena motina. - O aš maniau, kad iš 
meilės... 

— Na, žinoma, kad iš meilės. Savaime suprantama... Tam tikras 
jausmas, ar bent patikimas, turi būti. Juk nesigulsi į lovą su kažkokiu 
pabaisa, - Julija trumpam nutyla, susimąsto. - Nors, tiesą sakant, 
būna ir taip... Sakyčiau, net gana dažnai. Bet aš galiu tave nuraminti. 
Kiek ten tos meilės buvo, kiek ne, tačiau vyras man tikrai patiko. 
Galiausiai ne kiekviena gali būti prostitute... 

— Kuo? 

— Na, prostitutė tai tokia moteris, kuri gali... permiegoti su bet 
kokiu vyru, visai nesvarbu, patinka jis jai ar ne. 

— A, dabar supratau, ką norėjai pasakyti. Tai dėkui Dievui, kad 
tau taip nereikėjo. O jam, aš manau, taip pat patikai? 

— Aišku, patikau. Ir net labai. Nors iš pradžių irgi laikė naivia 
užsieniete iš trečiojo pasaulio. Vis sakydavo: „Ką tu išmanai?“ 

— Na, o dabar? 

— Dabar? Bent jau taip nebesako. Bet kas juos ten žino. Niekada 
nesuprasi, kada tikrai nuoširdūs, kada tik mandagūs. Nors, gerai pa- 
galvojus, netgi gana keisti tipai. Aišku, tai tik mano nuomonė. Kai 
pripranti, tiesiog nekreipi dėmesio... 

- Žiūrėk, dukrele, tau geriau matyt. Bet žinok, kad retos moters 
gyvenimas praeina be panašių problemų. Kaip žmonės sako, „vie- 
noms ateinant, kitoms išeinant. 


Adelei gera kalbėtis, nors kurį laiką pasijusti ne vienai. Ji taip 
pasiilgsta dukters. Ilgesys toks nepakeliamas, kaip ir išsiskyrimo 
skausmas, trumpai pasimačius. Rodos, pačią širdį skauda, kai pa- 
galvoja, kad vėl nesusitiks mėnesių mėnesius, net metus. O, kad 
galėtų būti kartu. Jei ne čia, tai gal ten? Juk jai užtektų ir mažučio 
kambarėlio... Tokio mažo, kad tik lova tilptų. Rūbus galėtų ir ant 

sienos susikabinti. Kiek jų teturi. Bet, kita vertus, ką veiktų, nemo- 
kėdama kalbos, nesuprasdama nė vieno žodžio? Ir taip blogai, ir 
kitaip negerai. Dieve mieliausias, kodėl turėjo šitaip atsitikti? Būtų 
gyvenę kaip anksčiau, kol visi keliai į tuos užsienius buvo uždary- 
ti. Juk nebuvo nei alkanų, nei nuogų. Visiems užteko, visi sutilpo 
Lietuvos žemelėj. Bet svarbiausia, kad nereikėjo bijoti dėl gyvybės. 
Ramus buvo laikas, nors niekas jo nevertino. O dabar tik ir girdi 
iš visų kampų: tą užmušė, tą papjovė. Tiesa, jų miestely kažko la- 
bai baisaus lyg ir neįvyko, nors visi vengia vaikščioti tamsoje. Bet, 
sako, dideliuose miestuose tai jau visai nekas. Už nieką primuša 
ar net užmuša. Taigi, taigi, į ką pavirto Lietuvėlė, kas galėjo pa- 
manyti? Viskas pasikeitė. O gaila... Juk žmogaus gyvenimėlis toks 
trumpas, ir tas pats dar ne rožėmis kvepia. 


*+* 


Slinko mėnesiai. Julija, nors toliau su niekuo nesikalbėjo, tačiau 
blaškėsi užsisklendusi, žūtbūt stengdamasi išsilaikyti, nes ne tik dar- 
bo, bet ir šeimos santykiai ir toliau buvo tai, ką jokiu būdu nebūtų 
galima pavadinti normaliu gyvenimu. 

Kas nesunaikina, tas užgrūdina, sako liaudies išmintis, bet iš kur 
žinoti, kuo viskas kada nors baigsis? 

Taigi prasidėjusios bemiegės naktys vis dažnėjo. Darbe ji nebe- 
galėjo susikoncentruoti. Baimė, kad gali rimtai suklysti, sulig kiek- 
viena diena didėjo ir tapo vis sunkiau pakeliama, kol pagaliau virto 
baime dėl baimės. Net ir pokalbiai su motina Julijai ėmė atrodyti 
tarsi gryniausias košmaras. Taigi visko buvo tiesiog per daug, situ- 
acija darėsi labai rimta ir grėsė tapti nebekontroliuojama. „Juk aš 
buvau tokia stipri. Kur dingo mano susivaldymas, ramybė, mano 
gyvenimo džiaugsmas? - vis dažniau klausė savęs. - Kaip galėjo at- 
sitikti, kad būtent aš nebesugebu rasti išeities, ir galiausiai, kodėl vi- 
sa tai vyksta? Kodėl likimas, man buvęs toks palankus, staiga atsuko 
nugarą? Ar tai reiškia, kad mano „žvaigždės valanda“ jau praėjo?“ 

O čia kaip tyčia dar ir abu Liudviko berniukai atsikraustė porai 
savaičių, užimdami viršutinį aukštą, ir Julija turėjo rimtai susiimti, 
kad išliktų rami, nuolat plyšaujant „jų“ muzikai. 

— Kas tau, mieloji? - klausia Liudvikas lyg niekur nieko, matyda- 
mas jos drebančias rankas. 

— Nežinau, tiesiog pastaruoju metu dažnai skauda galvą, - me- 
luoja ji. „Nesityčiok, galvijau! - taip norėtų surikti. - Nes tu tikrai 
nesi paskutinėj vietoj iš tų, kas kalti dėl mano problemų. Užuot my- 
lėjęs mane, ne tik nebekreipi dėmesio, bet dar ir užkrauni savo vai- 
kigalius su visom jų muzikom. Name nė vienas daiktas nebeturi sa- 
vo vietos, o tu grįžęs tik ir dairaisi po kampus. Taip taip, gerai Žinau, 
ką reiškia tas žvilgsnis. Aš kalta, kad nesuspėju sutvarkyti!“ 

— Tai negerai. Gal nueik pas daktarą, mieloji? 

— Ačiū už rūpestį, mielasis. Jei nepraeis, manau, tikrai teks. 

— Nėra už ką, mieloji. Juk mano pareiga tavimi rūpintis. 

- Vis tiek esu labai tau dėkinga, mielasis. 

— Kodėl mano žaliasis megztinis neišplautas? - klausia suirzęs 
jaunėlis sūnus, staiga atsiradęs tarpdury. 

— Bet aš jį užvakar išploviau ir padėjau tavo kambary, - stebisi 
Julija. 

— O aš jį vakar prieš pietus nešiojau. Juk negaliu šiandieną vėčėėl 
vilktis to paties. 

— Na, tada pasiimk iš spintos kitą. 

— Man žalias labiau patinka. 

- Julija tuojau pat jį išplaus, sūnau. Ar ne, mieloji? 

— Taip, taip. Jau einu, mielasis... 

Suūžia skalbimo mašina, o paskui ir džiovintuvas. Po poros va- 
landų megztinis jau sausas. 

— Man rytoj jo vėl reikės, - dar primena sūnus. 

— Padėk šįvakar skalbykloje, kai grįši, kad nepamirščiau. 

— Aš grįšiu vėlai. 

— Vis viena padėk. 

- Hm. 

- Ir mano marškiniai nelabai gerai išlyginti, Julija. Porą raukšlių 
pastebėjau prie kairio peties. 

— O, tikrai? 

— Taip, taip. Daraisi išsiblaškiusi, žmona. Panašu, kad tikrai ne- 
galuoji. 

- Aš lyginau jau gana vėlai vakare. Buvau pavargusi, tai ir nepa- 
stebėjau. 

— O mano kolegė tuojau pat atkreipė dėmesį, kai pietavom resto- 
rane. Buvo gana šilta, todėl teko nusivilkti švarką. 

— Man labai nemalonu, kad taip atsitiko. 

- Kitą kartą pasistenk, mieloji. 

— Taip, žinoma, mielasis. 

Liudvikas labai tvarkingas žmogus. Kiekvienas daiktas namie tu- 
ri savo vietą. Net ir rūbai spintoje sudėti į lentynas pagal labai griež- 
tą tvarką ir net spalvas. Julijai tai atrodė kiek perdėta ir ji iš pradžių 
sudėdavo, kaip pakliuvo. Bet kai vieną dieną vyras pradaręs spintą 
tylėdamas išvertė viską ant žemės ir išėjo iš kambario, nuo tada ji 
pradėjo labai atidžiai sekti, kad viskas būtų pagal jo norą. 

— Matai, mieloji, juk tai labai paprasta. Tik melsva pižama turi 
būti prieš pilką, o ne atvirkščiai. Tikiuosi, kad nepamirši? 

— Nepamiršiu, mielasis. 

- Labai gerai, - pabučiavo patenkintas. - Tu mano darbštuolė. 

Pakviesti į namus valytoją, kaip darė beveik visi pasiturintys kai- 
mynai ir šiaip pažįstami, Liudvikas nematė reikalo. 

- Jokiu būdu. Iš kur gali žinoti, kad vieną dieną ims kas ir ne- 
dings. Tu pati susitvarkysi, mieloji. Juk taip? 

Ir „tvarkėsi, stebima jo net labai priekabaus žvilgsnio. Atrodo, 
buvo viskas gerai. Tik atvykus sūnums jis tapdavo kiek atlaidesnis 
„netvarkai“. 

- Paskui juos negali suspėti sekti su šluota joks gyvas padaras, - 
šypsodavosi laimingas. - Tokie greiti mano berniukai. 

O jiems vėl išsidanginus Julijai tekdavo gerai paprakaituoti, kad 
„perfekcionistas“ vyras liktų patenkintas. Laimei, baldų ir daiktų 
buvo labai nedaug, todėl ji ir galėjo palaikyti name operacinės švarą 
ir tvarką. 


+++ 


Julija išeina į kitą kambarį ir kaip visada instinktyviai stabteli ties 
langu. Giliai įkvepia oro, trumpam sulaiko ir vėl lėtai išpučia. Sun- 
kus jausmas tarsi kažkas nematomas visu svoriu slegia jos pečius. 
Stovi susigūžusi ir žiūri į gamtovaizdį, pamažu pradedančius gelsti 
laukus. Bet šį kartą ir vaizdas nebedžiugina. Kažkoks liūdnas ir be- 
viltiškas kaip ir jos gyvenimas. 

„Ruduo už lango. Ruduo širdyje...“ - atskamba iš praeities kaž- 
kada girdėtos dainos žodžiai. Ji visada dainuoja tik lietuviškai. Kokia 
tai daina? Ak, argi tai svarbu? Kažkada žinota, kažkada dainuota, 
seniai... pamiršta. 

Savaitgaliais jie abu eidavo pasivaikščioti šalimais augančių vyn- 
uogynų keliais ir dažnai pakildavo net iki aukščiausio kalno viršū- 
nės. Kada tai buvo? Ir vėlgi, koks skirtumas?! Buvo, pražuvo. Kaž- 
kada, labai seniai... ar apskritai buvo? O, taip! Tada susėsdavo ant 
kažkieno pastatyto medinio suolo ar ant terasos akmenų ir ramiai 
šnekučiuodamiesi ilgai žiūrėdavo į apačioje atsivėrusį vaizdą. Kar- 
tais net pavažiuodavo mašina keletą kilometrų palei upę vedančiu 
keliu ir, palikę ją aikštelėje, pereidavo pagrindine vieno ar kito kai- 
mo gatve, galiausiai vėl įkopdami į vynuogynus. Ir taip pat sėdėdami 
aukštai, aukštai stebėdavo apačioje žvilgančius Reino vandenis. Ji ir 
Liudvikas. Šis regionas nestokojo upių su giliais slėniais ir stačiais 
krantais, panašiais į kalnus, kurie viršuje virsdavo visai normaliu 
landšaftu. Juosvai pilki, kiek žvilgantys akmenys buvo gera medžia- 
ga statybai, ir visas kraštas puikavosi šimtamečiais statiniais. O tie 
namai kaip ir dažnos riterių pilys buvo tikrai gražūs. Tvirti ir bent 
jau dviejų aukštų, su durimis per vidurį, vieni prabangesni, kiti... na, 

tiesiog namai, tačiau visi žavėjo praeivio akį ir traukė turistų srautus, 
sezonui nutrūkstant vos trims mėnesiams. Nors ir taip sakyti galima 
tik iš dalies. Nes judrūs olandai nesibodėdavo atsibelsti net žiemą. 

Tiesa, romantiškas regionas turėjo ir vieną minusą. Žiemą ar anks- 
ti pavasarį daugelis jo upių protarpiais taip patvindavo, kad šimtai 
namų atsidurdavo vandenyje. Šalta purvina masė be gailesčio verž- 
davosi į pirmus jų aukštus, neretai užklupdama iš pasalų ir pridaryda- 
ma gyventojams didelių nuostolių. Potvyniui atsitraukus kiekvienas 
skubėdavo plauti sienų, kol dumblas dar nepridžiūvo, o kad darbas 
neužtruktų, kviesdavosi į pagalbą visus, kas tik galėjo ateiti: gimines ir 
šiaip pažįstamus. Sunkūs baldai, šaldytuvai, viryklės, nesuskubus lai- 
ku išnešti, būdavo tiesiog pakeliami ant medinių dėžių, viliantis, kad 
vanduo gal nepakils taip aukštai kaip trisdešimtaisiais ar dar kažku- 
riais metais ir turtas bus išsaugotas. Tik keista, kad, nepaisant kasmet 
gresiančio pavojaus, žmonės ne tik likdavo gyventi paveldėtuose ar 
kažkada įsigytuose namuose, bet netgi statydindavosi naujus. 

Kas traukė juos į šiuos slėnius? Nepakartojama gamta, turistai 
kaip pragyvenimo šaltinis, atidarius jiems užeigas pirmuose namų 
aukštuose beveik ant pat upės kranto, ar tėvų prisiminimas? Turbūt 
viskas kartu. 

Mėgo ir Julija šį kraštą. Todėl mielai kopdavo su Liudviku vyn- 
uogynų serpantinais, nejausdama nuobodulio, akys klajodavo nuo 
vieno kaimelio prie kito, sekdavo žvilgsniu toli apačioje keliu rie- 
dančias mašinas, lėtai plaukiančias baržas ar pilnus turistų laivus. Jai 
būdavo gera eiti šalia vyro, klausytis jo balso. Tada Julija daug klau- 
sinėdavo, o jis savo ruožtu daug pasakodavo. Kodėl suiro jo pirmoji 
santuoka, Liudvikas neprasitarė. Buvusios žmonos vardas niekada 
nebuvo minimas. Aišku, išskyrus tuos atvejus, kai atvykdavo sūnūs. 

Ir tik vieną vienintelį kartą, kai ji lyg tarp kitko užsiminė apie jo 
buvusiąją, jis staiga supyko ir išrėkė: 

— Nenoriu prisiminti tos kekšės! Paliko mane dėl kito, įsivaizduo- 
ji?! Ir būk tokia gera, mieloji, niekada daugiau neliesk šios temos! 

Jo balsas staiga tapo grubus, veidas paraudo. Kurį laiką tylėjo, 
sunkiai šnopuodamas ir žiūrėdamas į tolį. Julija labai nustebo dėl 
tokios staigios jo permainos, tos reakcijos, to tiesiog jai nelabai su- 
prantamo pykčio, gal net isterijos. Nustebo ir išsigando. Nes tai jau 
nebebuvo jos mielas Liudvikas. Tai buvo žmogus, gerai slepiantis 
savo nesusivaldymą po ramia ir nuolat besišypsančia kauke. Ir gal 
būtent tada ji pirmą kartą susimąstė, ar gerai pažįsta šį žmogų? Ar jis 
tikrai ją myli? O gal vis dėlto tebemyli savo buvusią žmoną? Jis no- 
rėjo mėgautis nevaržomu seksu su savo moterim, tuo pačiu apsau- 
godamas ją nuo tablečių ir kitų priemonių prieš pastojimą. Tačiau 
koks vyras nemylėdamas ryžtųsi tokiam žingsniui? Kas leistų save 
sterilizuoti tiesiog šiaip sau? O jis vis dėlto ryžosi. Vadinasi, tikrai 
mylėjo. Netgi labai. Aišku, myli ir ją, bet kas atsitiktų, jei Julija im- 
tų ir nepaklustų jo norams, nepalaikytų namuose nepriekaištingos 
švaros ir tvarkos, nesugebėtų skaniai gaminti maisto, nepataikautų 
jo numylėtiniams berniukams? Ar neišmestų jos be jokio gailesčio į 
gatvę? Gal pradėtų mušti ar kaip kitaip kankinti, na, kad ir griebęsis 
psichinio teroro? (Kas, jei ne „jie“ tai sugeba netgi labai gerai?) Ir 
kodėl jis apskritai vedė ją, su akcentu kalbančią užsienietę? Ar tai 
nerodo, koks didelis buvo jo nusivylimas? Juk tikrai ne paslaptis, 
kad Liudvikui, kaip vokiečiui, ir dar užimančiam atitinkamą padėtį 
visuomenėje, toks Žingsnis nėra savaime suprantamas dalykas. Gal 
todėl ir nesivesdavo niekur į „savo ratą ? Gal todėl ir apsiribodavo 
ilgais pasivaikščiojimas dviese savaitgaliais, pasisėdėjimais kavinu- 
kėse ar leidžiant ilgus vakarus jų gražiam name? 

Ar Julijos mintyse buvo tiesos? O jei taip, tai kiek ji teisi? Ar 
jos apsisprendimas tekėti už užsieniečio, ir dar išsiskyrusio, buvo 
teisingas? Ar nepasielgė ji per daug lengvabūdiškai, per daug drą- 
siai? Bet tuo metu viskas atrodė gerai, nors ir šmėstelėjo ta trumpa 
abejonė. Iš pradžių jie tikrai gerai sutarė, ir seksualinis gyvenimas 
buvo be priekaištų, bet vis dėlto tas absoliutaus paklusnumo reika- 
lavimas, tas perdėtas švaros vaikymasis kėlė nerimą. Ar tikrai visa 

tai priklauso jo mentalitetui? Apskritai ar tai normalu? Galiausiai 
ar tikrai gali du žmonės, gimę ir užaugę skirtingose terpėse, be 
jokių problemų pritapti vienas prie kito, ir dar sulaukę atitinka- 
mo amžiaus? Juk, tiesą sakant, jai tikrai neteikia malonumo tas 
amžinas valymas, skalbimas, lyginimas. Tas tarnaitės vaidmuo, jau 
nekalbant apie Liudviko žvilgsnį, kokiu nužvelgia ją, radęs ką nors 
ne pagal jo skonį. Nors nieko nepasako, tačiau vien veido išraiškos 
pakanka, kad sugestų Julijos nuotaika. Kaip dažnai ponia Krauzė 
jaučiasi tarsi apgailėtina namų šeimininkė, veltui prarandanti lai- 
ką, užuot užsiėmusi kažkuo naudingesniu. Juk truputėlis dulkių 
ar ne vietoje gulintis daiktas nėra jau tokia didelė katastrofa. O 
galiausiai tie rūbai spintoje... pagal spalvas. Ar tai tikrai normalu? 
Gal kiti vyrai kitokie? Gal todėl jį ir paliko žmona, kad nenorėjo 
tokio gyvenimo? Gal tik užsienietė iš didelio dėkingumo ir gali 
vykdyti visus, netgi pačius keisčiausius, partnerio norus? Ji nega- 
lėjo nieko paklausti, su niekuo apie tai pasikalbėti. Galiausiai, koks 
skirtumas? Turi būti gerai, kaip yra. Ji nebijojo darbo. Svarbu, kad 
šiaip viskas būtų gerai... 

Trumpam užplūstančios mintys tada greit pasitraukdavo. Julija 
vėl valė, skalbė, lygino, buvo švelni ir paslaugi vyrui, savo Liudvikui, 
tikrai neblogai uždirbančiam, tokiai „pavydėtinai gerai partijai , ir 
jautėsi su juo laiminga. Tada... 

Tik, deja, laikui bėgant ne tik jų pasivaikščiojimai, bet ir ilgi po- 
kalbiai tapo vis retesni, kol galiausiai ir visai baigėsi. O dabar dar ir 
tas šaltumas, paviršutiniškumas. Todėl ir auga jos nepasitenkinimas, 
jaučiasi tiesiog pačia tikriausia jo tarnaite. 

— Ką daryti? Viešpatie, ką daryti? - sako ji balsu. - Tas nepakelia- 
mas jausmas, ta vienatvė, visko tiesiog per daug. Kaip išmokti įveikti 
save ir negalvoti apie tai, kas taip svarbu? Svarbu man ir daugiau 
niekam. Su kuo pasikalbėti? Tačiau kas nori dalytis tavo skausmu? 
Kas nori būti šalia ir klausytis tavo dejonių? Mama? Jokiu būdu. Ji 
pati turi pakankamai savų problemų. Ką gi, turbūt jau taip yra, kad, 

kai tau blogai, visada esi tiesiog vienas su savo nesėkme. Bet vis tiek 
reikia kažką daryti... 


Amžinas skubėjimas, didelis krūvis ir nesibaigiantys ieškojimai vis 
daugiau leidžia ne tik kažko pasiekti, bet tuo pačiu ir prarasti. Sėk- 
mės atveju mes susikuriam materialinę gerovę, bet (paradoksas) 
prarandam savo ramybę. Todėl kai pagaliau apsidairom ir pažvel- 
giam atgal, suprantam, kad vėl atsidūrėme ten, kur buvom iš pra- 
džių: tokie pat nusivylę ir nepatenkinti savimi. 

Tiesa, Julija nepasiekė nei profesinių aukštumų, nei tapo tikrai 
turtinga. Kiekvienam savo lygis. Sergančios jos sielos problema glū- 
dėjo kitur. Norėdama visiems įtikti, stengėsi visur suspėti, viską at- 
likti laiku ir tiesiog be priekaištų. Taigi taip pat bėgo per gyvenimą 
vis greičiau ir greičiau. O nuolatinės neigiamos emocijos dėl gilė- 
jančio tylaus konflikto šeimoje, atšalus vyro meilei, sunkiai pakelia- 
mos intrigos darbe ir iš to kylantis netikrumas dėl ateities vis labiau 
sekino, kol nebeliko nieko, už ko būtų galėjusi užsikabinti, atsigauti, 
kompensuoti neigiamą poveikį 

Taigi Julija vis labiau jautė, kad nei jos profesija, nei gražus Liudvi- 
ko namas nebeteikia to buvusio džiaugsmo, koks buvo tada, pradžio- 
je. Netgi mintis, ar nebūtų geriau viską metus sugrįžti į gimtą kraštą, 
kartkartėmis vis sušmėžuodavo galvoje, nors ir vijo ją šalin, nenorė- 
dama taip greit kapituliuoti. Bet išeitį reikėjo rasti. Ir tuojau pat. 

Laimingi, kurie pradeda laiku tai suvokti. Nes tik jie turi galimy- 
bę pratęsti savo būtį apčiuopiamoje materijoje, tuo pačiu patirdami 
daugiau teigiamo. Tik jie gali būti tikrieji gyvenimo gurmanai, nes 
tam, kad jaustumeis gerai, nebūtina labai didelė materialinė gerovė. 

„Kasdienės mūsų duonos duok mums šiandien...“ Kiek daug pa- 
sako, atrodo, tokie paprasti ir savaime suprantami žodžiai. Nes tie, 
kas ginasi nuo šalčio tūkstančius kainuojančiais kailiniais, nebūti- 
nai turi jaustis laimingesni už tuos, kuriems taip pat šilta, nešiojant 
storos vilnos paltą. Esmė juk „kasdienėje duonoje“, - svarbu, kad 

nešalta. Galiausiai, kuo daugiau norima, tuo didesnis pavojus anks- 
čiau ar vėliau prarasti saiko jausmą, tapti priklausomam. Bet visų 
blogiausia turbūt tada, kai ta priklausomybė tampa liga, ir nesvarbu, 
kiek turima ar ko pasiekta, einama vis tolyn, siekiant vis daugiau, 
bėgama vis greičiau, kol vieną dieną galutinai „perkaistama“. Ir, jei 
kūnas, būdamas pakankamai stiprus, neatsisako mums tarnauti, tai 
siela (ar kitaip, mūsų psichika) pasako: „Užteks!“ - ir mes nustojam 
egzistuoti tikrąja ar perkeltine prasme. „Milijardierius nusišovė...“ 
Tikrai? Ar gali būti tai įmanoma?! Ko tam trūko?! Stop. Tai tiesiog 
visų geriausias pavyzdys (nors ir kraštutinis), kaip materialinis po- 
reikis pranoko realybės jausmą ir sunaikino. 


Taip, būtent. Nes nuolatinė įtampa, stresas ar kitokia sielos „apkro- 
va“ dažnai tuo pačiu išsekina kūną, kadangi kūnas ir siela gali eg- 
zistuoti tik kartu. Netgi širdis (organas kaip ir visi kiti), nors ir va- 
dinama gyvybės varikliu, nėra taip svarbu kaip tai, kas vyksta mūsų 
smegenyse. Jos, tik jos yra valdymo centras, visko pradžia ir pabaiga. 
Nes kenčiant smegenims (sielai), automatiškai siunčiami impulsai 
į visus organus, ir atsakomoji reakcija į tai prasideda. Sunegaluo- 
ja širdis arba įsijungia kiti organai, kurie iš pirmo žvilgsnio lyg ir 
neatrodo tiesiogiai susiję su mūsų jausmais, mus supančio pasaulio 
(terpės) poveikiu. O jei kūnas dėl laimingo atsitiktinumo ir nesurea- 
guoja rimtais sutrikimais, tai siela pažeidžiama kiekvienu atveju. 

Taip, sielos materija egzistuoja. Tik mes negalim jos apčiuopti 
taip kaip kūno materijos. Deja, būtent ji yra kur kas svarbiau ir kur 
kas labiau mus veikia negu antroji. 


Laimei, Julija turėjo tvirtą kūną ir, išskyrus nereikšmingus skrandžio 
negalavimus, sveikata nesiskundė. Bet jos siela su kiekviena diena, 
deja, sirgo vis labiau. 

Net ir kartu praleidžiamos atostogos su Liudviku jau neteikė ma- 
lonumo, nes jie dažniausiai važiuodavo į kalnus ir jis visada imdavo 

kartu abu sūnus. Apsikarstę virvėmis, apsiavę specialiais batais visi 
trys keberiodavosi stačia uola, kai Julija, likusi stovyklavietėje, nuo- 
bodžiaudama skaitė ar gamino valgį. Ji mėgo kalnus, bet kas kartą 
kartojosi vis tas pats scenarijus. O sūnums esant kartu, netgi inty- 
mioji pusė tarp jos ir Liudviko buvo tiesiog neįmanoma. Ar jis tai 
darė sąmoningai?.. Taigi poros savaičių atostogos taip pat neduoda- 
vo norimo rezultato, ji negalėdavo atsigauti, patirti kažką teigiama, 
vėl ir vėl kartodavo pati sau: „Kiek gali tai tęstis? Kuo turi visa tai 
baigtis?“ 

Ir taip diena iš dienos galvodama, nuolat ieškodama išeities, pa- 
sverdama viską „už“ ir „prieš, pagaliau ryžosi kreiptis į specialistą. 
Kas žino, gal padės? Juk viską mesti niekada ne vėlu. Tik kelio atgal 
nebebus. Taigi pirma reikia išbandyti visas galimybes, o tik tada, 
pasakius sau: „Na, bent padariau viską, ką galėjau“, - nuspręsti ga- 
lutinai. 


Ji prieina prie rašomojo stalo ir, išsitraukusi iš stalčiaus telefonų kny- 
gą, pradeda raustis sudėtinguose informacijos labirintuose. Pagaliau 
nusirašo kelis numerius, pasižymėdama miestų pavadinimus. 

— Reikia surasti periferijoje. Bus mažiau pavojaus, jog kas nors 
sužinos... - sako balsu, užversdama knygą ir vėl padėdama į jos bu- 
vusią vietą kairiame apatinio stalčiaus kampe. Lygiai ten, kur pagei- 
dauja Liudvikas. 

Apsilankymas pas daktarą lūžus kojai ar susirgus gripu niekam 
nesukelia nė menkiausios minties. Bet kai kalbama apie psichines ar 
emocines problemas, pagalbos ieškojimas pas tokios rūšies specia- 
listus tikrai ne savaime suprantamas dalykas. 

Lapelį su telefonų numeriais paslepia piniginėje. Dėkui Dievui, 
kad Liudvikas netikrina jos. Kaip ir banko kortelės, kuria Julija gali 
naudotis, prieš tai neatsiklausus. Tiesa, ji be reikalo ir neišlaidauja. 
O kol taip yra, Liudvikas taip pat nekelia jokių pretenzijų. Nors Julija 
protarpiais ir nugvelbia vieną ar kitą šimtinę, atrodo, jo sąskaitoje tai 

nepalieka didesnės žymės. Galiausiai, kur čia susigaudysi, kai tenka 
mokėti tuos begalinius mokesčius. Jų tiek daug ir už viską, kad dau- 
gelis, paklaustas, kiek moka už vienokias ar kitokias komunalines 
paslaugas, mašiną ar namą, tik patraukia pečiais atsakydamas, kad 
įmonės ir bankai patys nusirašo nuo sąskaitos, todėl jis negali nieko 
konkretaus atsakyti. O ir kam žinoti? Juk mokėti ar šiaip, ar taip 
reikia. Viena, kas svarbu, kad „nesueitų į minusą.. 


Kitą dieną Julija dar kartą atidžiai peržiūri užsirašytus numerius ir 
sustojusi gatvėje prie telefono automato susuka vieną iš jų. 

Skambinant iš namų ar mobilaus reikštų, kad skambutis bus už- 
fiksuotas sąskaitos išklotinėje, o to ji tikrai nenori. Viskas turi likti 
griežčiausioje paslaptyje. 

- Neurologijos kabinetas, vadovaujamas daktaro N..., klauso. 
Kuo galim jums padėti? 

— Norėčiau apsilankyti. 

— Arjau esate pas mus buvusi? 

— Ne. 

— Gerai. Prašau pasakyti savo pavardę. 

- Julija Krauzė. 

Ji užregistruojama vizitui už septynių dienų, vėlų metą po pie- 
tų. Toks laikas Julijai net labai pageidautinas. Vadinasi, neteks išeiti 
anksčiau iš darbo, o kad grįš į namus vėliau negu įprasta, galės pasi- 
teisinti, jog buvo apsipirkti. 


+++ 


Nors savaitė niekuo nesiskyrė nuo ankstesnių, Julijai ji pasirodė net 
labai ilga. Mintis, ar teisingai pasielgė, nusprendusi ieškoti psichiatro 
pagalbos, graužėsi į smegenis, kėlė abejonių. Ar tikrai nesužinos kas 
nors, nepaisant viso jos atsargumo, o galima diagnozė nepakenks 
jos darbui? Ar nebus paskui amžinai paženklinta tuo „psichinės“ 
ženklu? Gal daktaras nusiųs duomenis jos darbdaviui, informuos 

Liudviką? Juk ji nežino šios šalies įstatymų. O jei taip atsitiktų, va- 
dinasi, ji žuvusi. Bet, kita vertus, Julija jaučia, kad įtampa tikrai per 
daug didelė, ir ji nėra tikra, ar sugebės toliau išsilaikyti be medika- 
mentų. Juo labiau jog nesimato net mažiausios prošvaistės vis labiau 
besiniaukiančiame jos gyvenimo danguje. 

Galiausiai tik „įvarytas į kampą“ ar, kitaip tariant, labai nepa- 
tenkintas savimi žmogus ieško kažko, kas galėtų padėti. O ieškant 
visada surandama. Kiekvienas pagal savo supratimą ir skonį, kas, jo 
nuomone, gali būti tinkamiausia. Draugų, kuriais galėtų pasitikė- 
ti, Julija, neturėjo. Aiškiaregės? Na, jau ne. Kai tiek daug šarlatanų, 
tik ir žiūrinčių iščiulpti tavo pinigus. Verčiau nereikia. Taigi telieka 
būtent psichiatras. Tegu bus, kaip bus. Tik du klausimai ir toliau ne- 
davė ramybės: kodėl apskritai tai atsitiko būtent jai, tokiai stipriai ir 
savarankiškai moteriai, ir kas jos gyvenime buvo ne taip? 


X*X++ 


Vasario vidurys. Šalčiausias mėnuo Lietuvoje. Ir tikrai jau kelios 
dienos spaudžia iki dvidešimt aštuonių, o naktį net iki trisdešimt. 
Adelė sėdi prie lango ir žiūri nieko nematančiu žvilgsniu. Jai taip 
neapsakomai liūdna. Ji tokia pavargusi. Pavargusi nuo savo vyro: 
kažkada mylėto ir pagaliau tapusio svetimu, tikra našta, kiekvieną 
dieną vis sunkiau pakeliama. Jaučia, kaip viskas pamažu traukiasi 
kažkur tolyn, už jutimų ir norų ribos, o gyvenimas praranda bet 
kokią prasmę. Net ir prieš kelis mėnesius suniokotas gėlių darželis 
nebekelia jokių emocijų. Adelė nebenori jo atsodinti. 

Šiandien Petras vėl neramus. Nuolat reikalauja rakto, veržiasi į 
kiemą. Pasivažinėti dviračiu. Jau kelintą kartą prieina prie jos: 

— Na, ką ten matai? Tiek daug sniego jau seniai nebuvo. Duok 
raktą, sakau. Turiu reikalų. 

— Šalta lauke. Palauk, kol atšils. 

— Nieko čia nešalta. Galiu basas po kiemą lakstyti. Duokš, sakau! 
Ir nebandyk mano kantrybės! - užsimoja, lyg ketindamas smogti. 

Bet ji žino, kad nemuš, kad tik grasina. Vyras niekada nebuvo 
jos užgavęs. 

- Še... - moteris atkiša raktą.- Pasiusk... 

Petras atsirakina duris ir eina į kiemą. 

- Bent kitą kepurę užsidėk. Žieminę, - šūkteli pavymui. 

— Tylėk, boba, - pamoja ranka neatsisukdamas. 

Adelė mato, kaip išstumia iš tvartelio dviratį, užsėda ir išvingu- 
riuoja į gatvę. 

— Važiuok... Kiekvienam savas likimas. 

Nueina į kambarį, sėdasi į nučiurintą fotelį ir pasiima į rankas 
mezginį. Baltas skardinis šildytuvas skleidžia malonią šilumą. Iš gro- 
tuvo sklinda tyli melodija. Tai jos numylėta muzika. Plokštelė, kurią 
kažkada gavo dovanų. Adelė dažnai jos klausosi. Nors ir daug kartų 
girdėta, vis viena veikia raminamai, kaip ir mezginys, kaip ir žiūrė- 
jimas į toli nusidriekiančius laukus, platų Nemuno vingį, nedidelį 
Kidulių kaimelį. Giedrią dieną kaip ši jis labai gerai matomas. Taigi 
žiūri ir dabar, slinkdama akimis gerai pažįstamu vaizdu, sustabdy- 
dama žvilgsnį ties vienu ar kitu ūkiu, bandydama įsivaizduoti, kas 
jame gyvena. Ne kartą netgi norėjo nueiti tenai ir užsukus „paklaus- 
ti kelio vien todėl, kad pamatytų, kaip atrodo jų gyventojai. Tiesa, 
prieš daugelį metų, persikėlusi senuoju keltu, Adelė porą kartų buvo 
nuvykusi į atlaidus. 

Tada mažutė kaimo bažnytėlė puikavosi gausiai išpuošta žaliomis 
tujų girliandomis, visur margavo iš vietinių darželių suneštos gėlės, 
o toje kaimą kertančioje gatvėje ilga eile rikiavosi „Zaporožiečiai“, 
„Moskvičiai“, pirmieji „Žiguliai“. Ji dar nebuvo padengta asfaltu ir 
labai dulkėjo. O kadangi bažnyčia stovėjo kitame kaimelio gale, nuo 
ilgo ėjimo žvyrkeliu juodi lakuoti bateliai pasidengė storu dulkių 
sluoksniu. Šventorius buvo priaugęs žemos žolės, kuri paprastai žel- 
davo kiemuose ar tiksliau ten, kur šiaip niekas nebeaugdavo. Todėl 
ją pravardžiavo „pamatine“. Diena pasitaikė šilta ir saulėta, o nuotai- 
ka tokia gera, kad nors imk ir uždainuok. 

Nusivaliusi batelius laikraščio skiaute, bandė įsibrauti į bažnytė- 
lės vidų, bet dėl daugybės žmonių galiausiai liko stovėti lauke, lauk- 
dama išeinančios procesijos. 

Bažnytinės vėliavos su išsiuvinėtais šventųjų paveikslais, ilgi šil- 
ko kaspinai, mažos mergytės, aprengtos per didelėmis baltomis suk- 
nelėmis, su dobilų ar ramunių vainikais ant šviesių galvelių, nedar- 
ni giesmė, besiveržianti iš dalyvių krūtinių, einant aplink bažnyčią 
paskui kunigo nešamą monstranciją, - viskas susirinkusiems atrodė 
svarbu ir būtina. Tai buvo jų gyvenimas, jų susiėjimas, jų „Maljorka“, 
„Paryžius, „Jeruzalė“. Vienur ar kitur vykstantys atlaidai - svarbus 
įvykis, sutraukiantis žmones ne tik iš aplinkinių miestelių ir kaimų, 
bet ir gana atokiai gyvenančius. Kodėl gi ne? Juk buvo taip gera su- 
tikti seniai matytus pažįstamus, pabūti dideliam būry, pasipuikuoti 
nauja, kartais būtent atlaidams pasisiūdinta, eilute, įsisegti mėne- 
siais spintoje gulėjusią gintaro sagę ar užsikabinti kažkada įsigytą 
karolių vėrinį. 

O ir kaip kitaip? Juk atlaidai Lietuvoje buvo ir visada liko svar- 
bus įvykis, priklausantis tautos kultūrai, rūpestingai puoselėjamas, 
nepaisant „pažangiosios socializmo visuomenės“ priešingos nuo- 
monės. Tik ar galėjo būti svarbi ta nuomonė Adelei, paprastai pro- 
vincijos moteriai, ar panašiems į ją? Todėl visada mielai keliaudavo 
į atlaidus, stengdamasi nepraleisti bent jau tų, kurie vykdavo arti- 
miausiuose miesteliuose šiapus Nemuno. 

Adelė susimąsto. Kada buvo paskutinis kartas, kai ji lankėsi at- 
laiduose? Atrodo, jau ir nebeprisimena. Net palydėti į kapus pažin- 
tus mirusiuosius nesiryžta. Per ilgai užtruks. Petro negalima palikti 
vieno. Taigi. O juk taip pat eidavo. Ir net labai dažnai. „Nugiedoti“ 
į amžiną poilsio vietą buvusį kaimyną, bendraklasį, šiaip pažįstamą 
ar tiktai kelis kartus sutiktąjį. 

Kiekvieną sykį laidotuvininkų procesija patraukdavo paskui lėtai 
judantį sunkvežimį į kitame miestelio gale esančias kapines, kol pa- 
galiau kelionė baigdavosi prie „raudonųjų ar „angelų vartų. Prie- 

kyje - kryžius ir velionio nuotrauka, paskui vaikai, o po jų - suaugę. 
Visi surikiuoti po du, nešini gėlėmis ir vainikais, toliau - nuleistais 
bortais, berželiais apkaišytas sunkvežimis su karstu, užjo - giminės, 
ir galiausiai didesnis ar mažesnis būrys lydinčiųjų. Sutiktos mašinos 
sustodavo, pasukusios į šalikelę, praleisdamos procesiją, o praeiviai 
visi kaip vienas stabtelėdavo ant šaligatvio krašto. Ne iš pareigos, 
tiesiog šiaip, geru savo noru, tokiu būdu tyliai pagerbdami mirusįjį. 
Žiūrėdavo į nešamą nuotrauką ir giminių būrį: „Ak, juk tai... amži- 
ną atilsį...“ Taip sužinodami, kad vieno ar kito pažinto žmogaus tarp 
jų jau nebeliko. O jei kada koks nesusipratėlis ir nenorėdavo sustoti, 
tai būdavo kitų mintyse įvertinamas kaip išsišokėlis ar tiesiog blogas 
Žmogus. 

Miestelis buvo palyginti nemažas, tačiau beveik visi pažinojo 
vienas kitą. Jei ne asmeniškai, tai bent iš matymo, o gal buvo kažka- 
da apie jį ką nors girdėję. Nors ir gyvendami kiekvienas sau, jie vis 
viena buvo lyg didelė šeima. 


O juk tai - ne tik kaimų, bet ir mažų miestelių gyventojų „privile- 
gija: nesijausti vienetu, priklausyti grupei. Tuo ir skiriasi jie nuo 
dideliuose miestuose gyvenančių, kur kaimynas ne tik nepažįsta 
kaimyno, bet jam nekyla net poreikio jį pažinti. 

Daugelis mūsų kasdieniame gyvenime to nejaučiam, atrodo, taip 
ir turi būti, tiesiog normalu. Bet tik patyrę šį jausmą ar atsidūrę kito- 
je terpėje ir galėdami palyginti pagaliau suprantam, jog kažkas buvo 
ne taip, kažko lyg trūko. Nes būti minioje ir jaustis vienišam žinant, 
kad ir kiek dairytumeis, nepamatysi nė vieno pažįstamo veido, deja, 
nėra savaime suprantamas dalykas. Galiausiai juk taip jau gamtos 
numatyta, kad populiacija, t. y. žmogus turi net labai išreikštą ban- 
dos jausmą. 

Na, bent jau Laukaitienei tikrai reikėjo to bendravimo. O ir laikai 
buvo gerokai pasikeitę. Miestelis išsiplėtė, gal net patrigubėjo. Suau- 
go nauja karta, senieji vienas po kito tyliai ir visai nepastebimai die- 

na iš dienos apleisdavo šią ašarų pakalnę, o Adelė, išėjusi į miestelį 
su viltimi ką nors susitikti, neretai grįždavo nepasilabinusi nė vieno 
karto. Galiausiai laidotuvės ar atlaidai, nepaisant pagaliau atgautos 
laisvės, taip pat tapo kažkokie, na, tiesiog ne tie, kaip kadaise buvo. 
Mirusiuosius sugrūsdavo į vienintelę miestelio bažnyčią, „atlaiky- 
dami“ vienerias mišias už visus iš karto, kol galiausiai ir visai nustojo 
juos priimti. Tai reiškė - iš namų ar šarvojimo salės - tiesiu keliu 
į kapines. Kunigas atvykdavo prie duobės trumpai maldelei ir vėl 
skubėdavo lyg trijų šunų vejamas. Jei ne pas kitą „klientą“, tai atgal, 
į savo privačią sferą. 

Adelei visada atrodė, kad taip neturėtų būti. Kad daugelį metų 
atitarnavęs tautai ir tėvynei jos pilietis, be to, katalikas nusipelno 
kiek didesnio dėmesio, prieš amžiams užverčiant žemėmis. Juo la- 
biau jog laidojimo kaštai, šiaip ar taip, gerokai palengvina namiškių 
kišenes. Galiausiai juk tokios apeigos, pakeliui į kapines užsukant į 
bažnyčią, daugybę metų taip pat priklausė tautos tradicijoms. Bet, 
kad ir kaip būtų keista, niekas iš miestelėnų rimtai nesipriešino, ir 
toks laidojimo būdas buvo toliau toleruojamas. 

Kai sykį papasakojo apie tai atvykusiai jos aplankyti jaunystės 
draugei, gyvenančiai kitame rajone, ši labai nustebusi tvirtino: 

— Pas mus viskas kaip ir seniau. Kas tik pageidauja, to artimuo- 
sius ir toliau laidoja su bažnyčia. Nesuprantu, kodėl pas jus, Jurbar- 
ke, kitaip. 

— Na, jeigu taip, tada gal iš tiesų tik nuo kunigo priklauso, - nu- 
sprendė. - Bet aš tai tikrai nebūčiau patenkinta, jei, tiek metų vaikš- 
čiojus į mišias, negalėčiau išklausyti paskutinių. Man laidojimas be 
bažnyčios tai lyg būtų žmogus sulyginimas su gyvuliu. Nudvėsė, už- 
kasė, baigta. Tam juk ir esam katalikai, kad ne tik pakrikštyti, bet 
ir palaidoti būtume su Dievo namais. Aišku, jei kas nenori, tai jo 
reikalas, bet tikrai niekas neturi teisės atimti to, kas mums svarbu. 

— Taigi ir aš taip manau. Bet ką čia prastas žmogus prieš vėją pa- 
pūsi. Tokie, matyt, laikai atėjo, kad visi daro, ką nori, o iš vargšo dar- 

bininko žino tik pinigus plėšti, - kalbėjo viešnia. - Kai pagalvoju, tai 
lyg ir pasiskųsti nebėra kam. Pati matai, kaip viskas pasikeitė. Kas iš 
tos laisvės išėjo. Gal tik tiems geriau, kurie gali išvažiuoti į užsienį. 
O mes, kaip buvom prasčiokai, tokie ir likom, netgi dar didesni. Tik 
anksčiau to lyg ir nematėm, visi vienodi atrodėm, bet dabar tas skir- 
tumas net labai ryškus. 

— Man visko užtenka. Kad tik sveika būčiau. 

— Na, bet tavo Julikė tai išdūmė. Kaip ir kiti. 

Adelė pajunta draugės balse lyg pavydo gaidelę. 

— Geriau, kad būtų likusi... 

— Tau tai taip, bet jai, matyt, kitaip rodėsi. 

— Ką tuos jaunus besupaisysi. 

- Taigi... visi ištisai lekia. Vis daugiau ir daugiau. Sakau, gal apsidai- 
rysime vieną dieną ir pamatysim, kad Lietuvoj tik vieni seniai belikę. 

— Na, jau. Visi neišvažiuos. Juk reikia tam ne tik drąsos, bet ir 
laimės turėti. Pati žinai, kiek visko atsitinka. Kam pasiseka, o kas ir 
labai vargsta. 

— Bet tavo mergelei pasisekė... - toliau kamantinėja. 

— Na, rodos, taip. Nesiskundžia. Sako, kad gerą darbą turinti. 
Vyras neblogas. O ko daugiau reikia. Jei gali be tėvynės ištverti, jei 
ilgesys nekankina, savas žmogus neskriaudžia, tai gal ir nesvarbu, 
kur gyventi. Aš tai tikrai negalėčiau be Nemunėlio, be pažįstamų. 
Ką matyčiau pro langą? Čia kiekvienas medis, kiekvienas krūmas 
savas. Čia visi savi. 

— Na, mūsų metų, manau, ne tik užsieniuose, bet net kitam kai- 
me būtų neįmanoma apsiprasti ir priprasti. Juk kai vaikai pasiima 
pasenusius tėvus į didelius miestus, tai neretas labai greit numiršta. 
Ne nuo senatvės, aišku, ilgesys užpjauna. 

— Niekam nelengva būti išplėštam iš to žemės lopinėlio, kur ši- 
tiek metų buvo šaknys įleistos. Juk ir sena obelis neprigyja, kitur 
persodinta. Tik, sakau, gaila, kad viskas taip pasikeitė, žmonės kaž- 
kaip susvetimėjo, tik sau naudos žiūri. 


58 


Adelė giliai atsidūsta. Ir tos draugės jau nebėra. O apie jos mirtį 
sužinojo visai atsitiktinai, laukdama eilėje pas daktarą poliklini- 
koje. Taigi. 


XX*+X* 


Palikusi mašiną nemokamoje aikštelėje Julija pasuka mažučio sena- 
miesčio link. Vienas prie kito prilipdyti sukrypę „fachverkhausai“ 
didoku puslankiu juosia akmenimis grįstą aikštę. Juodo vulkaninės 
kilmės akmens fontanas su kažkokios moters skulptūra pačiame vi- 
duryje sudaro miestelio branduolį. Dar kelios šoninės gatvelės, bal- 
tai tinkuota nedidelė bažnytėlė, krautuvėlės su vyninėmis pirmuose 
namų aukštuose, - štai ir viskas, ką pamato užklydęs turistas ir, pa- 
sisukiojęs gerą pusvalandį, vyksta toliau. 

Julija pasuka siaura gatvele, gana stačiai kylančia aukštyn, ir greit 
suranda pastatą pagal nurodytą adresą. Gana prabangus namas su- 
žavi ją savo architektūra. Sustojusi dideliame kieme kurį laiką groži- 
si statiniu ir tik pamačiusi, kad yra stebima pro pirmo aukšto langą, 
pagaliau pasuka durų link. Priėmimo kambarys tuščias. Pro langą 
pavardę. Trumpi formalumai, ligonių draudimo kortelė, duomenų 
įvedimas į kompiuterį. 

— Jums pirmiausia reikia užpildyti anketas ir atsakyti į šiuos klau- 
simus, o po to laukia pokalbis su ponu daktaru,- sako moteris, pa- 
duodama šūsnį popieriaus lapų. 

— Kur galiu visa tai atlikti? 

- Laukiamasis štai ten, - maloniai šypsosi. - Neskubėkit ir gerai 
pagalvokit. Laiko turite pakankamai. 

Julija pasuka nurodytų durų link, įeina į gana žemą patalpą. Ant 
sienų keli paveikslai. Vienas iš jų, bene didžiausias, vaizduoja gaidį 
ir į jį nukreiptą pirštą. Julija susidomėjusi stebi paveikslą, bandy- 
dama suprasti, ką norėjo dailininkas tuo pasakyti. Gaidys - pasiti- 
kėjimo savimi simbolis. Gal net kiek perdėto pasitikėjimo... Pirštas 

turėtų rodyti perspėjimą. Tai gali reikšti: „Nesipūsk per daug! O 
gal: „Nors ir jautiesi didelis, vis tiek esi tik... gaidys.“ Na, kad ir kaip 
ten būtų, viena tikrai aišku: tas, kas jį gavo dovanų, nepanoro turėti 
savo namuose, 0 paprasčiausiai išmesti negalėjo. Taigi ir pakabino... 
kabineto priimamajame. Ką gi, tikrai originalus būdas atsikratyti 
nemėgstamo paveikslo. 

Patalpa belangė, apšviesta kelių ant sienų sukabintų lempų, ir Ju- 
lija staiga prisimena, kad gatvė kilo į kalną. Tai reiškia, kad ši namo 
dalis yra šlaite. Šioje vietovėje daug tokių namų, kur dažnai net du 
aukštai nuo pusės sienos pradingsta kalne. 

Ji gal niekada ir nebūtų atkreipusi į tai dėmesio, jei jų pasivaikš- 
čiojimo metu Liudvikas, rodydamas į vieną iš tokių namų, nebūtų 
pasakęs: 

— Nesąmonė. Niekada nesi garantuotas, kad izoliacija atlaikys ir 
drėgmė neprasiverš į namą. Anksčiau ar vėliau juk viskas susidėvi. 
Tiesiog gaila statinio. 

O kad jis buvo teisus, Julija prisiminė tik dabar. Šis gražus namas, 
matyt, jau seniai kentė nuo drėgmės, tą išdavė patalpoje tvyrantis 
kiek gaižokas kvapas. 


Įsitaisiusi patogiame pintame fotelyje atsiverčia pirmą lapą. 

Po įprastų anketinių duomenų: pavardės, vardo, adreso, - pirmas 
klausimas: 

„Aprašykit savais žodžiais svarbiausią jūsų problemą ir negala- 
vimus.“ 

Julija susimąsto: 

- Problema? Daug problemų. Gal netgi per daug, kad atrodytų 
realiai. 

Taigi: 1. Abejingas vyras. 2. Intrigos darbo vietoje. 3. Sergantis 
tėvas... O kas dar? Lyg ir nieko. Nesąmonė! Kaip nesudėtingai tai 
atrodo negyvame popieriaus lape ir kiek skausmo suteikia sielai. Na, 
bet tiek to. Kas ten toliau? 

„Kada pirmą kartą minimos problemos pasireiškė?“ 

— O, tai jau kur kas geresnis klausimas, - Julija, trumpai pagal- 
vojusi, tvarkingai užrašo eilės seka: „darbe... šeimoje...“ - ir galvoje 
šmėsteli netikėta mintis. O gal ji pati ir kalta dėl Liudviko atšalimo? 
Gal dėl amžinų intrigų biure ne jis, o būtent ji tapo kitu žmogum, 
kita moterimi, nei buvo anksčiau, jiems susipažinus, ir tai jos vyras 
tiesiog intuityviai jautė? Na, jog kažkas ne taip, ir tą jos prastą nuo- 
taiką išsiaiškino savaip? Kažin. Nes kai ji sykį bandė su juo kalbėtis 
ta tema, jis tik sausai nusijuokė: 

— Na, ir?.. Tu mano žmona, ir mes esam kartu jau šitiek metų. 
Negi tikrai tiki tuo kvailu amžinu jausmų pavasariu? Apie tai pais- 
toma tavo skaitomuose romanuose, mieloji, bet gyvenimas atrodo 
visai kitaip. Ir apskritai, užuot gaišusi laiką su knygomis, verčiau už- 
siimk kuo rimtesniu. Parketas jau vėl ima prarasti blizgesį... Vaško 
yra rūsyje ant lentynos. Kaip manai? 

Taigi, atrodo, priežastis ne čia. 

Julija skaito toliau: „Ar kreipiasi pirmą kartą? Kur anksčiau gydėsi? 
Kokie kūno negalavimai vargina labiausiai?“ Be jų, dar svorio proble- 
mos, persirgtos ligos, mityba, rūkymas, alkoholis, narkotikai, noras 
ar bandymas nusižudyti, poreikis teikti savo kūnui skausmą, iškrypęs 
sekso potraukis... Ji skaito ir negali patikėti, kiek ir kokių keistų klausi- 
mų iškyla šios rūšies specialistams, susiduriantiems su vadinamaisiais 
sielos ligoniais. Kai kurie klausimai atrodo tokie nejįtikėtini, jog kelis 
kartus išreiškia savo nuostabą vienu ir tuo pačiu klausimu: 

— O, pasirodo, gali būti ir taip? 

Na, bet dėkui Dievui, atrodo, kad jai dar nėra taip blogai. Nes jai 
tikrai nekyla noras nusiplėšti sau rūbus, sudraskyti nagais veidą ar 
palikti paskutinius pinigus žaidimų automatuose, kaip nėra apsėsta 
ir sekso manijos. Nors... Hm? Atvirai kalbant, ji iš tiesų gana dažnai 
galvoja būtent apie tai. Net labai labai dažnai. O jos fantazija kartais 
nukeliauja taip toli, kad net pati susigėsta savo minčių, apie kurias 
tikrai negalėtų su niekuo kalbėtis. 

Taigi ar tai jau liga? Turbūt taip. Antraip juk nebūtų to klausia- 
ma. Bet kokiu lygiu tai normalu ir kokiu ne? Reikia pagalvoti. Juk 
pastaruoju metu jos žvilgsnis iš tiesų gana dažnai krypsta į gerai at- 
rodančius nepažįstamus vyrus. O jis ne toks jau ir nekaltas. Bet tai 
dar ne viskas. Kaskart ji net labai atidžiai pasižiūri ir žemiau diržo... 
vos ne apie kiekvieną pagalvodama ir mintyse įvertindama, koks jis 
būtų lovoje, kur galėtų su juo susitikti, mylėtis. Gal net gana neįpras- 
toje vietoje? Siaubas, kokios mintys... Taigi ir kyla klausimas, ar tai 
normalu? Ar tai visai natūralus, nors ir labai varginantis, biologinis 
poreikis, ar vis dėlto liga? Kaip atsakyti į tokį keblų klausimą? Nors 
tas jausmas paaštrėjo būtent tada, kai Liudvikas nustojo ja domė- 
tis. Taigi, atrodo, lyg ir normalu. Bet jei parašys „ne“, vadinasi, bus 
nesąžininga. O jei „taip, ar nepalaikys daktaras jos sekso maniake? 
Juk niekada negali žinoti, ką tie (ir ypač tokio profilio) specialistai 
mano. Galiausiai - kodėl gi ne? Juk, kaip sakoma, „profesinė patir- 
tis. Taigi... Ji palieka klausimą atvirą. Pasakys, kad nesuprato, kas 
konkrečiai turėta galvoje. 

Toliau surašyti gana normalūs klausimai apie tėvus, jų profesijas, 
tarpusavio santykius... Stop. Štai ir vėl problema. Tėvų tarpusavio 
santykiai. Ar nesikartoja panaši istorija? Jos mielas ir taip ją mylintis 
tėtis vis dėlto buvo neištikimas savo žmonai po ilgų bendro gyve- 
nimo metų kaip, galimas daiktas, ir Liudvikas Julijai. Taigi, jei taip, 
tai ar dukterys nepaveldi iš motinų privilegijos ištekėti už linkusių 
į neištikimybę vyrų? Nesąmonė! O dėl paveldo, tai greičiausiai jos 
pačios būtent elgiasi kažkaip ne taip, jei šitai įvyksta. Gal perdėtas 
darbštumas, rūpinimasis šeima, namais, netgi tais pačiais vyrais ir 
padaro moterį nebeįdomia, atima iš jos buvusį seksualumą? Juk ar 
gali plaunanti, skalbianti, lyginanti, konservuojanti uogienes, be- 
sikapstanti darže namų šeimininkė prilygti visada pasitempusiai, 
pasidažiusiai, besišypsančiai ir turinčiai vienintelį tikslą - patik- 
ti - svetimai moteriai? Jokiu būdu! Kas kitas, jei ne jų geidžiantis 
vyras mato, kokie gražūs bangomis krintantys viliokės plaukai, net 

neįsivaizduodamas, kaip ji atrodo tarp keturių sienų, su styrančiais 
į visas puses suktukais... 

Taigi gal ir Julija dėl to amžino skubėjimo, įtempto darbo, namų 
tvarkymo taip pat palaipsniui tapo tik tam ir tinkama, tam reikalin- 
ga? Galimas daiktas, kad, na, tarkim, jei būtų kita moteris, Liudvikas 
su ja niekada ir nesiskirtų, kaip nesiskyrė tėtušis su mama. Bet Ju- 
lija - ne Adelė. Ji nenori tokio gyvenimo, neketina tiesiog nurašyti 
savęs į pasibaigusio galiojimo moterų kategoriją. Ji tam dar tikrai 
per jauna. 

„Kokie šeimoje žinomi psichiniai susirgimai?“ 

Jokie. Bet ar Alzhaimerio liga - ne psichinis susirgimas? Aišku, 
ne. Tai senatvės liga. O gal vis dėlto? Ir Julija padeda ties klausimu 
klaustuką. 

„Charakterizuokit tėvą kaip asmenį ir jūsų tarpusavio santykius.“ 

Viešpatie, kokie dar ten santykiai. Julija buvo jo numylėtinė, kuriai 
viskas leidžiama ir atleidžiama. Jai jis buvo tiesiog nuostabus. O dėl 
kitų asmenų, na, kad ir dėl mamos, ką ji galėtų žinoti? Gal kitiems 
žmonėms jis buvo reiklus, valdingas, šykštus, grubus, abejingas? Ji 
niekada tuo nesidomėjo, nekėlė sau panašaus klausimo. Tėtis buvo jai 
labai geras, ir to visai užteko, kad jį mylėtų. Na, motulę ji, aišku, paži- 
no kiek geriau. Bet vėlgi. Adelė mylėjo ją kaip kiekviena normali mo- 
tina myli savo vienintelį vaiką. Taigi, kokie jie buvo iš tikrųjų, Petras ir 
Adelė Laukaičiai? Tiesiog kaip žmonės? Bet ar gali vaikai apskritai at- 
sakyti į tokius klausimus? Juk tėvai visada būna iš visų geriausi. Aišku, 
jei neiškyla ypatingų ir gana specifinių problemų, ginčų dėl palikimo 
ar šiaip ko nors, kas priverčia atžalas daryti savo išvadas. 

Bet šiaip jau netgi ir visų blogiausius tėvo ar motinos poelgius 
suaugę vaikai paprastai traktuoja kaip klaidas, charakterio silpnu- 
mą ar bent bando savaip pateisinti dėl vienos vienintelės priežasties, 
turinčios labai konkretų pavadinimą: meilė. Nes jei neturėtume jos 
savyje, perduotos mums su genais, ar ieškotų suaugęs sūnus ar duktė 
kažkada kūdikystėje jo atsižadėjusių tėvo ar motinos? Ar tai nero- 

do, koks vis dėlto stiprus ryšys tarp mūsų ir tų, kurie sąmoningai 
ar tiesiog atsitiktinai suteikė mums galimybę ateiti į šį pasaulį? Na, 
savaime suprantama, kad šis reiškinys taip pat turi daugybę „bet“ ir 
„jeigu“, kad ir šiuo atveju gana gausu, švelniai tariant, „nukrypimų“. 
Bet, kad ir kaip ten būtų, didžioji dauguma vis dėlto patiria tą patį ir 
gana konkretų jausmą: vaikų-tėvų meilę. 

Taigi ir Julija lengva ranka ir sąžine parašo: „Geresnių tėvų nega- 
lėčiau įsivaizduoti. Jie tiesiog idealūs.“ 

Prie klausimo apie atmosferą šeimoje trumpam susimąsto... 

Kartais užverktos motulės akys. Ilgi laukimo vakarai prie lango, 
tėtušiui „užtrukus“. Tiesa, Julija tada pati išgyveno tą amžiaus tarps- 
nį, kai asmeninės problemos būna visų didžiausios. Todėl ir stengėsi 
nieko neimti per giliai į širdį, nes turėjo savo gyvenimą, savo, rodės, 
tokį sudėtingą jausmų pasaulį, savo rūpesčius. Kas čia bloga, jei tėtis 
ilgiau užtrunka su draugais. Tai visai normalu. Kiekvienas žmogus 
turi teisę elgtis, kaip jam patinka, teisę į savo laisvę. Juk niekur ne- 
sidės, vis tiek kada nors parsiras. Gal mama per daug skausmingai 
reaguoja į smulkmenas? 

Taip, taip, tiesiog labai paprasta... Bet kai pačiai tenka stovėti prie 
lango ir stebėti vis didesnį Liudviko abejingumą, tai pasirodo, kad 
viskas ne taip jau ir „kas čia blogo“. Ar tik ne pats likimas nusprendė 
atlyginti už tuometinį jos paviršutiniškumą? Kad ir ji patirtų savo 
kailiu. O juk motulė nenulėkė pas psichiatrą, iškentė viena. Aišku, 
tėtis niekur nedingo, bet Julija tik dabar pagaliau suvokė, kad, nors ir 
likę kartu, didelės laimės abu tikrai nepatyrė. Ką vienas kitam anks- 
čiau jautė, buvo praeitis, kas liko - viskas paviršutiniška, gyvenimas 
iš įpročio, bendri namai ant Nemuno kranto. Žodžiu - priverstinė 
simbiozė. Kažin, ar jie po viso to dar turėjo intymių santykių? Var- 
gu. Ojei taip, tai šis veiksmas nebebuvo susijęs su meile. 

Bet koks galiausiai kieno reikalas, ką jautė ir kaip gyveno jos tė- 
vai? Kalba eina apie ją, jos problemas. Ne, ji nieko nerašys. Niekam 
nereikia to žinoti. 

Taigi: „Tėvų tarpusavio santykiai normalūs. Šeimos atmosfera 
draugiška.“ Ir... papūsk, daktare, tu jiems abiem į uodegas. Įdomu, ko- 
kia atmosfera tavo paties namuose? Kiek kartų jau suspėjai išsiskirti? 

Toliau: „Ar paveikė tėvų tarpusavio santykiai jus asmeniškai?“ 

Aišku, ne. Na, buvo gaila mamos, bet tai ir viskas. Galiausiai ne 
tėvų problemos išprovokavo dabartinę mano būseną, buvo pakan- 
kamai ir kitų. 

„Kuris iš tėvų turėjo didesnę įtaką jūsų gyvenime?“ 

Hm? Kad aš žinočiau. Gal vis dėlto tėtis? Ne, tikriausiai abu vie- 
nodai. Taigi tegu bus abu. 


Kai Julija pagaliau perskaito: „Aprašykite savo partnerio asmenybę, 
charakterį, jo požiūrį į jus ir elgesį jūsų atžvilgiu“, - netikėtai pajun- 
ta, kaip pradeda virpėti pirštai. 

„Oje. Štai čia tai jau visai kas kita. Koks jis, mano Liudvikas? 
Reiklus, tvarkingas... bet ką reiškia - tvarkingas, kai pats nė piršto 
nepajudina, o tik iš manęs reikalauja? Bepigu vaidinti tvarkingą, kai 
kiti už tave išblizgina, išvalo, iškuopia. Na, be tiek to, tegu bus tvar- 
kingas. Koks dar? 

Aišku, jei jis pats rašytų apie save, būtinai pridėtų: linksmas, 
mėgstantis bendrauti, sportuoti, turintis sveiką humoro jausmą, 
draugiškas, paslaugus, rimtas ir taip toliau. Visi taip rašo apie save. 
Kai paskaitai, na, pavyzdžiui, kad ir norinčių susipažinti anonsus, tai 
atrodo, jog nėra nei paniurėlių ar pedantų, nei geriančių, nei mušei- 
kų ar šiaip kokių keistuolių. O kai susitinki ir pažįsti geriau, tai daž- 
nai nieko daugiau nebelieka, kaip tik kuo greičiau trauktis iš kelio. 

Bet gal kiekvienas apie save pasakytų tą patį? Gal iš tiesų tos vi- 
sos charakterio savybės ir gali pasireikšti, bet tik esant tam tikroms 
aplinkybėms? Na, svarbu, su kuo bendraujama ir galiausiai, kaip no- 
rima bendrauti? Juk tas pats žmogus su vienu gali būti didžiausias 
linksmuolis, besineriantis iš kailio, kad tik patiktų, o su kitu abe- 
jingas, arogantiškas niekšelis ar vos valdantis žiovulį. Antra vertus, 

vienas jo laidomus sąmojus laikys sveiku humoru, o kitas - net as- 
meniniu įžeidimu. Įdomu, kaip reaguotų daktaras, jei taip imčiau ir 
parašyčiau: „Mano vyras yra tiesiog nesivaldantis psichopatas, kai 
kalba apie savo buvusią žmoną ? Arba: „Pedantas iki kraštutinumo, 
reikalaujantis sudėlioti pižamas pagal spalvas“? 

Kažin, ar garbusis psichiatras taip pat išsiskyręs? Jei taip, tai toks 
atsakymas jam labai nepatiks?.. Taigi vis dėlto geriau nereikia. 

Staiga Julija prisimena vieną buvusį pažįstamą, nuolat rėkdavusį, 
nesivaldantį net dėl mažiausių kasdienių smulkmenų ir tapdavusį 
tokiu tyliu, švelniu, nors prie žaizdos dėk, kai kalbėdavosi su savo 
mylima moterimi. O svarbiausia, kad net bendraudamas su ja tele- 
fonu nuolat šypsodavosi, nors pašnekovė ir negalėjo matyti tos labai 
jau saldžios šypsenos. 

Taigi koks, po perkūnais, jos Liudvikas? Normalus? Kažin... Iš 
kur jai žinoti? Gal čia visi tokie?.. Jiedu tiek metų kartu. Na, bet jei 
„ranką prie širdies“, tai normaliu savo vyro Julija tikrai negalėtų pa- 
vadinti. Jau vien dėl to perdėto tvarkos poreikio. Tiek to. Užteks. 
Tegu daktaras pats pasiklausia. Žodžiais kažkaip lengviau atsakyti, 
pasitelkus mimiką, dviprasmius nutylėjimus. Tai ne taip konkretu 
kaip juodu ant balto. 

„Jūsų santykiai su vaikais.“ 

Išlepę tinginiai kaip ir tėtušis. Jei būtų jos, savi, tikrai neleistų 
taip elgtis, bet svetimam nepasakysi. O juk, šiaip ar taip, bet kuriuo 
atveju ji liktų kalta, kad kišasi. Taigi iškenčia jų apsilankymus, ir ge- 
rai. Laimė, kad bent ne kiekvieną dieną. 


Julija niekada negalvojo, kad galėtų turėti problemų su vaikais. 
Anaiptol. Draugių mažyliai visada lipo prie jos kaip muselės prie 
medaus. Bet, matyt, vaikai vaikams nelygu. Galiausiai, iš kur jai 
žinoti, kaip su jais elgtis? Ar nepakanka būti tyliai, paslaugiai, ap- 
skalbti, pamaitinti? Juk meilės jie ir nenori. Iš tolo neprisileidžia. 
Kita vertus, turi savus tėvus. O Julija taip pat nejaučia per didelio 

poreikio būti jų mylima. Tiesa, su vyresniuoju, bent jau anksčiau, 
praleisdavo kartu vieną kitą „intymesnę“ akimirką, sulūžus jo žais- 
lui ar šiaip atsiradus kokiai problemėlei. Bet jaunėlis visai kitoks, ir 
Julijai kartais atrodo, kad jos netgi nemėgsta. O gal tiesiog jo vaikiš- 
kas protas laiko ją kalta dėl to, kad tėvai negyvena kartu? Nes būtent 
ji buvo ta svetima moteris name, kur anksčiau gyveno jų motina. 
Todėl visai įmanoma, kad aikštingas berniūkštis taip ir manė. Juk 
maži vaikai viską vertina iš savo regėjimo taško. Taigi nieko nuosta- 
baus, kad gal ir jis paklydo painiuose tėvų tarpusavio santykių labi- 
rintuose. O matydama, kad berniukas jos demonstratyviai šalinasi, 
Julija nelindo jam į akis ir laikėsi taip pat „saugaus“ atstumo. 

Taigi į tokį aktualų klausimą atsakė gana lakoniškai: „Vaikų ne- 
turiu“. 

Kitas klausimas? Na, aišku. Kaipgi kitaip? Nors lyg ir pasikartoja, 
bet, kaip sakoma, jau tiesiai šviesiai: „Ar turit seksualinių problemų? 
Kokios jos? Ar labai jus vargina?“ 

— Na, aš asmeniškai tai tikrai jų neturėčiau, jei, žinoma, to sekso 
būtų, - sumurma Julija ir parašo „ne“. 

„Ar esat patenkinta seksualiniu gyvenimu?“ 

Po perkūnėliais! Julija susimąsto. Ar galės ji atvirai apie tai kal- 
bėtis su visiškai nepažįstamu žmogumi, ir dar vyru? Kodėl apie tai 
anksčiau nepagalvojo? Juk savaime suprantama, kad bus šito klau- 
siama, nes tai viena iš jos problemų. O atvirai kalbant, tai gal net 
visų didžiausia? Bet ko ji tikėjosi? Kad gaus tablečių ar gerų patari- 
mų, kaip nepersišaldyti? Oje, ką daryti? Pameluoti, kad viskas gerai, 
ir taip išvengti nemalonių klausimų? Bet, kita vertus, jei nepasakys 
visos tiesos, kaip galės daktaras jai padėti? Tik ar gali jis apskritai 
padėti? Na, nebent vaistais, kurie tiesiog užslopina visus žmogiškus 
pojūčius? Nesąmonė. Kokio galo ji čia atsibeldė? 

Julija giliai įkvepia oro. Lėtai išpučia per nosį. Pakartoja tai kelis 
kartus. Svarbiausia, nepulti į paniką, susikoncentruoti. Juk kažko la- 
bai kompromituojančio jų santykiuose lyg ir nėra. Tiesiog pakanka 

paminėti, kad vyras tapo jai abejingas. Galiausiai tai tiesa. O kaip ji 
dėl to jaučiasi, savaime suprantama. Tik ar to užteks? Kažin... Na, 
šiaip ar taip, ji jau čia. Taigi išeiti nėra tikslo. Nes kam tada apskritai 
atvyko ir gal atėmė galimybę kitam, kuriam dar labiau to reikia? Ir 
ji užrašo: „Seksualinis gyvenimas nepakankamas“. Viešpatie, kaip 
naiviai tai skamba. O gal vis dėlto atsikelti ir išeiti? Ne. Jei jau iki šiol 
tiek atlaikiau, tai ir čia atlaikysiu. 


Kiti klausimai liečia ją pačią: 

„Kuo užsiimate laisvalaikiu, jūsų hobis, santykiai su draugais, ar 
esat patenkinta savo išvaizda?“ 

Taip, laisvalaikis. Kodėl neklausia, kiek aš jo turiu... „Skaitau 
knygas, žiūriu televizorių...“ Kaip „skystai skamba. Bet kuo dau- 
giau užsiimti, kai esi vienas? Nei draugų, nei normalios šeimos. Net 
ir pasivaikščiojimai savaitgaliais seniai baigėsi. O vienai slampinėti 
po apylinkes ne Julijos charakteriui. 

„Draugų neturiu.“ Dar kvailiau skamba. Net ir analfabetai jų turi, 
o Julija Krauzė, pasirodo, ne. Taip ir norisi parašyti: „Aš - auslende- 
rė“... Bet daktaras jos „juodo humoro“ tikrai nesupras. Garantuotai 
palaikys nenormalia ar priims kaip asmeninį įžeidimą. Tiek jau to. 
Kita vertus, juk ir negali suprasti. Jis vietinis. Jie visi bendrauja tik 
tarpusavy, savo bandoje, taip sakant. Gal šitaip ir turi būti? Juk Ju- 
lija taip pat nestokojo draugų, gyvendama savam krašte. O čia gana 
„prisidraugavo , ką tik atvykus. Tik apkalbėta liko. Tokios čia, atsi- 
prašant, draugės. Bet visų keisčiausia, kad ne ant jos vienos nuolat 
„pilamos pamazgos“. Biuras net skamba nuo apkalbų. Ir visada kal- 
bama apie tą, kurio tuomet nėra darbe. Netgi gana piktai kalbama. 
Apie savą! Tai ko norėti, kad nekalbėtų apie svetimšalį, kuris vis tiek 
neturi jokių galimybių būti priimtas į jų tarpą ir laikomas kaip jiems 
lygus. Taigi, jei negali pasitikėti, geriau su niekuo ir nedraugauti. 

Todėl kai kolegos plakdavo liežuviais nesantį, ji tiesiog tyliai sė- 
dėdavo, žiūrėdama pro langą ir galvodama: „Kodėl jie tokie pikti, to- 

kie nekenčiantys, pilni pagiežos? Ko jiems trūksta? Iš kur tas gaižus 
pavydo jausmas, nuolatinis poreikis kenkti? Kas tai? Primityvumas 
ar vis dėlto labai pažeista psichika?“ 

O kai sykį žemesnes pareigas užimančios kolegės Julijai girdint 
pradėjo labai garsiai diskutuoti, kad valytoja ir architektas turėtų 
gauti vienodą atlyginimą, tada būtų teisybė, ir, matydamos, kad ji 
nesikiša į pokalbį, pagaliau paklausė jos nuomonės, kur kas daugiau 
užjas uždirbanti ponia Krauzė atsakė: 

— Bet kam tada apskritai studijuoti metų metus, gyvenant iš tėvų 
kišenės, džiovinti sau smegenis, gadinti sveikatą, nervus, o vėliau 
būti atsakingam? 

— Na, kažkas turi būti architektas tiesiog iš pašaukimo. 

— O jei to vadinamojo ypatingo pašaukimo nėra, tik profesija? 
Juk tikrai kažkas turi būti ir architektas, ir chirurgas, ir mokytojas, 
eikvojantis nepalyginti daugiau jėgų (bent jau psichinių), negu jų 
reikia dulkėms valyti. Antraip apsišluotume aplink palapinę ir sė- 
dėtume patenkinti, visi lygūs. Galiausiai juk ne visi vienodai gabūs. 
Kita vertus, bent jau aš tikrai nežinau, koks gyvas padaras leisis į 
medžioklę, būdamas sotus? 

Kolegės nieko neatsakė, o Julija suabejojo, ar jos apskritai supra- 
to, ką norėjo tais žodžiais pasakyti? Tai buvo lyg ir labai neutralus 
pokalbis, tačiau būtent tada jai tapo aišku, kad tos kiekvienam žings- 
ny sutinkamos neapykantos priežastis veikiausiai buvo tiesiog pato- 
loginis nesugebėjimas gerbti kito žmogaus gabumų, o tuo pačiu ir 
galimybių. Todėl kuo ilgiau ji čia gyveno, tuo labiau piršosi mintis, 
jog šioje šalyje kiekvienas nuolat ieško „mažesnio“ už save, o „dides- 
nių“ tiesiog nekenčia... 

Kitas klausimas. Hm, mano išvaizda? Kodėl turėčiau būti ja 
nepatenkinta? Na, aišku, vieną kitą kilogramą numesti būtų visai 
ne pro šalį, bet tegul kiekviena mano metų moteris taip atrodo 
kaip aš, tai plastikos chirurgai išeitų elgetomis, užuot susikrovę 
milijonus. 

Taigi: „Savo kūnui, išskyrus kelias smulkmenas, priekaištų ne- 
turiu.“ 

Aha, o štai dar vienas: „Kuo pasireiškia jūsų stiprioji ir silpnoji 
pusės?“ 

Įdomus klausimas. Kokia aš? Kodėl anksčiau apie tai nepagalvojau? 
Gera mintis. Pažinti save. Savianalizė. Nes vien jau tai - terapijos pra- 
džia. Gerai, kad atėjau. Bent sužinosiu tai, ko dar nežinojau. Taigi tikrai, 
pirmyn į pažinimą! Kuo pasireiškia mano stiprioji ir silpnoji pusės? 

Ištvermė, darbštumas, prisitaikymas, - štai kur mano stiprybė. 
Juk kita seniai būtų neištvėrusi tų amžinų intrigų darbe. Ir, jei Liu- 
dvikas nebūtų prisidėjęs, tikrai dabar nesėdėčiau čia, nebūčiau ieš- 
kojus psichiatro pagalbos. Nors sakoma, kas nesunaikina, - užgrū- 
dina, bet kam veltui rizikuoti? 

Galiausiai šiuo metu visko tiesiog per daug. O ir tolimoje tėvy- 
nėje problemų netrūksta. Amžini motulės skundai nuotaikos tikrai 
nepakelia. Kiekvienas pokalbis telefonu dar labiau prislegia. Todėl ir 
stengiasi dažnai neskambinti. Taip taip, ji baisi egoistė, bet ar galima 
ką nors pakeisti? Kam nuo to bus geriau, jei šalia savų problemų 
kartą per savaitę dar turės išklausyti Adelės aimanų? 

Kas toliau? Aha, mano silpnos vietos. Gal per didelis jautrumas? 
O gal per daug nusileidžiu, paklūstu kitų norams? Kas būtų atsitikę, 
jei tada, kai Liudvikas išvertė rūbus iš spintos lentynų, nebūčiau su- 
dėjus jų atgal, o palikus tiesiog ant grindų? Aišku, kad galėjau taip 
padaryti, bet neleido mano charakteris: „Traukis kvailiui iš kelio 
ir išvengsi konflikto.“ O gal būtent todėl nustojo manimi domėtis, 
kad per daugelį metų pasirodžiau labai pilka, paklusni, na, tiesiog 
nuobodi? Jo pirmoji žmona tikrai buvo kitokia. Jau vien tai, kad jį 
paliko, pasako labai daug. Bet kitaip ir negali būti. Juk vokietė. Esu 
įsitikinusi, kad tikrai ne jis išmetė ją į gatvę... 

Bet kodėl būtent jo reikalavimas palaikyti tą ypatingą tvarką ma- 
ne taip žeidžia? Kas tai? Įsivaizdavimas ar vis dėlto nuojauta, kad 
laiko mane žemesnės rūšies padaru? 

Įdomu, kaip jaučiasi kitos čia gyvenančios svetimšalės moterys? 
Na, pavyzdžiui, tos, turinčios daug pigmento, kurių išvaizda net labai 
neeuropietiška? Ak, nesąmonė. Ne išvaizda lemia. Viskas priklauso 
nuo vyro, kuris tave vedė. Kiek Julija girdėjo atvejų, kad uošviai visą 
gyvenimą negali susitaikyti su sūnaus (ypač sūnaus!) tiesiog nedo- 
vanotinu apsisprendimu vesti užsienietę. Ji netgi asmeniškai pažįsta 
kelias šeimas, kur anytos taip ir numirė, nepakalbinusios ne tik „azi- 
jačių, bet ir anūkų, nors jų sūnūs santuokoje, atrodo, jautėsi tikrai 
laimingi. Na, nieko nepadarysi. Galiausiai negalima reikalauti iš žmo- 
gaus, visą amžių besimurkdančio gana nesudėtingoje kaimo ar pro- 
vincijos kasdienybėje, kad jis staiga taptų modernus ir pakeistų nuo 
amžių nusistovėjusias pažiūras. Juk ne veltui jos krašte sakoma: „Kuo 
gimė, tuo ir dvės.“ Žiauru? Ne. Juokinga? Ne. Gal tik kiek liūdna... 


Toliau klausimai, ko pacientas konkrečiai tikisi ir ką norėtų pakeisti 
savo jausmų sferoje ir elgsenoje. 

„Nesu tikra, kad sugebėsiu ilgiau ištverti esamą situaciją, todėl 
manau, kad atėjo laikas ieškoti specialisto pagalbos, - parašo Julija 
ir lengviau atsikvepia: Na, pagaliau. Pažiūrėsim, ką pasakys mokslo 
vyras? Įdomu, koks jis? Kad tik būtų žmogiškas. Arogancija nesi- 
skundžiančių ir su akcentu kalbantiems priešiškai nusiteikusių čia 
tikrai netrūksta... Ir būtent tada, kai išgirsta tą akcentą. Tada net ir 
„šluotos specialistė“ ar bukiausia kaimietė staiga pajunta savo ne- 
ginčijamą pranašumą. O dar tas beveik visada užduodamas nekal- 
tas, vemti verčiantis standartinis klausimėlis: „Iš kur atvykai?“ - „O 
koks tavo suš... reikalas?“ - taip ir norisi tėkšti. Bet, deja... ir vėl pa- 
gal liaudies išmintį: duok kvailiui kelią... Taigi todėl ir atsakau: „Iš 
Lietuvos“. Atrodo, kas čia baisaus, kad klausia. Bet kai tas daroma ne 
šimtus, o tūkstančius kartų, pradeda tiesiog nervinti.“ 


Julija dar kurį laiką sėdi paskendusi savo mintyse, kol pagaliau pa- 
kviečiama asmeniniam pokalbiui. 

Pakilusi į antrą aukštą dar kartą įsitikina, koks turtingas turėjo 
būti namą statęs žmogus. Aukšti kambariai, erdvūs koridoriai, pra- 
bangios gipso rozetės, vainikuojančios stambokus krištolo šviestu- 
vus. Aišku, jie seniai pakeisti kitais, bet pirmtakai turėjo būti nė kiek 
ne prastesni. Juk tokiuose kambariuose bet ko nepakabinsi. 

Julija pasibeldžia ir įeina į kabinetą. Nuo rašomojo stalo pakyla se- 
nyvas vyras. Paduoda ranką sveikindamasis ir pasiūlo sėstis. Kol varto 
jos prirašytus lapus, Julija visą laiką jį stebi. Žili, netgi balti plaukai, 
tokia pat barzda. Kažkuo panašus į Kalėdų senį. Taisyklingas veidas, 
atidus žvilgsnis. „Atrodo, gana simpatingas“, - nusprendžia. 

Kai daktaras pagaliau pakelia akis nuo popierių, ji jam nusišypso. 
Tiesiog šiaip sau, automatiškai, labiau iš mandagumo. Nes taip yra 
įpratus. Nes to reikalauja geras tonas. 

Prasideda ramus pokalbis. Vyras klausinėja, versdamas lapą po 
lapo, o ji atsakinėja. Be įtampos, ilgai negalvodama, kažkaip papras- 
tai, tiesiog savaime. Lyg kalbėtųsi su senu pažįstamu apie šį bei tą ir 
apie nieką. 

„Pasirodo, ne taip jau ir sunku“, - mąsto pasakodama savo šei- 
mos problemas, nes dabar būtent jos atrodo visų aktualiausios. Ir 
netgi tas toks kompromituojantis intymus gyvenimas staiga nušvin- 
ta visai kitoje šviesoje. Todėl ji atvirai prisipažįsta, kad sekso porei- 
kis paskutiniu metu jai netgi labai aktualus, nors tikrai nelaiko savęs 
nepasotinama. 

Vyras nežymiai šypteli: 

- Tai visai natūralu, ponia Krauze. Jums nereikia varžytis, apie tai 
kalbant. Seksualinis gyvenimas priklauso mūsų buičiai kaip ir visi 
kiti dalykai, o ilgiau nepatenkintas geismas sukelia rimtų proble- 
mų. Esmė ta, kad būtina rasti išeitį iš susidariusios situacijos. Todėl 
mano patarimas būtų abiem kreiptis į šeimos problemų specialistą. 
Jums ir jūsų vyrui. Aš šioje srityje nesispecializuoju. 

— Mano vyrui? - išsigąsta Julija. - Jis apie tai nieko nežino. Neži- 
no, kad esu čia. Ir norėčiau, kad niekada nesužinotų. 


72 


— Savaime suprantama. Mūsų pokalbis nebus niekur pagarsintas. 
Viskas liks šiame kabinete. Nes to reikalauja medicinos etika. Jūs 
pati turit nuspręsti ir su juo šia tema pasikalbėti. O tuo pačiu ir apie 
kitus aspektus, kuriuos man paminėjote. Aš asmeniškai neįžvelgiu 
jumyse jokių rimtų ligos požymių, kuriuos galėčiau gydyti. Aišku, 
galiu paskirti lengvo veikimo antidepresantą. Deja, to nepakanka. 
Aš - psichiatras, bet manau, kad mano kolegos psichologai galėtų 
jums kur kas geriau padėti. Taigi užrašysiu porą adresų. Tikiuosi, 
kad vieną iš jų pasirinksit. Tai mano tikrai nuoširdus patarimas. 

— Reiškia, aš esu... normali? 

— Na, žinoma, ponia Krauze. Bet psichologo konsultacija - visai 
kas kita. Patarčiau bet kuriuo atveju, aišku, kartu su jūsų vyru. 

- Ačiū, daktare. 

— Buvo malonu. 

Ji atsisveikina ir išeina į gatvę. Tik tiek? Jaučiasi netgi truputį nu- 
sivylusi. 

- Iš didelio debesio tiek maža lietaus... Na, bent jau gerai, kad ži- 
nau, jog neturiu psichinių problemų, kad patarė, kur kreiptis, - sako 
balsu ir apsidairo, ar kas neišgirdo. Dar iš tiesų pamanytų, jog ne- 
normali. Juk kalbasi pati su savimi, ir dar prie psichiatro durų. 

Tačiau Julija pastaruoju metu net labai dažnai balsu reiškia sa- 
vo mintis. Ypač kai būna susijaudinusi. Ar tai blogai? Senatvės po- 
žymis? O gal tiesiog vienatvė, kai norisi girdėti kažkieno balsą, bet 
nieko nėra šalia, taigi ir lieka tik savo pačios? 


Lėtu žingsniu pereina per kaimą, sustodama ties krautuvėlių vitri- 
nomis. „Kaip gali jos išsilaikyti? — stebisi. - Juk niekas nepirks kaž- 
kokios prekės su antkainiu, kai didžiuliai industriniai centrai, nutolę 
vienas nuo kito per trisdešimt kilometrų, gali siūlyti daug pigiau ir 
kur kas didesnį pasirinkimą. Tiesa, tokios krautuvėlės pastaruoju 
metu bankrutuoja vis dažniau. O gaila. Kaip atrodytų miestelio pa- 
grindinė gatvė, jei jų nebūtų? Kur sustotų nuobodžiaujantis turis- 

tas paganyti akių, nors ir nesiruošdamas nieko pirkti? Kas, jei ne 

jos, nušvisdamos savo vitrinomis vėlų vakarą, verčia pajusti, kad čia 

vyksta kažkas daugiau negu kitoje panašioje gyvenvietėje? 
Pasisukiojus dar kurį laiką sėda už mašinos vairo. 


+++ 


Julija sąmoningai pasirenka psichologę moterį vildamasi, kad, būda- 
ma tos pačios lyties, galės geriau suprasti. O ir kalbėti aktualia tema 
labai išsamiai su vyru, nors ir specialistu, ne visai lengvas dalykas. 

- Nežinau, nuo ko pradėti, - sako sėdėdama priešais moterį, vei- 
kiausiai dešimčia metų už ją vyresnę. 

- Pasakokit tiesiog viską, kas jums atrodo svarbu. 

— Mano ir vyro santykiai kažkaip atšalo. Ne dėl manęs. Tai jis 
nustojo domėtis manimi kaip moterim, netgi įtariu, kad turi kitą. 

— Nuojauta ar tikrai žinot? 

— Na, sužinoti, manau, sunkiai įmanoma. Nebent kažkas turėtų 
konkretų tikslą mane informuoti. Taip, tai tiesiog nuojauta. Galiau- 
siai sunku įsivaizduoti, kad pusamžis vyras staiga imtų ir prarastų 
tiesiog natūralų fiziologinį poreikį. Man tas tikrai nesuprantama. 
Todėl ir manau, jog kažkas ne taip. O tas kažkas, mano nuomone, 
gali būti tik kita moteris. 

— Ar įmanoma, kad jis galėtų sirgti kokia organine liga? 

- Tikrai ne. Na, bent jau niekuo nesiskundžia. 

— Gal turi problemų darbe, per daug pervargsta? 

— Nepanašu. Anaiptol, grįžta net labai gerai nusiteikęs. 

- Aha, o toliau? Kaip leidžiate bendrus vakarus? Apie ką kalbatės? 

- Sakyti „bendrus“, manau, nelabai tinka. Vyras atsiverčia laik- 
raštį ar įsijungia televizorių. Taigi kalbėtis tampa ne taip paprasta. 
Jei ko ir paklausiu, atsako trumpai, štai ir viskas. 

— O toliau? 


- Toliau... pasako: „Labanakt, mieloji.“ 

— Ar būna namuose barnių, šiaip kokių nesklandumų? Ar ne- 
priekaištaujat jam dėl ko nors? 

- Nežinau. Bent man taip neatrodo. Porą kartų bandžiau kalbė- 
tis, pasakiau, kad manau, jog turi meilužę. 

— Na, ir?.. Kaip jis reagavo? 

- Atkirto, kad nekalbėčiau nesąmonių, ir viskas tuo baigėsi. Bet 
juk kiekviena moteris anksčiau ar vėliau keltų šį klausimą. Todėl ne- 
laikau tai kivirču ar priekabių ieškojimu. 

Psichologė tyli. 

- Jūsų kolega patarė kreiptis į šeimos santykių kabinetą, bet aš 
tikrai žinau, kad Liudvikas to niekada nedarys. 

— Kodėl? 

— Kodėl? Na, jei tai susiję su kita moterim, jei jo gyvenimas jam pa- 
tinka, tai kodėl norėtų kažką keisti? Juk daro tai sąmoningai. Galiau- 
siai, jei meilė dingo, tai jokie pokalbiai nepadės. Nežinau, kaip jums 
paaiškinti, aš norėčiau dėl savęs... Na, tiesiog, kad galėčiau geriau visa 
tai pakelti, suprasti, gal susitaikyti su likimu. Taigi dėl savęs, bet ne dėl 
jo. O jei jis manęs nebenori, tai, kaip sakoma: „Širdžiai neįsakysi...“ 

- Iš kokios šalies jūs atvykot? 

- Iš Lietuvos. Ir tikrai nemanau, kad problema - mentalitetų 
skirtumas. Aš pildau visus jo norus. Mano vyras manimi netgi labai 
patenkintas. 

— Kokius norus turite galvoje? 

- Na, buities dalykai, tvarkos palaikymas. Žinot, mūsų namuose 
tiesiog ideali švara ir tvarka. Kiekvienas, net mažiausias, daiktas turi 
savo vietą. Aišku, taip, kaip to pageidauja Liudvikas. Ir visa tai darau 
aš. Todėl tikrai nemanau, kad galėtų būti manimi nepatenkintas. 

- O galjūsų paslaugumas kelia jam... Na, kaip čia pasakius? Nuo- 
bodulį. Pabandykit būti jam įdomi. 

— Manau, kad tikrai viską padariau šia prasme. Deja, jokios reak- 
cijos. Tiesiog laimingas abejingas vyras. Netgi su jo vaikais iš pirmos 
santuokos neturiu jokių problemų. 

— O kaip jūs pati? Ar turit savų? 

— Ne. Liudvikas nebegali jų daugiau turėti. 

— Kaip jaučiatės dėl to? 

— Niekaip. Yra, kaip yra. 

— Tai tik jums taip atrodo. Nepatenkintas motinystės instinktas 
visada sukelia negatyvius jausmus. Tada į visai normalius dalykus 
reaguojama daug jautriau, negu būtina... Juk jūsų vyras gerai uždir- 
ba, rūpinasi jumis. Taigi manau, kad mums reikia gilintis būtent į 
šią temą. 

— Ar būsiu teisingai supratus, kad jūs manot, jog esu pati kalta dėl 
jo atšalimo, kad tiesiog iš gero gyvenimo išsigalvoju nesamas pro- 
blemas, nes kenčiu nuo nepatenkinto motinystės jausmo? - staiga 
supyksta Julija. 

— Na, aš taip nesakiau. 

— Bet, deja, leidot suprasti. Aišku, kad būčiau nieko prieš turėti 
savo vaikų. Tik jokiu būdu nepuolu į isteriją, jei jų nėra, nes nepri- 
klausau moterims su labai stipriai išreikštu poreikiu kažkuo rūpintis, 
ir tas kažkas būtinai turi būti vaikas. Bet man atrodo, jog kalba eina 
apie mano vyro abejingumą, o ne apie mano menamą motinystę. Aš 
esu čia, norėdama suprasti viską, kas susiję su mano vyru. Nes tikrai 
nemanau, kad tas, kuris myli, staiga ims ir nustos domėtis mylima 
moterim be jokios aiškios priežasties. Galiausiai vaikų tema buvo 
išspręsta kartą ir visiems laikams dar mūsų santuokos pradžioje. Bet 
aš neturėjau dėl to jokių problemų ir buvau net labai laiminga. 


Julija staiga pasijunta nusivylusi prieš ją sėdinčia moterim. Ką ji aps- 
kritai supranta apie tokius dalykus kaip vienatvė, izoliacija, nepa- 
tenkintas seksualinis poreikis, intrigos darbe? Ji, galimas daiktas, to 
niekada nepatyrė ir nepatirs. Sėdi viena nuosavam kabinete ir pos- 
tringauja iš knygų išmoktomis frazėmis, o gyvenimas eina savo keliu. 
Ar tik ji pati neturi problemų su vaikais? Gal kaip tik jai pačiai labai 
aktuali ta nesąmonė apie nepatenkintą motinystę? Ar jos vyras ją my- 

li? Gal apskritai jo neturi? Todėl ir negali žinoti, ką reiškia ištekėjusiai 
moteriai vieną dieną pagaliau pajusti, kad viskas seniai ne taip, kaip 
buvo. Nepatenkintas motinystės jausmas... Cha, tikrai gražu. Nepa- 
tenkintas sekso poreikis, tu kvaila višta. Štai kur šuo pakastas. O gal 
tu net supratimo neturi apie tai, ką reiškia būti apkabintai tikro vyro? 
Gal tu, taip sakant?.. Julija bando susivaldyti. Temperamentu ji nieka- 
da nesiskundė. Tik čia, šioje šalyje, ir, ko gero, būtent Liudviko dėka 
tapo moterim, kaupiančia savyje nereikalingas emocijas. 


Viskas tampa dar painiau. Galvoje tikras minčių chaosas. Ji kurį lai- 
ką patyli, sukilęs nepasitenkinimas kiek aprimsta, ir pagaliau pra- 
deda pasakoti apie problemas darbe. Bet pokalbis kažkaip ir toliau 
nesiriša. Julijai vis labiau atrodo, kad moteris, nors ir dedasi dėme- 
singa, mintimis klaidžioja kažkur kitur. Gal ji tikrai turi didesnių 
problemų? Gal jos vienintelis vaikas serga nepagydoma liga? Gal jai 
pačiai prieš kelias savaites išoperavo, na, pavyzdžiui, kad ir krūties 
vėžį, ar neseniai palaidojo motiną, tėvą, kitą labai artimą žmogų? 
Todėl ir atrodo juokinga kažkokia Julija Krauzė su kažkokiomis savo 
problemėlėmis. Nemyli vyras. Na, ir kas. Spjauk į barzdą ir susirask 
kitą! Būta čia ko „psichuoti“. O gal ji viena iš tų... na, tiesiog nemėgs- 
tanti užsieniečių? Bet kad ir kokia būtų priežastis, kalbėtis su „siena“ 
tikrai nemalonu. Julija jaučia tą vis labiau, kol noras kalbėti galutinai 
praeina. „Tikrai, ko aš čia atėjau? Pati kalta. Taip man ir reikia.“ 

— Na, man metas, atleiskit, kad sutrukdžiau, - staiga pakyla ir 
paduoda ranką atsisveikinti. Juk čia priimta bet kokia kaina išlaikyti 
gerą toną. 

— Kodėl? Kas atsitiko? - staiga atsibunda specialistė. 

— Nieko neatsitiko. Tiesiog man atrodo, kad manęs nelabai ati- 
džiai klausot. 

— Na, ką jūs. Jums tik pasirodė. 

— Galimas daiktas, kad pasirodė, bet tai tikrai nemalonus jausmas. 

— Turit labai jautrią vaizduotę... Tai liga... 

— Nemanau. Jūsų akys... Aš tiesiog turiu gerai išsivysčiusį pa- 
stabumą. Turbūt čia ir slypi mano problema. Jūs teisi. Reikia ieškoti 
priežasties savyje. Ačiū už gerą patarimą, - Julija pasuka link durų. 

- Palaukit. Grįžkit. Aš atsiprašau, kad buvau gal kiek... neatidi. 

— Atidėkim kitam kartui. Šiandien man tiesiog praėjo noras kal- 
bėti, - sako žinodama, kad kito karto tikrai nebus. O jei ir bus, tai 
tikrai ne čia. 


Abipusis pasitikėjimas - pagrindinis ir vienintelis garantas, kad to- 
kios rūšies terapija duotų teigiamų rezultatų. Jei iš pat pradžių jo ne- 
atsiranda, pokalbiai ne tik vargina, bet ir nuvilia. Žmogus pasijunta 
dar vienišesnis su savo problemomis, nesuprastas, neišklausytas, gal 
net įsižeidęs, kad nebuvo pakankamai dėmesingai priimtas. Neretas 
po to jaučiasi dar blogiau, nors, nematydamas išeities ar tiesiog aklai 
tikėdamas, kad taip ir turi būti, lankosi toliau. 

Sunkios durys tyliai girgžteli, ir Julija atsiduria gatvėje. Žvilgteli 
į mažą popieriaus lapelį su kito pokalbio data ir suglamžiusi įmeta į 
šalimais stovinčią šiukšliadėžę. Lėtai eina, žiūrėdama sau po kojom. 
„Kaip greitai aš užsidegiau. Kaip perdėtai reagavau į tokią smulk- 
meną. Atrodo, kad, gyvendama šioje šalyje, darausi vis panašesnė 
į juos ar, kitaip tariant, agresyvėju. Vos ne kiekvienas nepatikęs Žžo- 
dis sukelia nepakantumą, gal net neapykantą. Bet, kita vertus, kaip 
įmanoma išlikti ramiai, kai kiekvienam žingsnyje visi tiesiog jaučia 
pareigą tave valdyti, užkabinėti, nurodinėti!? - pyksta. - O tas pra- 
keiktas abejingumas? Mano vyras, mano kolegos, dabar ir psicholo- 
gė. Gal todėl ir pasidarė visko per daug? Juk tikėjausi būti suprasta 
bent čia. Bet, kita vertus, gal ji teisi? Gal pataikė į žaizdą, kurios net 
neįtariau esant? Juk nieko blogo ir nepasakė. Bet buvo dar kažkas. 
Tikrai buvo. Tas priešiškumo jausmas... Taip, būtent. Prakeikimas, 
kaip išsikapstyti iš viso to mėšlo? Viena aišku, kad pagalbos iš niekur 
nesulauksiu. Taigi, atrodo, teks pačiai kapanotis. Susiimk, Julija, juk 
tu gali. Visada buvai stipri moteris... Bet ta mano reakcija... Keis- 

ta, keista. Vienu metu tikrai pasijutau gerai, panorusi gražia forma 
pasiųsti ją velniop. Tai kažkas nauja. Ne, tiesiog pamiršta. Juk tai aš 
pati. Ta, kokia esu iš tikrųjų. Geras ar blogas ženklas? O gal tiesiog 
taip atsitiko, kad baigėsi kantrybė, pagaliau viskas perdegė?.. 

Reikės paskambinti mamai. Gal rytoj? Kažin, kaip ten jiems einasi? 


+++ 


Adelė pramerkia akis ir dairosi tamsoje. Kambaryje tylu. Mezginys 
guli ant kelių, nuo vieno virbalo nuslydusios akys. 

— Net nepajutau, kaip užmigau. Kažin, kelinta valanda? 

Ji atsikelia ir priėjusi prie durų spragteli mygtuką. Trišakis švies- 
tuvas sušvinta blausia šviesa. Susuktos lempelės turi mažai vatų. O 
ir kaip kitaip, juk elektra nuolat brangsta. Kalba, kad greit net dvide- 
šimčia centų pabrangs. Vėl įjungia grotuvą. Priėjusi prie lango žvilg- 
teli į lauko pusėje prie rėmo pritvirtintą termometrą: 

— Vajetau, vėl trisdešimt. Na, bet nieko čia keisto. Juk radijas pra- 
nešė, kad naktį paspaus. O jau po dvylikos... 

Ji užgesina šviesą ir eina į virtuvę. Uždega dujinę viryklę, pastato 
ant ugnies virdulį su vandeniu. „Kažin, ar Petras jau miega? O Vieš- 
patie, Petras?! Juk išvažiavo su dviračiu! Toks šaltis, - skuba į jo 
kambarį: 

— Petrai, ar miegi? 

Niekas neatsiliepia. Adelė uždega šviesą. Žvilgteli į gretimą kam- 
barį, kuriame stovi televizorius. Čia taip pat tuščia. 

- Negrįžo! O varge. Ir kodėl aš daviau jam tą raktą? Kodėl leidau 
išvažiuoti? Bet gal policijoj sėdi ar pas ką užsuko? Kažin. Juk būtų 
paskambinę, pranešę, kad ateitų atsiimti. 

Ji dairosi aplink, nežinodama, ką daryti. O gal miegojo ir negir- 
dėjo skambučio? Ir kaip ji galėjo taip kietai įmigti? Na, bet nieko 
keisto, nemiga jau seniai kankina. Tos naktys tokios ilgos, pilnos 
varginančių minčių, galvos skausmas dieną. Todėl ir užsnūdo, už- 
liūliuota muzikos. 

- Alio, policija? Mano vyras, Petras Laukaitis, negrįžo. 

— Gal kur burnelę daro? Ar seniai nėra? 

- Nuo pietų. 

— Ak, tamsta, nuo pietų, tai ne prieš savaitę... 

- Jis ligonis. Nieko neprisimena. Jau ne kartą teko ir iš jūsų sky- 
riaus atsiimti. Alzhaimerio liga, suprantat? 

— Na, jeigu taip, tai reikalas rimtas. Gal nujaučiat, kur galėtų būti? 

- Neturiu nė mažiausio supratimo. Išvažiavo su dviračiu. 

— Ką? Tokiam šalty su dviračiu? Tada bent jau nosį tikrai turėjo 
nušalti. Gal ligoninėje? 

— Ieškokit, vyručiai, labai prašau. Bloga nuojauta kamuoja. Rei- 
kalavo, kad leisčiau, o aš, kvaila boba, ir leidau. 

— Na, na, nusiraminkit. Gal dar nieko blogo? Gal pas kokį pažįsta- 
mą užtruko? Mes važiuojam pasidairyti. Jei rasim, tuojau pranešim. 

— Tai jau paskubėkit, vyručiai, skolinga neliksiu. 

- Ilgai važinėtis ir mes negalim. Benzino mažai skiria... taip sa- 
kant, ribotą kiekį. 

- Sumokėsiu aš jums už tą benziną. Negaliu sau vietos namuose 
rasti. 

— Gerai, gerai, tamsta, važiuosim. 

— Kada? 

— Na, tuojau pat. 

— Aš tikrai sumokėsiu. Garbės žodis. Jei jau pasakiau kartą, tai 
tesėsiu. 

— Nusiraminkit. Važiuojam. 


Lėtai slenka laikas. Moteris pasiima į rankas rožinį, nukreipia žvilgs- 
nį į kabančią ant sienos jos ir Petro vestuvinę nuotrauką. 

- Viešpatie, atleisk man, nusidėjėlei. Ką aš padariau. Kad tik nieko 
nebūtų atsitikę. Atleisk man, Dieve, kad pykau ir keikiau, - meldžiasi 
Adelė, suklupus ant kelių. - Juk supranti, kiek kantrybės reikia. Jau 
tiek metų... Ne blogo linkėdama, o tik kad sveikatos ir nervų nebeliko. 

Su tokia liga nukaršinti žmogų, kad ir savą, nėra taip paprasta. Tik tas 
gali suprasti, kas pats savo kailiu patiria. Duok Dieve, kad sugrįžtų 
gyvas ir sveikas. Nepykstu ir dėl tų gėlių... Tiek jau to, apsieisiu ir be 
jų. Juk mano žmogus buvo, nors ir nelabai tikęs, bet vis dėlto mano. 
Senatvės abu sulaukėm. Kam nebūna, nepasitaiko? Tam ir šeima, ten- 
ka ir pyktis, ir taikytis. Toks jau gyvenimas. Ką aš be jo daryčiau viena. 
Penkerias mišias užpirksiu, tik sugrąžink gyvą. Ir į Šiluvos atlaidus 
nuvažiuosiu... tikrai, pažadu. Nors ir bus nelengva palikti vieną tokį il- 
gą laiką. Bet aš kaip nors. Gal kaimynės paprašysiu, kad akį užmestų. 

Kalba, bet mintys negeros. Nuojauta šnibžda, kad ne be reikalo 
taip ilgai jo nėra. Ir policija tyli. Jau kelios valandos. Greit švisti pra- 
dės. O dar tas šaltis kaip tyčia. Juk jam išeinant jau buvo ta negera 
nuojauta. Neatsispyrė silpnumo akimirkai. Jei kas atsitiko, bus tik 
jos vienos kaltė, nuodėmė, kuri liks amžinai. 

Adelė neranda sau vietos. Ką pasakys Julijai? Mylima motulė - 
jos tėvo žudikė. Pravirksta ir nuėjusi į vyro kambarį suklumpa prie 
tuščios lovos: 

— O, Petrai, Petreli, ką aš padariau. Kur tu esi? Gal tavo vėlė jau 
stovi nematoma šalia ir priekaištauja? Ir gerai daro. Taip man ir rei- 
kia, beširdei, - sriūbauja balsu, kai kažkas pasibeldžia į duris. 

Ji pašoka taip greit, kaip leidžia senatvė, ir skuba į prieangį: 

- Nejaugi Petras?! Na, aišku, kas gi daugiau? Einu, einu, tai dėkui 
Dievui, kad parsirado! 

Lauke stovi du policininkai. 

— Na, vyručiai, ar su gera Žinia? - šypsosi. 

Jie tyli, ir ji supranta: 

- Vajetau, nejaugi negyvas?! 

- Radom dešimt kilometrų už miesto... Paskambino... Pastebėjo 
pravažiuojanti mašina. Taigi sušalęs. 

— O varge, varge, ką aš padariau? Suimkit mane, vyrai. Tai aš kal- 
ta, kad leidau jam išeiti iš namų. Tai dėl mano kaltės nebėra Petre- 
lio, - aimanuoja šluostydamasi prijuoste ašarotą veidą. 

Jie sueina į vidų. Atsisėda virtuvėje: 

- Nusiramink, tamsta, kokia čia dar kaltė? Likimas. Gal taip ir 
geriau, kad Dievas pas save pasišaukė. Juk pati žinai, kiek vargo bu- 
vo. Anksčiau ar vėliau vis viena būtų išėjęs. Neretai atsitinka, kad to- 
kie ligoniai ir namus supleškina. Ot tada tai jau tikrai bėda. O dabar 
turbūt nelabai ir pajuto. Numirė be skausmo. 

— Kodėl be skausmo? 

- Na, kai sušąla, tai nieko nejaučia. Tiesiog kūnas atvėsta, žmo- 
gus tampa mieguistas, ir viskas. Gera mirtis, kai pagalvoji, ką išken- 
čia vėžininkai ar po avarijų. 

- Bet vis viena dar galėjo gyventi. Juk šiaip gana stiprus buvo. 

- Kas iš tos stiprybės, jei smegenų nebelieka. Turbūt net nesupra- 
to, kas atsitiko. Nusiramink, tamsta. Važiuojam, reikia, kad atpažin- 
tum. Protokolui... Tokia tvarka. 

— Tai manęs nesuimsit? 

— Na, kas čia dabar per kalbos? Už ką? Juk nei nušovei, nei papjo- 
vei, nei kaip kitaip... 

- Bet... 

— Važiuojam, tamsta, - nekantrauja policininkai. - Mums pa- 
maina tuojau baigsis. Parvešim vėl atgal. Ilgai neužtruksim. 

Ji užsivelka paltą ir užrakinusi duris sėdasi į mašiną. Važiuoja 
tylėdami. O ir ką kalbėti. Ar maža mirštančių? Ypač paskutiniu lai- 
ku, kai gyvenimas paprastiems žmogeliams toks sunkus tapo. Kas 
nužudomas, kas pats nusižudo. Su ankstesniais laikais net lyginti ne- 
galima. Taigi istorija, kaip šimtai kitų. Jei šaltis toliau laikysis, bus ir 
daugiau sušalusių: benamių, prisigėrusių. Kiekvieni metai nusineša 
savas aukas. Kai tik užeina šalčiai, tai tik ir lauk. Kas sušąla, kas sude- 
ga... Toks jau gyvenimas. Toks policininko darbas. Priprasta, įprasta, 
o šio ir amžius atitinkamas... Taigi nieko sukrečiančio. Teks rašyti 
ataskaitą su smulkiu paaiškinimu... Prastas budėjimas. Nepasisekė. 
Bet nieko nepadarysi, juk būna ir ramių naktų, kurios praeina šiltoj 
nuovadoj lošiant kortomis ar tiesiog snūduriuojant. 

Viduje trenkia cigarečių dūmais, prakaitu, dar kažkuo labai gaižiu, 
lyg kas būtų į kampą privėmęs. Juk taip ir būna. Galiausiai čia ap- 
silankantys klientai atitinkamų kvapų tikrai nestokoja, o sienos per 
laiką ir prisigeria. 

Jie eina siauru koridorium ir sustoja prie rudai dažytų durų. Da- 
žai apsilaupę, nosį vėl stipriai pakutena tas keistas kvapas. Tik čia jis 
dar aštresnis, jau nebeatmieštas pigaus tabako kvapo. Toks nemalo- 
nus, kad Adelė pradeda kosėti. Policininkas atidaro duris ir uždega 
šviesą. Nedidelė patalpa būtų tuščia, jei pačiam jos vidury nestovėtų 
kokių dviejų metrų ilgio stalas. Ant jo guli numirėlis, ir Adelė, nors 
dar nematydama veido, iš rūbų pažįsta savo vyrą. 

Garsi rauda sudrebina liesus pečius, ji pripuola ir sukniumba, 
apkabindama sustingusį kūną. 

— O Petreli tu mano, dovanok, dovanok man, netikėlei, - rau- 
da pasikūkčiodama. - Ir kam tu važiavai su tuo prakeiktu dviračiu? 
Matai, kur nuvažiavai. 

Ji verkia ir verkia, vis glostydama pamėlusias rankas, sriūbauda- 
ma, glėbesčiuodama. 

Policininkai kurį laiką laukia, stovėdami nuošaliau, bet, moteriai 
nesiliaujant, vienas pagaliau prieina ir paliečia ranka jos nugarą. Lyg 
nubudusi iš miego Adelė atsisuka į jį. 

— Laikas eiti, tamsta. Juk sakiau, mums pamaina baigiasi. Dieną 
galėsit atsiimti, arba rytoj, pašarvoti, palaidoti. 

Suima už pečių ir veda prie durų. Ji eina tylėdama, duodasi veda- 
ma. Staiga sustoja tarpdury ir atsisuka: 

- Ir kurio velnio tau reikėjo eiti iš tų namų?!! - surinka nesavu 
balsu taip, kad net išgąsdina abu atlydėjusius. 

— Na na, ko taip rėki, ar išprotėjai?! - supyksta vienas. - Taip jau 
yra, nieko nebepakeisi, nusiramink. 

— Taip, matyt, buvo Dievo skirta, ponia, baigėsi jo vargai, - ban- 
do raminti kitas. 

— O kuo aš rūpinsiuos?! Juk viena kaip pirštas! 

Tas „kuo rūpinsiuos“ sukelia pareigūnui vos pastebimą šypseną. 
Taip, atsikratyti įpročių nelengva, nors ir kokie jie būtų. Bet svar- 
biausia, aišku, ne tai, o moters vienatvė. 

- O kur giminės, vaikai? 

— Duktė užsieniuose... 

- Tai gal sugrįš ar pasiims pas save? Vis atsiras kokia išeitis. Ga- 
liausiai apsiprasit. Juk visi kada nors turėsim mirti. O jam tikrai bus 
geriau. Lengva mirtis. 

- Tai dėkui už nuoširdų žodį, vaikeli, - nusileidžia Adelė. - Esi 
geras žmogus, dar nesugadintas. Duok Dieve, tau laimės. 

- Ačiū, ponia. O dabar pasirašykit mums, ir važiuojam. Pailsėkit 
kiek, juk naktį tikriausiai akių nesumerkėt. 

Adelė pasirašo. Sėdi ir tyli. Lyg nori keltis nuo kėdės, bet ir vėl 
lieka sėdėti. Pilnomis baimės akimis sužiūra į policininką: 

— Ką dabar man daryti? Galva visai tuščia. 

- Ar turit, kas rūpinasi laidojimu? 

- Tai lyg ir ne... Gal kaimynai? 

- Jei norit, mes galim paskambinti laidojimo biurui. Jie viską pa- 
tys sutvarkys. Jums papildomai nieko ir nekainuos. Užteks vadina- 
mųjų velionio „trijų pensijų . Valdžia padengia, ir jie viską sutvarko. 
Ar gerai? 

— Gerai. Tegu tvarko. Aš vis viena nesugebėsiu. 

- Na, o dabar važiuojam. Juk nieko nebepakeisi. Geriau pasi- 
melskit už jo vėlę, kad šventas Petras savo bendravardį greičiau pro 
dangaus vartus įleistų. 

Moteris nepatikliai dėbteli į policininką. Ar tik nesišaipo? Jis, 
tarsi atspėjęs jos mintį, pasitaiso: 

— Niekas nežino, kaip ten yra. Juk tikrai gali būti ir dangus, ir 
rojus. Ar ne taip, tamsta? 

- Na, aš tai tikiu, vaikeli. Žinok, kuo senesnis būsi, tuo daugiau 
ir tu pradėsi tikėti. Taip jau yra, kad, artėjant išėjimui, pradeda tikėti 

netgi tie, kurie visą gyvenimą netikėjo. Reikalauja kunigo ar palai- 
doti su bažnyčia. Iš baimės. Tik visa bėda, kad atsiskaityti vis viena 
teks: už gerus ir už blogus darbus, nes žmogaus nuodėmės nuo stai- 
ga atsiradusio tikėjimo niekur nepradingsta. O aš tai jau tikrai pa- 
teksiu į pragarą, kad leidau jam išvažiuoti tokiam šalty, ir visas mano 
pavyzdingas katalikės gyvenimas, taip sakant, šuniui po uodega. 

— Eime, mums pamaina baigiasi, - nenori toliau diskutuoti po- 
licininkas. Seni žmonės beveik visi tokie. Jei tik leisies į kalbas, tai 
išsėdės visą dieną. 

— Nereikia manęs vežti. Nesigaišuokit. Pareisiu. Juk jau prašvito. 

— Na, tada kaip norit, - nudžiunga. - Eikit, ponia, išsimiegokit. 
Kai pailsėsit, viskas kitaip atrodys. 

-— Einu, vaikeli, einu. Tam ir namai, kad būtų kur pareiti. Ačiū, 
kad greit suradot mano Petrelį. Juk galėjo ir kokie vilkai ar lapės 
apgraužti. Dabar nors pašarvoti žmoniškai bus galima. Kiek aš jums 
skolinga už tą benziną? 

— Nieko neskolinga. Netoli važiavom... Tai mes pranešim laido- 
tuvių biurui? 

— Gerai. 


Ji atsiduria gatvėje ir pasuka namų link. Policijos nuovada toli. Rei- 
kia pereiti beveik visą miestelį. Užsuka į artimiausią parduotuvę, 
įsikūrusią daugiabučio namo pirmame aukšte, ir ieško akimis pa- 
žįstamų. Informacija žodžiu sklinda greičiausiai... Turėtų nemažai 
ateiti atsisveikinti. Juk vietinis. Čia gimęs ir augęs. Na, jam tai gal 
visai vis tiek, bet svarbu namiškiams, Adelei. Vis viena smagiau, 
kai daugiau susirenka. Tada žinai, jog esi ne vienišas, jog tie, su 
kuriais daugelį metų mynei tuos pačius takus, pirkai tame pačiame 
turguje, lankei tą pačią bažnyčią ar šventei miestelio šventes, yra 
šalia tavęs. Nes tik tokiu metu ir svarbu tas dėmesys, tas primini- 
mas, kad jie, tie žmonės, tie vietiniai, egzistuoja, yra neabejingi. 
Ne tada, kai viskas gerai, o būtent sunkią tau valandą. Ir staiga 

pasijunti toks dėkingas jiems, atėjusiems, kad patiri jausmą, lyg jie 
visi būtų artimiausi draugai, šeimos nariai, geranoriškai pasiiman- 
tys mažutę dalelę tavo didelio skausmo. Nes niekas taip nesuartina 
svetimų žmonių kaip nelaimė, jokia pagalba nėra taip vertinama 
kaip ta, kuri pasiūloma ištikus bėdai. Nes tik tada žmogaus pojū- 
čiai, gebėjimas reaguoti ir priimti būna pasiekę labai aukštą, jei ne 
visų aukščiausią, tašką. O kai neigiama jėga veikia mūsų smegenis, 
stiprių emocijų prasiveržimas tuo pačiu sukelia ir atitinkamą dė- 
kingumo jausmą. 

Taigi Adelė eina per miestelį ir verkdama pasakoja sutiktiems 
apie savo nelaimę. Ji visai nenori grįžti į tuščius namus, nenori būti 
viena. Sutiktieji savo ruožtu stebisi ir reiškia užuojautą. Daugelis net 
ramina, kad „ta liga“ galėjo net labai ilgai tęstis, ir neaišku, kaip jai 
pačiai tokiam amžiuje viskas būtų pasibaigę. 


*++* 


Pakasynų dieną susirinko tikrai nemažas būrys lydėtojų. Atvažiavo 
ir Julija. Viena. Sakė, kad vyras išvykęs darbo reikalais į Ameriką, o 
iš ten atskristi porai dienų per daug dideli kaštai... Ką gi, vis viena 
velionio nepažinojo... 

Motina džiaugėsi, vėl matydama dukterį, ir jos buvimas šalia 
mažino netekties skausmą. Tiktai kai tamsiai rudas medžio karstas 
spraudėsi pro gana siauras trobos duris, sukliko, suaimanavo Ade- 
lė, parklupusi į baltą sniegą. Baisu pasidarė to žinojimo, kad žmo- 
gus, kažkada pastatęs šį namą, pagaliau išeina iš jo visiems laikams. 
Sunkus buvo tas supratimas, kad viskas - jau negrįžtama praeitis: jų 
meilė, jų mažutė šeima, jų buvimas kartu. 

- Štai, Petreli, ir... visas gyvenimas! Kaip nepastebimai jis praėjo! 
Lyg viena trumputė diena, - raudojo moteris, tiesdama rankas į ne- 
šamą pro šalį karstą. 

Julija pakėlė verkiančią motiną nuo žemės, ramino, pati nesulai- 
kydama ašarų: 

— Nieko nėra amžino, mama. Nieko... Neverk taip. Dar širdies 
ritmas sutriks. 

— Tegu trinka. Kaipgi neverkti, kai taip liūdna? Juk čia buvo mū- 
sų abiejų namai, Julija. Mūsų visų. Dabar likau viena... Lyg būtų kas 
pusę manęs pačios nuplėšęs. Man baisu, vaikeli. 


Laidotuvių apeigose beveik visada būna du skaudžiausi momentai, 
kuriuos išgyventi artimiesiems ypač sunku. Pirmasis - mirusio išne- 
šimas iš namų; antrasis - karsto leidimas į kapo duobę. Nes būtent 
šios akimirkos dar kartą, ir galutinai, primena, jog viskas baigta, kad 
mylimas žmogus: tėvas ar motina, sesuo ar brolis, vyras ar žmona, 
vaikas ar labai artimas draugas, - jau išeina. Pirmiausia išnyksta iš 
jam įprastos aplinkos, po to, nors ir labai pamažu, ir iš mūsų gyve- 
nimo. O supiltas mažas kauburėlis, tas kelių dešimčių centimetrų 
žemės sluoksnis, tai lyg mitologinė Stikso upė, atskirianti gyvųjų ir 
mirusiųjų pasaulį, kai stovintiems prie jo tampa aišku, jog artimas 
žmogus negrįžtamai atsidūrė „kitame krante“. 

Taigi ir Adelė išgyvena tą patį jausmą, spausdama saujoj Julijos 
ranką. Abi verkia, kol nebelieka ašarų. Šaltą žiemos dieną, žvyringo- 
je kapinių kalvelėje prie seno parko, kur joms tiek daug reiškęs vyras 
rado savo amžino poilsio vietą. 

Pagaliau į plokščią, su sniegu sumišusių žemių paviršių duobka- 
sys kastuvo kotu įspaudžia kryžiaus ženklą. Atlydėjusieji susmaigsto 
žvakeles, apkrauna gėlėmis ir vainikais. 

Silpnutės liepsnelės kovoja su šalto vėjo šuorais ir kiekvieną 
akimirką ruošiasi užgesti, o stovintys aplink kapą tylėdami jas ste- 
bi. Galvodami, kad jei nesudegs, bus kažkieno surinktos, net ne- 
sulaukusios čia rytojaus. Kaip surenkamos ir gražiai atrodančios 
gėlės, netgi krepšeliai, gana greit, dažnai namiškiams dar nespėjus 
pasiekti namų. 

Visi taip pat žino, kad surinkėjas sulydys jas ir išlies naujas, o gė- 
les sukaišios į kitas puokštes ir vėl parduos, taip užsidirbdamas kelis 


87 


pinigėlius savo buičiai pagerinti. Žiauru? Amoralu? Taip, be jokios 
abejonės. Bet ar įmanoma to išvengti, kai skurdas diena iš dienos 
aplanko vis daugiau namų? 

Todėl daugelis namiškių, norėdami išsaugoti velionio „turtą“, 
įplėšia ar atžnybia gabalėlį brangesnės gėlės žiedo, tyčia supurvina 
baltumu šviečiantį krepšelio lanką, taip priversdami vagišių bent tą 
kartą, nors ir ne savo gera valia, paklusti vienam iš garsiųjų Dešim- 
ties Dievo įsakymų: „Nevok.“ 

Bet, kita vertus, kodėl ir ne? Nes argi ne gyvenimo paradoksas, 
kad būtent tie, kurie šių įstatymų mažiausiai laikosi, turi daugiausia 
„vietos po saule“... Ir kuo aukštesnis „lygis, tuo daugiau vagiama. 
Ar nebankrutuoja milijardus valdantys bankai, visi lyg susitarę vie- 
nu metu atimdami iš žmonių, tokių kaip tu ir aš, labai sunkiai per 
gyvenimą suspaustus pinigėlius ir tuo pačiu paskutinę galimybę eg- 
zistuoti, o tų bankų šefai lyg niekur nieko vis viena pasilieka sau ke- 
leto ar net kelių dešimčių milijonų honorarus? Taigi tiesiog juokinga 
tokius mastus lyginti su apdegusiu žvakigaliu... 

Tik kas gali būti tikras, kad tas Dešimt įstatymų, tie draudimai 
nėra būtent Kūrėjo pokštas (ar išbandymas?), pagunda, duodanti 
tokius akivaizdžius ir nekeliančius abejonių vaisius kiekvienam iš 
mūsų (ir pagal kiekvieno lygį)? Laikantis tokios nuostatos: leidžiu ir 
netrukdau? Pasipriešink mano reikalavimui. Plėšk, žudyk, vok, kal- 
bėk netiesą, mylėk savo draugo žmoną, nekęsk savo artimo, kapok 
Joninių naktį vargšui šuneliui kojas, badyk katinui akis ir mėgaukis 
gyvenimu, kol... išmuš atsiskaitymo valanda. Kol ateisi pas mane iš 
trumputės, tokios sočios ir laimingos akimirkos Žemėje į visai ki- 
taip atrodančią amžinybę... 

Na, bet filosofija lieka filosofija, o realiame gyvenime ir Laukaitį 
atlydėję gausūs laidotuvininkai pasistengė, kad bent jau gėlės nebū- 
tų pavogtos, ir dar kiek pastoviniavę galiausiai pasuko visu būriu į 
užsakytą restoraną gedulingiems pietums. Taigi Petras liko vienas 
toje neaukštoje miestelio kapinių kalvelėj, prisijungęs prie didelio 

anksčiau išėjusiųjų būrio. Pažintų ar niekada nesutiktų, draugų, 
bendraklasių, kaimynų ir tiesiog vietinių, žiūrėjusių kaip ir jis į tą 
patį Nemuno vingį, tuos pačius žaliuojančius laukus, šokusių tose 
pačiose gegužinėse ar klūpėjusių šalia vienas kito toje pačioje raudo- 
nų plytų gotikinėje Jurbarko bažnyčioje prieš pakeltą mažutę baltą 
ostiją. Taip, jis jau buvo kitame krante. Būtyje, kurios gyviesiems 
neleista pažinti. 


XXX* 


Praėjo kelios dienos, kai palaidojo Petrą. Šaltis, nors ir atleido, bet 
vis tiek laikėsi apie dešimt. Dieną šviesdavo saulė ir laukai blizgėjo 
akinamu baltumu. O Nemunas buvo taip užšalęs, kad vidudieny su- 
traukdavo nemažą būrį vietos gyventojų pačiužinėti pačiūžomis ar 
šiaip pasiausti, pasižmonėti, susirinkus visiems į vieną vietą. 

Julija, pabuvusi porą dienų, vėl išvyko atgal, ir tik dabar Adelė 
galutinai pajuto, kokia vieniša tapo. Valandų valandas išstovėdavo 
prie lango, žiūrėdama į apsnigtą tolį. Bandė imtis mezginio, bet ir jis 
kažkodėl nebeteikė to ankstesnio malonumo. Tik mintys, begalinės 
mintys, užgriuvusios visu svoriu, vargino, guodė, ramino. Ir senoji 
Laukaitienė pasidavė joms nesipriešindama, nes tik jos dabar buvo 
Adelės draugės, tie taip trūkstami namiškiai. Todėl būtent su jomis 
barėsi, ginčijosi, ieškojo kompromiso, juokėsi ar verkė. O tų minčių 
buvo tikrai daug, netgi pamirštų, atslinkusių iš labai tolimos praei- 
ties, to seniai praėjusio laiko, kai buvo jauna ir dar tokia laiminga... 

Paskutinė gimnazijos klasė. Šilta pavasario diena. Paskutinis 
skambutis. Visi susirinkę mokyklos kieme išlydėti baigusiųjų. Di- 
rektorius sako graudinančią kalbą, ir jautresnės gimnazistės nu- 
braukia ašarą. Apsiverkia ir Adelė, nors tai tiesiog niekis lyginant su 
atsiveriančiu prieš akis gyvenimu. Aišku, gaila, kad vienas jo etapas 
jau praėjo, bet kiek jų dar laukia. 

Petras stovi šalia ir žvilgčioja įsimylėjusiu žvilgsniu. Koks puikus 
tas jausmas... 


89 


Šventė užsitęsia iki išnaktų. O kai laužas Mituvos pakrantėje pa- 
galiau baigia degti, pamažu pradeda skirstytis ir abiturientai. Joks 
autobusas nebevažiuoja jos kaimo link. Petras suranda kažkur du 
dviračius ir pasisiūlo palydėti. „Juk taip toli. Dar išgąsdins kas vie- 
ną.“ Ji sutinka, ir abu patraukia tuščiu žvyrkeliu. 

Bet tą naktį Adelė taip ir nepasiekė savo tėvų vienkiemio. Sura- 
dę laukuose stovinčią seną daržinę prie kadaise sudegusio kaimyno 
ūkio, abu liko joje nakvoti ant pernykščio šieno, o kitą rytą, palikę 
dviračius, patraukė toliau pėsčiomis tiesiog per pievą. Žydėjo pienės, 
čirškė žiogai, tai vienur, tai kitur ore suplevendavo baltas drugelis. 

Jie ėjo per aukštą žolę susikibę už rankų, laimingi, kad yra kartu. 
Adelės šviesūs ilgi plaukai žvilgėjo saulėje. Ką nors sakydamas Pet- 
ras šypsojosi, žiūrėdamas jai į akis, ir ji atsakydavo į jo šypseną. 

Žmonės šypsosi, kai yra laimingi. Žmonės šypsosi, kai nori paro- 
dyti savo palankumą ar meilę kitam. Todėl šypsojosi ir jie, nes my- 
lėjo. Šypsojosi, nes jautėsi laimingi. Liekni, dailiai nuaugę jų kūnai 
šmėžavo pienių pievoje. Gyvenimas dar buvo prieš akis, toks gražus 
ir viliojantis. Tiek daug žadantis gyvenimas dviese. 

Tada jie abu tikrai tikėjo tuo magišku žodžiu - amžinai. 


Adelė užsisvajojusi šypsosi. Viešpatie, kada tai buvo? Jie susitikdavo 
vis dažniau, vaikščiodavo panemunės krantu ar sėdėdavo ant aukšto 
skardžio, žiūrėdami į plukdomus vandenis taip ilgai, kol pradėda- 
vo svaigti galvos ir apimdavo jausmas, tarsi būtų gerokai išgėrę. Jos 
Petras, bendraklasis iš gretimo kaimo. Aukštas ir šviesiaplaukis. Ar 
buvo galima jo nemylėti? 

Tas geras, seniai praėjęs laikas. Jei ji būtų apie jį anksčiau pagal- 
vojus, prisiminusi, tikrai nebūtų leidusi savo žmogui išvažiuoti iš 
namų. Bet nuo tada praėjo šitiek metų... O gal ne tiek ir daug? Juk 
ir vėliau viskas buvo gerai. Jų naujas namas jau ne kaime, o mieste- 
lyje, paties Petro statytas ant Nemuno kranto. Julytės gimimas. Jų 
gražuolės, jų vienintelės. Tiesa, metams bėgant romantikos liko vis 

mažiau, tačiau blogai vis viena nebuvo. Tik kai atsirado ta moteris... 
Ar tai buvo meilė? Bet juk turėjo būti priežastis? O gal kiekvienai 
šeimai pasikartoja tas pats dėsnis, kai stiprų potraukį savo partne- 
riui ima keisti abejingumas ir bandoma ieškoti kažko, ko iš tiesų gal 
visai ir... nėra? 

Kiek tokių istorijų teko jai girdėti. Galiausiai juk tikrai taip yra, 
kad kiekvienas pripratimas palaipsniui pereina į nuobodulį. 

Adelės kaktoje atsiranda dvi stačios raukšlelės. Mintys, sunkios 
kaip lietaus pritvinkę debesys, pradeda kauptis virš galvos, pripildo 
kambarį. 

— Taip, būtent, - sako balsu. - Kiek šeimų patiria kažką pana- 
šaus? Milijonai? O gal vis dėlto... visos, bent jau mintyse? Todėl ir 
skiriamasi. Gal taip ir geriau? Na, kaip kam atrodo... 

Nes tie, kurie pasiduoda pagundai paįvairinti savo kasdienybę, 
neketindami nieko iš pagrindų gyvenime keisti, būna priversti imtis 
ypatingo atsargumo, kad nesužinotų partneris. 

Jei tai vyksta, neretas netgi jaučiasi tarsi vagis, bijantis, kad jo 
kas nepamatytų, neužtiktų. Prabyla sąžinė, atsiranda baimė dėl šei- 
mos. O kai kuriems, norintiems išlaikyti moralės principus, netgi 
kyla poreikis pasakyti tiesą, nors ir supranta, kad tai jokiu būdu ne 
išeitis, kad išpažintis dar labiau pablogins situaciją. Bet, šiaip ar taip, 
nepasitenkinimas tokia padėtimi graužiasi vis gilyn tarsi rūdys į 
geležį, kol galutinai surakina pasitikėjimą savimi, atima gyvenimo 
džiaugsmą, pasmerkia apgailėtinai egzistencijai. Nes turbūt niekas 
taip nevargina, kaip nepatenkintos meilės jausmas. 

Jeigu dėl kažkokių priežasčių abu įsimylėję vis dėl to suinteresuo- 
ti palikti viską kaip yra, dažnai tai ir lieka jų paslaptimi. Petras tylėjo. 
Tik, matyt, netylėjo jo moteris. Todėl Adelė ir sužinojo. Tiesa, vėliau 
prasidėjo ir kitos istorijos, gal net neturėjusios jokios reikšmės jo 
gyvenime, bet palikusios gilų randą žmonos jausmuose. O atvirai 
kalbant, tai ir Adelė tada būtų buvus nieko prieš pasaldinti savo vie- 
natvę ja besidominčio svetimo vyro glėby. Ir jai kartais atrodė, kad 

kaimyno ar bendradarbio šypsena kur kas geriau nuteikia nei nuo- 
savo vyro tylėjimas ar jo paniuręs veidas. Kodėl gi ne? Juk seksuali- 
nis ryšys tik ir gali būti toks patrauklus, kai partneriai, negyvendami 
kartu, išvengia visko, kas kelia nepasitenkinimą pirmiausia buityje. 
Nes tai vienintelė bendravimo forma, leidžianti visiems nemalonu- 
mams nusėsti kitur, galbūt šeimos tarpusavio santykių terpėje, bet 
ne nuo to atsiribojusioje „meilės sąjungoje“. 


Taip taip, koks vis dėlto sudėtingas, tegul ir paprasto žmogaus, jaus- 
mų pasaulis. Kol jausmai kitam turi daug idealizmo, svajonių, tikė- 
jimo, viskas būna tikrai gerai. Bet „homo sapiens“ jau taip sukurtas, 
kad metams bėgant visada pradeda „ieškoti“ kitų alternatyvų, suras- 
damas tūkstančius pasiteisinimų. O jų ilgai ieškoti tikrai nereikia. 

Pasirodo, jog žmona priaugo svorio, nemadingai rengiasi, dažnai 
be nuotaikos ar per garsiai kalba, išlaidi, prasta šeimininkė... 

Vyras - dažniausiai nevykėlis, nes mažai uždirba, neišlenda iš sko- 
lų, geria, rūko, prarado dantis, nupliko, dvokia kaip senas kuinas. 

Žodžiu, abi pusės visada sukaupia gana solidų rezervą labai sva- 
rių argumentų, apkaltina kitą, jau nekalbant apie svariausiąjį: „Mes 
nebeturim vienas kitam ko pasakyti.“ Va taip. 

Ir netgi tai, kas jaunystėje neturėjo jokios reikšmės, slenkant 
bendrai nugyventiems metams, pripratus ar apsipratus, vis labiau 
neduoda ramybės, kol galiausiai ima nervinti. Taigi jei tuo metu dar 
atsiranda kažkas, su visu tuo neturintis nieko bendra, automatiškai 
tampa įdomus, pageidaujamas ar geidžiamas. 

Taip, Petras jos nepaliko. Ir tam turbūt tikrai buvo priežastis. Tik, 
aišku, ne emocinė, bet grynai materialinė. Juk Laukaitis buvo pri- 
sirišęs prie savo namų, o skyrybų atveju būtų tekę jam išeiti. Negi 
išmesi į gatvę ne tik nusibodusią žmoną, bet dar ir dukterį? 

Juliją jis visada tiesiog dievino. „Mano saulutė“, - šypsodavosi 
laimingas, žiūrėdamas į kieme žaidžiančią mergytę. „Mano gražuolė 
duktė , - sakydavo, jai pustantis į šokių vakarėlį. „Mano protingo- 

ji , - jaudinosi laikydamas rankose aukštojo mokslo baigimo diplo- 
mą. Ji, ji, ji ir tik ji - jo vienintelis vaikas. Kodėl nebuvo daugiau, 
Adelė niekada nekėlė sau to klausimo. Galiausiai vienas vaikas - vi- 
sai normalu. Na, bent jau geriau, negu visa krūva. Nes Adelė laikėsi 
tos nuomonės, kad, jei paleidi į pasaulį gyvą padarą, tai turi prisiimti 
už jį ir visą atsakomybę. O jei šis panorės - leisti į mokslus. Galiau- 
siai atitinkamai aprengti, kad nesijaustų prastesnis už kitus. Nes kas, 
jei ne vaikai, skaudžiai išgyvena tėvų nepriteklius, aišku, žvelgdami 
iš savo vertinimo taško? 

Jų mylimai Julikei užteko visko. Buvo ne tik gerai aprengta, bet 
ir užversta žaislais. Tačiau neišpaiko, liko pareiginga, gaudavo gerus 
pažymius ir namuose padėjo, kur galėjo. Tik kai išvyko studijuoti, 
gerokai pasikeitė. Vis rečiau grįždavo savaitgaliais, kol pagaliau ir 
visai nustojo. Atostogų metu jei ir pasirodydavo, tai vėl žiūrėdavo, 
kad kur galėtų išlėkti. Vis su draugais, vis kelyje. Ką padarysi? Juk 
negalėjo reikalauti, kad sėdėtų su senais tėvais vien dėl to, jog šie jos 
pasiilgo. Kiekvienam savas gyvenimas. O paskui dar ir tas užsienis. 
Nesimatymo mėnesiai virto nesimatymo metais. Gal būtent tai ir 
paveikė Petro nervus? Ilgesys užkankino? Juk niekada negali žinoti, 
kas dedasi žmogaus galvoje. Tas amžinas jo tylėjimas, tie dūsavimai. 
Dėl ko? Ko jam trūko? Nors, antra vertus, gal tikrai mylėjo tą kitą 
moterį ir jautėsi nelaimingas, kad negali būti kartu. 

- Ak, Petrai, Petrai, bent būtum su manim pasikalbėjęs, pasa- 
kęs, kas ramybės neduoda. Juk kam daugiau, jei ne žmonai?.. Vis 
dėlto sava. 

O ką daug galėtų jai pasakoti, jei kalba eina apie kitą? Jeigu 
viskas darėsi dėl tos moters, greičiausiai ji nenorėjo su juo susidė- 
ti. Gal taip pat turėjo šeimą? Juk kartkartėmis susitikti tam tikros 
rūšies malonumui yra viena, o sumesti skudurus į krūvą visai kas 
kita. Nebent rištų tikrai didelė meilė, pajėgianti atlaikyti visus, net 
ir sunkiausius, gyvenimo išbandymus. Bet kas gali žinoti, kiek tas 
jausmas stiprus, kol nesusiduria su problemomis? Juk tikrai neleng- 

va apsispręsti nežinant, kuo viskas baigsis, nes tada bus prarasta ir 
tai, kas iki tol turėta. Taip taip, išeiti galima greit, tik sugrįžti jau 
nebeįmanoma. O jei kas ir sugrįžta, vis viena nebebūna taip kaip 
anksčiau. Gal tą žinojo ir Petras, todėl dūsavo, blaškydamasis tarp 
užplūdusio jausmo ir sveiko proto, kol nuolatinė įtampa padarė 
savo? Juk ne veltui tvirtinama, kad tokios rūšies meilė - nuostabi 
ir kartu siaubinga, nes buvę namai tampa svetimi, o nauja situacija 
namų neturi. Betgi kuo buvo ta moteris ypatinga, kad galėjo taip jį 
sužavėti? Nejaugi dėl jos Petras tikrai nustojo mylėti savo žmoną? 
O gal įmanoma vienu metu mylėti dvi moteris? Ne, tikrai ne. Taip 
sako tik tie, kurie ieško pasiteisinimo savo neištikimybei. Petras 
jos nebemylėjo. Bet mylėjo ji, Adelė. Antraip ar suktų dabar sau 
galvą dėl šito „kas, kaip ir kodėl"? 


X**++ 


Praeina dar savaitė. Po jos - kita. Adelė vis žiūri pro langą ir mąsto. 
Kartais pamiršta net pavalgyti. Jai taip svarbu jos mintys. Net ir ta- 
da, kai lauke seniai tamsu, vis dar stovi nedegdama šviesos ar sėdi 
nučiurintame fotelyje, leisdama joms slinkti per nemigos išvargintas 
smegenis. 

Tik kodėl Adelei taip svarbu suprasti, „sudėlioti taškus“ savo 
„praeities tekste'? Gal ieško atsakymo, pasiteisinimo? Ar tai, kas 
įvyko, tikrai buvo jos kaltė, jos nuodėmė, lėmusi Petrui mirtį? Bet 
kuo ilgiau mąsto, tuo labiau painiojasi. O kai pagaliau nusprendžia, 
kad yra tikrai kalta, kitą dieną vėl save išteisina, atiduodama pirme- 
nybę likimui. Net ir pas šeimos daktarę buvo nuėjus. Pastaroji, aišku, 
ramino, kad niekas dėl to nekaltas ir kad tokie ligoniai visada labai 
didelė našta namiškiams. Bet Adelei vis viena sunku susitaikyti, kad 
jo jau nėra. Neretai atėjus pietų metui tiesiog iš įpročio padengia 
stalą dviem ir atsitokėja tik tada, kai lėkštė taip ir lieka tuščia. 

Kartą naktį išgirdo grojant muziką ir, kaip buvo įpratus, pakilusi 
iš lovos, nuskubėjo į kitą kambarį: 

— Ak, tas Petras, vėl pamiršo išjungti televizorių. Kiek elektros 
eina veltui. 

Ir tik pradariusi duris, žvelgdama į tamsą susiprato, kad garsai 
sklinda kažkur iš lauko. 

Įjungusi šviesą nuėjo į jo buvusį kambarį. Atsisėdo ant lovos 
krašto. Jame vis dar tebetvyrojo tas specifinis, kiek atmieštas šlapi- 
mu, metų metus įsigėręs „jo“ kvapas,. Daiktai tebestovėjo ten, kur 
ir gyvam esant. Kaip tada, kaip jis pats juos sudėliojo prieš daugelį 
metų. Viskas priminė jo buvimą. Adelė nenorėjo nieko keisti. Tegu 
lieka taip visam laikui. Juk tai Petro kambarys, jo namas. Kas žino, 
gal velionio vėlė čia dar vis tebegyvena ar bent apsilanko? Juk ne be 
reikalo seni žmonės pasakodavo, jog kai kurie mirusieji net gana il- 
gai klaidžioja po buvusius savo namus, kol pagaliau galutinai išeina. 
Tik ne visi gyvieji gali tai jausti. Taigi gal dėl tos priežasties keletą 
nuotraukų su Petro atvaizdu sukaišiojo į rėmelius ir sustatė visur, 
kur tik buvo vietos. O vieną, gana didelę, pakabino net ant sienos 
prie tamsaus medžio kryželio. Padarė tai ne tik dėl savęs, jog įėjusi 
į kambarį geriau jaustų jo nors ir neesamą buvimą, bet ir dėl Petro, 
kad vėlė nepamirštų, kaip gyvas atrodė. 

Adelė ir toliau kasdien čia užeidavo senu papratimu. Gal netgi 
daug dažniau, negu tą darydavo jam gyvam esant. Žiūrėdavo į jo 
atvaizdą, kalbindavo, pasakodavo. Nes šis tuščias kambarys dabar ir 
buvo jos Petras. Tik jau nebepykstantis, nereikalaujantis, neišdari- 
nėjantis nesąmonių, o tylus ir besišypsantis, žvelgiantis į ją iš didelės 
nuotraukos ant sienos, toks iki skausmo svarbus ir reikalingas. 

Nors, išvarginta sunkios slaugos, tada slapčia ir godojo mintyse 
jam mirties, staiga užklupusi vienatvė buvo labai sunkiai pakeliama. 
Su ja reikėjo apsiprasti. 

Ir jei jaunam žmogui praradimo skausmas iš dalies kompensuo- 
jamas neišvengiama kasdienybės rutina, darbu ar kitais rūpesčiais, 
tai sulaukusiam solidaus amžiaus smogia visa jėga, neretai paliesda- 
mas net psichiką. Nes supratimas, kad prasidėjo paskutinis gyveni- 

mo etapas, nėra kiekvienam savaime suprantamas ir lengvai pake- 
liamas. Gal todėl, mirus vienam iš partnerių, neretai kitas paseka jo 
pėdomis kur kas greičiau, negu tikėtasi. 

O Adelė kovojo ne tik su praradimu, bet dar ir su sąžinės prie- 
kaištais. Julija suprato tai. Vieno iš tėvų netektis buvo ir jai sunki, 
kuriam laikui nustūmusi jos pačios problemas į antrą planą. Todėl 
ir suskato skambinti bent kartą per savaitę. Vis klausė, kaip ji jaučia- 
si. Abi kalbėdavo gerą pusvalandį, o motina rūpindavosi, kad daug 
kainuos. Bet duktė kaskart nuramindavo sakydama, jog naudojasi 
pigiu tarifu ir nėra jau taip brangu. 


X*+* 


Taip slinko laikas. Pagaliau šaltą žiemą pakeitė saulėtas pavasaris. 
Bet Adelės gėlių darželis taip ir liko pusiau gyvas, pusiau sunykęs. Ji 
įsimaišiusios tarp piktžolių, augo, kaip išmanė. 

Ir duktė, ir pati Adelė, nors daugiau ir nekalbėdamos apie tai, 
jautė, kad su Petro mirtimi kažkas joje tarsi nutrūko, pasitraukė į 
tolimą kertę, o tai, kas jam gyvam esant buvo aktualu, dabar jos visai 
nebedomino. Keistas jausmas, atsiradęs tą šaltą žiemos naktį, taip ir 
liko, nors našlė, atrodo, daugiau nebegalvojo apie savo „kaltę“. 

Sėdėjimas nieko neveikiant valandų valandas ir žiūrint pro langą 
tapo jos pagrindiniu užsiėmimu, ir senoji Laukaitienė tik prisivers- 
dama atlikdavo būtiniausius darbus. 


Kažkas pasakė, kad žmogaus mirtis prasideda tada, kai baigiasi pri- 
sitaikymas prie aplinkos, nors ta būsena gali trukti ir daugelį metų. 
Tai gal ir ji jau pradėjo merdėti? 

Kiekvienas nulaužtas ar nupjautas augalas turi dvi galimybes: re- 
generuoti arba sunykti. Išorinio veiksmo pažeista žmogaus psichika 
taip pat. Todėl visi požymiai bylojo, jog Adelės atvejis buvo antrasis, 
ir ji pasidavė būtent tai lėtai sielos mirčiai - savotiškai depresijai. O 

suprasdama, kad pamažu praranda gyvenimo kokybę, vis dažniau 
ėmė galvoti, ar verta apskritai gyventi tiesiog laukiant, kol baigsis jai 
Dievo skirtas laikas. O jei paimtų taip vakare tablečių „nuo miego, 
ne vieną kaip visada, bet visą saują, tai užmigtų ir nieko nepajustų. 
Todėl kalbėdama vakaro poterius visada pridėdavo: 

— Aš nenoriu savęs sunaikinti, bet vienatvė tiesiog nebepakelia- 
ma. Taigi kokia prasmė toliau kankintis? Tu jau man atleisi, Vieš- 
patie... - teisinosi svarstydama ramiai, lyg spręstų, ką kitą dieną 
virs pietų. 


**+* 


— Ar viskas gerai, mama? - klausia Julija kiekvieną kartą. 

- Na, kaip visada, Julyte, gyvenu... Dar tebegyvenu. 

Bet duktė seniai jaučia jos balse kažką, žodžiais nepasakomą, ir 
tai ją neramina. Pajunta ir dabar. 

— Tau reikia įsigyti šuniuką, - netikėtai pasiūlo. 

— Na, jau, ką aš su juo veiksiu? 

— Kaip tai ką? Bus draugas. Išblaškys. Didelio neimk, vargas su 
tokiu, o mažas daug nesuėda. Ir galėsit kariauti sau abu. 

— Kam jau čia senatvėj šuo, kai giltinė pro langus tik ir žvalgosi. 
Kur jis dėsis, kai numirsiu? 

— Tik ne tau kalbėti apie mirtį. Juk esi sveika kaip ridikas. Kiek- 
vienam tokios sveikatos, tai ir daktarai elgetomis išeitų. Pamatysi, 
kai neturėsi rūpesčių, ir šimto metų sulauksi. O ir aš kada nors su- 
grįšiu, abi gyvensim... 

— Ar tikrai galvoji grįžti, vaikeli?! - pagyvėja Adelė. - Ot tai būtų 
man džiaugsmas! Kada numačius? 

Paskui susiprotėja, kad duktė greičiausiai ją tik guodžia: 

- Ale taip tik sakai. Nei tu grįši, nei ką... 

— Kodėl ne? Na, dar ne dabar, mama. Po kokių... vėliausiai dešimt 
metų. Dar noriu pensijai kiek užsidirbti. Aišku, jei tu žiūrėsi savęs. 
Nes jei tavęs namuose nebebus, tai nebus pas ką ir sugrįžti... 

— O kurjau aš būsiu, jei ne čia? - pasiduoda. - Gerai dukra, kad 
apie tai galvoji. Duos Dievas, sulauksiu. 

- Žinoma, kad sulauksi. Nebent esi kitką sugalvojus? 

- Tai kad ne... Tik ta vienatvė, tas nežmoniškas ilgesys. Labai 
sunku iškęsti, kai žinai, kad jau nieko gyvenime nebejįvyks... Tai ir 
pagalvoju kartais, kam aš reikalinga... 

— Kaip tai kam? Man, motinėle! Pamatysi, bus viskas gerai... 

— Kas, vaikeli? 

— Na, sugrįšiu. 

- A, tai turėjai galvoje... 

- Žinoma, o ką daugiau? Tik pakentėk truputėlį. Mano labui. 

- Gerai, gerai, - atsidūsta. - Tikrai būtų man laimė, Julele, kad 
grįžtum. 


Tas netikėtas Julijos pažadas davė motinai naują viltį ir galbūt išgel- 
bėjo bent jau nuo minčių apie savižudybę. Negana to, Adelė paklau- 
sė dukters patarimo ir nusprendė ieškoti šuns. Juk gyventi vienai 
tuščiame name nėra jauku, taigi keturkojis sargas šiuo atveju net 
labai praverstų. 

Paklausinėjusi kaimynų tikrai netrukus surado poros mėnesių 
juodakailį, trumpaplaukį šunelį. O šis pažvelgė į ją tokiomis išraiš- 
kingomis akimis, lyžtelėjo pirštą, ir to užteko, kad tuojau pat atsiras- 
tų didelė simpatija, vėliau peraugusi į dar didesnį abipusį prisiriši- 
mą, netgi meilę. 

Adelės lepinamas mažas linksmas padarėlis, pavadintas Sargiu- 
ku, judrumu nesiskundė. Jo buvo visur pilna, namas tik ir skambėjo 
nuo šaižaus kiauksėjimo. O kai prisilakstęs ir pavargęs kabindavosi 
mažutėmis letenėlėmis į jos sijoną, moteris visada paimdavo jį ant 
kelių. Tada susirietęs į kamuoliuką greit užmigdavo, ir Adelei nelik- 
davo nieko daugiau, kaip tik sėdėti, kol jos draugelis išsimiegos. 

Kartais įdienojus jis išbėgdavo pro pravirus vartelius ir dumdavo 
į panemunės pievą, vis atsisukdamas ir garsiu lojimu kviesdamas ją 

eiti kartu. O moteris, bijodama, kad ko nors nenutiktų jos Sargiui, 
sekdavo iš paskos ir atsisėdusi į aukštą žolę šypsodamasi stebėdavo, 
kaip jis strykčioja, bandydamas sugauti margą peteliškę ar žiogą, kas 
kartą nevykusiai krisdamas ant nugaros. Adelė dažnai net juokdavo- 
si ir ramindavo siautėjantį šunėką: 

- Ei, ei, ne taip smarkiai, jaunikaiti, nenusisuk sprando! 

Bet Sargiukas, matydamas, kad šeimininkei jo išdaigos patinka, 
stengdavosi dar labiau. Vakare jis įsitaisydavo ant kilimėlio šalia lo- 
vos, o rytui atėjus ir šeimininkei pramigus, punktualus kaip žadin- 
tuvas, atsistojęs ant užpakalinių kojų stengdavosi palaižyti miegan- 
čiosios nosį ar iš po antklodės kyšančią ranką. 


+++ 


— Sargi, kur dingai? - šaukia Adelė net labai dažnai, nematydama jo 
šalia, ir šunelis kaipmat prisistato, vizgindamas juodą uodegytę taip, 
kad, rodos, pastaroji tuoj ims ir nutrūks. - Kur varlinėji vienas? Dar 
kas nuskriaus. Ar matei, kokie dideli šunys laksto gatvėje? Tik am, ir 
nebėra mano Sargiuko. Na, ar aš ne teisi? 

Jis atidžiai žiūri į ją pakreipęs galvą ir lieka kambary. 

- Aha, išsigandai? - sako patenkinta. - Žinau, žinau, tu viską su- 
pranti, tik kalbėti nemoki. 

Sargis vėl suplaka uodegėle. 

— Matai? Juk sakau, kad supranti. 


Ir taip abu tapo neatskiriami nei dieną, nei naktį. Ir net einant Ade- 
lei apsipirkti šunelis lydėdavo ją, kas kartą kantriai laukdamas prie 
parduotuvės durų. O kai paskambindavo Julija, motina didžiąją 
laiko dalį prakalbėdavo apie... Sargį. Bet duktė buvo patenkinta, 
kad motulė turi naują užsiėmimą, noriai palaikydavo pokalbį bū- 
tent šia tema. Juk tai kur kas geriau, nei kalbėtis apie mirusįjį, klau- 
sytis jos raudos. 
Taigi ir dabar jos jau kurį laiką aptarinėja šunėko išdaigas. 

— Kai atvažiuosiu, Sargis manęs neįsileis į namus. Juk aš jam bū- 
siu svetima, - juokauja. 

- Na, jau. Ką aš myliu, myli ir mano Sargiukas. Pamatysi, kaip 
greit susidraugausite. Jis toks protingas. Žinai, turbūt protingiausias 
iš visų šunų, tik kalbėti negali. 

- Bet svarbu, kad supranta, ką sakai. 

- Viską, Julyte. Tikrai. Kiekvieną žodį, - džiaugiasi motina. 

— Na,o kaip tavo gėlių darželis? Ar daug teko atsodinti? - pasitei- 
rauja ir labai nustemba, kai motina abejingai atsako. 

— Nieko nedariau. Tegu lieka toks, koks yra. Juk ir jis vis šioks 
toks Petro prisiminimas. 

- Bet tu jį labai mėgai? 

— Kada tas buvo, vaikeli. Mat jas galas, tas gėles. 

- Tikrai nebenori? 

- Taigi, kad ne... Turiu darbo ir be jų. Einam su Sargiuku pasi- 
vaikščioti. Jis taip mėgsta, o vieną bijau leisti. 

- Žinoma, gerai, kad išeinat. Aš tik šiaip paklausiau. 

- Sargi, kur dingai?! Kad jį kur, jau vėl prapuolė, turiu eiti žiūrėti. 

— Na, tai likit sveiki abu... iki kito karto. 

- Laimingai, Julyte. Bėgu ieškoti. 

- Koks jis tau svarbus, tavo šunelis... Gal net už mane svarbesnis? 
Tiek to. Bent jau tau gerai, motinėle. Bent jau tau... - sako žvelgda- 
ma į tuščią gatvę. - Net nebeklausi, kaip man sekasi. Ir nereikia. Tau 
tikrai nereikia nieko žinoti... 


Kažkas skambina prie durų. Ji mato prie namo sustojusią siuntinių 
išvežiojimo mašiną su užrašu DPD ir eina įleisti atvykėlio. Jie visada 
skuba. Dažnai siuntą tiesiog palieka kieme ar atiduoda kaimynams. 
Galiausiai nieko keista, juk vis labiau taupoma, o iš tarnautojų nuo- 
lat reikalaujama dirbti už du. 

- Laba diena. Ar jūs ponia Krauzė? 


— Taip, taip. Paketas man. 

— Tada pasirašykit va čia, kad gavot ir kad įpakavimas nepažeistas. 

— Gal galiu atplėšti? 

— Neturiu laiko. Dar liko dvidešimt adresų. Pati suprantat. Ar kas 
dūžtama? 

— Ne, tai paveikslas. 

— Na, jei be stiklo, tada negalėjo nieko atsitikti. Juk kartonas 
sveikas. 

— Taip, tapytas aliejumi. Tikėsimės... 

— Geros dienos, ponia. 

— Ir jums taip pat. Kad rastumėt visus klientus. 

- Ačiū. 


Julija eina į kambarį ir išpakuoja pirkinį. Apžiūri kampus. Atrodo, 
sveiki. Būtų labai nemalonu, jei tektų siųsti atgal. Ji norėjo šio pa- 
veikslo. Pamatė jį parodoje ir nebegalėjo atitraukti akių. Niūrokas 
gamtovaizdis priminė jos sielos būseną. Todėl ir nusipirko. Juo la- 
biau kad vieno kambario siena buvo visiškai tuščia. 

Užkabina ant paruoštų iš anksto dviejų varžtų ir atsisėda priešais. 

Nors formatas gana didelis, vyrauja nedaug spalvų, o vienišo 
žmogaus neaiškus siluetas tuščiuose laukuose - tai ir viskas, kas ja- 
me konkrečiai vaizduojama. Julija stebi jį susižavėjusiu žvilgsniu. 

- Ta mistika, ta melancholija, - sako balsu, - kai žmogaus buvi- 
mas tarsi pradingsta beveik vienspalvėje gamtoje... O vienintelis, kas 
ten „auga , yra tyla, leidžianti galvoti, svajoti, įsivaizduoti ar tiesiog 
pamiršti, kad esi... vienišas. Ar tai ne paradoksas? Viešpatie, kaip jis 
mane veikia. Kažin, ar ir jį tapydamas dailininkas jautė kažką pana- 
šaus? Juk turėjo jausti. Antraip argi būtų galima pasakyti tiek daug 
su tiek mažai. O gal paveikslą gali suprasti išimtinai tik tie, kurie 
galvoja ir jaučia tą patį? 

Julija tarsi užhipnotizuota vis žiūri į gamtovaizdį. Ir kuo ilgiau 
žiūri, tuo tampa tikresnė, kad, jei sugebėtų tapyti, nutapytų būtent 

tokį vaizdą. Paskui prisimena, kad daugiau šio dailininko sukurtų 
paveikslų parodoje lyg ir nebuvo. Bet ne, negali būti, ji tiesiog išėjo 
skausmas... 

— Įdomu, kaip atrodo jo kiti darbai? Tikrai norėčiau pamatyti. 

Pasiraususi popierių krūvelėje pagaliau suranda lapelį su pa- 
veikslo pavadinimu, dailininko pavarde, telefonu, interneto adresu. 

— Valteris Stelmanas. Įdomu, įdomu. 

Susuka nurodytą numerį. Pasigirsta signalas. „Gal nebus na- 
muose?“ 

— Stelmanas klauso. 

- Laba diena. Esu Julija Krauzė. Atleiskit, kad skambinu, bet įsi- 
gijau jūsų „Tylą“ ir norėčiau paklausti, gal dar turėtumėt ką parodyti 
ar pasiūlyti. Aišku, jei esat nieko prieš. Atrodo, gyvenam tame pa- 
čiame mieste, tai ir užsukti į jūsų studiją nebūtų jokių problemų. 

- Taip, taip, žinoma. Labai prašom, ponia Krauze. Visada malonu 
girdėti, jog kažkas domisi mano darbais. Kada būtų jums patogu? 

Jie sutaria, kurią dieną ir valandą. Jis pasako adresą ir atsisveiki- 
na „iki greito“. 

— Koks malonus jo balsas. Bus įdomu susipažinti. 

Julija netikėtai pajaučia, kad net tas trumpas, visai nereikšmingas 
pokalbis ją keistai sujaudino. Gal jis... Gal tai jos likimas? Šmėsteli 
išdavikiška mintis. 

— Ak, kvailystė, - sugėdina save. - Ko tik neprifantazuoji žmo- 
gus, kai esi nepatenkintas savo gyvenimu. 

Bet galiausiai, koks skirtumas. Julija visada buvo greita naujoms 
pažintims. Na, bent tada, kai dar gyveno Lietuvoje. O juk ją ir anks- 
čiau traukė žmonės, sugebantys reikšti savo mintis muzika ar tapy- 
ba. Taigi nueis, apžiūrės, gal ras dar ką, vertą dėmesio. Ir galimybė 
pamatyti, kaip atrodo tikra dailininko studija Vokietijoj, gana vilio- 
janti. Turi būti net labai įdomu. 

Atėjus sutartai dienai ir valandai ji sėda į mašiną ir pagal nuro- 
dytą adresą pasuka tos miesto dalies link. Iš pirmo žvilgsnio rajonas 
pasirodo kiek apleistas. Kažkada sustatyti triaukščiai gana praban- 
gūs namai menkai apgyventi. Na, nieko nuostabaus. Juk neretai pa- 
sitaiko, kad klestintis rajonas dėl kažkokių priežasčių ima ir prade- 
da tuštėti, o juose esantys butai dėl būtino remonto ir tūkstančius 
kainuojančių investicijų pagaliau praranda paskutinį nuomininką. 
Ir kuo daugiau tokių namų, tuo mažiau norinčiųjų gyventi tuštėjan- 
čiame rajone, kol vieną dieną vėl kažkas juo susidomi, ir gyvenimas 
atbunda iš naujo. 

Ji pasuka į siaurą gatvelę, sustoja priešais trijų aukštų namą. Pa- 
spaudžia skambutį ir išgirsta gerai pažįstamą dūzgimą, atsidarant 
automatiniam užraktui, valdomam tiesiog iš buto. Stumtelėjusi 
duris patenka į gana erdvų koridorių. Jo gale įmantrūs laiptai kyla 
aukštyn, vesdami į antrą aukštą. Julija lipa jais, ranka braukdama 
per žvilgantį medį, kai netikėtai pajunta kažkieno žvilgsnį. Pakelia 
akis ir mato į turėklą atsirėmusį vyrą. 

— Laba diena, turbūt mes kalbėjomės telefonu? Aš ta, kuri nupir- 
ko jūsų „Tylą“. 

— Malonu, malonu. Esat labai punktuali. 

Pagaliau ji pasiekia antrą aukštą. 

— Sveiki, Julija Krauzė, - sveikinasi paduodama ranką. 

— Valteris Stelmanas. Tiesiog Valteris, jei jūs nieko prieš, - suima 
jos ranką ir staiga kilsteli prie lūpų. 

Julija sutrinka. Jai tampa kažko nejauku to gesto. 

— Prašom užeiti, - jis praleidžia ją pirma savęs, plačiai atverda- 
mas aukštas duris, ir ji patenka į didelę patalpą. Nosį pakutena dažų 
kvapas. 

— Prisėskit. Gal galiu pasiūlyti puodelį kavos? 

— Taip, dėkoju, mielai išgerčiau. 

Jis pradingsta už kitų durų. Julija dairosi po kambarį. Drobės, 
visokiausio dydžio ir formų, kėpso sustatytos pasieniais, atremtos į 

specialius stovus ar tiesiog kabo ant sienos. Viena iš jų patraukia jos 
dėmesį ir priėjusi arčiau sustoja priešais. 

Vėl panašus motyvas, nors paveikslas daug spalvingesnis: tušti 
laukai ir toli horizonte besitelkiantys juodi debesys. Saulė kažkur už 
paveikslo ribų apšviečia ryškiai geltoną rugių plotą, vienišą kelią, 
palinkusius gluosnius, kurie, atrodo, jau jaučia gana stiprius vėjo 
gūsius. Toli toli, antram plane, tuo pačiu keliu traukia laidotuvių 
procesija. Vežimas su karstu ir keli lydėtojai. 

Vaizdas primena kažką seniai matyta, artima. Jos tėviškę vaikys- 
tėje? Nors daug kur yra tokių pat laukų, toks pat dangus ir gluosniai. 
Bet vis dėlto. 

Julija negali atitraukti akių nuo paveikslo. Ramybė prieš audrą, ku- 
ri tuoj tuoj prapliups ir išguldys tokį gražų vasarojų, o atėjęs kaimietis 
tik skėsčios rankas, žiūrėdamas į beviltiškai sunaikintą derlių. 


Švelnus, vos jaučiamas prisilytėjimas pažadina Juliją iš susimasty- 
mo. Ji krūpteli ir atsisuka. 

- Ak, atleiskit, nenorėjau išgąsdinti, - sako vos girdimu balsu 
dailininkas, stovėdamas šalia. Taip arti, kad tas artumas ją trikdo. O 
dar tos tokios mėlynos, labai išraiškingos, atidžiai ją stebinčios akys. 
Tikras kontrastas beveik juodiems ilgokiems plaukams ir lyg saulėje 
įdegusiai veido odai. 

- Tai tikrai nuostabus paveikslas. Tos spalvos, tas vaizdas, - berte 
išberia žodžius. 

— Mes nuolat kažką prarandam... Kiekvieną dieną, kiekvieną 
minutę. Kartais tai yra tiek mažai, taip nereikšminga, jog net nepa- 
stebim. Bet kartais būna tikrai daug ir mums labai skauda. Galbūt 
taip atsitinka todėl, kad geriau galėtume suprasti savo laimę, tai, ką 
mums davė gyvenimas, užuot ieškoję, ko niekada neturėsim?.. Ar ne 
taip, ponia Julija? 

Julija tyli. Vėl žiūri į paveikslą. Keistas virpulys perbėga jos nuga- 
ra. „Kaip gražiai jis tai pasakė...“ 

— Mes atėjome į šį pasaulį ne savo noru... Todėl nereikia sukti sau 
galvos dėl gyvenimo tikslo. Tikslas yra tiesiog pats gyvenimas... - 
taria pagaliau susimąsčius. 

— Taip, būtent, - dailininko balsas kiek nustebęs. - Jūs pirma 
moteris, taip tiksliai išsakiusi mano mintį. 

Ji pasisuka ir nusišypso jam. 

- Tikrai? - klausia, kiek koketuodama. 

Jis tylėdamas stebi ją ir lėtai linkteli. Julijai staiga pasirodo, kad 
studijoje... gana tvanku. 

Jie susėda prie nedidelio žemo stalelio. Kava juoda ir gana stipri. 
Ji paragauja ir sunkiai nuryja gurkšnį. Jis pastebi tai: 

- Atleiskit, išviriau pagal savo skonį. Gal jūs geriat su cukrum? 
Deja, jo neturiu, nes nenaudoju. 

Julija nusišypso: 

— Taip. Su cukrum ir su grietinėle. Bet ne bėda. Aš turiu šoko- 
lado. Visada nešiojuosi rankinuke, nes labai mėgstu, - ištraukia ir 
išvyniojusi padeda ant stalo. 

— O, man labai nesmagu. Na, bet kitą kartą pažadu turėti ir cuk- 
raus, ir grietinėlės, ir, aišku, šokolado. 

„Ar gerai būsiu nugirdus? Jis kalba apie kitą kartą? Išsprūdo ne- 
tyčia, o gal paprasčiausias mandagumas? Na, savaime suprantama, 
kad tai tik geras tonas, kaipgi kitaip.“ 

- Jūs tapot tikrai nuostabius paveikslus. Kiekviename jų yra kaž- 
kas daugiau nei tiesiog vaizdas. Atleiskit, bet aš manau, kad panašių 
į jus yra tikrai ne tiek jau daug. Kai žiūriu į „Tylą“ atrodo, kad pa- 
veikslas kalbasi su manimi. Na, tiesiog nemoku išreikšti žodžiais... 
Manau, suprantat, ką noriu tuo pasakyti? 

— Mano profesija - mano gyvenimas. Todėl drobėse ir reiškiu savo 
mintis, nuotaikas... O truputėlis mistikos visada domino. Taip galima 
geriau perteikti tai, ką būtent noriu pasakyti. Bet suprasti, manau, tik- 
rai suprasti gali tik tie, kurie jaučia kažką panašaus... Tai jokiu būdu ne 
komplimentas, bet esu įsitikinęs, kad jūs mane iš tiesų supratot. 

- Gimininga siela? — šypteli ji. Julijai malonu kalbėtis su juo. Šis 
vyras tikrai kažkoks kitoks. 

- Gimininga siela... Hm, kodėl gi ne? - atsako kažką galvoda- 
mas. - Tik ar dažnai tokių pasitaiko? - Nugeria gurkšnį ir plačiai 
nusišypso. - O ar žinot, miela Julija, kad sutikus giminingą sielą 
daugelis dalykų staiga nušvinta visai kitoje šviesoje ir neretai netgi 
tampa, na, jei ne viskas, tai bent jau daug kas įmanoma?.. Bet, šiaip 
ar taip, tai tikrai labai geras jausmas, ar ne? 

Ji sužiūra į jį nustebusi. „Kodėl jis taip prakalbo? Ar šis nepa- 
žįstamas vyras jau pastebėjo, kad jai patinka? Galimas daiktas. Juk 
būtent ji atėjo į jo studiją. Na, bet tik dėl paveikslų. Tas jo žvilgsnis... 
Jis taip keistai žiūri.“ Julija jaučia, kaip staiga lengvai parausta. 

- O, labai atsiprašau, jei pasakiau ką ne taip, - pastebi jos sutri- 
kimą, - bet kuo ilgiau mes kalbamės, tuo labiau negaliu atsikratyti 
minties, kad būtent jūs tikrai esat ta gimininga siela, kurios man taip 
trūko, ir... na, tiesiog bijau, kad štai mes atsisveikinsim, ir aš jūsų 
daugiau niekada nesutiksiu, - paima jos ranką ir vėl pabučiuoja. - O 
man tikrai būtų labai malonu bendrauti su jumis, netgi arčiau susi- 
pažinti... Tikiuosi, neužpyksit už mano žodžius? 

— Aš ištekėjusi, pone Valteri, - išsprūsta staiga. 

Julijai kažkodėl nemalonus toks jo tiesumas, nors ir gerai paslėp- 
tas. Juo labiau kad ji tikrai jaučia šiam ką tik pažintam vyrui kažką, 
ko negali suprasti. Tas keistas jausmas, lyg būtų seniai pažįstami. Ir 
dar kitas, keliantis netgi baimę. 

- Taip, taip, žinoma. Aš ir nenoriu... Atsiprašau dar kartą, jei ma- 
no žodžiai privertė jus pagalvoti apie kažką, jums nepriimtina. Bet 
taip sakydamas turėjau galvoje tiesiog norą bendrauti, kalbėtis su 
jumis. Juk tai nieko blogo, ar ne? Nieko amoralaus? 

— O, atrodo tikrai būsiu... klaidingai supratus, - dabar Julija visai 
sutrinka. - Taip, taip, žinoma, savaime suprantama. Mielai. Esu jums 
labai dėkinga, - bando šypsotis. - Galiausiai turiu gana daug laisvo lai- 
ko... Todėl ir man bus tikrai labai malonu apsilankyti jūsų studijoje. 

Jis žiūri į ją, vis dar tebelaikydamas jos ranką savo saujoje. Julija 
nusuka akis į šalį, nebegalėdama ilgiau atlaikyti to žvilgsnio, ir ištrau- 
kia ją, automatiškai atsilauždama šokolado gabaliuką. Užgeria mažu 
gurkšneliu. Paskui dar ir dar kartą. Gėrimas toks kartus, kad ji vos su- 
silaiko nepasipurčius. Laimei, šokoladas bent kiek kompensuoja go- 
muriui neįprastą skonį. „Kaip keistai gali veikti rankos pabučiavimas. 
Kažkas paprasta ir kartu labai jaudinama. O ypač jei tai darantis vyras 
atrodo tau... simpatiškas ir... bučiuodamas žiūri į akis.“ 

— Nuostabu, - sako labai patenkintas ir plačiai nusišypso. - Mano 
bute dažnai renkasi ne tik kolegos, bet ir šiaip gana marga publika 
tiesiog pavakaroti, padiskutuoti įvairiausiomis temomis. Todėl labai 
nuoširdžiai kviečiu ir jus. Prižadėkit, kad ateisit. Pamatysit, gailėtis 
tikrai neteks. 

Julijai tampa dar labiau nesmagu, dėl to „aš ištekėjusi . Ką jis apie 
ją pagalvojo? Kad jį kur perkūnai, tą jos liežuvį. Verčiau mažiau kal- 
bėtų. Tada mažiau ir išsišoktų. Bet ko jis taip šypsosi? Mato ją kiaurai? 
Na, aišku. Žaidžia. Gal ji vis dėlto teisingai suprato jo užuominą? 

Julija tikrai neturi daug patirties tokiuose dalykuose, todėl ir bijo 
tiesiog visko. Kažin, ar galėtų būti neištikima Liudvikui, nors tarp jų 
nieko nebėra? Ne, jokiu būdu. Ir visai nesvarbu, kad Valteris jai net 
labai patinka. Dar ko. Jos savigarba ir išdidumas to niekada neleistų. 
Ji, Julija Krauzė, niekada nesivels į jokias meilės aferas, nors ir kaip 
bjauriai jaustųsi. Kol ištekėjusi, tai jau tikrai ne. Juk tokios, atsipra- 
šant, meilės vis viena greit baigiasi ir po jų ateina tik dar didesnis 
nusivylimas, netgi pažeminimas. O juk stipriausias išgyvenimas, 
liekantis labai ilgam, gal net visam laikui, ir yra būtent pažemini- 
mas. Alkis, šaltis, sunkus darbas taip nesunaikina žmogaus sielos 
kaip pažeminimas. Aišku, kas iškenčia, nepalūžta, gali laikyti save 
nugalėtoju, bet ji tikrai nenori patirti to jausmo. Prie visko, kas kau- 
pėsi metų metus, būtų tiesiog per daug ir visai nereikalinga. Kas kita 
praleisti laiką tarp žmonių, kurie nesusiję su tavimi nei darbu, nei 
buitimi, susirenka turėdami vieną tikslą - pabendrauti. Taigi būtent. 

To Julijai šiuo metu tikrai labai reikia. O ir Valteris toks malonus, 
toks seks... patrauklus. Kaip gerai, kad jie susipažino. 

Ji pamažu nusiramina. Abu kalbasi toliau. Jis pasakoja apie savo 
darbus, vykusias parodas. Julija - apie intrigas firmoje ir galiausiai 
apie tai, kaip sunku šioje šalyje būti... svetimšale. Kalbėdama stebi 
jo veidą, reakciją, bet Valteris, atrodo, ją tikrai supranta, pritaria, 
paguodžia. Tikros asmeninės temos lieka neliečiamos, nors Julija 
mielai sužinotų apie jį šiek tiek daugiau... Kodėl? Na, tiesiog šiaip 
sau. Bet Valteris nepasakoja ir pats nieko jos neklausinėja. 

Laikas praeina taip nepastebimai, kad pavyzdinga ponia Krauzė, 
žvilgtelėjusi į laikrodį, ne juokais išsigąsta: 

— O, dangau, taip vėlu?! Liudvikas... Jis jau tikrai bus grįžęs! 

Jos baimė, aišku, nelieka Valterio nepastebėta. „Vargšė Julija, - 
mąsto lydėdamas laiptais. - Atrodo, garbusis ponas Krauzė iš tiesų 
tvirtai laiko žmoną savo saujoj.“ Jis palydi ją iki lauko durų ir atsi- 
sveikindamas vėl pabučiuoja ranką: 

— Ar galiu kai ką pasiūlyti? 

— Taip? 

— Mes taip ilgai šiandien kalbėjomės, kad man atrodo, jog tapo- 
me beveik draugai. Gal būtumėt nieko prieš, jei dabar pat pereitume 
prie „tu '? Tiesiog pakęsti negaliu formalumų. 

— Kodėl ne? Mielai, - šypsosi. 

- Nuostabu. Ačiū tau, miela Julija. Pažadėk, kad susitiksim. 

— Pažadu, Valteri. 

— Bet to neužtenka. 

— Kodėl? - nesupranta ji ir kažkodėl pagalvoja, kad jis ruošiasi ją 
bučiuoti. „Sutikti ar ne?“ 

— Man reikia tavo telefono numerio. Juk kaip kitaip galėčiau pa- 
kviesti į būsimą vakaronę? 

- O, taip taip, žinoma. „Viešpatie, iš kur tokios mintys. Bučiuoti... 
Visai jau nuprotėjau, - paskubom suranda šratinuką. - Kur galiu 
užrašyti? 

— Na, kad ir čia, - Valteris atkiša platų vyrišką delną. 

— Aha, visai kaip mokykloje, - šypsosi rašydama skaičius. 

Jis mato, kaip išdavikiškai virpa jos pirštai. 

— Kartais visai ne pro šalį prisiminti gražiausią gyvenimo tarps- 
nį, kai viskas dar buvo taip paprasta ir savaime suprantama. Ar ne 
taip, Julija? 

— Taip, pritariu tau. Atvirai kalbant, ir aš pastaruoju metu dažnai 
pagalvoju apie tai... 

— Na, matai, kuo ilgiau bendraujam, tuo daugiau atrandam 
bendro. 

- Iki, Valteri, turiu skubėti. 

- Iki, mano „gimininga siela“... 


Nukaukši grindiniu ir nesąmoningai atsisuka, prieš dingdama 
skersgatvyje. Pamato, kad jis vis dar tebestovi prie namo ir žiūri jai 
pavymui. Pamoja ranka, ir Julija atsako tuo pačiu. Sėdusi į aikštelėje 
stovinčią mašiną įjungia radiją. Muzika kiek ramina. Baimę, ką pa- 
sakys Liudvikui, pamažu vėl nustelbia kitos mintys. Valteris. Kaip 
malonu buvo kalbėtis su juo. Ji jaučiasi tokia atsigavus, tokia... lai- 
minga? Taip, būtent laiminga. Tiktai kodėl? Gal dėl to, kad galėjo 
išsipasakoti, jaustis suprasta? Nors kalbėjo apie jos darbą, o ne apie... 
Ne, ne tai. Bet, kad ir kas būtų, bendrauti su juo tikrai nuostabu. 
Koks keistas jausmas. Lyg šio dailininko jai visą gyvenimą ir būtų 
trūkę. Bet svarbiausia, kad, atrodo, ir jis jaučia tą patį. Nes galėjo 
būti taip, kad, na, tarkim, jausmas liktų vienpusis, o žmogus, kuris 
tau pasirodo labai simpatingas ar net pamilsti jį, geriausiu atveju, 
lieka mandagus ir vis dėlto... abejingas. Bet Valteris - ne. Taigi dėkui 
Dievui. Būtent jis ir bus geriausias jos „psichologas“. Jis ir jo svečiai. 
Tik kaip ilgai tęsis jų pažintis? Mėnesius, metus, visą gyvenimą? Na, 
taip ilgai tai tikrai ne. Jei jau sutuoktinius užklumpa jausmų ruduo, 
tai tarp draugų juo labiau gali atsitikti kažkas panašaus. O tada ne- 
lieka nieko daugiau, kaip tik nustoti bendrauti. 

- Juk draugų nevaaaaržo moterystės sakrameeeentas. Ne, ne, ne, 
neeee... - dainuoja Julija į melodijos, sklindančios iš radijo, taktą. 
Kaip seniai tai buvo, kai ji jautėsi taip gerai... Kada? Gal tada, kai 
Liudvikas jai pasipiršo? Galimas daiktas. Ir apskritai Julija juk visa- 
da gerai jausdavosi, susipažinus su patinkamu vyru. Bet tik vyru. Ir 
tik patinkamu. Prasidėjęs flirtas visada išaugindavo sparnus. Tada 
ji būdavo tokia gera, tokia dėmesinga, tokia viskuo patenkinta. Na, 
tiesiog žydinti moteris. Ir visi tą pastebėdavo, šypsodavosi, supratin- 
gai linkčiodavo: „Aha, Julija ir vėl kažkuo susižavėjo.“ - „Na, ką tu, 
šį kartą ji rimtai įsimylėjus!“ Bet tai nebūdavo pikti žodžiai. Panelė 
Laukaitytė tiesiog tokia buvo: nepasotinama, gyvo temperamento, o 
svarbiausia - kintančios nuotaikos. Kai liūdėdavo, matydavo aplink 
save tik juoda. Kai būdavo laiminga, rodydavo savo džiaugsmą visur 
ir visiems, o jos juokas skambėdavo netgi ten, kur juoktis visai nebu- 
vo būtina. Taigi ši nauja pažintis su patikusiu vyru, ir dar dailininku, 
atrodo, žadėjo viskuo nusivylusiai poniai Krauzei ne tiek ir mažai. 

Nesvarbu, kaip viskas prasideda, svarbu, kad tai jau kažkas nauja. 
Ir jei tau įdomu, vadinasi, galima tikėtis, kad viso to poveikis tavo 
įgrisusiai kasdienybei bus teigiamas. 

Staiga ji kažką prisimena. Važiuodama toliau atlenkia mobilaus 
telefono dangtelį ir surenka numerį: 

— Valteris Stelmanas klauso. 

— Sveikas, čia aš. 

- O, Julija. Kaip malonu. Bet, turiu prisipažinti, taip greit tikrai 
nesitikėjau... juokauju. Ar kas atsitiko? - staiga susirūpina. 

— Ne, ne, viskas gerai. Tik pamiršau kai ką... Tas paveikslas su 
rugių lauku ir artėjančia audra... prisimeni? 

- Taip. 

- Aš jį pirksiu. Būtinai. Todėl norėjau paprašyti, kad niekam ne- 
parduotum. Kai susitiksim kitą kartą, gerai? 

— Gerai. Bet aš tau jo neparduosiu. 

— Kodėl? Jau pažadėtas? Kaip gaila. 


110 


— Niekam nepažadėtas. 

— Tada kodėl? 

— Todėl, kad aš tau jį padovanosiu. 

— Na, jau ne. Jokiu būdu. Kaip sakoma, tau valgyti taip pat reikia. 

— Ojei aš taip noriu? 

— Bet aš nenoriu, Valteri. 

— Ojei tai bus mano dovana tavo gimimo dienai? 

— Vis viena ne. 

- Gerai, pakalbėsim apie tai vėliau. Nepamiršk, jog kalbėti telefo- 
nu ir vairuoti mašiną gana pavojinga. 

— Iš kur žinai, kad vairuoju? 

— Girdžiu. 

— Tada iki malonaus. 

- Iki, Julija, - Valteris padeda ragelį ir nusišypso. - Iki „ištekėjusi 
moterie“. | 


+++ 


Ji grįžta ir atrakina namo duris. Liudvikas sėdi su laikraščiu rankoje 
įprastoje vietoje ir tyli. „Jau tikrai gana vėlu. Todėl ir tyli, užuot pa- 
sisveikinęs. Turbūt pyksta“, - šmėsteli nemaloni mintis, nusmelkia 
kaltės jausmas. 

— O, tu namuose? - dedasi nustebus. - Negi jau taip vėlu? 

— Kaip matai, mieloji. O tu? Kur užtrukai taip ilgai, kad net į laik- 
rodį pažiūrėti užmiršai? 

- Atsiprašau. Šmirinėjau po parduotuves. Norėjau nusipirkti 
naują eilutę. 

— Galėjai bent paskambinti, perspėti, kad vėlai grįši. 

— Atsiprašau. Nepyk. 

— Na, ir kaip, nusipirkai? 

— Nepavyko rasti, kad labai patiktų. Pats žinai, atrodo, visko tiek 
daug, o kai ieškai ko nors konkretaus, tai ne visada pasiseka surasti. 
Pavargau, ir tiek. Gal valgyti norėtum, mielasis? 


111 


— Gal kiek ir būtų neblogai, mieloji. Tu turbūt gerokai išalkus? 

- Taip. „Po restoranus kaip tu juk nevaikščioju...“ Tuojau paruošiu. 

Julija išskuba į virtuvę ir greitai padengia stalą. Liudvikas atsisė- 
da ir prisipila stiklinę sulčių. 

— Mieloji? - staiga sužiūra į ją. 

— Kas atsitiko? - nevalingai krūpteli. 

— Tu sukeitei peilį ir šakutę vietomis. 

- O, tikrai? 

- Taip. Atrodo, kad esi tikrai pavargusi. 

— Aha, juk sakiau... 

— Matau, matau. Ką turim vakarienei? 

Julija išima iš krepšio ir išdėlioja griežinėliais supjaustytą deš- 
rą, sūrį, indelį su medum ir kitą su uogiene. Viskas, kaip Liudvikas 
mėgsta. Viskas turi būti gatavai paruošta, nieko nei per daug, nei per 
mažai. Todėl Julija privalo kiekvieną dieną nupirkti šviežio mais- 
to, nes likučio negalima padėti atgal į šaldytuvą. Taigi tenka išmesti 
į šiukšlių kibirą. Taupiai lietuvei tas vyro reikalavimas atrodo taip 
pat perdėtas. Kas atsitiks, jei kitą dieną suvalgysi tai, ko nesudorojai 
šiandien? 

— Ar ne per daug nupirkai rūkytos dešros? Kas gali tiek suvalgy- 
ti? Daraisi išlaidi, mieloji. 

- Bet juk praėjusią savaitę pats užsiminei, kad „pora griežinėlių 
daugiau tikrai nepakenktų. 

— Tikrai? 

— O, taip. 

— Hm. Neprisimenu... Tiek jau to. 

— Tiek jau to. Jei ne tu, tai aš suvalgysiu. 

— Ojojoj, mieloji, tavo amžiaus moterys turi netgi labai saugotis. 
Pati žinai, kaip greit pradeda kauptis nereikalingi kilogramai. 

— O tu nemėgsti storų? 

— Na, koks čia dar klausimas? Aišku, ne. 

- Tai gal ir aš tau jau per stora, todėl manęs nebemyli? 

— Ką dabar vėl išsigalvoji? Kiek galiu kartoti? Sulaukus mūsų me- 
tų, mieloji... Pati supranti, nebe tas. 

- Tikrai? 

— Savaime suprantama. 

„Jei tau savaime suprantama, kad vyras, perlipęs per penkias de- 
šimtis, staiga pajunta, jog tokia smulkmena kaip seksas nustoja vai- 
dinti net menkiausią vaidmenį šeimoje, tai iš tiesų kažkas nebegerai. 
Nes bent jau aš dar tikrai nesijaučiu tokia sena.“ 


Jie pavakarieniauja tylėdami, ir Liudvikas kaip įprasta įsijungia tele- 
vizorių. Bet Julija gal pirmą kartą pajunta, kad tai jos nebejaudina. 
Mintys sukasi apie šiandien pažintą dailininką, ir ji jaučiasi netgi la- 
bai patenkinta, kad nereikia kalbėtis su Liudviku, o gali netrukdoma 
galvoti būtent apie jį. Todėl pakyla iš fotelio ir išeina į kitą kambarį. 
Žiūrėti kažkokią nuobodžią diskusiją apie didėjančią finansinę krizę 
vien todėl, kad jos vyrui tai įdomu?.. Ne ne, tikrai ne ta nuotaika. 

Uždegusi kambaryje šviesą ir provizoriškai paėmusi į rankas 
knygą, jei kartais netikėtai įeitų Liudvikas, įsitaiso priešais Valterio 
paveikslą. Sėdi ir žiūri. Taip keistai ramu ir gera. 

— Kaip jis pasakė? „Paveikslas turi žiūrėti į tave, o ne atvirkščiai. 
Tik tada jis veiks tavo mąstymą, tik tada tu galėsi jį jausti . Taip, at- 
rodo, tikrai taip ir yra. 

Koks įdomus žmogus. Kokia jautri natūra. Kaip gerai, kad jie 
susipažino. Jo akys... Tas mėlynumas. Visiškas kontrastas juodiems 
plaukams. 

Julija tebesėdi, patogiai atrėmusi galvą į minkštą atlošą, ir toliau 
stebi paveikslą. Gimininga siela... Viešpatie, kaip romantiška. 

Staiga apėmęs nuovargis toks stiprus, kad pradeda svaigti galva 
ir akys pačios užsimerkia. 

Sapnas ateina pamažu, sumirgėdamas tolimo studijų miesto 
vaizdais. Julija stoviniuoja tuščioje autobuso stotelėje prie Ąžuoly- 
no. Artinasi nepažįstamas vyras ir atsistoja netoliese. Ji nekreipia į jį 

dėmesio, toliau stovi ir laukia. Autobusas labai vėluoja. Pradeda lyti. 
Julija vėl bus pamiršus pasiimti skėtį. Ak, kokia ji išsiblaškiusi. Vyras 
išskleidžia didelį juodą skėtį ir pasiūlo atsistoti šalia. Julija priima jo 
pasiūlymą. Abu stovi šalia vienas kito ir tyli. Autobuso vis nėra. Ji 
pažvelgia į jį labiau iš mandagumo ir nusišypso. Vyras, toks panašus 
į Valterį, atsako tuo pačiu... Ir ta, atrodo, visai nereikšminga šypse- 
na staiga nutiesia tarp jų, iki tol nepažįstamų žmonių, siaurą takelį, 
pamažu pereinantį į didelį ilgą kelią, vedantį per gyvenimą dviese... 
Bet juk tikrai nieko neįprasta, kai ima ir dingsta vienas maršrutas, 
sugedus senutėliam autobusui ar netikėtai susirgus vairuotojui. Tai 
tiesiog paprasčiausias... likimas. 

— Labanakt, mieloji, - staiga pažadina Liudviko balsas, ir Julija 
nesąmoningai krūpteli. 

- Labos nakties, mielasis, - atsako tiesiog automatiškai. 

Apsidairo, bandydama susigaudyti, kur yra. Kur dingo Valteris? 
Ak, juk ji tik sapnavo. 

— Labos nakties, Valteri... - sako lietuviškai, vos girdimai, dar 
kartą atidžiai pasižiūrėdama į paveikslą. - Koks keistas sapnas. 

Ji pakyla, nueina į vonios kambarį. Nusimeta rūbus ir kurį laiką 
stovi nuoga prieš veidrodį. „Ar aš iš tikrųjų stora? - pasičiupinė- 
ja susimetusias ant pilvo dvi riebalų raukšles, pešteli klubo iškili- 
mą. - Na, kokius penkis kilogramus gal tikrai reikėtų numesti. O 
gal būtų neblogai ir visus aštuonis? Tas „gelbėjimosi ratas“, nors ir 
nelabai didelis, tikrai neteikia figūrai patrauklumo. Bet tik dėl savęs, 
ne dėl to, kad Liudvikas davė užuominą. Šiaip lyg viskas ir „tvarko- 
je . Krūtys pilnos ir išlaikiusios visai neblogą formą. Liemuo taip pat 
tebėra lieknas, nors, aišku, nepalyginsi su tuo, koks buvo jaunystėje. 
Hm, rankos? Na, gal taip pat reikėtų... Kol laikas. Juk blogiausia, kai 
riebalų „bicepsai staiga pranyksta ir suliesėjusi laimingoji tampa 
panaši į šikšnosparnį. Bet man tai kol kas tikrai negresia. Nėra dar 
tiek daug... Nors, ką gali žinoti. Jei vis dėlto pradės tabaluoti, teks 
pabandyti sutvarstyti guminiu tvarsčiu ar nešioti palaidinukes labai 

siauromis rankovėmis. Sako, padeda. Galiausiai juk ir po riebalų nu- 
siurbimo paskiriami nešioti specialūs korsetai. Taigi viskas aišku, - 
aštuonis. Nuo rytojaus pradedu mesti svorį. Tik kažin, ar pavyks, 
nes, artėjant prie keturiasdešimties, tie nepageidaujami kilogramai 
visada priauga daug greičiau, negu jų atsikratoma.“ 

Julija suima krūtis į saujas, spusteli kelis kartus ir patenkinta 
linkteli: „Tikrai dar viskas neblogai. Pakankamai stangrios. Matyt, 
gerai suformuotos brangios liemenėlės taip pat vaidina ne paskutinį 
vaidmenį. Kai kitą kartą susitiksiu su Valteriu, užsivilksiu ką nors su 
gilesne iškirpte. Tegu paganys akeles, - nusišypso patenkinta. - Juo 
labiau kad tikrai yra į ką žiūrėti. - Paskui kiek susigėsta. - Ei, ei, ei, 
iš kur tos mintys? Kokia jūsų moralė, ponia Krauze?.. O kodėl ir ne? 
Juk kiekvienai moteriai malonu, kai kažkas ja domisi. Netgi labai, 
labai malonu. Galiausiai juk nieko blogo... jei pažiūrės. Bet svorio 
reikėtų tikrai kiek sumažinti. Štai čia ir dar čia... būtinai.“ 

Trumpai užtrukusi dušo kabinoje vėl stojasi priešais veidrodį ir 
įjungia plaukų džiovintuvą. 

Jie tamsiai rudi ir krenta stambokomis bangomis, siekdami be- 
veik juosmenį. Tai motulės paveldas. Nors ir seniai pražilusi, vis dar 
gali pasididžiuoti jų gausumu. Tik spalva skiriasi. Matyt, kažkas 
geltonplaukių giminėje turėjo tamsius plaukus. Julija nešioja kiek 
sukeltus ir surištus į „arklio uodegą , o kartais paleidžia ar laisvai 
supina į gana storą kasą. Bet ne biure. Čia ji stengiasi neišsiskirti iš 
kitų moterų ir visada laiko tampriai surištus. Kam kelti nereikalingą 
pavydą toms, kurios nuo chemijos, naudojamos metų metais, tikrai 
negali pasigirti jų gausa. 

Pagaliau užgesina šviesą ir basomis nutipena į miegamąjį. Liud- 
vikas jau gerokai įmigęs. Guli ant šono pražiota burna, protarpiais 
gana garsiai knarktelėdamas. Jo pagalvė visada šlapia nuo seilių, ir 
Julija keičia apvalkalą kiekvieną dieną. 

Ji atsigula plačios lovos „savo pusėje“, užmerkia akis ir vėl min- 
timis nukeliauja į Valterio studiją. Taip gera galvoti apie jį. Kada jie 

susitiks? Na, aišku, norėtųsi kuo greičiau, bet ji jokiu būdu neskam- 
bins jam pirma. To dar betrūktų. 

Didelis jausmingumas - gera savybė ir labai svarbi dviejų žmonių 
santykiuose, bet vis viena turi būti rodomas su saiku, nes gali atimti 
ramybę ne tik sau pačiam, bet tapti našta ir kitam. Taigi visai nesvar- 
bu, kiek ir ką vienas ar kitas jaučia, bet kuriuo atveju abu privalo iš- 
laikyti blaivią galvą ir tam tikrą porciją laisvės. Nes tik tada draugystė 
gali išlikti. O jo paveikslai tikrai geri. Beveik kiekviename slypi kaž- 
kas, verčiantis susimąstyti, ar bent išlieka atminty. Keista, bet Julija 
prisimena visus. Gal tik todėl, kad juos tapė Valteris? Vyras, sukėlęs 
tiek daug emocijų... Kaip keista, kad jie apskritai susitiko. 


+++ 


Praeina savaitė. Paskui antra ir trečia. Julija vis dažniau žvilgčioja 
į tylintį telefoną. Bet Valteris neskambina. O juk žadėjo pakviesti. 
Ką reiškia jo tylėjimas? Pamiršo? Apsigalvojo? Gal apskritai niekada 
nebepaskambins? Gal papasakojo draugams, o tie ir pasišaipė, kam 
jam ta emigrantė reikalinga. Julija visai nenustebtų, jei taip ir būtų. 
Bet negi Valteris iš tiesų toks? Juk buvo viskas taip... nuostabu. Jo 
žvilgsnis, jo žodžiai, jo elgesys. Kiekviena, netgi menkiausia, smulk- 
mena rodė palankumą, o viskuo nusivylusi Julija iškart ir pasidavė 
tai nuotaikai. Ką gi, gaila, ji taip tikėjosi. Kažko naujo, malonaus, to, 
kas ją tikrai domina. Tiesa, jis nieko nepasakojo apie savo asmeninį 
gyvenimą. Gal vedęs? Buvo susipykęs su žmona, todėl ir domėjosi 
neblogai atrodančia kliente, bet dabar vėl susitaikė? O gal tikėjosi, 
kad Julija pasiduos jo nors ir netiesioginiam kvietimui leistis į mažą 
meilės nuotykį, bet kai suprato, kad nieko neišeis, tai ir pamiršo? 
Na, bet jeigu tikrai taip, tai kam, po perkūnais, viso to reikėjo? Tos 
pažinties? Nors, kita vertus, ko ji nori? Kalbėtis, bendrauti? Taip, 
savaime suprantama. Nors... (jei taip ranką prie širdies pridėtų), ką 
ji iš tikrųjų jaučia tam nepažįstamam ir tik vienintelį kartą sutiktam 
vyrui? Nieko... Tikrai nieko? Bet tada kodėl apie jį galvoja? Na, tie- 

siog todėl, jog kiekvienas jausmas, esantis mumyse, bent tam tikrą 
laiką atitinkamai veikia ir kitą žmogų. Neapykanta sukelia neapy- 
kantą, meilė - jei ne meilę, kokios norėtume, tai bent palankumą, 
verčia mus pastebėti, sužadina vienokias ar kitokias mintis. Nors tai 
ir nereiškia, kad tas atsiradęs jausmas, dažnai net prieš mūsų valią, 
būtinai nustelbs ir kitame žmoguje visa kita (pavyzdžiui, „praktišką- 
jį jausmą). O jei taip neįvyksta, šiaip ar taip, liekam pralaimėjusių 
pusėje, nusivylę, kentėdami, nes tiesiog labai labai norim tikėti, kad 
tai, ką mes patys jaučiam, sukels ir kitam žmogui tokį pat jausmą. 

Todėl nieko nuostabaus, kad, pasiklydusi savo vienatvėje, tarp 
gausybės problemų, kančios, nepasotinto ilgesio mylėti ir būti my- 
lima, vargšė moteris, pati to gerai nesuprasdama, tiesiog nesąmo- 
ningai ieškojo kažko, kas patenkintų jos kūną ir sielą, o suradus tai 
Valterio asmenyje, kaipmat pasidavė fantazijos tėkmei, laukdama ir 
svajodama, jog kažkokiu būdu, ir būtent šio vyro dėka, pagaliau at- 
eis taip ilgai lauktas jos išsigelbėjimas. 

Taigi, nors Julija ir nežinojo, ką konkretaus galvojo Valteris, jis 
ne tik nesitraukė iš jos minčių, bet netgi niekuo nepaaiškinamas jo 
tylėjimas vertė nuolat apie jį galvoti ir... jo ilgėtis. 

Galiausiai Julija neturėjo kitos alternatyvos. Ką galėjo daugiau 
daryti, kaip bent jau bandyti neišleisti iš akių ir laukti. Todėl ji laukė. 
O laukiant visai nepastebimai brendo mintis, jog, kas žino, gal vieną 
dieną ims ir įvyks tai, ko nusivylusi ponia Krauzė taip labai norėtų: 
priglusti prie ją suprantančio vyro krūtinės... Gerai jau, gerai, tiesiog 
draugiškai. 

Bet laikas ėjo. Julija vis dažniau klausdavo savęs, ar jos mintys 
tikrai tokios jau nekaltos, ar nenori ji vis dėlto visai ko kito? Juk 
Valterio žvilgsnis nuo pirmų jų susitikimo akimirkų kėlė jai net 
labai konkretų jausmą. Aišku, ji ir toliau bandė apie tai negalvoti. 
Pernelyg stiprus buvo pareigos jausmas Liudvikui. Bet, kita vertus, 
jei jie su Valteriu ateityje pradėtų susitikinėti, kokie apskritai galimi 
santykiai tarp vyro ir moters? Ar gali, nors ir labiausiai vienas kitą 

suprantantys skirtingų lyčių atstovai, tiesiog bendrauti, išvengdami 
ir kartu egzistuojančio gana stipraus seksualinio potraukio? Vargu... 
Taigi kas belieka? Gyventi toliau kaip iki šiol ir tiesiog laukti, kas iš 
to išeis? 

Bet ta nežinia, pasirodo, taip pat ne mažiau vargina, negu jos 
ankstesnė būsena, kai Valterio dar nepažinojo. Ko gero, netgi kur 
kas labiau. O gal jį įsimylėjo? Nesąmonė. Jos metų? Ir dar taip staiga. 
Ne ne, dėl to kalta tik ilgai užsitęsusi jos vienatvė. 


+++ 


Julija vaikščioja paupiu, prisėda ant žolėje kėpsančio medinio suolo 
su lentele „Diplomuoto inžinieriaus pono E P. dovana miestui“. 

„Keista, jog kažkas taip nori save įamžinti. Valteris tikrai ne toks. 
Jis, atrodo, netgi labai „privatus“ žmogus. Jaučiasi gerai būtent tada, 
kai gali niekieno netrukdomas tapyti. Na, bent jau taip sakė. O tie 
menui prijaučiančiųjų susibūrimai jo bute, regis, taip pat ne dažni... 
Gal labiau reikalingi, kad parduotų paveikslus?“ 

Julija staiga susiprotėja, jog mintis, kad dailininkas galėjo jos tie- 
siog nepakviesti, jokiu būdu nepriimtina. Net ir praėjus gana nema- 
žai laiko nuo jų pažinties. Kodėl ji taip juo pasitiki? Na, aišku, kodėl. 
Todėl, kad paprasčiausiai to labai nori. Vienatvė tokia slegianti. Jai 
taip reikia su kažkuo bendrauti. 

„O kas, jei aš pradėčiau rašyti dienoraštį? Na, ne visai tikrą, „stan- 
dartinį , bet tiesiog išreikščiau savo mintis? Gal kiek kompensuotų 
poreikį su kažkuo kalbėtis? Aišku, lietuviškai. Tada nebūtų pavo- 
jaus, kad Liudvikas ar jo berniukai atras ir perskaitys. Juk draugių aš 
neturiu, o išsipasakoti bendradarbėms būtų visų blogiausia išeitis. 
Taip, reikės taip ir padaryti, nes toliau likti vien su savo mintimis ir 
tylėti, kai tas jausmas toks kankinantis, taip pat nebeįmanoma. 

Juk svarbu rašyti. Sau ar galiausiai žvakės ugnelei, - koks skirtu- 
mas. Aišku, maža paguoda, bet vis tiek šiokia tokia iškrova. Bent jau 
kuriam laikui, tai akimirkai. Taigi telieka rašyti ir leisti laikui atlikti 

savo darbą, nes ieškoti dar vieno „sielų specialisto“ turbūt nėra pras- 
mės. Taip, būtent. O pradėti reikia tuojau pat, nes su kiekviena pra- 
einančia diena bus sunkiau „sugrįžti“. Bet ką vis dėlto reiškia toks 
ilgas jo tylėjimas? 

Mintį, kad gal reikėtų paskambinti Valteriui dar kartą, Julija ga- 
lutinai atmeta. Per daug stiprus jos lietuviškas išdidumas. Ne ne, jei 
jis tyli, tegu lieka taip, ji tikrai pirma neskambins. Juk apsijuokti ga- 
lima labai greitai. Juolab, jei esi svetimšalis... Galiausiai taip buvo 
susitarę. Ir dėl antro paveikslo taip pat, o jei nekviečia, vadinasi, tam 
yra priežastis. Taigi nieko nepadarysi. Likimas... Ji ir taip jau žen- 
gė pirmą žingsnį, nueidama į studiją. Aišku, tada tikrai nenutuokė, 
kaip labai šis dailininkas jai patiks. O jei būtų žinojusi, ar būtų ėjusi? 
Bet, jei jau taip atsitiko, tai juo labiau. Ir jeigu ponia Krauzė jį taip 
pat nors kiek domina, vadinasi, dabar Valterio eilė rodyti iniciatyvą. 
Ir visai nesvarbu, kad jis jai labai patinka. Julija Laukaitytė dar nie- 
kada nebėgo paskui jokį vyrą ir nebėgs. Bėt, po perkūnais, kaip vis 
dėlto liūdna... 


+++ 


Praeina dar savaitė. Ji sėdi firmoje priešais kompiuterio ekraną ir 
tikrina datas. Kaip visada, kaip įprasta. Tiesiog visai normali, niekuo 
neišsiskirianti darbo diena. 

Iš pusiau praviro stalčiaus pasigirsta tylus dūzgimas. Kažkas 
siunčia SMS. 

„Turbūt Liudvikas praneša, kad šįvakar vėl užtruks darbe, - pa- 
mano traukdama iš rankinuko mobilųjį. 

Taip, tikrai jis. Pastaruoju metu net labai dažnai siunčia panašias 
žinutes, ir tie „užtrukimai“ nusitęsia iki vėlumos. „Sveika, mieloji, 
grįšiu prieš dvyliktą. Bučiuoju, Liudvikas.“ 

Pareigingas mylintis vyras, o viso labo tik noras išvengti nemalo- 
nios situacijos, jei Julija pradėtų ieškoti galvodama, jog kas atsitiko? 
Galimas daiktas. Šiaip ar taip, nekaltas perspėjimas ne tik rodo, kaip 

jis rūpinasi, kad „mielosios“ nevargintų blogos mintys, bet ir atima 
Julijai galimybę „atsitiktinai“ sužinoti tiesą. 

„Gerai, - atsako vienu žodžiu, kad ponas Krauzė žinotų, jog per- 
skaitė jo žinutę, ir nerašytų dar kartą. Be to, Julija privalo atsakyti. 
Tai jo reikalavimas. O jo norai nediskutuojami. Todėl ir sutaria, ne- 
sipyksta. Visada gražiai, visada „mieloji“. 

Bet nepraeina nė pusvalandis, o telefonas ir vėl dūzgia. „Dar vie- 
na. Gal atšaukia pirmąją?“ Žvilgteli į šviečiantį langelį ir perskaito: 

„Ar jauti spalvos skonį, vėjo šuorą tavo plaukuose? 

Ar prisimeni rugių lauką, kuris tave taip sužavėjo? 

Ar galima su kažkuo būti tik draugai, ką labai myli? 

Laukiu. V.“ 

Julija pajunta lengvą svaigulį. Kūnu perbėga šilta banga. Užvožia 
telefono dangtelį ir atsilošia patogiame biuro fotelyje. Šypsosi už- 
merkus akis. 

„Pagaliau... Pagaliau tu atsiliepei! Ir dar kaip atsiliepei! Ne skam- 
bučiu: „Labas, šiandien laukiu svečių. Taigi maloniai kviečiu.“ — 
„Sveika, Julija, kaip sekasi? Gal galėtume susitikti? Arba: „Sveika, 
Julija, jei turi laiko...“ Kvailystė. Taip sakytų kitas vyras, bet jokiu 
būdu ne Valteris. Jis tikras romantikas. Galiausiai, kas šiais laikais 
bučiuoja moteriai ranką, žiūrėdamas į akis? Tai jau tikrai niekas. 
Spalvos skonis, vėjas plaukuose... ką labai myli... O, Valteri, Valteri. 
Tu, ir niekas kitas. „Laukiu.“ Kada? Na, aišku, šiandien. Neklausė, 
ar galiu ateiti. Tiesiog „Laukiu“. Jis žino, kad ateisiu? Taip. Atrodo, 
taip... Na, ir tegu. Juk tikrai ateisiu. Ne tas žodis: atlėksiu tuojau pat, 
kai tik baigsis darbas! Juk šiandien tiesiog idealus sutapimas - Liud- 
vikas taip pat „užtruks“. Taigi, mano mielas vyre, atrodo, kad šį kartą 
užtruksim abu. Cha, nuostabu! Geresnės situacijos tiesiog neįmano- 
ma įsivaizduoti. Nereikės net meluoti, kad buvau apsipirkti ar kine. 
O Valteri, mielas, geras Valteri, kad tu bent nujaustum, kokia aš lai- 
minga... Tik kodėl taip ilgai laukei? Rašai apie meilę. Kas tai? Tiesiog 
metafora ar eini toliau? O jei taip, tai, sakyčiau, net labai greit eini... 

Bet ar galima mylint taip ilgai laukti? Stop, stop, stop. Negi darei tai 
specialiai, nes gerai pažįsti moteris ir, matydamas, jog mane sudomi- 
nai, sąmoningai leidai tavęs labai pasiilgti, kad susitikus nebebūčiau 
abejinga tavo kerams? Tavo tų nuostabiai mėlynų akių žvilgsniui? 
Hm, atrodo, tikrai gana realu. Bet ne taip greit, ponas dailininke. 
Ne taip greit... Taigi reikės būti labai atsargiai. Jei pajausiu, kad pasi- 
duodu, tuojau pat pakilsiu ir išeisiu. Taip, būtent. Tegu nemano, jei 
užsienietė, tai... Nes man pirmiausia reikia tavo draugystės, tavo ro- 
mantikos, tavo balso, aišku, ir tavo meilės. Savaime suprantama, pla- 
toniškos. Na, gal ir kitokios... dėl to kaltas Liudviko šaltumas. Aišku, 
kad ir kitokios. Bet dar ne dabar. Jokiu būdu. Vėliau, daug vėliau. Ir 
tai - tik gal... Taip taip, aš juk ištekėjusi, ponas Valteri, nors ir darosi 
silpna vien nuo minties apie tave...“ 

Julija permeta akimis dirbančias koleges: 

„Įdomu, kokia publika pas tave renkasi? Na, bent jau moterys 
tikrai ne šios rūšies... Ir, tikėsimės, ne tie, kuriuos sutinku kasdien 
firmoje. Karjeristai, apkalbinėtojai, pavyduoliai, - žodžiu, tikri bjau- 
rybės. Juk tokių tikrai nekviestum į savo studiją? Tu neturėtum apie 
ką su jais kalbėtis.“ 

Ji pakyla ir nužingsniuoja į moterų tualetą. Užsidaro kabinoje, 
išsitraukia iš rankinuko tušą ir žiūrėdama į mažutį veidrodėlį brūkš- 
teli per blakstienas. Julija žino, kad jos akys, išryškintos dažais ir pil- 
kais šešėliais, tampa daug išraiškingesnės. Taigi pirmyn. Bet niekas 
iš bendradarbių neturi jos užklupti. Kam tie nereikalingi klausimai 
ar visai nepageidautini įtarinėjimai. Todėl ir gražinasi ne biure kaip 
kitos. O kad niekam neateitų į galvą brautis būtent į jos „narvelį, 
tyčia palieka plačiai atlapotas kitų kabinų duris. Visas septynerias. 
Užtrunka vos ne pusvalandį. Bet kai pagaliau įvertina savo „triūsą“ 
veidrodyje virš kriauklės, lieka net labai patenkinta. Po to kritišku 
žvilgsniu atidžiai apžiūri ir kitas kūno vietas. Perbraukia rankomis 
per iškirptę, sutrumpina liemenėlės sagteles visu pora centimetrų, 
suėmusi pirštais spusteli virš klubų „širšės liemenį . 


121 


„Sulieknėjau? Žinoma, ir dar kaip! Juk visi sijonai sukasi. Vadina- 
si, ta kiaušinių-bananų dieta tikrai padėjo. Būsiu atsikračius mažiau- 
siai šešių kilogramų. Bet teks pasistengti, kad vėl nepriaugčiau. Na, 
dabar bent žinau, kaip paprasta jaustis sočiai. Ir svarbiausia, tikrai 
niekas „neplevėsuoja“. Nuostabu, nuostabu. Kas galėjo pamanyti?“ 

Sugrįžta į biurą ir įsikniaubia į aktus. Tegu niekas nemato jos 
„pagražėjimo“. Bando susikaupti. Veltui. Todėl vos sulaukusi darbo 
pabaigos išskuba į gatvę. Užsukus į artimiausią plataus asortimento 
parduotuvę paskubom perbėga per sukabintų rūbų eiles. 

— Ką galėtumėt pasiūlyti su iškirpte? - užkalbina pro šalį einan- 
čią skyriaus darbuotoją. 

Ši sustoja ir žvilgteli į Juliją. 

- Kokios spalvos pageidautumėt? 

— Juodos, - nukerta kaip kirviu. - Ką nors tinkama sijonui. 

- Eikit su manim. 

Darbuotoja pasuka į tolimą skyriaus kampą ir sustoja prie vienos 
lentynos. Dar kartą meta patyrusį žvilgsnį į Juliją ir paduoda plonos 
vilnos priekyje susagstomą eilutę. 

— Turim tik iš dviejų dalių. 

— O daugiau nieko? 

— Man labai gaila, bet šiuo metu negaliu nieko daugiau pasiūlyti. 
Nebent kitos spalvos. Šviesiai mėlyną, raudoną, gelsvą... 

— One, ne. Dėkoju. 

— Užsukit vėliau. Po savaitės. Gausim naujų prekių. 

— Pasimatuosiu šitą. Ačiū už pagalbą. 

— Buvo malonu, - darbuotoja nueina. 


Julija pradingsta kabinoje ir užsivelka rūbą. Gana siauras sijonas sie- 
kia kelius. Viršutinė dalis gražiai priglunda, išryškindamas liemenį. 
Iškirptė, nors ir gana „ribota“, bet vis dėlto leidžia žvilgtelėti į pilną 
krūtinę, ypač kiek palinkus į priekį. 

- O, taip, - sako patenkinta. - Nei daug, nei mažai. 

„Tiesiog visai pagal mano skonį. Ir audinys toks švelnus kaip 
kūdikio užpakaliukas. Gerai, kad susiprotėjau paklausti. Reikės 
dažniau taip daryti. Nes visada tik pavargstu knaisiodamasi to- 
se krūvose ir vis tiek nieko neišsirenku. Jos geriau žino, kur kas 
padėta.“ 

Julija pasuka prie kasos. Pardavėja tiesia ranką, norėdama paimti 
jos nusivilktus rūbus. 

— Tai mano senieji. Jums reikia tik pašalinti etiketes, kad gatvėje 
praeiviai nerodytų pirštais. 

— A, tai jūs jau ir apsivilkote. Labai tinka, - šypsosi. 

- Ačiū. Ir man taip atrodo. 

Priėjusi pardavėja nukarpo etiketes, supakuoja Julijos rūbus į fir- 
minį parduotuvės maišelį ir kaip įprasta palinki gero vakaro. 

— Tikiuosi... Linkiu ir jums. 

— Ačiū. 


„Ar nebūsiu per anksti atėjus? - dairosi artėdama prie namo. - Ma- 
šinų aikštelė beveik tuščia, o ir gatvėje nematyti, kad stovėtų. Gal 
svečiai atvažiuoja miesto transportu ar taksi? Na, savaime supranta- 
ma. Kitaip juk negalėtų gerti alkoholio.“ 

Pažįstamas dūzgimas atsidarant durų spynai. Viduje dvelkia silp- 
nas dažų kvapas. 

„Ar jauti spalvos skonį?“ Nežinau. Bet kvapą tai tikrai , - šypteli 
Julija. 

Valteris vėl pasitinka laiptinėje ir sveikina bučiuodamas ranką. 

— Sveikas, Valteri. Ar ne per anksti atėjau? 

- Anaiptol, miela Julija. Diena buvo tokia nežmoniškai ilga... 

— O, atrodo, kad tikrai esu pirmas svečias? - sako įėjusi į studiją 
ir matydama, kad ji tuščia. 

— Aš nieko daugiau ir nepakviečiau. 

— Tikrai? Buvau tikra, kad suruošei vakaronę. 

- Ar būtum atėjus, jei žinotum, kad taip nėra? 

— Na, savaime suprantama! - staiga pamato Valterio žvilgsnį ir 
sutrinka. - Nežinau... Tikriausiai... Taip. Kodėl gi ne? 

Taigi jis jau žino, kad ji ne tik būtų atėjus, bet ir galvojo apie jį. 
Julijos tiesiog automatiškai išsprūdęs „savaime suprantama“ išsklai- 
dė visas abejones. 

- Atleisk, kad taip ilgai tylėjau, ir neklausk kodėl. 

— Viskas turi savo priežastį. 

— Nepyksti? 

Ji staiga sužiūra į jį: 

- Aišku, ne. Kodėl? Juk galėjai ir visai nepaskambinti. 

- Tu tikrai pamanei, kad nebepaskambinsiu? 

— Taip. 

— Nuo kada? 

— Praėjus maždaug dviem savaitėms. 

Valteris šypsosi: 

— Buvau labai užsiėmęs... tuo metu. 

— O mano paveikslas dar tebėra? A, štai kur jis. Labai gerai, - 
bando nukreipti kalbą kita linkme. Jai kažko nejauku liesti tg te- 
mą. - Turi ką nors naujo? 

— Taip. 

- Parodyk. 

- Būtinai. Tik pirmiausia išgerkim kavos. Sėsk, Julija, aš tuoj. Juk 
niekur neskubi? 

- Šį kartą ne. Mano vyras parašė žinutę, kad užtruks iki vėlu- 
mos. 

— Nuostabu, - dingsta už pertvaros. 

- Cukrus ir šokoladas? - nustemba Julija, pamačiusi ant sidabri- 
nio padėklo išdėliotus saldumynus. - Pyragėliai? Konjakas? Valteri, 
ar esi tikras, kad laukei tik manęs? 

- Žinoma. Juk sakei, jog mėgsti saldumynus. 

- O konjakas? 

- Konjaką mėgstu aš... 

— Na, tada gerai. Esu nepataisoma egoistė ir niekad nepagalvoju 
apie kitus. 

— Tu ne egoistė, Julija. Tu net labai geras žmogus. 

- Iš kur Žinai, juk manęs visai nepažįsti? - šypsosi. 

— Aš galiu jausti. Va šituo organu. O jis manęs dar niekada ne- 
apvylė, - netikėtai paima jos ranką ir prideda sau prie širdies. - Ma- 
tai, kaip daužosi? Ir tai vien todėl, kad tu čia. 

— Ak, surimtėk, Valteri. Nes pradėsiu tuojau raudonuoti, - iš- 
traukia ranką. 


Jie kalbasi apie praėjusias savaites. Kava, atmiešta konjaku, greit at- 
palaiduoja tą įtampą, kurią paprastai patiria du neseniai susipažinę 
žmonės, padeda atsirasti tam tikrai familiarumo atmosferai. Pama- 
žu įsikalba ir apie asmeniškesnius dalykus. Julija pagaliau užsimena 
apie problemas šeimoje ir net lankymąsi pas psichiatrą. Taip Valteris 
sužino, kad Liudvikas vis „užtrunka darbe“, o vakarus abu dažnai 
leidžia persimesdami tik keliomis nereikšmingomis frazėmis. Julijai 
gera kalbėtis. Juo labiau kad ir Valteris pradeda pasakoti apie savo 
nevykusią santuoką, galutinai iširusią prieš vienuolika metų. Ir jis 
turi sūnų. Jau suaugusį, studijuojantį, retkarčiais jį aplankantį. Pa- 
sakoja apie savo darbą, idėjas, mintis, apie dažnus suėjimus jo bute. 
Jis vis dėlto turi tik nedaugelį draugų, su kuriais gali kalbėtis atvirai 
ir apie viską. 

— Pavydžiu tau, - sako Julija. - Tie, su kuriais galėjau bendrauti, 
liko ten, mano tėvynėje. O juk pats supranti, kad, einant metams, 
kiekvienas neatnaujinamas ryšys tampa vis labiau paviršutiniškas, 
kol galiausiai ir visai nutrūksta. Gal kas įstengia šito nejausti, bet 
mane ta izoliacija dažnai net labai slegia. Žinau, kaip kvaila apie tai 
kalbėti. Ne vienas tėvynainis paklaus, ko man trūksta: turiu vyrą, 
namus, darbą, gyvenu užsieny. Galėčiau netgi lažintis, kad mano 
gyvenimas daugeliui ten likusiųjų atrodo tikras rojus žemėje, o aš 
tik išsigalvoju problemas iš neturėjimo ką veikti. Galbūt taip ir yra? 

Bent jau žvelgiant iš tam tikros perspektyvos. Dažnai susimąstau 
apie tai, norėdama suprasti, ir netgi manau, jei turėčiau kažką, su 
kuo galėčiau bendrauti, pasitikėti, na, tiesiog nežinau, kaip teisin- 
giau pasakyti... tada gal tikrai viskas atrodytų kitaip. Bet būtent ta 
izoliacija, ta keista tuštuma tarsi nematoma siena, kurią jaučiu net 
ir būdama minioje, tas sunkiai nusakomas ir turbūt dar sunkiau su- 
prantamas svetimumo jausmas be paliovos slegia ir kausto. Jis sėdi 
giliai pasąmonėje, pasitraukdamas labai trumpam ir tik tada, kai tau 
iš tiesų gera. Tačiau, kita vertus, kiek apskritai būna žmogaus gyve- 
nime akimirkų, kai jis gali pasakyti: „Aš laimingas“? 

- Sąvoką „aš“ perkėlus į „mes“ ar (kraštutiniu atveju) netgi bevardį 
asmenį, pavyzdžiui, „Dievas, mūsų pasąmonėje automatiškai atsive- 
ria kur kas platesnės erdvės, negu apsiribojus, užsisklendus „vienam 
vienete“, ir tuomet savaime atsiranda jausmas, kuris pakylėja mus į 
kitą, aukštesnį lygmenį. Taigi turbūt todėl niekas negali jaustis gerai, 
būdamas vienišas. Tai tiesiog prieštarauja mūsų prigimčiai. Nereikia 
manyti, kad vienatvės jausmas būtinai turi būti liga, ir juo labiau ieš- 
koti pagalbos ten, kur jos niekada nerasi. Turiu galvoje psichologus 
ir ypač psichiatrus. Tu teisi, tau tiesiog būtina turėti kažką, su kuriuo 
jaustumeis laiminga. Tiek mažai ir kartu tiek daug... ar ne taip, Julija? 

Ji susimąsčiusi palinguoja galva: 

- Taip. 

- Taigi nebijok ieškoti ir džiaukis, kai surasi. Nors kartais tai ir 
prieštarautų tavo gyvenimo sampratai ar nusistovėjusioms... mo- 
ralės normoms. Juk visų svarbiausia, kad būtent tau būtų gerai. Ir 
patikėk, tai jokiu būdu ne egoizmas, bet tiesiog kiekvieno žmogaus 
privilegija. O kuo daugiau gaunama, tuo daugiau įmanoma duoti... 
Aišku, tas dėsnis galioja tik „sveikai sielai“. Ir, nors sakoma, jog tik 
kentėdamas gali geriau pažinti save, tik tada tavo „aš“ tobulėja (ži- 
noma, čia yra labai daug tiesos), bet, mano nuomone, vien kentėji- 
mo neužtenka, reikia sugebėti laiku ir pasipriešinti, pasakyti „už- 
teks. Net jei kartais tas pasipriešinimas kuriam laikui sukelia dar 

daugiau kančios, bet vis dėlto tai iš tiesų geriau, negu tylus amžinas 
nusižeminimas ar susitaikymas. 

Julijos tokios išraiškingos akys įsmeigtos į Valterį. Žvilgsnis nu- 
stebęs ir kiek sutrikęs. Taip ji dar su niekuo nesikalbėjo... 


Nuo to, kaip pasakomi vieni ar kiti žodžiai, kaip jie paveikia klausantį- 
jį, sulaukiamas ir rezultatas. Mokėti įtikinamai kalbėti ar bent jau pri- 
versti atidžiai klausytis - vien tai yra norimo pasiekti tikslo pradžia. O 
ypač, jei tas, kuris klausosi, pasiruošęs priimti tavo žodžius, tada lyg ir 
nereikšmingos smulkmenos gali turėti net labai didelį poveikį. 

Valteris mokėjo kalbėti, ir Julijos susižavėjimas juo augo su kiekvie- 
na pasakyta fraze. Negana to, jis citavo ne tik Rilkę ir Gėtę, bet daug 
kitų literatūros klasikų, apie kuriuos Julija niekada nebuvo girdėjusi. 

Trys valandos prabėga kaip viena minutė. Jie kalbasi toliau, pa- 
miršę laiką, ir ji vis labiau jaučia, koks svarbus, gal net nepakeičia- 
mas, jai tampa šis taip mažai pažįstamas žmogus. Bet tas atsiradęs 
jausmas kelia kartu ir neaiškią baimę, nes Julija turi galutinai pasa- 
kyti sau, kad tai, ką jaučia savo pašnekovui, yra daug daugiau, negu 
būtų malonu pripažinti, ir ne taip jau nekalta... Tačiau būtent tai dar 
labiau didina jos kaltės jausmą. Juk Liudvikas ją myli, ji - jo žmona. 
O kad yra neištikimas, tai vien jos įtarinėjimas, nieko konkretaus. 
Gal ji netgi nori tuo pateisinti savo pačios nelabai švarias mintis? 
Viešpatie, kodėl turi būti viskas taip komplikuota?.. 

Staiga Valteris pakyla iš savo vietos: 

- Eikš, noriu tau kai ką parodyti. 

Julija paseka juo. Priėjęs prie molberto, nutraukia žemyn jį den- 
gusią audeklo skiautę. Drobėje vaizduojamas moters aktas, ir jame 
Julija tuojau pat atpažįsta... save. Keistas virpulys perbėga kūnu, 
jaučia, kaip tirštas raudonis išmuša veidą. Valteris tylėdamas stovi 
šalia ir stebi Julijos sutrikimą. Paskui kilsteli ranką, lėtai, vos prisi- 
liesdamas perbraukia pirštais per jos plaukus, atrišdamas rudą šilko 
kaspiną, ir jie vešliu vainiku pasklinda ant pečių. 

- Aš tokią tave įsivaizduoju, Julija, - sušnibžda prie pat ausies, 
staiga apkabindamas ir bučiuodamas į lūpas. 

— Man metas, Valteri, - sulemena, bandydama nevykusiai išsiva- 
duoti iš tokio mielo jo glėbio, nors tik dabar pajunta, kad būtent šios 
minutės laukė ištisas keturias savaites... 

— Niekur aš tavęs neleisiu, girdi? Tu mano Mūza. Kiekvieną vaka- 
rą žiūriu į paveikslą. Nebegaliu daugiau... 


Julija nenori apie nieką galvoti. Toks stiprus staiga apėmęs geismas. 
Ji nesipriešina ir gal pirmą kartą savo gyvenime patiria, koks nuos- 
tabus gali būti dviejų tikrai neabejingų vienas kitam žmonių suar- 
tėjimas. 


*X*+X* 


Jų kūnai boluoja kambario prieblandoje prigludę vienas šalia kito, 
jausdami lengvą nuovargį. Abu tyli. Galiausiai ką kalbėti, kai ir taip 
viskas aišku, o kito artumas toks svarbus ir reikalingas. 

- Man tikrai jau metas, Valteri, - sako ji pagaliau. 

- Pasilik, Julija. Pasilik visai nakčiai. Aš nenoriu, kad tu eitum 
pas jį. Negaliu apie tai net pagalvoti. 

— Tarp manęs ir Liudviko seniai nieko nebėra, Valteri. 

- Tikrai? - nustemba jis. - Negali būti. 

— Garbės žodis. 

- Kaip seniai? 

— Gal dveji... treji metai... Gerai ir nebežinau. 

— Ką?! Juokiesi iš manęs?! Taip ilgai? Kaip galima nemylėti tokios 
moters? 

- Pasirodo, galima... 

— Tai gal jis nesveikas? 

— Nežinau. Manau, kad ne. Vis sako, „mūsų metų“... 

— Kokie metai? Tu tikras vulkanas, Julija. 

— Tavo dėka, Valteri, - šypsosi bučiuodama. 

— Tikrai? Nuostabu! - vėl apkabina. - Vadinasi, esi laisva. Tada 
juo labiau pasilik, labai prašau. Tuoj galėsim pakartoti. Tik leisk 
man kiek atsigauti. Pati supranti. „Akumuliatoriui pasikrauti“ reikia 
šiek tiek laiko... 

Julija juokiasi. 

— Tu nuostabus, Valteri. Tu tiesiog nuostabus. Bet pasilikti ne- 
galiu. Tikrai. Nepyk. Kad ir kaip ten būtų, aš vis dėlto... ištekėjusi, - 
pakyla ir eina rankiodama po studiją išdrikusius rūbus. Atsistojusi 
priešais veidrodį šukuojasi ir vėl susiriša kaspinu plaukus. 

Valteris ateina ir priglunda apkabindamas. Padeda tankia barzda 
apaugusį smakrą jai ant peties ir stebi jų atvaizdą veidrodyje: 

— Kada susitinkam, mano meile? 

— Nežinau. Aš tau paskambinsiu. 

- Greitai? 

— Aha. 

— Kaip greitai? 

— Kada norėtum? 

- Šįvakar. 

— Nejuokauk. 

— Tada rytoj? 

— Pasistengsiu. Bet neprižadu. 

— Neišleisiu, kol nepažadėsi. 

- Gerai. Rytoj. 

Jis palydi ją iki lauko durų, ir ji senu papratimu paduoda jam 
ranką. Valteris ją pabučiuoja ir staiga truktelėjęs į save apkabina, įsi- 
siurbdamas į lūpas. Koks geras jausmas būti taip bučiuojamai. Jų 
meilė ką tik pražydo, ir prieš akis dar tiek daug susitikimų, žodžių, 
aistros, tokių nepakartojamų akimirkų. 

Ji nubėga gatve ir vėl atsisuka, prieš dingdama už kampo. Jis te- 
bestovi kaip ir praėjusį kartą. 

— Iki rytojaus? 

- Iki. 

Važiuoja ištuštėjusiu miestu laiminga, dar negalėdama patikėti 
tuo, kas įvyko. Bet tai tikrai buvo. Ji dar ir dabar tebejaučia jį savyje, 
jo glėbį, pilna aistros, girdi tą jaudinantį šnabždesį, beriant meilės 
žodžius, stiprias rankas, glostančias jos kūną, šiurkštoką barzdą, 
kutenančią nuogas krūtis, nesuskaičiuojamus bučinius, tūkstančius 
bučinių, ir tą nepakartojamą mėlynų akių žvilgsnį. Mėlyna... Ilgesio, 
vilties, beribės erdvės spalva. Julija užsisvajojusi šypsosi: 

- Kažin, ar visos įsimylėjusios moterys jaučia tą patį, kai yra my- 
limos mylinčių vyrų? 

Tiesa, ji negali pasigirti per didele „praktika“, tačiau to, ką išgy- 
veno šį vakarą, nebuvo patyrusi su jokiu kitu. Net ir kažkada buvusi 
tokia svarbi Liudviko meilė nublanksta prieš aistringą Valterio glėbį. 
Jei nebūtų jo sutikusi, taip niekada ir nebūtų sužinojusi, jog kažkas 
panašaus egzistuoja. Jis pavadino ją vulkanu... Taip, Valteris tikrai 
sugebėjo ją kaip reikiant „įkaitinti“. Jo glėby Julija jautėsi visai kitaip, 
todėl ir leido sau kur kas daugiau, negu su Liudviku. Nepalyginti 
daugiau... O jų temperamentai tokie panašūs. Bet gal čia viskuo dė- 
ta kelerius metus trukusi jos vienatvė? Ne, negali būti. Patirti tokį 
jausmą vien dėl vienatvės tikrai neįmanoma, turi būti kažkas daug 
daugiau. Tai meilė. Ta, anot Liudviko, „banali, kaip romanuose... 
Na, ir kas, koks skirtumas? Svarbu, kad gerai. O rytoj jie vėl susitiks 
ir bus viskas kaip šiandien. Ar tai ne nuostabu? Ne tas žodis... 

— Tai super, super, super... gigantiška!!! - juokiasi laiminga ir 
staiga susigėsta. - Na, ir praskydau. Fui, Julija, fui, fui, fui... Bet ar ne 
kiekviena mano vietoje „praskystų“ po tokio sekso? Juk mes tam ir 
moterys, kad galėtume sau leisti būtent praskyyysti. Vadinasi, visai 
ne fui, o net labai „faaaain“. 


XX*X* 


Ji grįžta į namus ir žvilgteli į tamsius langus: 
- Jo dar nėra? O juk jau pusė dvyliktos. Bet gal stovi tamsoje prie 
lango ir stebi gatvę, tikėdamasis ką nors pastebėti? Na, pavyzdžiui, 

gal kas parlydės jo žmoną. Juk ji turėjo seniai būti namuose. Ką sa- 
kys, jei Liudvikas paklaus, kur taip ilgai buvusi? Juk parduotuvės jau 
uždarytos. Bet ne. Didžiausios dirba iki dešimtos. O kad tikrai ten 
buvo, galės įrodyti savo dailia eilute. Juk etiketes ir kasos talonėlį 
specialiai pasiliko. Paskui trumpam užsuko į senamiesčio kavinukę 
puodeliui kavos, užtruko degalinėje, grįžtant vis pasitaikė raudonos 
šviesoforų šviesos... tiek turėtų užtekti. 

Ji įeina į namą ir uždega šviesą. Atidaro kito kambario duris, bet 
ir jis tuščias. 

— Mielasis, kur tu? 

Niekas neatsiliepia. Žvilgteli į batų spintą ir iš karto pastebi, kad 
vienos poros trūksta. Julija gerai žino, kokius batus ir kada jos vyras 
avi. Kas kitas, jei ne ji, visada švariai juos nublizgina ir paruošia kitai 
dienai? Tai priklauso jos „moteriškoms pareigoms“. O jei nėra batų, 
tai gal tikrai dar negrįžęs. Tuo geriau. Ji greit persivelka namuose 
nešiojamais rūbais, nueina į kambarį ir atsisėda priešais paveikslą 
su knyga rankoje. Šį vakarą tikrai nenori nieko daugiau veikti, kaip 
tik prisiminti, svajoti, mėgautis, nors trumpam sustabdyti laiką. Ir 
kodėl ne? Juk tokių nuostabių akimirkų, tokio teigiamų emocijų 
proveržio jos gyvenime tikrai nebuvo per daug. Julija laiminga, kad 
tai patyrė. Ir svarbiausia, jog čia tik pradžia. Ji stebi paveikslą ir mato 
Valterio akis. Joks vyras dar nėra taip į ją žiūrėjęs. 


Ar būna labai nepatrauklių moterų? Tikrai ne. Ir visai nesvarbu, 
kaip kuri atrodo, kokio amžiaus, ūgio ar svorio, kokios formos jos 
nosis, burna, krūtinė, kokios spalvos plaukai ar akys, - visada atsiras 
kažkas, kuris ja susižavės, kuriam būtent ji atrodys visų gražiausia. 
Esmė tik ta, kad turime tą „kažką“ sutikti... Deja. Ar Julija pagaliau 
sutiko? Hm, galbūt. Nors garantijų niekada nėra. Juk kažkada manė, 
kad tai Liudvikas. Pasirodo, vis dėlto ne. Dabar Valteris. „Kas Ži- 
no? - stengėsi neprarasti realybės jausmo. - Gal viskas vieną dieną 
ir vėl pasibaigs? Juk tokiuose dalykuose niekada negali būti tikras.“ 

Todėl jokiu būdu nieko nekeis, nedarys skubotų išvadų ir spren- 
dimų. Bet ji, matyt, iš tiesų jam labai patinka, nes jų suartėjimas 
nebuvo vien geras seksas, tai kažkas daug daugiau. Julija jaučia tai. 

Tiktai kur Liudvikas taip ilgai užtruko? Jau tikrai gana vėlu. Ji 
paklaus. Šį kartą būtinai paklaus. Ne todėl, kad nuramintų savo pa- 
čios „nešvarią sąžinę“, bet todėl, jog kaip žmona turi teisę žinoti. 
Nors, tiesą sakant, ir dėl to. Jei pagaliau įsitikintų, kad Liudvikas ne- 
ištikimas, būtų tikrai lengviau atsikratyti to prakeikto dėkingumo 
jausmo, moralės priekaištų. O jų vis dėlto esama. Ir kai pradeda gi- 
lintis, suvokia, kad jie netgi labai labai stiprūs. Nors ir jaučiasi tokia 
laiminga... Nors nė už ką neatsisakys tolimesnių susitikimų su Val- 
teriu. Na, bent dar ne dabar. Bet vis dėlto jos charakterio moteriai 
pulti į svetimo vyro glėbį nėra savaime suprantamas dalykas... 

Julija pakyla ir prieina prie lango. Tamsus stiklas blankiai atspin- 
di jos siluetą. Minčių, prieštaravimų virtinė smelkiasi į pavargusias 
smegenis: 

- Sunku patikėti, kad išdrįsau tai padaryti... O pasirodo, taip pa- 
prasta. Tereikia žengti pirmą žingsnį, ir viskas klostosi tiesiog savai- 
me. Ir tai įvyko būtent dėl Liudviko. 

Nes nesvarbu, kas buvo anksčiau, kokia jos vyro abejingumo 
priežastis, Julija Krauzė vis viena jaučiasi savotiškai jo... pažeminta? 
Taip, būtent. Nes Liudviko nebesidomėjimas žeidžia jos moterišką 
„ego kur kas labiau, negu norėtų sau prisipažinti. 

Na, gal iš pirmo žvilgsnio ir gana kvailokai skamba, bet, deja, 
taip yra. Taigi neatsižvelgiant į tai, kokia to išgyvenamo pažemini- 
mo priežastis (jų gali būti net labai daug ir įvairių), esmė visada liks 
ta pati, sukelianti ypač stiprų nepasitenkinimo jausmą. 

Kitas klausimas, kaip į tai reaguojama? Kas kenčia savyje, kas 
stengiasi žūtbūt kompensuoti išoriškai. O neretai būna ir taip, jog 
kuo primityvesnis individas, tuo stipriau ir neigiamiau tas kom- 
pensacijos poreikis gali pasireikšti kitų, dažniausiai silpnesnių už 
jį, atžvilgiu. 

Taigi ir Julija su kiekviena praeinančia diena vis labiau jautėsi pa- 
žeminta, nors jos praktiškoji pusė ir nuolat šnibždėjo: „Nusiramink, 
nėra jau taip blogai. Ko tau trūksta?“ 

Bet dabar, taip netikėtai atsiradus Valteriui, jos nepasitenkinimas 
savo gyvenimu ypač išryškėjo. Taigi šiandien pat būtinai paklaus, 
kur jos vyras taip ilgai užtrunka? O visa kita bus matyt. Galiausiai 
laikas, ir tik jis, paprastai būna visų geriausias reagentas, parodantis, 
kiek vienoks ar kitoks poelgis buvo teisingas? 

Julija - protinga moteris. Ji nepuls stačia galva į nežinomybę. Nes 
pradžia visada nuostabi. Taigi ir jų pradžia su Valteriu. Juk netekti 
to, ką turi, galima labai greit. Tik susigrąžinti prarastą, supratus savo 
klaidą, būna kur kas sunkiau, jei apskritai įmanoma. 

O Julija tikrai nenori nieko prarasti. Vadinasi, teks būti labai at- 
sargiai, neišsiduoti niekuo, kas susiję su Valteriu, toliau nepriekaiš- 
tingai rūpintis namų ruoša, kad Liudvikas būtų ja patenkintas, ir 
palikti visagaliui laikui nuspręsti, kaip klosis toliau. O tuose suėji- 
muose, kurie vyksta Valterio studijoje, ji jokiu būdu nedalyvaus. Juk 
tarp svečių gali būti kažkas, galintis ją atpažinti, ką nors įtarti ir in- 
formuoti Liudviką. 

Taip, ji būtinai pasikalbės su juo apie tai rytoj. Tik ar jis jai pri- 
tars? Juk išsiskirdamas pasakė: „Negaliu įsivaizduoti, kad tu dabar 
grįši pas savo vyrą . Aišku, turėjo galvoje tik intymiąją sutuoktinių 
pusę. Galiausiai kiekvienas vyras, mylėdamas moterį, nenori jos su 
niekuo dalytis. Gal net atvirkščiai? Jei ketinimai rimti, stengsis kuo 
greičiau išardyti santuoką. Bet nieko nebus. Jis turės sutikti su Julijos 
nuomone. Bent jau kuriam laikui, kol... Kol... kas? Na, kad ir iki tol, 
kai jie bus tikri, jog abiejų jausmai ne trumpalaikiai? 

Ak, kaip žiauriai, kaip valdiškai tai skamba. Ir kas apskritai kalba 
apie panašius dalykus, kai aistra tokia stipri, o poreikis geidžiamo 
kūno taip sunkai valdomas? Bet jie ne dvidešimtmečiai, kaip pasa- 
kė Valteris, todėl emocijos lieka emocijos, o truputėlis laiko tikrai 
nepakenks. Galiausiai jam tai kas, jis jau išsiskyręs. Bet Julijai visai 

kas kita. Ji gali tikrai daug ko netekti. Juo labiau kad ir jos darbo 
vieta pakibusi, vaizdžiai kalbant, ant labai trapaus „garbės žodžio“. 
O kas paskui? Šluotą į rankas, arba už lagaminų, ir atgal į Lietuvą? 
Kiek daug jau tokių, sugrįžusių. Kas jau kas, bet ponia Krauzė tikrai 
nenori papildyti jų gretas, gyventi nuogais prisiminimais. Jos vieta 
čia. Taip kažkada nusprendė, taip turi ir likti. Blaškymasis po pasaulį 
dar niekam gero neatnešė. O kad nuramintų savo sąžinės balsą (gal 
Liudvikas vis dėlto neturi kitos moters), ji bus dar uolesnė, dar dau- 
giau pataikaus savo vyrui. 

— Ne tik sudėliosiu rūbus pagal spalvas, bet dar ir kampelius 
užlankstysiu. Tai džiaugsis mano Liudvikas, - šaiposi balsu. - Esu 
sveika ir stipri, nepersidirbsiu. Tik tu būk manimi patenkintas, ly- 
gink su savo buvusia ir džiaukis. O kiekvienas praeinantis mėnuo 
tegul ir toliau papildys bent jau vienu tūkstančiu mano sąskaitą, apie 
kurią tu nieko net nenutuoki, mielasis. 


*X+* 


Trinkteli lauko durys. Gerai pažįstamas garsas. Julija pakyla ir eina 
į prieškambarį. Liudvikas aunasi batus. Julijos jautri uoslė pajunta 
lengvą alkoholio kvapą. 

— Sveika, mieloji. 

- Sveikas, mielasis. Kur taip ilgai užtrukai? 

— Ak, pati supranti, mieloji. Susitikimai su investitoriais ne visa- 
da gali apsiriboti kontora. Taigi, kaip matai, tenka „kalbėtis“ ir kitur. 
Svarbu, kad sutartys būtų pasirašytos. 

— Gal, sakau, kada nors galėtum pasiimti ir mane kartu? 

— Na, ką tu, mieloji. Kiek galiu tau kartoti, kad vietos restorane 
griežtai limituotos. Juk moka firma. Taigi atleisk, bet tai tikraaaai 
neįmanoma. 

- Valgyti, aišku, nenori. 

— Ne, ne, jaučiuosi pavargęs. O jau taip vėlu. Labanakt, mieloji. 
Nepamiršk mano batų. Aš norėsiu juos rytoj apsiauti. 

— Jau einu. Labanakt, mielasis. 

- Ak, tiesa, vidinė pusė praėjusį kartą mažiau žvilgėjo negu iš- 
orinė. Būk atidesnė, mieloji. 

-— Pasistengsiu, mielasis. Tiesa, Liudvikai, vos nepamiršau, aš ry- 
toj po darbo eisiu apsipirkti. Galiu kokią valandą ir užtrukti. 

— Gerai. 

Ponas Krauzė dingsta už vonios durų. Julija girdi jį švilpiniuojant 
mėgstamą melodiją. 

— Atrodo, esi gerai nusiteikęs, mielasis. Ką gi, tavo laimė - ma- 
no laimė. Kaip ir turi būti pavyzdingoje šeimoje, - murma imda- 
ma batus. 

Nušveitus atidžiai apžiūri iš visų pusių: 

— Na, šį kartą, atrodo, turėtum likti patenkintas. Blizga kaip bu- 
liuko kiaušai. Juk taip sakydavo mano gimtinėje? O gal ne buliuko? 
Na, galiausiai, koks skirtumas, svarbu, kad blizga. 

Ji dar kartą užsuka į kambarį ir sustoja priešais paveikslą: 

— Labanakt, Valteri, susapnuok mane. 

Nueina į miegamąjį ir išsitiesia patogioje lovoje. Brangus van- 
dens čiužinys sujuda ir nurimsta. Taip lengva ir gera. Ateina Liudvi- 
kas ir trumpam įžiebia naktinę lempelę. Nusisega laikrodį, žvilgteli 
į Julijos pusę: 

— Labanakt, - atsuka plačią, dryžuota pižama apvilktą nugarą. 

— Labanakt. „Miegok, miegok. Man jau nebereikia tavo glėbio. 
Yra kitas, kuris manęs geidžia. Netgi tuo geriau. Šiaip tikrai jausčiau- 
si tarsi prostitutė. Prieš valandą vienas, po valandos kitas... Tikėsi- 
mės, jog tas praėjęs tavo noras niekada ir nebesugrįš.“ Užsimerkia, 
kad prieš užmigdama galėtų dar kartą prisiminti praėjusį vakarą. 
Valterio ramus baritonas, jo geidžiantis žvilgsnis, pirštai jos plau- 
kuose, aktas drobėje, kuri vis dar tebekvepėjo dažais... Julija staiga 
atsimerkia. 

„O siaube, mano aktas!!! Juk gali kas nors jį pamatyti! Valterio 
pažįstami?!“ 

Tai būtų dar blogiau negu dalyvavimas tose vakaronėse. Na, aiš- 
ku, tūkstantį kartų blogiau. Nors ir gana abstraktus, bet vis tiek ga- 
lima atpažinti. Ji juk iškart atpažino. Julijos, ir dar nuogos, portretas 
dailininko dirbtuvėje... Vadinasi, ji jam pozavo! Rytoj turi būtinai 
pasikalbėti. Jam teks ją „aprengti. Ir be jokių „galbūt“ ar „bet“. Tai 
jos reikalavimas. Turi būti garantuotas visiškas slaptumas. Ir dar ne 
viskas. Gatvė... Juk gali kas nors pamatyti ją ateinant ar išeinant. Tie- 
sa, daugelis namų atrodo negyvenami, bet užtektų ir vieno lango... 
Reikės pagalvoti, kaip geriau prasmukti niekieno nepastebėtai. At- 
sarga tokiais atvejais dar niekam nepakenkė. O dangau, kaip greit 
galima įkliūti, net nespėjus apie tai pagalvoti. Ir Julija tik dabar pa- 
galiau įvertina tikrąją situaciją. Taip, ji iš tiesų nenori nieko savo 
gyvenime keisti. Bet ar bus tai įmanoma? Po perkūnėliais, turi būti! 
Nėra padėties be išeities. 


+++ 


Diena praeina ramiai dirbant. Julija apsiriboja savo kompiuteriu, 
rašomuoju stalu ir mažu pyragėliu su kava per pietus. Ji privalo bet 
kuria kaina išlaikyti esamą svorį. 

Vos sulaukusi penktos valandos sėda į mašiną ir braunasi painio- 
mis miesto gatvėmis, prie kiekvieno raudono šviesoforo jausdama, 
kaip jos kūnas tampa vis nekantresnis, vis labiau išsiilgęs. 

— Na, pagaliau, - sako pasitikdamas Valteris. - Kad tu žinotum, 
kokia nežmoniškai ilga buvo diena. 

- Ir aš vos galėjau sulaukti darbo pabaigos. Bet šiandien negaliu 
ilgai užtrukti. Liudvikas, atrodo, grįš laiku. 

- Eikš į mano išsiilgusį glėbį, mano mūza, pasotink mano meilę, 
padaryk mane laimingą... - šnibžda apkabindamas. 

— Gal pirmiausia pasikalbėkim prie kavos puodelio? - erzina Ju- 
lija, priglusdama visu kūnu. 

— Gera idėja... 


136 


Koks nuostabus jausmas. Tas pilnas nežabotos aistros meilės aktas, 
tarsi netikėtai užklupęs trumpas vasaros lietus, permerkiantis iki 
siūlo galo, ir po jo ilgas, švelnus glamonių žaismas, lyg saulė, džio- 
vinanti ir šildanti šlapią rūbą. O temperamentu jie abu tikrai nesi- 
skundžia. Tokie nekantrūs ir labai išsiilgę. Julijai patinka Valterio 
skubėjimas. Kaip ir jo nepranykstantis dėmesys, patenkinus geismą. 
Taip malonu jausti tuos rankų prisilietimus ant vis dar tebevirpan- 
čio, bet jau pradedančio atsipalaiduoti kūno. 


Jos Valteris... Ar tikrai jos? Kiek ilgai truks jų meilė? Viešpatie, iš 
kur tokios mintys? Kas jai yra? Per daug, per ilgai buvo nusivylu- 
si? O gal tiesiog sunku patikėti, kad sulaukus brandos amžiaus gali 
kažkam taip patikti? Atsipalaiduok pagaliau, Julija. Mylėk ir jauskis 
laiminga. Patikėk, kad tai tikra. Tiesiog imk ir patikėk, jog būtent 
tau pasisekė surasti tą, kuriam (atrodo, tikrai) esi visų svarbiausia. 
Na, ir kas, kad išsiskyręs. Ne ana, tu - jo moteris... Bet ar ne visi jie 
vienodi? Ar ne visada taip pat? Romantiška pradžia su daug žodžių, 
aistros, sekso, o vėliau kas kartą vis labiau pilkėjanti kasdienybė? 

Ji lengvai atsidūsta. 

— Kas tau, Julija? - sušnibžda Valteris, lyg tikrai būtų išgirdęs jos 
mintis. 

„Viešpatie, koks jautrumas, - šypsosi, paliesdama pirštų galiu- 
kais jo veidą. 

— Nieko. Tiesiog sunku patikėti, kad gali būti taip... - sako ji. 

— Nuostabu? 

— Aha... 

- Tu net įsivaizduoti negali, ką reiškia man šie žodžiai. 

— Tikrai? 

— O, taip. Ir noriu labai tikėti, kad tu nepakeisi savo nuomonės... 

— Kokia prasme, Valteri? 

— Kokia prasme? Pačia paprasčiausia. Aš noriu, kad mes liktume 
kartu. Visam likusiam gyvenimui, Julija. 

- Neplanuokim jau dabar mūsų ateities. Tam dar turėsim pakan- 
kamai laiko. Skuboti sprendimai gali kada nors apvilti. Galiausiai aš 
juk ištekėjusi... 

- Žinau, tu manai, kad taip greit atsiradusi aistra taip pat greitai 
ir praeis. Bet šį kartą aš esu absoliučiai įsitikinęs, jog tikrai neap- 
sirinku. Sakyčiau, pats likimas norėjo, kad susitiktume. Esi būtent 
ta, kurios visada ieškojau. Galiausiai juk pastebi, kaip mes tinkam 
vienas kitam? Kokį malonumą jaučiam mylėdami vienas kitą? Ir pa- 
tikėk, taip bus visada. 

— Manai, kad nenusibos? 

— Na, gražiausia. Kodėl turėtų? Kai tu atėjai... Prisimeni? Stebėjau 
tave, lipančią laiptais... Manęs nematei. O aš jau tada supratau, kad 
pats likimas man tave siunčia. Tiesa, nežinojau, kaip tu reaguosi? 
Abejojau, ar aš tau taip pat iš karto patiksiu, ar vis dėlto teks kurį 
laiką pakovoti? 

— Na, ir kaip įvertinai? 

- Jei atvirai, tai atrodei net labai susidomėjusi... Bet visiškai tik- 
ras dar nebuvau. Juk moterys linkusios koketuoti. Kitaip sakant, 
nežinojau, ar tai ne vien mano fantazijos vaisius? Nes jei žmogus 
tau patinka, tai net ir nereikšmingas smulkmenas išsiaiškini savo 
naudai. 

- Žinoma, prisipažinsiu, kad tikrai koketavau, - juokiasi Julija. 

— Aha, matai. Todėl ir laukiau ištisą mėnesį... 

— Tikrai? Tik todėl? - stebisi Julija. - O aš net neįtariau. 

— Kai tu išėjai, iš karto ėmiausi drobės. Kol tavo vaizdas atmin- 
ty ryškiausias. Gerai pavyko. Paskui kiekvieną dieną žiūrėdavau vis 
kartodamas: „Aš tave myliu.“ Na, o kaip tu? 

— Aš? Kokia prasme? 

— Na, ką tu jautei? Ką galvojai apie mane? 

— Nebeprisimenu... Atrodo, nieko... 

Valteris žiūri į ją: 

— Nieko? 

Ji vos susilaiko nesijuokusi. 

— Hm... - bet lengvutė šypsena išduoda. 

- Netikiu... Šaipaisi iš manęs?! - staiga pliaukšteli per nuogą už- 
pakalį. - Taip negarbinga! Pasakok. Juk aš tau viską pasakiau. 

— Tu mane tiesiog labai nuvylei, Valteri... 

— Aaaaš? Kodėl? 

Ji nusijuokia: 

— Todėl, kad tiek laiko tylėjai, tu parše. Galiausiai net nuspren- 
džiau, jog spėjai pamiršti. Iš pradžių viskas buvo lyg ir gerai, bet 
vėliau su kiekviena praeinančia diena pradėjau nerimauti vis daž- 
niau, kol nebeliko nė valandos, kad apie tave negalvočiau. Negana 
to, labai pykau ir kūriau planus, kaip vėl tave sutikti. Paskambinti 
pirmai neleido savigarba. Nes aš, deja, priklausau tai moterų gru- 
pei, kurios, nors ir labai kentėdamos, vis viena pačios nesisiūlo. O 
kai pagaliau gavau tavo žinutę, pradėjau balsu juoktis, norėjau netgi 
surikti iš džiaugsmo. Labai garsiai surikti. Aš jau tokia, Valteri. Kai 
linksma, juokiuosi, kai liūdna, verkiu. 

— Bet juk tai nuostabu. Ne, tai daug daugiau nei nuostabu. Reiš- 
kia, mano taktika buvo gera? Su manimi tau niekada neteks verkti, 
Julija... 

— Aha? 

— Tikrai. Garbės žodis. Ir žinai, kodėl? 

— Na? 

— Todėl, kad aš tave labai mylėsiu. O mylimos moterys tiesiog 
neturi pagrindo verkti. Na, sakyk, ar ne viliojanti perspektyva? Taigi 
greičiau apsispręsk ir kraustykis. Pas mane matai, kiek vietos. Yra 
dar keli tušti kambariai. Galiausiai nėra ko ir spręsti, kaip manai? 

— Man reikia laiko, Valteri... nepyk. Ir gana nemažai laiko. 

— Kodėl? 

— Atleisk, bet, deja, taip yra. Viskas vyksta tiesiog per greitai rim- 
tiems sprendimams. Taigi, jei mane tikrai myli, turėsi laukti. 

— Bet tada bent pasakyk, kad ir tu mane myli, Julija. 


139 


- Aišku, myliu. Kam dar klausti? Juk kitaip nebūčiau čia. Seksas 
be meilės man neegzistuoja. 

— Oi, oi, mano rimtuole. Ar ne visos taip sako? 

— Visos ir... visi. Bet ne aš. 

— O kaip jis? 

- Jis - mano vyras, Valteri. 

- Aš labai pavydus. Neišsigąsk. Juk mylintys vyrai visada pa- 
vydūs. 

- Jau sakiau, kad tarp mūsų seniai nieko nėra. 

Jis žiūri į ją kažką galvodamas: 

— Tu iš tiesų rimtai? 

— Nejaugi nepatikėjai? 

- Na, jei atvirai... - trumpam nutyla. Paskui keistai šypteli. - Pa- 
maniau, kad paprasčiausiai nenori sakyti. 

— Valteri, aš tikrai nemeluoju. 

— Tai palik jį. O jei yra priežastis, dėl kurios negali to padaryti, 
būčiau nieko prieš ją sužinoti. 

— Nėra jokios konkrečios priežasties... 

— Tada kodėl? 

- Jis man niekuo nenusikalto. Mes esam kartu jau šitiek metų, 
gerai sutariam... 

— Esi tuo tikra? 

- Taip. Jį paliko pirmoji žmona. 

— Na, o jei sakai, kad tarp jūsų niekas nebevyksta?.. Juk seksas 
priklauso dviejų sutuoktinių santykiams, ar ne tiesa? Kai jo nebė- 
ra, viskas atrodo kiek kitaip. Bent jau aš tikrai negaliu įsivaizduoti, 
kad, turėdamas savo lovoje patinkančią moterį, nenorėčiau jos kaip 
reikiant pamylėti. Atleisk, bet, mano nuomone, tai tikrai kažkas... 
nenormalu, kaip manai? 

— Nežinau. Betgi sulaukę tam tikro amžiaus ne visi vyrai turi vie- 
nodą potencijos potencialą... 

— Potencijos potencialą? Kaip gražiai tu tą pasakei. 

Jo akys juokiasi. Paima Julijos ranką ir priglaudžia sau prie 
skruosto. Šiurkštoka barzda sukutena delną. 

— Nesąmonė. Tikrai taip nemanau. Nes aš asmeniškai visada bu- 
vau užtokią teoriją: jei geidžiamas subjektas rimtai domina, tai kiek- 
vieno sveiko individo potencijos potencialas tiesiog savaime pakyla. 
Tam mes ir vyrai, mano meile. O štai tau ir gyvas pavyzdys, - šypso- 
si, rodydamas pirštu į meilės aktui vėl pasiruošusį falą. - Neįsižeisk, 
bet būtent tavo atžvilgiu tai ir yra pagrindinis... skirtumas tarp ma- 
nęs ir tavo Liudviko. 

Julija supranta Valterio užuominą, kad ji nedomina savo vyro 
kaip moteris. Greičiausiai jis teisus. Juk ir jai pačiai peršasi ta pati 
mintis, nesvarbu, kad jie gražiai bendrauja. Bet tai girdėti iš kito lūpų 
kažkaip nemalonu. Nors Valteris ir sako tai, vien norėdamas, kad ji 
greičiau apsispręstų. Taigi noras visai pateisinamas. Ypač po to, kai 
abu atvirai išsiaiškino, kad tai nėra tik seksualinio poreikio tenkini- 
mas. Kad jo planai... Ji nenori apie tai galvoti. Ne dabar. Nes Julija turi 
pati sau pripažinti, kad vien tik trumpai mestas žvilgsnis į jo gana 
įspūdingai atrodantį vyriškumą akimirksniu užslopina visus protin- 
gus argumentus, atiduodamas pirmenybę vienam vieninteliam: 

— Mylėk mane. 

Valteris nesiprašydina. 


Laikrodis artėja prie devintos. Jie kalbasi girsnodami kavą. 

- Jau taip vėlu?! - nustemba. 

— O kas atsitiks, jei aš tavęs imsiu ir neišleisiu? 

— Nejuokauk taip žiauriai, - šypsosi ieškodama rankinuko. - A, 
štai kur jis. 

— Tu taip nieko konkretaus ir neatsakei, Julija, - primena Valteris. 

- Žinau. Atidėkim tai kitam kartui. Palydėsi iki durų? 

- Žinoma. Vis minutė ilgiau su tavim. 

— Ak, tiesa, visai buvau pamiršus. Tas paveikslas, na, mano aktas. 
Tu turi jį aprengti. 

- Kodėl? 

- Jei kas pamatys ir pažins, žinai, kiek galiu turėti nemalonumų? 

— Taip, tu teisi. Pažadu jo neatiduoti į parodą... Juokauju! Pažadu 
jo niekam nerodyti. 

— O tavo svečiai? Kai susirenka atitinkama grupė, visų nesu- 
žiūrėsi... 

- Aš jį užrakinsiu spintoje. 

— Man būtų mieliau, kad ne tik užrakintum, bet ir aprengtum. 
Tada jei kas per klaidą ir pamatys, galima būtų sakyti, jog aš užsisa- 
kiau savo portretą. 

— Neprašyk neįmanomo, mano meile. 

— Neįmanomo? 

— Na, aš tiesiog įpratau į jį žiūrėti prieš užmigdamas. 

— Ką? - ji sutrinka. - Juk nenori pasakyti, kad... 

- Dabar, kai turiu originalą, aišku, ne, - juokiasi Valteris. 

— Oho, tavo potencialas, atrodo, tikrai didelis. 

- Jau sakiau, tai liečia tik tave, Julija. 

— Vėl privertei mane parausti. 

— Kodėl? Juk visa, kas susiję su meile, yra pateisinama, ar ne taip? 

— Surimtėk, Valteri. 

- Aš labai rimtai. Kai matau tavo atvaizdą, nesijaučiu toks vieni- 
šas. O juk ir tu turi savo Liudviką, tai kodėl aš negaliu turėti tavęs? 
Taigi, užuot pavyduliavusi paveikslui, kraustykis pas mane. 

— Viskam savas laikas. Bus matyt. 

- Lauksiu. Kada susitinkam? 

Julija trumpai pagalvojusi pasiūlo susitikti po trijų dienų, šešta- 
dienį. Liudvikas buvo užsiminęs, kad sūnūs žais mokyklos koman- 
doje futbolą, todėl jis turįs būtinai nuvykti papildyti sirgalių skaičių. 
O kadangi atstumas, kur gyveno Krauzės atžalos, buvo ištisi du šim- 
tai kilometrų, vadinasi, visą dieną jo nebus namuose. 

- Jei kas pasikeistų, paskambinsiu, - dar kartą apkabina. - Nelydėk 
į lauką. Nenoriu, kad atkreiptų kas dėmesį. Juk niekada negali žinoti... 

- Na, ir?.. 

— Labai prašau. Labai labai. Neskubink manęs. 
- Gerai. Bet tik todėl, kad tu taip nori. 

— Ačiū, Valteri. Iki. 

- Iki, Julija. 

— Nepamiršk paslėpti paveikslo. 

- Gerai. 


Ji vėl skuba, nekantraudama prie raudonų šviesoforų. Tik dabar jau 
atgal. Pas žvilgčiojantį į laikrodį Liudviką. O jis tikrai namuose. Bet 
juk dar nėra taip vėlu. Iki dešimtos turėtų grįžti. 

Mintimis vėl nuklysta į Valterio studiją. Jie tikrai myli vienas kitą. 
Tiesa, išvada gana skubota, bet, kita vertus, argi tai neįmanoma. Tas 
jausmas. Ta niekuo nepaaiškinama abipusė stipri trauka, kai abiem 
atrodo, jog visas iki šiol trukęs gyvenimas buvo tiesiog laukimas, kada 
pagaliau jie susitiks? Taigi gal surizikuoti? Gal Valteris teisus sakyda- 
mas, jog dabar, kai tai įvyko, nėra prasmės ilgiau laukti, toliau pra- 
randant ir taip jau prarastą laiką? Na, žinoma, jis teisus. Tik ji abejoja 
su savo tokiais sudėtingais moralės išvedžiojimais, savo baime, nesu- 
gebėjimu apsispręsti, pareigos, netikrumo jausmu, galiausiai - savo 
praktiškumu... O jei laukiant ir vilkinant laiką Valteris ims ir... 

Ne, jokiu būdu! Savo akimis, savo siela, kiekviena kūno ląstele 
Julija jaučia, kad jis to niekada nepadarys. Šis vyras myli ją, nėra 
jokios abejonės. Tikrai tikrai myli. Tikriau nebūna. Gal todėl ir yra 
tokia rami, tuo neabejojanti? Suprato, jiems suartėjus. Nes niekas 
kitas negali to jausti geriau už tikrai mylimą moterį. O Valteris iš 
tiesų nuostabus. Galiausiai ji nieko juk nepraranda... 

- Labas mama, kaip tau einasi? 
— O, Julyte, ačiū, vaikeli, kad paskambinai. Šiandieną kažkaip 
vėl liūdesys apėmė. Kaip matai, vis dar negaliu apsiprasti... Ge- 

rai bent, kad šunelis yra. Jis - visas mano džiaugsmas. Taip abu ir 
draugaujam. 

— Kaip sveika? 

— Na, lyg ir nieko. Krutu po truputėlį. Tu pasakok. Kas pas tave 
naujo? Ar viskas gerai? 

- Taip, mama, gerai. Prieš mėnesį susipažinau su tokiu dailinin- 
ku. Pirkau iš jo paveikslą... 

— Prieš mėnesį? Nieko nesakei. 

— Tai kad nebuvo ką sakyti... 

— A, aha. Gerai, dukrele, - Adelė nutyla. 

Julija gerai pažįsta tą tylėjimą. 

— Nesirūpink, mama. Viskas gerai. 

- Arjis vedęs, tas dailininkas? 

- Išsiskyręs. Labai puikus žmogus. Pasikalbam... 

— O ką darysi su Liudviku? - staiga klausia be jokių užuominų. 

— Ką turėčiau daryti, mama. Nieko nedarysiu. Juk draugų galima 
turėti. 

— Oi dukra, dukra, neužkalbėk man dantų. Tavo balsas man vis- 
ką pasako. Girdžiu, kad nesi jam abejinga. Juk abi labai gerai žinom, 
kad draugystės tarp vyro ir moters nebūna. Anksčiau ar vėliau tenka 
apsispręsti. Gerai pagalvok, ko) dar ne vėlu, kol nejauti jam to kito 
jausmo, neturinčio nieko bendra su draugyste. 

— Kad nėra ko galvoti, mama... 

- Jau?! Oje, vaikeli, ar ne per greit? Juk tavo žmogus, kaip supran- 
tu, tikrai neblogas. Tiek metų jau esat kartu... Šito dar gerai nepažįsti. 

— Nežinau. Galbūt. Bet jis man tiesiog labai svarbus. Atrodo, bū- 
siu rimtai įsimylėjus. Nes to, ką jaučiu jam, iki šiol nejaučiau niekam 
ir niekada. Nors gal ir per greit... Viskas atsitiko tiesiog savaime, su- 
pranti“ 

— Vargšė mano dukrelė. 

— Kodėl taip sakai, mama? Anaiptol. Aš net labai gerai jaučiuosi. 
Esu tikrai laiminga. 

— Kaip seniai tu su juo, Julyte? Nuo kada judu?.. 

— Savaitė... 

— Ir tu manai, kad to užtenka. Taip greit suspėjai įsitikinti? Juk iš 
pradžių visada gerai. Tam ji ir pradžia. 

- Nežinau, mama. Bet svarbiausia, kad aš ir nenoriu nieko žinoti. 
Galiausiai visą gyvenimą buvau iki smulkmenų viską apgalvojanti, 
pasverianti. Tu juk mane pažįsti. Bet, nepaisant to, kai pagalvoju, 
tikrai laiminga niekada nesijaučiau, nors ir atrodė viskas gerai. Gal 
būtų ir toliau atrodę, jei nebūčiau sutikus Valterio ir pažinus to tik- 
rojo jausmo. Tai iš tiesų kažkas nuostabaus, mama. 

— O kaip tavo vyras? 

- Jis nieko nežino ir, tikiuosi, nesužinos. 

— A, tai tu, taip sakant... Vienas mylės, kitas maitins? 

- Nebūk tokia žiauri, motule. Aš pati užsidirbu sau duoną. Bet, 
manau, supranti, jei nėra meilės, tai vien duonos taip pat neužtenka. 

- Aš nieko ir nesakau, vaikeli. Žiūrėk, kaip tau geriau. Esi pakan- 
kamai protinga. Tu jau man atleisk, kad nesu ir niekada nebuvau 
už tokius dalykus... Juk žinai, dėl ko. Gal ir tavo vyras kentės, kai 
sužinos kada nors, kaip kentėjau tada aš... 

— Tai visai kas kita, mama. Nėra jokio palyginimo. Tarp manęs 
ir Liudviko jau seniai nieko nevyksta, o aš per jauna, kad nuo tokių 
metų save nurašyčiau. Nes man tai net labai svarbu. 

— Tikrai? - nustemba Adelė. - Tu man niekada nieko nesakei. 
Bet ar žinai, kiek moterų nugyvena amžių be sekso? Ir nieko. Tokia 
jau mūsų dalia, dukra. Vyrai sprendžia tuos dalykus. Taip buvo nuo 
amžių, taip ir liks. 

— Na, jau. Nežinau, kaip ten kitos, bet aš tikrai nematau reikalo 
kankintis. Tai veikia net psichiką. Kaip tau atrodo, kodėl visos sen- 
mergės priplaukusios? Galiu garantuoti, kad tik dėl nepatenkinto 
seksualinio poreikio. 

- Eik jau, eik... na, ir pasakei, - sukikena Laukaitienė. - Ir su- 
galvok tu man. Bet vis viena, dukra, esi ištekėjusi, tai negarbinga. 

Nepyk, kad taip sakau. Aišku, tau ir nebūtina manęs klausyti. Aš tik 
šiaip sau, tiesiog noriu, kad žinotum mano nuomonę. Juk kas dau- 
giau pasakys, jei ne motina? 

- O aš maniau, kad pasidžiaugsi kartu su manimi... - Julijos bal- 
sas kiek nusivylęs. 

- Žinoma, džiaugiuosi! Kad tau gerai einasi. Tik man baisu, 
vaikeli, jog nesugriautum savo gyvenimo, savo šeimos. Juk judu su 
Liudviku jau tiek metų kartu ir, kiek žinau iš tavo pasakojimų, jis 
tikrai tau labai geras vyras. 

— Geras, mama. Bet tai ir viskas. 

— Na, tai gal, kaip pas mus sakoma, būtent raškažius užpakalį 
drasko? 

- Gal tu ir teisi... Aha, būtent! Tikrai taikliai pasakyta. Bet taip 
labai drasko, kad nebegaliu ilgiau iškęsti... 

- Gerai jau, gerai. Tai pasiutusi boba, - juokiasi Adelė. - O kaip 
jis, tas tavo naujas draugas? Na, pasakok. 

- Jis tiesiog nuostabus. Jis... na, tiesiog vyras iš didžiosios raidės. 
Visais punktais. 

— Nejaugi būsi tikrai įsimylėjus? 

- Žinai, mama, ir man taip atrodo. Aš jį tiesiog myliu. Todėl ir 
negaliu sau nieko padaryti. Aš noriu jo, supranti? 

— Kur čia nesuprasi, vaikeli, juk dar nesu visai nukvakus. Bet, 
jeigu jau, šiaip ar taip, tu nebeištikima savo vyrui, tai gal tikrai kiek 
palūkėk, neskubėk skirtis, kad tikrai įsitikintum? Na, bent jau, kol 
tas pirmas niežulys praeis... Duos Dievas, gal taviškis nieko ir ne- 
sužinos? 

— Va čia tai jau visai kita kalba. Ačiū, mama, už patarimą. Ir aš 
taip manau. Tą ir norėjau pasakyti, pasitarti su tavim. Juk pati Žinai, 
nieko daugiau neturiu, su kuo galėčiau apie tai kalbėtis. Žinoma, 
kad lauksiu, kiek bus įmanoma. Nesu tokia lengvabūdė, kad imčiau 
ir spjaučiau į viską. 

— Gerai, Julyte, taip ir daryk... 


146 


Julija pajunta motinos abejonę. 

— Na, kas dar? 

— Nieko... Ar galiu tavęs dar kai ko paklausti? 

- Klausk, mama. 

— O kaip tu jautiesi? Na, supranti, ką turiu galvoje? Pasakyk man, 
koks tas jausmas būti neištikimai. Pasakyk, aš noriu žinoti... 

Julija supranta, kad buvusi tėvo neištikimybė vis dar labai giliai 
sėdi motinos mintyse. Vargšė mama. Todėl ir nori žinoti, ką jaučia 
žmogus, išduodamas savo partnerį. Todėl ir nepritaria Julijos meilei, 
nors ji - jos duktė. 

— Blogai jaučiuosi, mama. Patikėk, tikrai blogai. Nešvari sąžinė. 
Bet vis viena jokiu būdu negalėčiau atsisakyti Valterio meilės, nes 
esu per daug laiminga, būdama su juo. 

— Valteris... Gražus vardas.... Gal, sakau, ir Petras mylėjo tą mo- 
terį? Taip kaip tu dabar... 

— Niekada negali žinoti, mama. Suprantu, kaip tau buvo sunku 
su tuo susitaikyti. Blogai, kad taip atsitinka. Labai blogai. Tai didelė 
nelaimė tam, kuris paliekamas, bet, deja, taip yra ir nieko negalima 
padaryti. Manau, jog tai tiesiog likimas, kuriam neįmanoma pasi- 
priešinti. O tada ir lieka tik dvi galimybės: arba tiesiog ignoruoti 
moralę, sąžinę, pareigos jausmą ir tapti laimingam, arba gyventi 
toliau ir jaustis tarsi žemėmis užpiltam. Kaip geriau ir kam nuo to 
geriau, neįmanoma atsakyti. Viena tikrai aišku, kad visiems gerai 
niekada nebus. Tai gal tegu būna nelaimingas vienas, o ne abu. 

— Gražiai pasakei, dukra. Regis, būtent taip ir buvo... Kaip žemė- 
mis, taip sakant. Ir aš, ir Petras, ir gal net ta moteris... 

Jos dar kurį laiką kalbasi, pagaliau atsisveikina. 


Adelė atsisėda virtuvėje prie stalo ir kalba, žiūrėdama į priešais tu- 
pintį Sargį: 

— Kodėl buvau tokia pikta? Juk mano Julytė norėjo pasikalbė- 
ti su manimi, pasidalyti savo laime. Kam daugiau, jei ne man, gali 


147 


pasakoti apie tokius dalykus? Tikriausiai ją nuvyliau. Gal dabar ne- 
skambins? O jei ir paskambins, tai nieko nesakys. Na, aišku, paskui 
pasitaisiau. Pritariau. Atrodo, patikėjo. Apsidžiaugė. Kodėl aš taip? 
Juk ne ji pirma ir ne paskutinė. Kas šiais laikais dar žiūri kito? Bet, 
antra vertus, juk negaliu sakyti, kad gerai, jei man taip neatrodo. O 
jeigu Liudvikas taip su ja elgtųsi? Jei ji vieną dieną sužinotų, kad jis 
turi kitą, kaip tada jaustųsi? Kai gavo gerą vyrą, tai ir nevertina. Tur- 
būt ir neteks gyvenime pamatyti savo žento... Bet juk jis tikrai geras. 
Svarbiausia, gerai uždirba, tvarkingas, negeria, netriukšmauja. Ro- 
dos, gyvenk ir džiaukis. O jei nebegali, tai ką padarysi. Juk žmogus 
jau metuose. Tik ne, jai, matai, būtinai reikia to prakeikto sekso. Fui, 
tai pašėlus mergiotė, kur tai matyta? Visa į tėvą. Bet sakyti gal vis 
viena nereikėjo? Kaip manai, Sargiuk? 

Šunelis tupi priešais ir seka ją akimis. Išgirdęs savo vardą, suplaka 
uodegyte ir pasistiebęs uždeda letenėles šeimininkei ant prijuostės. 

— Ak, ir tau taip atrodo? - palenkia galvą, o jis lyžteli liežuviu 
Adelės veidą. - Ne ne, nenusimenu, ačiū už paguodą. Ji protinga, 
mano Julikė. Taip, tikra tėvo kopija. Todėl ir charakterį jo paveldėjo 
ir to sekso taip reikia. Kad ir ką sakyčiau, vis viena juk neklausys. 
Tiek jau to. Gal tas Valteris bus tikrai geras žmogus, gal dar labiau 
mylės? O kas šiais laikais apskritai paiso kažkokios moralės? Seniai 
atgyvenęs reikalas. Svarbiausia, kad tik jaustųsi laiminga... Gana aš 
prisiverkiau, prisikentėjau. Kas išėjo iš tos, atsiprašant, ištikimybės. 
Kam ji buvo reikalinga? Gal tikrai būtų buvę geriau gražiai išsiskirti? 
Kas žino, ar nebūčiau ir aš susiradus kito žmogaus? Tiesa, Petras 
buvo mano didžioji meilė, bet vėliau toks gyvenimas, kokį patyrėm 
abu, irgi ne išeitis. 


X+4++ 


Julija stovi laikydama rankoje teptuką ir galvoja apie pokalbį su mo- 
tina. „Pasakė tiesiai šviesiai savo nuomonę. Ji jau tokia, mano motu- 
lė. Pati žinau, kad esu kalta prieš Liudviką. Deja, atsisakyti Valterio 

taip pat negaliu, nors ir labai to norėčiau. Aišku, ir nenoriu... Bet 
jei norėčiau... Ne, nenorėsiu! Tiesiog per daug jaučiuosi laiminga. 
Be to, jau ir taip buvau atsidūrusi ties depresijos riba. Taigi iš gero 
gyvenimo tokia būsena taip pat neatsiranda. Atleisk, motule, jei ap- 
vyliau. Esu tavo amorali duktė ir tau teks toliau mane mylėti, kad ir 
kokia būčiau. O juk tu mane tikrai myli, kaip ir aš tave. Tik suprasti 
negali, nes neturėjai tokios patirties. Taigi tikėsimės, kad Liudvikas 
nieko nesužinos. O gal čia tiesiog likimo pirštas? Gal ir Liudvikas 
jau seniai suka galvą, kaip būtent man pasakyti, kad viskas baigta? 
Kas žino, ar neišsispręs viskas vieną dieną tiesiog savaime?“ 


— Mieloji, kur tu? 

— Aš čia, rūsyje. 

Liudvikas nulipa laiptais ir sustoja tarpduryje: 

— Ką čia veiki? 

— Kaip matai, tapau paveikslą. Tu juk žinai mano silpnybę menui. 
Jaunystėje netgi lankiau dailės mokyklą, bet vėliau gyvenimo aplin- 
kybės... pats supranti, mielasis. Todėl nusprendžiau vėl atnaujinti 
pamirštą hobį. Manau, tu nieko prieš? 

— Na, ne... Tik laikyk pravėrus langą, kad dažų kvapas neitų į 
kambarius. 

— Aš norėčiau susirasti kažką, na, kas moko tapybos. Tada galė- 
čiau daryti tai ne namuose. Porą kartų per savaitę būtų visai neblo- 
gai, kaip manai? Juk ir tu užtrunki darbe iki vėlumos. Taigi pama- 
niau, kad manęs labai nepasigesi. 

- Taip, taip, žinoma. Yra daug visokių studijų ir panašiai. Susirask ką 
nors iš laikraščio ar interneto. Tik žiūrėk, kad nereikėtų toli važiuoti. 

— O tai ačiū, kad nesi prieš. 

— Kodėl turėčiau? Jei tau patinka. 

Ji prieina ir pabučiuoja jį. Liudvikas atsako trumpu bučiniu. 

„Na, atrodo, viskas gerai , - džiūgauja Julija. Kas bus jos „tapy- 
bos“ mokytojas, ir taip aišku. Taigi, jei kas nors ir pastebės, negalės 

nieko konkretaus įrodyti. Bet atrodo, kad Liudviką mažai domina 
jos noras piešti. Ką gi, tuo geriau. 

Taip prasidėjo oficialios ponios Krauzės „pamokos“ Valterio stu- 
dijoje. O Liudvikas tikrai nesidomėjo, kur ir ką ji surado. Jam užteko 
žinoti, kad žmona kažkur lankosi. 


+++ 


Slinko mėnesiai. Niekas nesikeitė. Julija tyliai dirbo savo darbą ir 
niekur nesikišo. Nesvarbu, kas vykdavo firmoje, ji niekada nebe- 
dalyvaudavo, tuo pačiu kiekvieną laisvesnę minutę praleisdama su 
Valteriu. Jie buvo vienas kūnas ir viena siela. Jis buvo jos draugas, 
meilužis, brolis, ir Julija jautėsi laiminga. O kai klausdavo, kada ji 
galutinai persikraustys pas jį, atsakydavo visada tą patį: „Neskubink 
manęs, juk sakiau, kad man reikia laiko.“ Todėl, neturėdamas kitos 
išeities, jis vėl ilgam nutildavo. 

Kartą po ką tik įvykusio meilės akto, vis dar tebelaikydamas ją 
savo glėby, jis netikėtai pasakė: 

- Žinai, ką? Man atrodo, kad vieną dieną aš tiesiog ateisiu, pa- 
skambinsiu prie durų ir pasakysiu tavo Liudvikui: „Sveiki, ponas 
Krauze, atėjau išsivesti jūsų žmonos.“ Jis, aišku, paklaus kodėl, o aš 
atsakysiu: „Todėl, kad ją labai myliu.“ 

Julija išsigandus sužiuro į jį ir labai rimtai atsakė: 

- Jei tu taip padarysi, tarp mūsų bus viskas baigta. 

— Kodėl? Juk ir tu mane myli. 

— Todėl, kad aš taip noriu. Todėl, kad, nors ir labai mylėdama, 
nepaklusiu prievartai. Niekada to nepamiršk, Valteri. O jei sakau, 
kad man reikia laiko, vadinasi, taip ir bus. 

— Pajuokavau... nepyk. Bet to tavo laukimo aš vis viena negaliu 
pateisinti, mano meile. Galėtum jau ir apsispręsti. Galiausiai suprask 
ir mane. 

- Suprantu, bet tai ir viskas. 

— Ne, nesupranti. Aš noriu turėti tave ne kažkada, o jau dabar. 

— Na, panorėsi ir praeis, - pyksta. 

— Kodėl esi tokia neperkalbama? Kas yra? Kiek to laiko tau rei- 
kia? Aš noriu žinoti priežastį. Manau, tikrąją, pagrįstą priežastį. Juk 
turi būti kažkas konkretaus? 

— Palūkėk dar kiek, labai prašau, - sako vėl taikiai. - Juk tu turi 
mane, mes taip dažnai matomės. 

— Aš bijau, kad kas nors neatsitiktų. Kad mes neišsiskirtume. Kol 
nesam tikrai kartu, niekada negali žinoti. 

— Ak, kvailystė, kas gali atsitikti ir kodėl turėtume išsiskirti? 

— Nežinau. Dažnai atrodo, jog kažką slepi. Na, lyg ir negera nuo- 
jauta apima. 

— Tai tik todėl, kad vis dar tebesu jo žmona. Bet tas nieko nekei- 
čia. Negalvok apie tai. Aš myliu tave, kaip nieko iki šiol nemylėjau. 
Ar ne tai svarbiausia? 

— O aš vis viena nesijausiu gerai, kol tu jo nepaliksi. Na, pažadėk, 
kad tai padarysi, Julija. 

- Žinoma, taip ir bus. Tik tiesiog labai sunku įveikti save. 

— Gerai, aš lauksiu. 


— Ačiū tau. 


Bet po jo žodžių Julija rimtai susimąstė. O kas, jei jos meilužis 
vieną dieną tikrai ims ir ateis? Arba papasakos kam lyg tarp kitko, 
gerai žinodamas, kad bus atsakyta Liudvikui. Juk Valteris turi tokį 
didelį pažįstamų ratą, čia gimęs ir augęs. Tiesa, kol kas, atrodo, 
viskas gerai. Jos vyras tikrai nieko neįtaria. Jei būtų kitaip, Juli- 
ja tuojau pajustų. Gerai pažįsta jo ūmų charakterį. Galiausiai čia 
visi tokie. Kol viskas gerai, tol šypsosi. O jei kas ne pagal jų norą, 
kaipmat puola į isteriją. Ir dar kokią. Oje, tik spėk laikytis. Tiesa, 
Valteris kitoks. Nors... kas žino, koks būtų, jei nemylėtų? Juk, kad 
ir kaip ten būtų, vis dėlto išsiskyręs. Su auksiniais vyrais žmonos 
tikrai nesiskiria. Laiko įsitvėrusios, kiek tik begali, kol pirštai pa- 
mėlynuoja. 

Taigi Liudvikas tikrai netylėtų sužinojęs, kad jo tokia paklusni 
„mieloji“ išdrįso atsigulti į svetimą lovą. Lygiai taip pat, jei Julija 
be jokios priežasties pareikštų norą skirtis. Garantuotai dar ir pri- 
luptų kaip reikiant, prieš išmesdamas. O kaip reaguotų jo „ratas“? 
Na, savaime aišku, kaip: „Ir kur buvo tavo protas pasiimti kažkokią 
emigrantę? Juk visos jos vienodos. Pigios kekšelės. Tik ir žiūri, kaip 
nutverti vyrą. Tam čia ir atsibeldė! Ar gali tokios apskritai mylėti? 
Nesąmonė! Bus tau gera pamoka, drauguži.“ Taip, būtent taip apkal- 
bėtų, niekintų, teistų. Visai pamiršdami, kad pirmoji, nors ir „sava“, 
nebuvo niekuo geresnė. Tik, aišku, savai viskas galima, normalu ar 
bent jau atleidžiama. Todėl Julijai ir baisu to, kas gali būti. Baisu ap- 
kalbų. Juk negalės paprasčiausiai išsikelti kitur. O dar neaišku, kaip 
reaguotų Valteris? Ar staiga ir jis nepasiduotų visuotinei nuomonei? 
Gal, atidėjus jausmus į šalį, tektų pripažinti, kad ir jis tos nuomonės 
labai paiso? Dėl savo paveikslų. Jei prarastų „veidą“, niekas jų ne- 
pirktų. O ir Julija netektų darbo. Būtų išmesta taip greit, kaip karšta 
bulvė iš rankų (mėgstamas Liudviko posakis). Žinoma, be jokios 
abejonės, taip ir būtų. Taigi jos baimė ir nenoras nieko keisti net 
labai pagrįsti, nors vis dar nesiryžta apie tai kalbėtis su Valteriu. Ar 
gali parodyti, kad juo abejoja? Kai nėra tikra, kad būtų teisingai su- 
prasta, neįskaudintų savo nepasitikėjimu. 


Kaip susipažįsta du žmonės? Kokį vaidmenį vaidina išvaizda? Koks 
partneris labiausiai tinkamas? Kaip labai gali reikštis pavyduliavi- 
mas? Kaip veikia prasidedantys ginčai ar nesutarimai vienas kito 
jausmus? Ar toli galima nueiti ir kada atsiranda pavojus tam jaus- 
mui, kuris laiko juos kartu? Julija nieko nežino. Pažintis buvo la- 
bai romantiška ir greita. Abiejų išvaizda, be jokios abejonės, atitiko 
vienas kito skonį. Jiems bendraujant dominavo visiškas seksualinis 
pasitenkinimas, o visa kita vyko tiesiog savaime ar net, atrodo, nė 
vieno nedomino. Bet šitaip gali būti tik tol, kol viskas sukasi būtent 
tokiame lygmenyje, visada stengiantis nutylėti tai, kas padėtų pra- 

džią tikram ar menamam išsiskyrimui. Ir tik tada, kai bendraujant 
pereinama į kitą, tarkim, šeimos pakopą, automatiškai pradeda kilti 
į paviršių tai, kas anksčiau buvo sąmoningai ignoruojama: būtinybė 
atvirai kalbėtis. 

Taigi Julija bijo jį prarasti taip pat kaip jis ją, nors ir iš kito, savo 
žiūros taško. O jei kada ir tektų, tai bent jau kuo vėliau. Nes kuri 
moteris savo noru sutiks atsisakyti gero meilužio, juolab kad bū- 
tent šia prasme tinkamas gyvenimo partneris tikrai nėra savaime 
suprantamas dalykas. 

„Valteri, mielas Valteri, jei tu bent nutuoktum, kur šuo pakastas, 
kur glūdi mano neapsisprendimo priežastis, kažin, ką pasakytum? 
Taigi kol kas nėra kitos alternatyvos. Patikėk, mano meile, tikrai nė- 
ra. Nes tu taip pat priklausai šiai šaliai... Bet tiek jau to. Galiausiai juk 
negalima visų tempti ant vieno kurpalio... Laikas parodys. 


*++ 


- Laba diena. Norėčiau kalbėtis su ponia Krauze. 

- Aš klausau. 

— Esu įpareigota jums pranešti, kad poną Krauzę šiandien išvežė 
iš darbo greitosios pagalbos mašina į centrinę miesto ligoninę ir ten 
jį paguldė. 

— Ak, tikrai?! Kas atsitiko? 

— Mes jau skambinom į priėmimo skyrių. Atrodo, insultas. 

— O Dieve! Tuojau pat važiuoju pas jį. Ačiū, kad paskambinot. 

— Prašom. Linkiu geros dienos. 

— Jums taip pat... 

Julija stovi kurį laiką netekusi žado. Insultas? Bet kodėl? Liudvi- 
kas taip gerai jautėsi. Ypač pastaruoju metu buvo toks žvalus ir gerai 
nusiteikęs. Niekuo nesiskundė. 

Ji išskuba į nurodytą ligoninę. Pastato mašiną požeminiame ga- 
raže ir, gavusi reikiamą informaciją centriniame ligonių paskirsty- 
mo punkte, patraukia painiais koridoriais nurodyto skyriaus link. 

Ore tvyro kažkoks salstelėjęs kvapų mišinys. Pro šalį skuba perso- 
nalas, lėtai juda ligoniai, stumdami priešais save stovus su lašelinėmis. 
Julijai nejauku tos aplinkos. Ji niekada nesirgo, išskyrus lengvus gripo 
atvejus, niekada nesilankė pas gydytojus. Todėl ir jaučiasi taip keis- 
tai. Mieliau išbėgtų apsisukus laukan, sėstų į jos laukiančią mašiną ir 
dumtų kuo toliau nuo šios nemalonios vietos. „Kaip gali žmonės pra- 
leisti ištisą gyvenimą, dirbdami tokį darbą? Nuolat klausytis amžinų 
dejavimų, matyti skausmo iškreiptus veidus? Jau nekalbant apie mirš- 
tančius. Aš tikrai negalėčiau. Bet, matyt, prie visko reikia priprasti.“ 

Pagaliau pamato 305 numeriu pažymėtas duris ir giliai įkvėpusi 
oro atsargiai praveria. Visos trivietės palatos lovos užimtos. Perme- 
ta akimis vyrų veidus, Liudvikas guli kraštinėje prie lango. Jo akys 
pusiau užmerktos. Julija nedrąsiai prisėda ant šalimais stovinčios 
kėdės. Bet jis krypteli galvą, kviesdamas ją prieiti arčiau. 

— Sveikas, Liudvikai, maniau, kad miegi, - paima jo ranką. - Kaip 
galėjo tai atsitikti? Tik tu nenusimink, po savaitės kitos vėl bus vis- 
kas kaip buvę, pamatysi, - šypsosi, stebėdama be mimikos, kaukę 
primenantį veidą. 

+++ 
Kai išėjus iš ligoninės nuvažiuoja tiesiai pas Valterį ir papasakoja, 
kas atsitiko, pastebi, kaip jis paniursta. 

— Kas tau? - klausia nustebusi. 

— Nieko. Tikėsimės, kad jis pasveiks... 

- Aišku, kad pasveiks. Ką nori tuo pasakyti? 

— Na, pagalvojau, kad neliktų invalidas. 

— Nemanau. 

— Hm. Tikėsimės. 

— Nesuprantu tavęs. 

— Aš tik šiaip, mano meile, nekreipk dėmesio, aš tik šiaip sau, — 
apkabina bučiuodamas. - Negalvokim apie dalykus, kurie nekelia 
nuotaikos. Juk matai, kaip pasiilgau... 

Julija greit pamiršta Valterio keistą užuominą, bet jis negali at- 
sikratyti minties, ar netaptų jo ir Julijos santykiai smarkiai kompli- 
kuoti, jeigu Liudvikas visai nepasveiktų? Nes kažkoks vidinis balsas 
įkyriai kužda, kad jo mylimosios vyras savo netikėta liga stos tarp 
jų, keldamas jai gailestį. Kol turėjo savo „pilnakraujį gyvenimą, kitą 
moterį (Valteris tą seniai žino), tol nesidomėjo, ką veikia Julija. Bet 
dabar, jei viskas iš pagrindų pasikeis ir jis liks namuose nuo ryto 
iki vakaro, kas daugiau, jei ne žmona vėl atsidurs pirmame plane, 
taps būtina ir nepakeičiama? Garantuotai sugrįš ir vyriški poreikiai. 
Taigi ar sugebės jis toliau išlaikyti ją vien savo meile? Prakeikimas, 
reikia kažką daryti. O jeigu Julija pastotų? Taip, tada viskas pakryptų 
Valterio norima linkme. Ji neturėtų kitos išeities, negalėtų pasakyti, 
kad vaikas nuo Liudviko. O kaip jis pats jai tą paaiškintų? Na, tiesiog 
atsitiktinumas, „gumelės“ brokas. Ji tikrai nieko nepastebės. 

Nuotaika tiesiog bjauri, nors ir stengiasi kiek galėdamas tai nu- 
slėpti. 

— Pasilik pas mane, Julija, juk Liudviko namuose nėra, - prašo, 
jai ruošiantis eiti. - Praleisim kartu labai ilgą vakarą. Pati žinai, koks 
puikus jausmas nubudus naktį tamsoje nesijausti vienišam ir vėl už- 
migti apkabinus tą, kurią myli. 

— Tu tikrai to nori? 

— Noriu? Aš garbinsiu dieną ir valandą, kada tu pagaliau manęs 
paklausi: „Kurią spintos pusę man atiduodi?“ 

— Ojei dėl to iškils tam tikrų problemų? 

— Man tai tikrai ne. 

— Esi tuo įsitikinęs? 

— Visiškai. 

— Aš dažnai galvoju apie tai, - pradeda neryžtingai, matydama, 
kad jis nesupranta jos užuominos. - Na, kad Liudvikas labai supyks, 
jei aš jį paliksiu... Juk šiaip mes visai gerai sutariam. Aišku, jis užsi- 
ėmęs savo darbu, firmos reikalais, bet vis viena... pats supranti. Aš 
juk užsienietė... Tokia ir liksiu... Manau, kad jis mane ir vedė, no- 

rėdamas būti tikras, jog antrų skyrybų tikrai nebus. Liudviką daug 
kas pažįsta. Visi apie tai sužinos. Galiausiai, ką pasakys ir tavo pa- 
žįstami? Miestas juk ne toks jau ir didelis. Ar nebijai, Valteri, kad 
dėl manęs gali sau pakenkti? Gal niekas nebepirks tavo paveikslų, ir 
liksi be pragyvenimo šaltinio? Juk menas - tavo gyvenimas. Taigi ar 
verta iš viso rizikuoti? Kodėl negali viskas likti kaip iki šiol, tiesiog 
dėl šventos ramybės? 

Valterio veidu šmėstelėjęs abejonės šešėlis nelieka Julijos nepa- 
stebėtas. Ką jis reiškia? Ar ji vis dėlto teisi? Jis žiūri ir kurį laiką tyli. 
Paskui perbraukia ranka per jos plaukus: 

— Kodėl taip sakai, Julija? Aš juk myliu tave. 

- Nepyk, bet jei jau kalbam apie bendrą ateitį, tai, manau, reikia 
pagaliau pakalbėti ir ne apie romantiškus dalykus. 

Jis priglaudžia ją prie savęs ir pradeda ramiu balsu: 

— Taip, aš menininkas. Būti juo dažniausiai ne privilegija, o pra- 
keiksmas, nes kurti meno negalima išmokti, tau neleista pasirinkti, 
tau tiesiog lemta gimti menininku. Tai, ką mes rašom, tapom, ka- 
lam, siuvam, yra mūsų sielos balsas. Žodžių kratinys ar pavyzdingai 
besiliejančios mintys - ne čia esmė. Svarbiausia, tas atsiradęs labai 
stiprus poreikis visa tai išreikšti, tave užvaldęs malonumas kurti. 
Bet, kita vertus, esi be paliovos kamuojamas ir kažkokio nuolatinio 
„spaudimo“ būti pripažintam. Taigi čia ir visa problema. Ar supran- 
ti, ką noriu pasakyti? 

Julija energingai linkteli. Nors, tiesą sakant... Kai kalba pakrypsta 
apie meną, Valteris visada pasijunta savo „teritorijoje“, o jai telieka 
klausytis ir... pritarti. 

Todėl kiek patylėjęs tęsia toliau: 

— Tu teisi, kad menininkas visada bus priklausomas nuo kitų 
nuomonės, nors kiekvienas iš mūsų ir atsirenka sau aktualią temą 
pagal atitinkamą intelektą, skonį, charakterį ar gebėjimus. Galiausiai 
dar nebuvo sukurtas kūrinys, kuris būtų patikęs absoliučiai visiems. 
Manau, ir nebus. Vieni lies ašaras skaitydami apie meilę, kiti - apie 

mirtį. Kas nebuvo suprasta dabar, gal bus garbinama ir vertinama 
po dešimties ar šimto metų. Taigi tavo kūryba - tai tu pats, bet tavo 
sėkmę apsprendžia kiti. Na, gal kiek kitaip fotografijos srityje. Ypač 
jei objektu pasirenkamas žmogus. Nes fotografija tik tada gali bū- 
ti vykusi, kai fotografuojamasis nejaučia, kad yra stebimas. Juk ne 
kiekvienas sugeba atsipalaiduoti taip, kad atrodytų natūraliai. Taigi 
šioje meno srityje jau nebegali būti vienas pats... 

Bet ne tai norėjau pasakyti. Turbūt tu negali net įsivaizduoti, kiek 
apskritai yra kuriančių meną? Daugiau ar mažiau pripažintų, kon- 
kuruojančių tarpusavy, netgi tėvų su vaikais, kuris gabesnis, kuris 
labiau žinomas. Kadangi esu vienas iš jų, dažnai galvoju, ką jaučiu 
aš? Tiems, apie kuriuos daug kalbama, truputį pavydžiu, nes jų dar- 
bai kažkokiu būdu pakilo virš kitų, dažnai daug gabesnių, bet, deja, 
nepastebėtų, ir kabo pasaulinėse parodų salėse. 

Kitiems, tikrai talentingiems, bet sėdintiems ant įkaitusių šaliga- 
tvių, pavyzdžiui, San Tropė, šalia besisupančių milijonus kainuojan- 
čių jachtų, ir dėkojantiems, jei kas teikiasi nupirkti tikrai gerą darbą 
už apgailėtiną šimtinę, jaučiu nuoširdų gailestį. 

Man pačiam menas nėra profesija, nors negaliu nekurti ir nieka- 
da to neatsisakysiu. Bet yra dalykų, kurių tiesiog neįmanoma numa- 
tyti. Kaip negali numatyti, kad, pavyzdžiui, vieną dieną imsi ir su- 
tiksi moterį, kuri pakeis tavo gyvenimą iš pagrindų, ir pasijusi toks 
laimingas, koks dar niekada nesijautei, o tavo vienintelis noras bus 
Publika greit keičia savo nuomonę. Bet kad ir kas atsitiktų, tu visada 
liksi man svarbiausia. Aha, o dėl duonos kasdieninės tai pasakysiu 
tik tiek, kad anksčiau dirbau mokytoju ir buvau net labai patenkin- 
tas savo profesija. Taigi, jei abejoji dėl galimų finansinių problemų, 
sugrįžti į mokyklą galiu bet kada. O kai mes susituoksim, manau, 
kad taip ir padarysiu. Nuolatinė visai nebloga alga, tarnautojo privi- 
legijos ir galiausiai - pensija. 

— Mokytojas? Iki šiol nieko apie tai neužsiminei. 

— Norėjau labiau imponuoti. Juk sudominau tave kaip dailinin- 
kas, ne kaip mokytojas, - šypsosi. 

— Kodėl tu išėjai iš mokyklos? - nori žinoti Julija. 

— Dėl jos... Mano žmona taip pat buvo mokytoja. Taigi ji liko, aš 
išėjau. Tiesiog nenorėjom matyti vienas kito, o vėliau pradėjau rimtai 
tapyti, taip ir liko. Man vienam užteko, ką gaudavau už paveikslus. 

— O kaip bus, kai vėl susitiksit? 

— Nieko nebus. Tikrai. Tu - mano vienintelė. Esi ir liksi. Galiau- 
siai pakankamai yra ir kitų mokyklų. Nors tikrai nematau reikalo 
belstis kažkur kitur, kai tokia didelė čia pat, tiesiog panosėje. Na, ką 
pasakysi? 

- Visai neblogai. 

— Taigi - kada, Julija? 

- Palaukim, kol Liudvikas pasveiks. Juk negaliu palikti, kai jam 
manęs taip labai reikia. 

— Ojei... nepasveiks? 

— Nesąmonė. Koks mėnuo, na, ilgiausiai du, ir vėl bus, kaip bu- 
vęs. Juk visi pasveiksta. 

- Aš myliu tave, Julija... 

- O aš myliu tave. Todėl ir esu čia. O idėja apie mokyklą tikrai 
gera. Man patinka. Svarbiausia, nuolatinė alga. Juk tapyti galėsi ir 
toliau. Po pamokų, savaitgaliais. 

- Ir tau nebus nuobodu, kai aš valandų valandas stovėsiu prie 
molberto, užuot ėjęs su tavimi pasivaikščioti? 

- Aišku, ne..Man patinka žiūrėti į tave, kai tapai paveikslą. Ga- 
liausiai juk ir aš dirbsiu, o po darbo tvarkysiu namus. 

— Na, jau ne. Grįžusi tu nieko neveiksi. Ir jei tvarkysim, tai tik abu. 

- Juokauji? - nustemba Julija, ir Valteris jau neabejoja, kas dėjosi 
Liudviko namuose. 

- Visai ne. Man reikia žmonos, o ne tarnaitės. Kita vertus, ne 
ypač storas dulkių sluoksnis niekam nemaišo. Juk gyvenime yra 
daug malonesnių užsiėmimų, nei amžinas jų valymas. 

Ji žiūri į jį ir tylėdama šypsosi. „Vadinasi, ne visi jie tokie.“ 

— Kas? Ar pasakiau ką ne taip? - provokuoja Valteris? - Laikai 
mane apsileidėliu? 

— Ne. Tik ne visi taip galvoja kaip tu. Liudvikas net labai pasta- 
bus, ir būtent dėl dulkių. Nors... ne tik jas pastebi. 

- Bet pats nevalo? 

— Tai mano darbas. Aš juk moteris... 

— Tarnaitė? 

— Nesakyk taip. 

— Gerai. Bet tu žinai mano nuomonę: arba abu, arba nė vienas. 


Ji lieka nakvoti pas Valterį ir naktį nubudusi bando susigaudyti tam- 
soje, kur esanti. Tylus alsavimas prie pat ausies, stipri ją apkabinu- 
si ranka. Jis miega prigludęs visu kūnu, ir Julija turi sau pripažinti, 
koks geras tas seniai pamirštas jausmas. Miegoti ne kiekvienam savo 
pusėje, o arti arti, šalia vienas kito. Kaip vis dėlto tai būtina, koks 
svarbus šis vienas kitą mylinčių kūnų kontaktas. 

- Labas, motule, - sako Julija tyliai. - Čia aš. 

— O, vaikeli, kaip gerai, kad paskambinai. Jau maniau, būsi supy- 
kus ant manęs, daugiau nebeatsiliepsi. 

— Na, o kokia čia dar naujiena? Kodėl turėčiau neskambinti? 

- Taigi pati Žinai. Prišnekėjau praėjusį kartą visokių nesąmonių. 
Tu jau man atleisk, dukrele. Kartais tikrai nežinau, ką paistau. 

— Nieko tu neprišnekėjai, mama. Pasakei, ką galvoji, ir tai tiesa. 

— Oi ne, ne. Neklausyk manęs. Mano gyvenimas buvo kitas, tavo 
vėl kitas. 

— Tu teisi, mama. Tikrai. Tik aš jį labai myliu. Na, man tiesiog 
labai gera su juo. Todėl taip ir išėjo, supranti? 

- Žinoma, suprantu. Ir sakau, daryk taip, kaip tau atrodo geriau. 
Kad tik būtum laiminga. Juk būtent tai ir svarbiausia. Būti laimingai. 

Kas žino, koks tas Liudvikas. Jei būtų tikrai tau geras, tai neieškotum 
kito. Na, ar ne taip? 

— Nežinau, tiesiog taip jau išėjo. 

— O tavo Valteris ar tikrai labai myli? Sakau, kad neapsigautum. 
Jei tu esi visiškai įsitikinus, tada labai gerai, bet jei dar abejoji, geriau 
neskubėk. Tai tik mano patarimas, vaikeli. Tau ten aiškiau matyti. 

- Ačiū, mamute. Neskubu. Nors, atrodo, tikrai labai myli. Na, 
bent jau visai kitaip nei Liudvikas. Nesakau, kad jis nemyli, tik Val- 
teris vis viena kitaip. Tiesiog nežinau, kaip pasakyti. Toks švelnus, 
rūpestingas, jautrus. 

- Būtent todėl, kad myli. Žinok, kai vyrai myli, visada elgiasi vi- 
sai kitaip. O kai nustoja mylėti, tai ir grubūs, ir abejingi, ir kokie 
tik nori pasidaro. Iš karto į akis krenta tas pasikeitimas. Tu taip pat 
turėjai kažką pastebėti, dukrele. Pažįstu tave. Gal pati nejautei, bet 
širdis juk visada jaučia. Širdis visų geriausias mūsų patarėjas. 

Julija pasakoja apie Liudviko ligą. 

— O, tai tikrai nelaimė. Bet gal dar pasveiks? 

- Žinoma, juk visi pasveiksta. Jau pats pavalgo. Tik viena pusė 
dar silpna. Koją velka ir ranka nutirpus. 

- Ne visi pasveiksta, vaikeli. Mūsų kaimyną Mykolą juk prisime- 
ni? Taip ir praklibikščiavo su lazda pasiramsčiuodamas iki gyveni- 
mo galo. 

- Aš maniau, kad buvo susilaužęs koją. 

— Ne, ne. Paralyžiuotas. Taigi ne visi pasveiksta. Bet tavo Liudvikas 
dar jaunas. Turėtų pasveikti. Neduok Dieve, jei kas. Juk invalido nepa- 
liksi. Kažkaip nei šis, nei tas. Na, bet ką aš čia vėl nusišneku. Svarbiau- 
sia, kad tu būtum laiminga. Taigi, Julyte, daryk, kaip tau geriau. 

- Ačiū, mama, nenusišneki. Tiesą sakant, pati nežinau, ką man 
daryti? Kaip pas mus sakydavo: „Ir taip blogai, ir kitaip negerai.“ 
Todėl ir laukiu. Bus matyt. O tu visada sakyk savo nuomonę. Su kuo 
daugiau pasikalbėsiu, jei ne su tavimi? Ir negalvok, kad užpyksiu. Tu 
juk nori man gero. 

— O ką sako tavo draugas? 

— Kąjis gali sakyti? Nori, kad skirčiausi ir pas jį kraustyčiausi. 

— Tai gerai. O gal tiesiog likimas taip lėmė, na, sutikti tą Valteri, 
kad... man anūkų, taip sakant... Bet jei ilgai lauksi, ar nenusibos jam 
toks gyvenimas? Juk kiekvienas vyras nori turėti mylimą moterį tik 
sau. Pati supranti. Kad vieną dieną nepradėtų į kitas dairytis? 

— Na, kol kas lyg ir ne. Bet kas ten juos supaisys? 

- Atrodai nusivylus, dukra. 

— Ne, tai tik mano nežinojimas, kaip nuspręsti. Visko bijau. Gal 
sergu? 

— Na jau? Ar ką skauda? 

— Nieko neskauda, mama. 

— O sakai, sergi. 

— Tai kita liga. Depresija. 

— Kas? 

— Nervų liga. Kai visko bijai, verki, viskuo būni nepatenkintas, 
na, kai viskas atrodo tiesiog blogai. 

— A, mat kaip? O aš galvojau, kad nervų liga, kai balsus girdi ar 
paveikslus mato. 

— Nebūtinai. 

— Niekuo tu nesergi, vaikeli. Tiesiog būna gyvenime momentų, 
kai prieini kelio galą, o kad galėtum žengti toliau, reikia kito pagal- 
bos. Na, kad patartų kas, pamokytų, pakištų gerą mintį, supranti? 
Gal toks žmogus ir yra tas tavo naujas draugas? Gal tau jį ir siunčia 
likimas, kad būtų vėl viskas gerai? Tik, deja, kaip Žinai, ne visiems 
nusišypso tokia laimė... Taigi džiaukis, jį turėdama. Nes visų blo- 
giausia jaustis vienai. 

Julija nustemba, kai Adelė prakalbo šia tema. Juk pati niekada 
nieko jai nepasakojo. Tačiau ne be reikalo sakoma, kad motinos šir- 
dis nujaučia. Taigi turbūt ir ji? Nors neklausdavo. O gal tiesiog buvo 
paskendusi savo rūpesčiuose. Galiausiai tėčio liga tikrai turėjo iš- 
varginti ir jos šiaip jau gana stiprius nervus. Ir tie „Žingsniai į šoną 


keletą metų. Mamai teko viską vienai ištverti, nes Julija buvo užsiė- 
musi savimi. Todėl ir nutolo viena nuo kitos. 

— Ačiū tau už patarimus, už gerą žodį. Ačiū, kad esi. 

- Na, ką tu čia dabar, vaikeli. Kur aš dėsiuos nebuvus? Tik pa 
skambink, kai turėsi laiko, nepamiršk. Žinau, kad esi užsiėmusi, bet 
man belaukiant tos dienos taip lėtai slenka. 

— Tu jau nebesakai, kad vienai labai liūdna... 

— Tai kad aš ne viena. Sargis mano draugas. Juk žinai. Ne veltui 
sakoma, kad šuo būna kur kas ištikimesnis draugas nei žmogus. O 
mano Sargiukas tiesiog nuostabus. 

— Kai ištekėsiu už Valterio, tu būtinai turėsi atvažiuoti pas mus. 
Gerai? 

— Nežinau, Julike... Mano šuneliui bus liūdna vienam. 

— Abu atvažiuosit. 

— Tikrai? 

- Žinoma. Kaipgi kitaip? Jei draugas, tai būtinai kartu. 

— Tada tikrai atvažiuosiu! - nudžiunga Adelė. - Bet tavo vyras ar 
norės? - vėl suabejoja. - Juk Liudvikas per tiek metų taip ir... 

— Valteris visai kitoks nei Liudvikas. Pamatysi. Gyvensim visi kartu. 

— Najau, dar ir gyvensim.... Užteks ir poros dienų pasisvečiuoti. 

- Aš visai rimtai, mama. Jo butas labai didelis. 

— Gerai jau, gerai. Bus matyt. Bet pasisvečiuoti - visai kas kita. 
Oi, tai bus man džiaugsmo. Tai lauksiu tos dienos ir valandos. Abu 
lauksim, ar ne taip, Sargiuk? Aha, vizgini uodegą. Taip, taip. Tai mū- 
sų Julytė. Ir ji sako, kad mes abu pas ją važiuosime. Į užsienį, supran- 
ti? Kur šunelius iš skardinių šeria? 

Julija girdi, koks džiugus tapo motinos balsas, ir staiga skaudus 
gniužulas užspaudžia gerklę. 

„Vargšė mama. Mano vargšė, vargšė, vargšė motulė. Kokia aš 
egoistė, beširdė, bjaurybė. Kodėl iki šiol net nepagalvojau, ką ji jau- 
čia, ką ji iš tikrųjų jaučia? Tik aš, aš, aš. Ko pasiekiau, bėgdama išver- 
tusi akis? Kur nulėkiau? Ką turiu? Kam aš reikalinga? Nei normalios 

šeimos, nei mylinčio vyro. Kažkoks psichas, reikalaujantis sudėlioti 
pižamas pagal spalvas. O tikrą motiną palikau likimo valiai, nė karto 
net nepasikviečiau atvažiuoti, nes „ponas net girdėti nieko neno- 
rėjo apie tai. Ir aš klausiau. Kaip kitaip? Juk kas kitas, jei ne ponia 
Krauzė turi atsiklausti pono Krauzės. Nes tam ji ir ponia. O iki ko 
šitai privedė? Iki depresijos. 

Dėkui tau, Dieve, už Valterį. Atrodo, pats likimas pasigailėjo ma- 
nęs, naivios kvaišos.“ 

— Būtinai, būtinai, ir abu, mamute. Perduok Sargiukui nuo manęs 
linkėjimus. Pasakyk, kad judu abu labai myliu. 

— Perduosiu. Ačiū, vaikeli. Ir mudu tave labai mylim. Tai laimin- 
gai tau. Laikykis. Pabučiuok Valterį nuo manęs. Apkabink ir pabu- 
čiuok stipriai, stipriai. Duok Dieve, kad su juo būtum laiminga. Mat 
jį galas, tą tavo vyrą. 

- Būsiu, mama, - pažada Julija. - Visi keturi būsim laimingi. 
Žiūrėk savęs, nesirk. Iki greito. 

- Iki, Julyte, - Adelė padeda telefono ragelį. - Tik įdomu, po kiek 
savaičių tas „greitas bus? Bet nėra ko norėti. Ji turi savo gyvenimą, 
aš - savo. Galiausiai, kas nori seno žmogaus? Kam jis įdomus? Naš- 
ta, ir tiek. 

Julija apkabina Valterį ir bučiuoja į skruostą. Jis šypsosi: 

— O, tik tiek? 

- Čia ne aš. Mano motulė liepė tave pabučiuoti. Nuo jos. 

— Tikrai? Na, tada labai ačiū. Papasakojai apie mus? Bet pasakyk 
jai, kai kitą kartą skambinsi, kad tavo bučinio neužtenka. 

— Ką? Kodėl? 

— Na, turi pati atvažiuoti ir mane pabučiuoti. 

- Tu rimtai? 

- Žinoma. Juk ji tavo motina. Ir apskritai, ar nebūtų geriau ją 
parsikviesti pas mus? Vietos pakanka. Ką ji ten viena senatvėje. 

-w-o- 


Čia bus prižiūrėta, o ir tu jausiesi ramiau žinodama, kad jai nieko 
neatsitiks. 

— Bet ar tu tikrai nejuokauji? 

— Na, savaime suprantama, kad ne. Koks dar klausimas? Ir kodėl 
tau atrodo keista, jei vaikai rūpinasi savo tėvais? 

— O kur tavo? 

- Jie jau keleri metai mirę. Tėvas nuo širdies infarkto, mamą vė- 
Žys sugraužė. 

— Man labai gaila. 

— Nieko nepadarysi, deja, taip yra. Mielai rūpinčiausi jais, bet 
nebegaliu. Todėl ir sakau, kad parsikviestum savo mamą. 

- Tu tikrai ne toks kaip... kiti, Valteri. 

— O čia dabar kas? Koks, norėčiau sužinoti? 

— Na, aš turiu galvoje, iš gerosios pusės. Juk čia visi stengiasi at- 
sikratyti rūpesčių, atiduoda tėvus į senjorų namus, o tu savo noru 
sutinki priimti svetimą žmogų. 

— Kaip tai svetimą? Ji juk tavo motina. 

- Būtent, mano. Vadinasi, tau svetima. 

- Julija, kaip gali man būti svetima motina moters, kurią myliu? 

- Liudvikas buvo kitos nuomonės... 

— Aš ne Liudvikas. 

— Taip, tu Valteris. Todėl tave ir myliu. 

- Jau geriau. 

- Labai gerai. Ačiū tau. Vadinasi, taip ir padarysim? 

— Kuo greičiau, tuo geriau. 

Ji vėl lieka nakčiai. Apkabina jį ir greit užmiega. „Ne visi jie to- 
kie...“ 


4 


+++ 


Julija lankydavo Liudviką kasdien ir ilgai sėdėdavo tylėdama ant lo- 
vos krašto, o kiekvienai progai pasitaikius kalbėdavosi su gydančiu 
daktaru. Šis savo ruožtu garantavo, kad viskas bus gerai. Pagaliau 

Liudvikas tikrai pradėjo taisytis. Galėjo ne tik pats pavalgyti, bet ir 
išeiti į ligoninės parkelį. 


+++ 


Praėjo dar vienas mėnuo. Kaip įprastai pusę penkių pravėrusi pala- 
tos duris, Julija randa susirinkusius kelis Krauzės kolegas. Pasisvei- 
kinę su ja gana formaliai jie toliau kalbasi su Liudviku. Julija pa- 
sijunta kiek nejaukiai, lyg būtų neprašyta įsibrovusi į gerų draugų 
ratą. Todėl padeda į spintelę atneštą maistą, pastypčioja kiek, bet, 
matydama, kad ir toliau niekas nekreipia į ją dėmesio, pagaliau ap- 
sisprendžia: 

— Tai aš jau eisiu, Liudvikai, netrukdysiu... 

— Gerai, mieloji. Iki rytojaus. 

— Gero vakaro visiems. 

- Ir jums gero vakaro, ponia Krauze, - atsako vienas balsas. 


Ji išeina į gatvę. Mašiną paliko tolokai aikštelėje, todėl tenka paei- 
ti gerą puskilometrį. Žingsniuoja ir stebi sutinkamus žmones. „Jis 
užsiėmęs lankytojais, o mano atėjimas šį kartą, atrodo, nebuvo pa- 
geidautinas... „Gerai, mieloji. Eik, mieloji.“ Gal jam netgi nepatogu 
prieš juos? Nesąmonė. Ką aš čia išsigalvoju? Tai tik mano bjaurus 
charakteris. Bet iš kur ta nemaloni savijauta? Kodėl kiekvieną kar- 
tą, kai susiduriu su jo kolegomis, patiriu tą patį keistą jausmą? Na, 
bet Liudvikas netrukus vėl pradės dirbti. Taip greitai sveiksta. Bus 
viskas kaip anksčiau... Tada ir pasikalbėsiu su juo. Tik kaip aš jam 
pasakysiu? „Nepyk, tu buvai man visada labai geras, bet taip jau 
išėjo?“ Kvailystė. Buvai geras, o vis dėlto susiradau geresnį. Gal taip: 
„Mano mielas, aš, ir tik aš kalta, kad taip atsitiko. Atleisk, jei gali.“ 
Ne, gal geriau šitaip: „Liudvikai, tu nusipelnei geresnės žmonos. 
Tokios, kuri pritaptų prie tavo pažįstamų rato. Kažkodėl negaliu 
atsikratyti jausmo, kad tu varžaisi manęs...“ O gal tiesiog tiesiai 
šviesiai: „Liudvikai, man atrodo, kad mūsų gyvenimas kažkoks ne 


165 


visai nuoširdus, netgi labai paviršutiniškas, todėl aš nusprendžiau 
pasitraukti...“ Aha, Julija, pati matai, kad nebus lengva pasakyti. 
Juo labiau kad nėra jokio preteksto. Viskas tiesiog labai... normalu. 
Todėl, jei pasakysiu, kad man reikia vyro lovoje, išvadins kekše. Bet 
iš tiesų taip ir yra. Man tikrai sunku taip anksti „padėti šaukštą, kai 
dubuo dar netuščias“. O gal aš noriu per daug? Gal esu nenormali? 
Kaip gyvena moterys, kurios apskritai niekada nebuvo ištekėjusios? 
Arba tos anksti likusios našlės, paliktos, išsiskyrusios? Kaip jaučiasi 
jos? Kaip išsprendžia tą gana kasdienišką, bet, deja, aktualų klau- 
simą? Na, kad ir kaip jaustųsi, kad ir kaip spręstų, patenkintos tai 
jau tikrai nėra. Bet pasikalbėti teks. O gal susikrauti lagaminą ir 
išeiti, palikus laišką? Juk kai kas padaro ir šitaip. Pasiunčia netgi 
SMS. Anksčiau man atrodė, kad toks būdas visų negarbingiausias, 
bet, pasirodo, į akis pasakyti ne taip ir paprasta. Tam reikia net la- 
bai daug drąsos. Gal paklausti, ką mano apie tai Valteris? Kaip jis 
patartų? Ak, ne. Nei šis, nei tas. Nebent paklausti, kaip buvo jam su 
žmona? Tiesiog tarp kitko, šiaip kalbantis? Ne, geriau nereikia. Aš 
pati turiu nuspręsti. Tai mano, ir tik mano reikalas. O kad abejo- 
ju... visai normalu. Juk ne veltui sakoma: kuo ilgiau svarstoma, tuo 
geresnis sprendimas randamas. Valteris spaudžia. Nors ir netiesio- 
giai. Atsikviesti mamą... Bet jis teisus. Nėra ko ilgai laukti. Tik kad 
Liudvikas greičiau pradėtų dirbti.“ 

Julija eina gatve ir dairosi į retų praeivių veidus, tarsi ieškodama 
to, kurį mylėjo. Bet veidai atrodo tokie svetimi, tokie abejingi, o di- 
delis miestas - tuščias ir atstumiantis. Už šviečiančių langų gyveno 
žmonės, kurie jos nedomino, kaip nedomino jų ir Julija. 

Pagaliau ji nuleidžia akis į grindinį, stebi savo batus ir staiga pa- 
galvoja, kokia vis dėlto dabar jaustųsi vieniša, jei nebūtų Valterio. 


*+* 


Liudviką išrašė į namus ir, kad paralyžiaus pasekmės galutinai iš- 
nyktų, jam buvo paskirta aktyvi reabilitacinė treniruotė. Bet, nepai- 

sant savaites trunkančių pastangų, pagaliau tapo aišku, jog dėl liku- 
sio invalidumo tolesnė darbinė veikla firmoje neįmanoma. 

Viskas baigta. Julija matė ašarotą savo vyro veidą, jo neviltį, bejė- 
giškumą. Tas vaizdas smogė taip, kad to visiškai užteko pajusti, koks 
vis dėlto stiprus yra jos sąžinės balsas, tiesiog akimirksniu apvertęs 
visus jos planus aukštyn kojomis. Palikti vyrą tokioje situacijoje, kai 
tapo nuo jos taip labai priklausomas? Jokiu būdu! Toliau slapta su- 
sitikinėti su Valteriu? Taip pat ne išeitis. Jis tikrai nesutiks. Vadinasi, 
teks jį pamiršti. O Dieve, už ką? Kodėl turėjo taip atsitikti būtent 
tada, kai viskas atrodė taip gerai? Bet gal pats likimas, pasiuntęs Liud- 
vikui ligą, nubaudė ją už neištikimybę? 

Dvejonių lavina užgriuvo Julijos smegenis. Ji labai kentėjo. Vėl 
prasidėjo bemiegės naktys, ir dažnai nebebuvo aišku, kada baigiasi 
blaivus protas ir kada prasideda kliedesys. Ji nuolat savęs klausė, kas 
paklaidino jos sielą „beribėje geismo visatoje“, tokioje svetimoje ir 
iki tol nepažintoje? Tarp šalto „nuodėmės blizgesio", tarp nežinios ir 
malonumų pasaulio, kurio net neįtarė esant. 

Kas veikia žmogų stipriau: kančia ar džiaugsmas, tikėjimas ar nu- 
sivylimas? Kuris apskritai yra laimingas ir ar ilgai? Kur slypi mūsų 
būties prasmė, ar ji iš viso egzistuoja? Gal tai tiesiog pats gyvenimas, 
kiekvieno pagal asmeninę sampratą ar... iš anksto numatytą likimą? 
O jei taip, tai kodėl nepaklusus senam kaip gyvenimas dėsniui: jei 
neturi to, ko nori, norėk to, ką turi. 

Kur pasibaigė pradžia ir kur prasidėjo pabaiga? Ir koks apskritai 
jis yra, būtent tas jos likimas? Paprastas? Sudėtingas? Nelygu, iš ku- 
rio taško pažiūrėsi ir vertinsi. 

Juk dar visai neseniai, susipažinusi su Valteriu, ji tikėjo, kad atei- 
tis klostosi tiesiog savaime. Viskas atrodė paprasta, suprantama, nu- 
spręsta, realu. Tačiau kas galiausiai yra tikrai realu: atsitiktinumas, 
sutapimas ar tas niekieno dar neįveiktas, visų prakeiktas likimas? 

Štai kaip staiga tapo aišku, kad nieko negalima numatyti. Tos 
amžinos mintys... Tokios sunkios ir taip labai varginančios. Jei Julija 

galėtų žinoti, kokiu mastu yra teisi ir kiek klysta. Deja. Jos nelaimei, 
sąžinės balsas prabilo staiga ir taip garsiai, kad nustelbė visus kitus 
jausmus, o kartais atrodė, kad niekada dar nestovėjo taip arti ant 
išprotėjimo ribos kaip dabar. 


Slinko dienos toliau dirbant firmoje ir vykdant visus Liudviko no- 
rus. Įkalinta tarp meilės savo meilužiui ir pareigos vyrui, trokšdama 
mylėti ir būti mylima, tuo pačiu nieko nekeičiant, Julija toliau blaš- 
kėsi, vis bandydama surasti „aukso vidurį , pripažindama, kad, taip 
kaip iki šiol, toliau tęstis negali. 

Gerai suprasdama, kad ilgalaikiam (laimingam) ryšiui yra svar- 
biausia, jog abu partneriai turėtų „panašią sielą“, vis dėlto, ir ypač da- 
bar, jautėsi dar labiau „skolinga“ Liudvikui už tą kartu nugyventą lai- 
ką, nors, kad ir kaip būtų keista, vis labiau pamiršdama, kad bendras 
gyvenimas pastaruoju metu ir slinko, gyvenant kiekvienam sau. 

O Liudvikas jau kasdien skambindavo žmonai prieš darbo pabai- 
gą klausdamas, kada grįš, ir pavyzdinga ponia Krauzė savo ruožtu 
skubėdavo į namus, kur visą laiką praleisdavo vykdydama jo nuro- 
dymus. Liga padarė jį dar reiklesnį ir nepakantesnį. Negana to, kiek- 
viename žingsnyje demonstravo savo negalią, bejėgiškumą, turėda- 
mas vieną tikslą: kelti žmonai gailestį. Taigi savaime suprantama, 
kad, susiklosčius tokioms aplinkybėms, susitikti su Valteriu tapo 
visai nebeįmanoma. Todėl Julija, nors ir skaudama širdimi, pagaliau 
nusprendė nebeatnaujinti nutrūkusio ryšio ir likti pas Liudviką. 

Kas slepiasi už to, jei, pavyzdžiui, moteris labai greit susižavi vy- 
ru, kuris taip pat gana intensyviai rodo savo susidomėjimą ja, bet 
dėl vienokių ar kitokių priežasčių po kurio laiko nusprendžia atsi- 
sakyti jo meilės? Tai nebuvo atvejis, kai geidžiamas asmuo vis labiau 
perima „savininko“ vaidmenį, paversdamas mylimą moterį absoliu- 
čiai priklausoma nuo jo. Tai nebuvo ir priešingybių traukos teorijos 
atvejis, taip dominuojantis iš pradžių, o laikui bėgant vis dėlto pra- 
dedantis nervinti. 


168 


Ji jautėsi tikrai laiminga su Valteriu, bet, nepaisant to, išgyveno 
lygiai tą patį, kaip ir moterys, patiriančios minėtas situacijas. Nes 
būtent jo meilė teikė per daug didelį skausmą, o vienintelė išeitis, jos 
nuomone, ir buvo pasitraukti. 


+++ 


Valteris ištisai rašė jai žinutes klausdamas, kas atsitiko, bet Julija ty- 
lėjo. Todėl kiek palaukęs iš savo pažįstamų rato netruko sužinoti ir 
to tylėjimo priežastį. 

„Vargšė Julija negali jo palikti. Turbūt užgraužė sąžinė, kad buvo 
jam neištikima, todėl ir nutraukė ryšį. Galiu lažintis, jog taip ir yra. 
Aš pakankamai gerai ją pažįstu. Po perkūnais, bet tu taip pat negali 
manęs tiesiog imti ir palikti. Juk aš myliu tave!“ 


X*+* 


Jau ištisi trys mėnesiai, kai jie nesimatė. Jis netgi kuriam laikui buvo 
palikęs ją ramybėje, bet ilgiau laukti nėra ko. Taigi Valteris vėl siun- 
čia Žinutę: 

„Įsiklausyk į tylą, 

kad geriau išgirstum savo sielos balsą, 

kad geriau pažintum save 

ir pasisemtum jėgų nugalėti 

visai neromantišką kasdienybę. 

Atsiliepk. V.“ 

Žinutė užklumpa Juliją parduotuvėje ir ji perskaito ją, stumda- 
ma priešais save maisto prikrautą vežimą. Sustoja, nusišypso ir susi- 
graudina. Gal atsakyti bent pora žodžių? Bet ką ji gali jam parašyti? 
„Atleisk ir nepyk?“ - „Patikėk, taip bus abiem geriau?“ - „Taip no- 
rėjo likimas?“ O gal panašiai, kaip ir jo žinutėse: „Kai žiūriu į tavo 
paveikslą, galvoju apie amžinybę. Jis mano vienintelė paguoda. Būk 
laimingas?" Nesąmonė. Kokia gali būti laimė, kai du mylintys žmo- 
nės turi gyventi kiekvienas sau, nes taip reikia. 

Bet ponia Krauzė ištekėjus, todėl jos pareiga rūpintis savo bejė- 
giu vyru. Liudvikas nekaltas, kad taip atsitiko. Juk būtent jis, ne kas 
kitas, kažkada taip pat nusprendė už ją, užsienietę iš trečiojo pasau- 
lio. Ir būtent jam tai tikrai nebuvo savaime suprantamas dalykas. 
O jei nebūtų buvę Liudviko, Julija nebūtų galėjusi čia likti, taigi ir 
susipažinti su Valteriu. Todėl ji jokiu būdu negali palikti savo vyro, 
visai nesvarbu, kad jam nieko nejaučia. 


Taip mąsto ponia Krauzė, lėtai judėdama kasų link, susipynus savo 
sąžinės, savo pareigos vyrui pančiuose, nors ir labai sunku kovoti su 
ta tiesiog pačią sielą draskančia meile. Bet Julija gerai žino, kad, jei 
susitiks su Valteriu, bus dar sunkiau. Todėl geriau nematyti to iki 
skausmo mielo veido, nors mintys apie jį nesitraukia nė per žings- 
nį. Jis - jos sielos brolis, jos ilgesys. Jis - jos gyvenimo prasmė ir 
džiaugsmas. Tik su juo galėtų jaustis laiminga, mylima ir mylinti. 
Viešpatie, kodėl jai buvo leista patirti tą nuostabų jausmą, trukusį 
taip trumpai, kad po to liktų pasmerkta amžinam ilgesiui? 

Kiekvieną dieną, kiekvieną laisvą minutę eina į kambarį ir sėda- 
si priešais Valterio tapytą paveikslą. Jis - jo dalis, tas svetimai akiai 
lyg ir nieko nereiškiantis vaizdas. Bet Julijai... Nes jo ranka vedžio- 
jo teptuką, jo akys sekė kiekvieną judesį, jis buvo jo mintys. Juk ar 
ne paveikslu dažnai galima daug geriau pasakyti tai, kam pritrūksta 
žodžių? Ir ar neatsitiko būtent taip? Ar neišgirdo Julija jo vienatvės 
šauksmo, savo giminingos sielos, savo meilės, kuri niekada nepraeis, 
nors jiems ir nebus lemta būti kartu? 

Oje, jei Liudvikas žinotų, kokios mintys sukasi jo žmonos galvoje... 
Bet jis to niekada nesužinos. Tačiau (šimtą tūkstantąjį kartą!) kam rei- 
kėjo jiems susitikti, jei buvo lemta vėl išsiskirti, ir ar ne laimingesni tie, 
kurių gyvenimas praeina be didesnių teigiamų išgyvenimų, vadinasi, 
ir be atitinkamo nusivylimo? Juk kaip dažnai tokių jausmų protrūkis 
vieną dieną pasisuka 180 laipsnių kampu, atnešdamas tiek pat, jei ne 
dar daugiau, skausmo. O kad būtent taip ir yra, Julija jau neabejoja. Ji 

tokia nelaiminga, mylima ir mylinti. Deja, ne tą, kurį norėtų mylėti. Tik 
ar myli ją Liudvikas Krauzė? Na, savaime suprantama. Nors jis kitoks, 
nedeklamuoja eilių, nesako gražių meilės žodžių, kaip tą daro Valteris. 
Bet jei žmonės skirtingai rodo savo jausmus, tai dar nereiškia, kad tie 
jausmai turi kitą vertę. Na, aišku, kuri moteris nenori girdėti tų magiškų 
žodžių „aš myliu tave“, nors kai kam ir atrodo banalu. Bet ne, ne tai. Ne 
žodžiai svarbiausia. Sutikusi Valterį Julija patyrė visai kitą jausmą, kurio 
negalima lyginti su tuo, kurį kada nors jautė Liudvikui. Tai tiesiog nesu- 
lyginama. Ir visai ne todėl, kad Valteris moka gražiau kalbėti, turi savyje 
daugiau romantikos. Tai tikrai visai kas kita. Kažkas, esantis pačiame 
tavyje, ieškantis atitikmens, o suradęs iš karto pajunta. Kažkas, dėl ko 
negalima apsirikti. Gal instinktas, panašus į tą, kurio dėka ką tik gimęs 
gyvūnas atpažįsta savo motiną, dar neatmerkęs akių. Taigi būtent tai 
atsirado tarp Julijos ir Valterio, jiems susitikus. Tik pažinusi jį suprato, 
kad Liudviko niekada negalėtų mylėti būtent tokia meile. 

Jai tampa baisu to žinojimo, nes gerai supranta, kad niekada ne- 
besijaus laiminga, kad bus sunku negalvoti apie jį. Nebent atsirastų 
kažkas jos gyvenime, na, tiesiog labai teigiama, kas nukreiptų mintis 
kita linkme. Nors kuriam laikui. Kvailystė. Kas gali dar įvykti? 

Ir visai nesvarbu, kad Liudvikas dabar eis su ja pasivaikščioti 
kaip kadaise, kad jie vėl sėdės vynuogynuose ant kažkieno pastaty- 
to suolo, žvelgdami į nuostabią panoramą. Jos ilgesys tada bus dar 
didesnis, o nusivylimas graušis tuo giliau, kuo gražesnis vaizdas at- 
sivers prieš akis. 

— Ar kas negerai? - netikėtai klausia kasoje sėdinti pardavėja. 

— Nieko, kodėl? - nustemba ji. 

— Na, jūs... verkiat. 

Ir tik dabar Julija susigriebia, kad paskendusi savo mintyse net 
nepajuto, jog per skruostus byra ašaros. 

— Ak, ne, viskas gerai. Tai... alergija. 

Pardavėja daugiau nieko neklausia. Supratingai linkteli ir išmuša 
sąskaitos čekį. Juk ji taip pat moteris... 

Julija susikrauna pirkinius į bagažinę ir atsisėdusi už vairo įsižiūri į 
priešais stūksantį kalną. Pilies griuvėsiai, vynuogynų laukai. Viskas tiek 
kartų matyta. Sėdi ir žiūri. Taip nesinori grįžti į namus, kur jau nekan- 
traudamas laukia Liudvikas. O kad būtent taip ir yra, ji neabejoja. Kas, 
jei ne jis, skambino net du kartus klausdamas, kur taip ilgai užtrukusi. 

— Kur tu, mieloji? Kada grįši? Man taip liūdna vienam. 

- Jau pakeliui į namus, mielasis. Turiu tik užsukti į parduotuvę. 

— Paskubėk. Laukiu. 

- Pasistengsiu. 

— Važiuok atsargiai. Ką tik per radiją pranešė apie didelę avariją 
sankryžoje prie tilto. 

- Gerai. 

Ne, Julija nieko neatsakys Valteriui. Tai tiesiog pranoksta jos jė- 
gas. Jos mylimasis, jos invalidas vyras, jos likimas, jos toks pavydė- 
tinai geras gyvenimas užsienyje... 

— Po perkūnais, kodėl aš? - sako lietuviškai. - Kodėl man turėjo 
taip atsitikti? Sudie, mano meile, sudie, mano nuostabusis Valteri. 
Taip reikia... deja. Jei neturi to, ko nori, norėk to... Tu, motule, ken- 
tėjai savaip dėl savo meilės, aš vėl savaip. 

Taigi ar ne paradoksas ta tiesiog paveldėta kančia? Bet kentėk ne- 
kentėjęs, tik, deja, labai retai (gal ir niekada) galima pakeisti mums 
skirto likimo, kad ir kaip stengtumės, kad ir ką planuotume. O ypač 
kai eina kalba apie kitą žmogų, nesvarbu, ar daug jis mums reiškia. 
Aišku, labai sunku tai pripažinti, bet laikas prabėga, o mes taip ir lie- 
kam nesupratę, kodėl, nepaisant visų mūsų norų ir pastangų, nieko 
neišėjo. Taigi lieka vien tikėti, kad įvyks stebuklas, ir viskas bus vėl 
gerai, kad... Nors nieko ir neįvyktų. 


+++ 


Šilta šeštadienio popietė. Jie važiuoja vingiuotu paupio keliu tiesiog 
šiaip sau, ir Liudvikas pasakoja apie televizijos laidą - diskusiją, ku- 
rią žiūrėjo prieš dvi dienas, Julijai esant darbe. 

Ji „atidžiai“ klausosi, protarpiais įterpdama vieną kitą žodį, kad 
jis nepajustų, kaip jai neįdomu. Pagaliau sustoja nedideliame kaime- 
lyje ir eina pasivaikščioti. Jis lėtai juda, pasiramsčiuodamas lazda, 
nors skubėti, tiesą sakant, ir nėra kur. Juk tai tik vienas iš „atnaujin- 
tų savaitgalio praleidimo būdų, išvykstant tiesiog pabūti grynam 
ore. Užeina į veikiančią kavinukę ir užsisako kavos. Liudvikas užsi- 
nori „kai ko rimčiau“ ir gauna lėkštę makaronų su specialiu maltos 
mėsos padažu. Julija tenkinasi kava. 

- O tu? 

- Ačiū, ne. Per daug kalorijų. Juk jau gana vėlu. 

— Na, turint tavo figūrą, nereikėtų skaičiuoti kalorijų. Atrodai tik- 
rai liekna. 

- Kol laikausi dietos, tol liekna, Liudvikai. Pats žinai, kad anks- 
čiau buvo ir daugiau kilogramų. Taip jau yra, deja, kad mano metų 
moterys turi labiau prisižiūrėti nei dvidešimtmetės. 

— Kokie ten tavo metai, - šypsosi prisimerkęs, ir Julija staiga su- 
pranta, ką reiškia tas seniai pamirštas žvilgsnis. 

„O siaube, negi jis ketina atnaujinti ir intymiąją gyvenimo pusę? 
Negali būti. O jei taip, tai kodėl dabar, po tokios ilgos pertraukos?“ 
Bando nebegalvoti, nors nemaloni mintis persekioja ne tik visą po- 
pietę, bet ir visą vakarą. Ir gal pirmą kartą Julija pajunta, koks atstu- 
miantis atrodo jai Liudviko kūnas, kad tikrai nebenori būti jo apka- 
binta. Prižiūrėti, būti šalia, rūpintis, kalbėtis. Tai ir viskas. 

Bet jei jis reikalaus? Juk turi tam teisę... Gal pradėti skųstis gal- 
vos skausmu? Migrena? Tada bus labai nepatenkintas. O gal tiesiog 
užsimerkti ir galvoti apie Valterį. Paskui suvaidinti... na, kaip daro 
kitos, ir baigta. Bet gal tik pasirodė? Kam iš anksto sukti galvą dėl to, 
ko visai ir nebus. Nes jei sveikam nereikėjo, tai invalidui juo labiau. 

Deja, Julijos nuojauta pasitvirtino. Net sudrebėjo, kai jai jau snū- 
duriuojant jo ranka staiga atsidūrė ant jos liemens, palindo po pla- 
toka pižama, pirštai sugniaužė krūtį. 

- Aš jau miegu, Liudvikai, labanakt. 

— Miegok, miegok, aš juk nieko... 

Gerai pažįstami prisilietimai. Visada tie patys... Jos pareiga... At- 
sisuka ir vos susilaiko neatsidususi. 

— Aš tikrai pavargusi... 

— Jau pamiršau, kaip mano žmona atrodo, - ignoruoja jos nors 
ir netiesioginį atsisakymą. - Nusirenk, mieloji, - uždega šviesą sa- 
vo pusėje. 

Jis visada taip. 

— Nereikia šviesos, labai prašau. 

— O kas čia dar per naujiena? - nustemba. - Na, bet jei tu neno- 
ri, - vėl trukteli šilko virvelę su stamboku porceliano bumbulu, ir 
kambarys paskęsta tamsoje. 

Liudvikas sunkiai prislegia ją savo gerokai aptukusiu kūnu. „O 
siaube, kad tik per ilgai neužtruktų, - šmėsteli mintis, ir ji apkabina 
jį. - Niekada nebuvai labai lengvas, bet dabar, atrodo, būsi priaugęs 
ne vieną kilogramą, - mąsto prispausta tos judančios masės, ir tai, 
kas kažkada teikė malonumą, dabar kelia vienintelį klausimą: „Kada 
užbaigsi?“ 

Liudvikas garsiai šnopuoja prie jos ausies. Vis greičiau. Nei vieno 
švelnaus žodžio, nei vieno bučinio. „Na, atrodo, jau... Pagaliau! Bet 
galėjai ir greičiau, mielasis.“ 

Dar kelios sekundės. Julija balsu atsidūsta. Liudvikas sunkiai 
atvirsta ant šono. Jos atodūsį išsiaiškina savaip: 

— Na, pasiilgai manęs, mieloji? 

Julija tyli, ir jis pažada: 

- Dabar, kai esu namuose, galėsim ir dažniau. 

— Kartą į metus? - išsprūsta netikėtai. Kad jį perkūnai, tą jos 
liežuvį. 

— Ha, ha, ha. Kodėl taip sakai? 

- Na, kad paskutinis kartas buvo prieš trejus ar ketverius. 

- Tikrai? Negali būti! Taip ilgai? Pažadu pasitaisyti. Bent jau porą 
kartų per savaitę tai jau tikrai. 

- Iš kur toks staiga atsiradęs poreikis, Liudvikai, ir dar tavo me- 
tuose... 

— Na, jei velku koją ir ranka kabo, tai dar nereiškia, kad ir kiti 
organai netvarkoj. Juk ką tik pati įsitikinai, koks jis šaunus. Bet tu 
lyg neatrodei labai manęs pasiilgusi? Ką, Julija? 

- Aš pavargus, Liudvikai. O ir metai ne tie. 

— Na, ko tu vis apie tuos metus. Juk pati žinai, kad ir septyniasde- 
šimtmečiai dar oho hooo, kaip gali. Girdėjai, ką aną dieną tas gelton- 
plaukis „prominentė“ kalbėjo per televiziją? 

- Kalbėti gali visi, bet tikėti tom nesąmonėm tai tikrai nebūtina. 
Tik nesakyk, kad tu patikėjai. 

Liudvikas sausai nusijuokia: 

— Niekada negali žinoti, mieloji. Priklauso nuo moters. Nuo to, 
ką turi glėby... Na, labanakt. 

- Labanakt. 

Jis nusirita į savo pusę ir atsuka nugarą. 


„Kaip jis pasakė? „Priklauso nuo to, ką turi glėby.“ Štai kaip? Keista. 
Labai keista.“ Bet žodžiai liko. Įtarimas, kad Liudviko pasakyta užuo- 
mina galėjo reikšti, jog vis dėlto būta kitos moters, vis sugrįždavo į 
Julijos mintis. Nors tai tik įtarinėjimas. Nieko konkretaus. Ligūsta 
fantazija. Kitaip tariant, praeities šešėlis dėl jos tėtušio neištikimybės? 
Gal ji, kaip duktė, išgyveno kur kas labiau, nei tada jai atrodė? Todėl 
ir veja tokias mintis apie Liudviką. Juk labai greit galima apkaltinti 
visai nekaltą žmogų, kai pats tebeturi dar tokią gyvą šeimos patirtį. 
Gal tiesiog dėl ligos ir neturėjimo ką veikti vėl „atsibudo anuomet 
psichinės įtampos užslopinta potencija? Nes tikrai galėjo būti, kad 
daug jėgų atimantis darbas pareikalaudavo ir savo „duoklės“. Jis tik 
nenorėjo jai to sakyti. Konkurencija nesnaudė, o Liudvikas dėl to iš- 
gyveno labiau, nei atrodė išoriškai? Bet jei vis dėlto kažkas buvo, jei 
ta kita egzistavo, tada Julija tikrai pareikalautų, kad jis paliktų ją ra- 
mybėje. Nes po to, ką patyrė su Valteriu, seksas su savo vyru atrodo 

ne tik apgailėtinas, bet ir tikra kančia. O jei nėra gero, tai nereikia 
visai. Galiausiai, jei tokį ilgą laiką būtų buvus kita, Julijai apskritai 
nereikėtų likti su Liudviku. Nubaustų jį už neištikimybę ir galėtų vėl 
būti laiminga su Valteriu. Bet ji nieko nežino. Tuščias oro burbulas, 
mintys, sąžinės priekaištai, pareigos jausmas ir toks didelis nusivyli- 
mas. O gal laimė? Gal Liudviko liga - Julijos laimėjimas? Juk dabar 
ji vėl turi jį tik sau ir, atrodo, amžinai. Ji jam reikalinga labiau nei bet 
kada. Ir jei nebūtų pažinusi Valterio, netgi džiaugtųsi, kad jos vyras 
vėl toks kaip anksčiau. Taigi jei nebūtų Valterio... Deja, jis yra, nors 
jie ir nebesusitinka. Jis yra ir visada liks jos mintyse, jos širdyje, jos 
gyvenime. Todėl ir sunku ištverti Liudviko artumą, galvojant apie 
tas nuostabias akimirkas, praleistas meilužio glėby. Meilužis... Kaip 
bjauriai skamba tas žodis. Jis ne meilužis. Jis - jos mylimasis. Tos 
akys, tas šnibždesys, jo rankos, jo... Ak, jei galėtų tai pamiršti. Julija 
tikrai norėtų, kad viso šito nebūtų buvę. O gal vis dėlto susitikti su 
juo? Ji taip jo išsiilgo Na, tik vieną kartelį. Labai trumpai... Ne. Geriau 
nereikia. Bus dar sunkiau. Ji taip labai jį myli. 


+++ 


O Liudvikas tikrai tesėjo savo pažadą ir, dideliam Julijos nusivy- 
limui, reikalavo sekso netgi dažniau nei du kartus per savaitę. Tai 
buvo taip nepakenčiama, kad jai tikrai prasidėjo galvos skausmai. 
Todėl kai po gana ilgos pertraukos vieną dieną vėl perskaitė telefono 
langelyje: 

„Tu esi draugystė, kuriai negalioja laikas ir atstumas. 

Tu esi kertinis akmuo mano gyvenimo pamatuose. 

Pasiilgau. Myliu. Laukiu.“ 

Nebeiškentė ilgiau ir, atsiprašiusi anksčiau iš darbo dėl „stomato- 
loginės profilaktikos“, netruko atsidurti prie Valterio namo durų. 

- Julija, mano mylimoji! - apkabina taip, kad ji pravirksta. 

- Aš taip tavęs pasiilgau. Tu net įsivaizduoti negali, kaip aš tavęs 
pasiilgau, - kūkčioja jo glėby. 

— Ne daugiau, nei aš tavęs, mano meile. Patikėk, tikrai tikrai ne 
daugiau. 


Aistra pasotinta, lengvas nuovargis atsispindi Julijos veide. Ji laiko 
rankoje kavos puodelį, patogiai įsitaisius įprastoje vietoje ant sofos. 
Valteris sėdi priešais ir susimąstęs ją stebi. 

— Nežiūrėk taip, mano mielas. Yra, kaip yra. Mano sąžinė ne- 
leidžia palikti jo tokioj apgailėtinoj būklėj, kuri, atrodo, niekada ir 
nepagerės. 

— Kodėl taip ilgai tylėjai, Julija? 

— Todėl, kad man labai sunku susitikinėti su tavimi ir tuo pačiu 
gyventi su juo. Aš tave labai myliu, todėl, kai nematau, ne taip skau- 
da. Be to, jis kontroliuoja kiekvieną mano žingsnį, skambina prieš 
darbo pabaigą ir klausia, kada grįšiu. Minutes apskaičiuoja, kur ir 
kiek turiu užtrukti. Liudvikas prakeiks mus abu, jei jį paliksiu... ir 
bus teisus. Mano pareiga juo rūpintis. Aš jo žmona, Valteri. 

— Taip, tu jo žmona, ir net labai gera žmona. 

- Šaipaisi iš manęs? Gera žmona negali būti neištikima, o aš, kaip 
Žinai, esu. 

- Kita, tavo vietoje, būtų jį seniai palikusi... Tą turėjau galvoje 
sakydamas, kad esi gera žmona. 

- Bet, Valteri, aš neturėjau teisės... na, pats Žinai... kas tarp mūsų 
vyko. 

— Kodėl vyko? Ar tai reiškia, kad tu tikrai nusprendei paaukoti 
mūsų meilę dėl jo, vyro, kuris tavęs nemylėjo? Atsipeikėk, Julija, pa- 
galvok, ar verta? Jis buvo tau neištikimas. Jis - pirmas, o ne tu. 

— Tai tik žodžiai, mano mielas. Pyktis kalba tavo lūpomis. Iš kur 
tau žinoti, ar jis turėjo kitą moterį? 

— Ojei vis dėlto žinau? 

— Ak, liaukis. Tikrai netikiu. 

— Be reikalo, Julija. Be reikalo netiki. Jis visada tavimi naudojosi, 
kaip naudojasi ir dabar. O tu aklai pasiduodi. Kodėl? 

— Todėl, kad netikiu. Liudvikas buvo man visai geras vyras. 

— Nejaugi? Ir iš to didelio gerumo susiradai mane? - keistai 
šypteli. 

— Valteri, - Julija pašoka įsižeidusi. - Tu eini per toli... Taip man 
ir reikia. Atrodo, metas namo... 

— Ei, ei, na, nepyk, nenorėjau tavęs įžeisti, - nutveria už rankos ir 
prisitraukia prie savęs. 

- Viskas gerai... Man tikrai metas, - bando nusišypsoti. - Tu tei- 
sus. Aš susiradau tave, nes jaučiausi vieniša. Tu - mano gimininga 
siela, mano meilė, bet jis - mano vyras. O įtarinėti jo neištikimybe, 
šiaip ar taip, aš negaliu, nes neturiu jokių įrodymų, taigi ir jokio pre- 
teksto juo netikėti nėra. Lik sveikas... 

- Julija, palauk, - stabdo Valteris. - Tu negali taip išeiti. 

— Kodėl ne? 

- Atleisk man. Tikrai nenorėjau. Mums reikia pasikalbėti. Ir tuo- 
jau pat. Prisėsk dar truputėli, labai prašau. 

Ji sugrįžta į savo vietą. Jis atsisėda šalia apkabindamas: 

- Gyvenimas nėra toks, kokio mes norėtume, Julija. Todėl ir ieš- 
kom užsimiršimo ar išsiblaškymo visur, kur tik įmanoma. Bet tai tik 
savęs apgaudinėjimas, deja. Sielos apgauti neįmanoma. Tu myli ma- 
ne, bet apsisprendei likti su juo. Ką gi. Reiškia, palaidojai save gyvą. 
Tau net atrodė, kad, nematydama manęs, jausiesi geriau, pasinersi į 
kasdienybę, užsimirši. Bet pati supratai, kad tokia tavo taktika tikrai 
nepasiteisino, nes sakai, jog vėl blogai miegi. Man neramu dėl ta- 
vęs, Julija. Saugok save. Tos bemiegės naktys gali prišaukti nelaimę... 
O ji kartais būna daug arčiau, nei mes tikimės. Ir tada viskas, kas 
anksčiau buvo taip svarbu, staiga praranda bet kokią prasmę. Aš to 
nežinojau, kol nepatyriau savo kailiu. Dabar žinau. 

Nors ir sakoma, kad tik kentėdamas gali geriau pažinti save, tik 
tada tavo siela tobulėja, bet per ilgai užsitęsusi kančia gali ir suluo- 
šinti. Taigi aš manau, kad vis dėlto svarbiau pasipriešinti, bet ne nu- 
silenkti ir kęsti toliau. Nes pasipriešinimas, kad ir koks būtų, kur 

kas geriau, nei tylus nusižeminimas, leidžiant su tavim elgtis kaip su 
tuščia vieta. 

Patikėk, nors ir koks atrodė tavo vyras geras, jis vis dėlto nau- 
dojosi tavimi. Bet tu tai supratai, gal net ne visai sąmoningai, to- 
dėl ir pasipriešinai, nes padarei tai, kas tau atrodė ne visai gerai. Tu 
pasipriešinai jo abejingumui, mylėdama mane. Sakyk, ar tai nebu- 
vo nuostabu? Ar nesijautei laisva, o anksčiau patirtas pažeminimo 
jausmas ar nepasitraukė kažkur į šalį? 

— Taip, tu teisus. Aš vėl gerai jaučiausi, Valteri. Tu tapai nepakeičia- 
mas Žmogus mano gyvenime, vienintelis draugas. Juo visada ir liksi... 

— Daugiau nei draugas, negu nepakeičiamas, Julija. Aš myliu ta- 
ve. Mes mylim vienas kitą. Ar supranti, ką tai reiškia? Todėl ir pra- 
šau, palik jį. Juk buvai man žadėjus. Juk buvom sutarę, ar ne taip? 

- Žadėjau. Ir tikrai būčiau savo pažadą tesėjusi. Bet situacija 
netikėtai pasikeitė. Deja, ne kiekvienas gali ryžtis peržengti savo 
sąžinės ribą, Valteri, nes paprastai, sulaukę tam tikro amžiaus, jau 
nesam vieni. Ir todėl būtent nuo mūsų priklauso, ar kiti žmonės, 
jei ir nebus laimingi, tai bent nekentės. Pats likimas taip norėjo, 
kad likčiau su juo. 

Matydamas, kad jo mylima moteris tiesiog beviltiška fanatikė, 
tvirtai įsikalusi į galvą „privalomą“ žmonos pareigą, Valteris nu- 
sprendžia, jog tolimesnis įkalbinėjimas, bent jau šiuo metu, tikrai 
neduos norimų rezultatų, ir pakeičia taktiką: 

— Tada bent pasakyk, kad mudu niekada nesiskirsim, nesvarbu, 
kas atsitiktų. Na, jei tu netgi liktum gyventi pas savo vyrą. Man rei- 
kia tavęs ne mažiau nei tavo Liudvikui, mano mūza. Pažadėk, Julija. 
Juk taip abiem geriau. Kaip šiandien... 

— Taip, visiškai tau pritariu, bet kaip tai bus įmanoma? 

— Ką nors sugalvosim. 

Julija jau siekia durų rankenos, kai Valteris vėl ją sustabdo: 

— Dar kai kas... - jis nutyla nesiryždamas. 


— Na, sakyk. 

— Ne, nieko... 

- Tikrai nieko? Turi kitą moterį? Sakyk, aš suprasiu. 

— Ne, nėra kitos. Tik aš kai ką girdėjau... Juk pati supranti, tame 
pačiame mieste gyvenam. 

- Ką girdėjai, Valteri? - žiūri į akis. 

— Kitąkart papasakosiu... 

- Na, jei nenorėjai sakyti, tada nereikėjo užsiminti. Taigi klok. 

— Nenorėčiau būti klaidingai suprastas. 

- O, liaukis. Juk ne maži vaikai esam. Na? Nemėgstu užuominų. 

— Yra tokia Veronika... 

— Veronika, o toliau? Kas ji? Moteris, kuri tau patinka? 

- Julija, kaip gali apie tai galvoti? Aš myliu tave. 

— Na, ir kas. Juk vien meile sotus nebūsi. Kūnas turi savo porei- 
kius, reikalauja, kas jam priklauso, o mes retai matomės, - jos balse 
pasigirsta nusivylimo gaidelė. 

— Kodėl tu taip? Kuo aš tau nusikaltau? - hipnotizuoja mėlynų 
akių žvilgsnis, ir ji sutrinka. 

- Atleisk, Valteri, vien mintis, kad gali turėti kitą, tiesiog nepa- 
keliama... 

- Ta moteris, Veronika Miuler, buvo... Liudviko draugė. Nepyk, 
tiesiog noriu, kad žinotum. Tu pažįsti mane, paskalos - ne mano 
pasaulis, bet šį kartą darau tai iš gryniausio egoizmo, dėl savęs, na, ir 
kad tu nesijaustum taip labai jam nusikaltus. 

- Iš kur tokia informacija, Valteri? - nenorom suklūsta. 

- Žinau, ir viskas. Juk sakau, kad tame pačiame mieste gyve- 
nam. 

— Ojei tai netiesa? Maža, ko žmonės prišneka. Juo labiau kai gerą 
padėtį užimantis vokietis ima ir veda užsienietę. Kaip manai? Juk vi- 
sai galimas daiktas, kad taip ir yra? Žinai, prieš susipažįstant su Liud- 
viku teko dirbti pas vieną našlį. Tai įsivaizduok, visas kaimas tik ir 
laidė liežuvius nuo ryto iki vakaro, nors tarp mūsų ne tik absoliučiai 
nieko nebuvo, bet ir negalėjo būti. Tada ir pasimokiau, kad tai, kas 


180 


kalbama, dažniausiai labai maža dalele atitinka tiesą. Tas nesveikas 
noras pakenkti tiesiog savo malonumui. Aš tikrai negaliu suprasti, 
kodėl žmonės tokie pikti. Ir ne kažkokie, o būtent tie, kurie stengiasi 
vaidinti labai pavyzdingus, labai gerus, netgi praktikuojančius tikin- 
čiuosius. Taigi ačiū už informaciją, bet kad galėčiau patikėti, reikia 
kiek daugiau. 

- Jei nori, aš galiu gauti daugiau duomenų apie tą moterį. Ga- 
lėtum pati su ja pasikalbėti. Kaip manai? Žinoma, bus taip, kaip tu 
nuspręsi. 

— Kas ji tokia? Na, iš profesijos, suprantama. 

— Kažką veikia firmoje. Toje pačioje, kur dirbo tavo Liudvikas. 

— Ačiū, Valteri. Aš pagalvosiu. 

— Kada susitiksim, Julija? 

- Ak, paklausk ko lengvesnio. 

- Supratau... 

— Nė velnio tu nesupratai, Valteri! - staiga supyksta. 

Bet jis tik apkabina ją ir ramina, glostydamas plaukus: 

- Ššš, viskas gerai. Nusiramink. Aš lauksiu... 

Jai taip nemalonu staiga išsiveržusio savo pykčio. Gerai supranta, 
kad tai tik nevilties, abejonės, nusivylimo išraiška. Valteris nori ge- 
ro. Jiems abiem. Todėl tikrai nenusipelnė jos grubumo. Ir, nepaisant 
nieko, vis viena glaudžia prie savęs, užuot parodęs duris. 

- Atleisk man, tiesiog nesivaldau. Nervai, - apkabina bučiuoda- 
ma. - Nepyk. Paskambinsiu, kai tik galėsiu. 

— Nepykstu, Julija. Bandau suprasti. Nusiramink ir niekada nesu- 
abejok manimi. Tikrai paskambinsi? - šypsosi. - Tikrai, tikrai? 

— Pažadu. 

— Tada gerai. Lauksiu. 

Dar vienas ilgas atsisveikinimo bučinys, dar vienas meilės kupi- 
nas apsikabinimas. Skuba gatve, sėdasi į mašiną, pasuka gerai žino- 
mu keliu. Valterio pasakyti žodžiai juodu debesiu kabo virš Julijos 
galvos. Ji tokia pavargusi. Ar tikrai yra... buvo kita moteris? Atrodo 

gana realiai, nors ir nenori tikėti. Negi būtų buvęs toks veidmainis? 
„Brangioji, mieloji“, pirk, ką nori, niekada nepakėlė prieš ją balso. O 
gal tai tik Valterio taktika? Dėl tokių dalykų niekada negali būti šim- 
tu procentų garantuota. Nieko neįrodysi. Juk kai susitinka du mei- 
lužiai, nei vyras, nei žmona gale lovos nestovi. Gal reikėtų pamatyti 
tą moterį? Bent jau žinoti, kaip atrodo. Gal tada taptų kas aiškiau? 
O gal paklausti paties Liudviko, kas ta Veronika Miuler? Nesąmonė. 
Ne, jo klausti nėra jokios prasmės. O kaip susitikti? Ar kalbės su ja? 
Gal nusijuoks, visiems išpasakos? Galiausia tai reikštų nusižeminti. 
Labai jau delikatus reikalas. Hm, tiek to. Šiandien vis viena niekas 
nesigalvoja. Per daug emocijų. Valteris atima visas jėgas. Po jo ap- 
kabinimo lieka tik malonus nuovargis. Bet kas bus, jei ir Liudvikas 
šįvakar pareikš savo norą? Julija net pasipurto nuo tokios minties. 

— Nieko nebus. Kas gali būti? - sako balsu. - Užsikeberios ir vėl 
nusikeberios kaip ir kiekvieną kartą, - staiga susigėsta. - Oje, na, ir 
vulgarumas, ponia Krauze. 

Bet tas dvigubas gyvenimas tikrai nemalonus. Du vyrai, tokie 
skirtingi. Ji jaučiasi kažkaip keistai, lyg purvu apdrabstyta. Lyg būtų 
daiktas, namų apyvokos rakandas. Julija turi apsispręsti: už vieną ar 
kitą. Jau buvo apsisprendus. Už Valterį. Paskui už Liudviką. Netgi 
galutinai. Nors ir nesijautė dėl to apsisprendimo laiminga. Bet susi- 
tikus vėl skaudžiai pajuto, koks Valteris jai svarbus, tiesiog būtinas. 
Po perkūnais, ką daryti? Laukti, kad viskas išsispręstų savaime? Bet 
galiausiai, kas gali išsispręsti savaime? Juk jos vyras, nors dėl ligos ir 
negali dirbti, tikrai nesiruošia iškeliauti į anapus. O Valteris, nors ir 
prisiekinėja, kad lauks, bet vis viena lieka klausimas, ar ilgai? Galiau- 
siai niekas neprabėga taip greit kaip gyvenimas. Ak, ką čia „prabė- 
ga , tiesiog pralekia šuoliais. Nespėji net gerai apsidairyti, ir metų vėl 
nebėra. Rodos, taip neseniai įkėlė koją į šią šalį, pirmi įspūdžiai dar 
tokie gyvi, o šitiek laiko jau nugyventa. Taigi, kas toliau? Kas laukia 
jos dar po penkerių ar dešimties metų? Nejaugi tai viskas? Nejaugi 
tai, ką vaizdavosi pasiekus, tikrai yra taip svarbu, kad vertėjo palikti 

savo šalį, pažįstamus žmones, tėvus? Jaustis vienišai ir svetimai tarp 
žmonių, kurie jos ir kurių ji niekada nedomino? O juk net jos nuo- 
savas vyras - taip pat svetimas. Anksčiau atrodė, kad viskas gerai, 
juk užsienietis, kitas mentalitetas, taip ir turi būti. Nesuprato to ar 
tiesiog nenorėjo sau prisipažinti. Kol nesutiko Valterio. Ir tik su juo 
būdama Julija nejaučia to „mentalitetų skirtumo“. Vadinasi, ne čia 
esmė. Bet tada kur? Meilėje? Bet kiek tikras tas jausmas, kurį patiria 
du mylintys žmonės vienas kitam? Na, jų atveju, atrodo, net labai tik- 
ras. Taigi galimas daiktas, kad būtent taip ir yra. Meilėje. O jei taip, 
reikia būtinai išsiaiškinti su ta moterim. Ir jei vis dėlto pasitvirtintų, 
kad Liudvikas, na, kad jie... tada Julija visai kitaip pasijaustų. Reiš- 
kia, ta būsena, jos depresija atsirado dėl Liudviko kaltės, o ne todėl, 
kad ji yra tiesiog silpnų nervų. Bet kodėl ji anksčiau viso to nematė? 
Na, gal nenorėjo matyti? Juk taip dažnai mes tiesiog stengiamės ne- 
galvoti apie dalykus, kurie kelia netikrumą ir baimę, vien todėl, kad 
tikimės taip apsisaugoti nuo kančios, slapčia vildamiesi, jog viskas 
gal dar savaime susitvarkys, pakryps į gerą pusę. 


Suskamba mobilusis, ir Julija žino, kad tai Liudvikas. Toliau vairuo- 
dama mašiną atvožia dangtelį. 

— Klausau, Liudvikai. 

— Iš kur žinai, kad tai aš? 

— Daugiau nėra kam, iš ten ir Žinau. 

— Kur esi? 

— Pakeliui į namus. 

— Norėjau tik paklausti, ar nupirkai žuvies, kurios prašiau? 

— Taip. 

— Gerai. Na, tai iki greito. 

- Iki. 

Ji žvilgteli į laikrodį. Lygiai keturiasdešimt penkios minutės pra- 
bėgo nuo darbo pabaigos. Vadinasi, pagal tikslų Liudviko apskaičia- 
vimą ji jau turi būti išėjusi iš parduotuvės ir pakeliui į namus. Taip 

kiekvieną dieną. Po perkūnais, kokia kontrolė. Anksčiau nesidomė- 
jo, ką ji veikia. Svarbu, kad pižamos būtų sudėliotos pagal spalvas. O 
dabar dar ir tai. Nė žingsnio be jo žinios. Koks rūpestingumas. Ne- 
beturi ką veikti, tai ir prilipo kaip šlapias lapas prie užpakalio. Tikrai 
ne iš meilės. Kaip psichiatras tada pasakė, kai ji skundėsi savo vyro 
dėmesio stoka? „Labai stipriai išreikštas jūsų nuosavybės jausmas.“ 
Taigi reikia suprasti, - nenormalu. Taip. Bet ne Julijos, o būtent jo, 
Liudviko. Įdomu, ką pasakytų tas pats psichiatras dabar, kai kalba 
eina apie atvirkštinį procesą? „Labai gerai. Vyro pareiga rūpintis 
mylima moterim?“ Taip taip, nelygu, kaip vertinsi. 

Valterio užuomina kaitina Julijos kraują, kursto ambicijas. Įky- 
riai skverbiasi mintis, kad Liudvikas vis labiau ir labiau „siurbia“ ją į 
save. Tuo šypsančiu veidu, tuo amžinu „mieloji“, tuo savo dominavi- 
mu be jokių išlygų. O juk už to nepriekaištingo fasado vis dėlto sle- 
piasi abejingumas ir valdžia. Jos pareiga, ji privalo, ji jo žmona. Bet 
ar tikrai ponia Krauzė turi tyliai paklusti pono Krauzės norams? 

Tačiau kodėl tik dabar apie tai galvoja? Gal vis dėlto prielaida, 
kad ta Veronika egzistuoja, palietė jos moterišką ego kur kas dau- 
giau, nei ji pati suvokia? Juk kas, jei ne Julija, visada labai buvo išdidi 
vyriškos lyties atžvilgiu ir jaunystėje niekada net nemanė kovoti su 
kitomis dėl vieno ar kito patikusio vaikino. Arba aš, arba nereikia vi- 
sai. Jis turi atsispręsti. Nors gal būtent tai ir buvo jos klaida? Nes „ap- 
spręsdavo“ dažniausiai atsitiktinumas ar aplinkybės ir, aišku, ne jos 
naudai. Bet panelė Laukaitytė nepripažino konkurenčių ir skubėda- 
vo pasitraukti vien pastebėjus, kad jos draugas abejoja neapsispręs- 
damas, ar ji, ar kita... Todėl žinia, jog vis dėlto tokia konkurentė bu- 
vo, ir net gana ilgą laiką, jai, Julijai, liekant ne tik antram plane, bet ir 
visai nustumtai į šalį, buvo visiškai nepriimtina. Juo labiau kad tada, 
kai kažkokia Veronika sėdėjo su jos vyru restorane ar leido laiką 
viešbutyje, ji blizgino ne tik parketą, bet ir jo batus, skalbė, tvarkė, 
virė, dėliojo „pagal spalvas“. Taigi vien tokios minties jau buvo per 
daug, kad nesukiltų jos moteriškos ambicijos. Ar tai turėjo galvoje 

Valteris, kalbėdamas apie pažeminimą? Ar žinojo jis ir anksčiau apie 
ją ir Liudviką, todėl ir tapo jos meilužiu greičiau, nei Julija suspėjo 
apie tai pagalvoti? O juk jis elgėsi tikrai labai drąsiai, atrodė visiškai 
tikras savo sėkme. Ir neapsiriko. Kodėl gi ne, jei vyras turi meilužę, 
tai ir žmona gali turėti. Ir būtent jis, Valteris, panoro juo tapti. Bet 
jei tikrai taip, jei Julija būtų tada žinojusi, ar būtų pasielgus kitaip? 
Galimas daiktas. Jos laimė, kad nežinojo. Nes garantuotai būtų vėl 
sukilęs tas tuščias savigarbos jausmas. Bet ji būtinai jo paklaus, kai 
susitiks, privers pasakyti tiesiog dėl paprasčiausio įdomumo. 


+++ 


Julija įsuka į kiemą ir mato prie lango stovintį Liudviką. „Laukia, 
nekantrauja. Visai kaip šuo. Tik kad uodegos nevizgina.“ 

— Na, mieloji, pagaliau. Krauk viską ant stalo. O, taip taip, būtent 
šios žuvies ir norėjau. Galvojau, kad tik nesumaišytum. Įpakavimai 
labai panašūs. 

— Atrodo, gerokai išalkai? 

- Žinoma. Kai nieko neveiki, tai ir apie valgį daugiau galvoji. Tie- 
siog iš nuobodumo. 

— Tau reikėtų duoti perdaryti mašinos valdymą su viena ranka. 
Tada galėtum važinėti pats. Kai dirbau pas vieną vyndarį, jis taip pat 
turėjo tokią mašiną ir labai puikiai susitvarkė. 

— Gera mintis, reikės pagalvoti. 

— Ką veikei šiandien? - klausia, lyg tikrai būtų įdomu. 

- Žiūrėjau televizorių. 

- Ir nebuvai išėjęs pasivaikščioti? 

— Ne. Tiesiog tingiu. 

— Būtų visai neblogai, Liudvikai. Man atrodo, kad vis priaugi 
svorio. 

— O kas čia baisaus. Vyrams galima. 

— Koks skirtumas, vyrams ar moterims. Kas per daug, tas per 
daug. 

— O tu, atrodo, dar sulieknėjai. Visai kaip tada, prisimeni, kai susi- 
pažinom. Žiūrėk, nesuliesėk per daug, nemėgstu, kai krūtinė kabo. 

— O aš nemėgstu storų vyrų, Liudvikai, - staiga sako ji. 

— Tikrai? Na, jau. Kai storas apkabina, tai bent jauti tikrą jėgą. 

— O kai užsigula, tai gali šonkaulius įlaužti. 

— Ha, ha, ha, dar taip niekada nekalbėjai, mieloji. Bet tu juk žinai, 
kad meilėje man egzistuoja tik viena padėtis, taigi niekuo negaliu 
padėti. 

— Gal užsiimk sportu? Juk galim nusipirkti veloargometrą. Be- 
mintum sau kambary. Ir svoris neaugtų, ir raumenis treniruotum. 
Per laiką gal ir inervacija pagerėtų, kaip manai? 

- Gal ir reikėtų. Bet kad labai jau nesinori. 

— Ne norai svarbu, Liudvikai. Ir aš turiu daryti daug dalykų, kurie 
neteikia malonumo, bet jei reikia, niekur nesidėsi. 

- Tu? Tikrai? O man atrodė, kad esi net labai viskuo patenkinta. 

Julija tyli. „Ar tikrai nieko nesupranta, ar tiesiog tyčiojasi? Kas 
gali būti laimingas, nuolat tvarkydamas? Nors, ką gali žinoti, juk yra 
visokių moterų. Gal jo motina buvo viena iš tų, kurios neišleidžia 
šluostės iš rankų net miegodamos?“ 

Ji paruošia Liudvikui vakarienę ir pradingsta kambaryje. Atsi- 
sėda priešais paveikslą. Vien žiūrėjimas į jį ramina. Bando galvoti 
apie Valterį. Kada galės vėl susitikti? Juk „stomatologinė profilak- 
tika“ negali kartotis kas kelios dienos. Tai gal kitą kartą „eiti pas 
ginekologą? „Taip, tikrai nebus lengva. Maniau, kad blogai, kai vyras 
vėlai grįžta, bet, pasirodo, kur kas blogiau, kai visai niekur neišei- 
na. O Valteri, Valteri, taip neseniai mylėjai mane, o aš ir vėl tavęs 
noriu. Gerai, kad nepaklausei, ar aš su Liudviku... Man būtų labai 
nemalonu tau tai sakyti. Bet turbūt pats supranti, kad taip yra, todėl 
ir neklausi. Tu mane tikrai myli, antraip juk nesutiktum su viskuo. 
Na, bent jau noriu tikėti, kad myli, nes, kad ir kaip ten būtų, tai vie- 
nintelė paguoda šioje tokioje nepakenčiamoje situacijoje. O dar ta 
Veronika. Ar tikrai ji egzistuoja?“ 

— Sveikas, Valteri, čia aš. 

- Julija, na, pagaliau. 

— Norėjau tik paklausti, ar būsi namuose. Atrodo, kad šiandien 
galėsiu užbėgti kokiai minutei. 

— Minutei? 

— Na, porai valandų. 

- Aišku, kad būsiu. 

— Tikrai nesutrukdysiu? Gal turi jau ką suplanavęs? 

- Jei ir turiu, vadinasi, atšauksiu. Juk tu man svarbiau. 

— O, Valteri, tada gal geriau kitą kartą. 

- Jokių kitų. Šiandien. Jei tik gali. Juk nesimatėm ištisas dvi sa- 
vaites. Pasiilgau. 

- Gerai. Ir aš tavęs pasiilgau. Labai, labai. Iki. Būsiu ketvirtą. 

- Laukiu. 


Jie sėdi suglaudę galvas ir tyli. Julijos pirštai glosto tankiais plaukais 
apžėlusią Valterio krūtinę: 

— Papasakok ką nors, - prašo pašnibždom. - Bet ką. Tiesiog no- 
riu girdėti tavo balsą. 

- Betikslės mintys, pradingstančios erdvėje... Abejonės, atiman- 
čios sapnus... Ką tau papasakoti, mylimoji? Kad man labai liūdna, 
kai tavęs nėra šalia... 

— Papasakok ką nors, kas mane nuramintų. Aš noriu užmigti ant 
tavo krūtinės ir atsibusti tavo glėby... Kalbėk, mano vieninteli... 

Valteris suima ranka jos galvą ir tyliai pradeda: 

— Gyvenimo upė teka nevienodu greičiu. 

Kuo lėčiau, tuo daugiau pamatom to, kas yra krante. 

Mes plaukiam ir stebim ten stovinčius kitus žmones. 

O kai kuriuos iš jų paimam į savo valtį. 

Vieni plaukia su mumis ilgiau, kiti gana greitai vėl išlipa. 

Kai ką kviečiam plaukti kartu, bet jie vis viena lieka krante, 

Ir būna liūdna, kad atsisakė lipti į mūsų valtį, nes buvo mums 
labai svarbūs. 

Deja, mes nebuvom pakankamai svarbūs jiems... 

Stebim juos dar kurį laiką, kol išnyksta iš akių, 

Vėl ir vėl klausdami savęs, kodėl jie nepanoro plaukti kartu, 

Taip ir nerasdami atsakymo. Todėl galiausiai pavadinam tai li- 
kimu. 

Kartais į savo valtį esam priversti priimti netgi tuos, 

Kurie mums labai svetimi ir nepageidautini, 

Bet vis viena tenka plaukti su jais labai ilgą laiką. 

O kai jie pagaliau išlipa, pajuntam palengvėjimą, 

Nes tų žmonių buvimas valtyje mums buvo labai nemalonus. 

Nors kai kas ir bando tvirtinti, kad iš pradžių nepakenčiami da- 
lykai yra 

Draugystės garantas ateityje... Bet aš tuo netikiu. 

Julija pasižiūri į jį ir nusišypso: 

- Kaip gražiai tu moki pasakoti, Valteri. 

Jis taip pat jai šypsosi. Pabučiuoja į skruostą: 

- Lipk į mano valtį, Julija, nes mes ir taip jau praradom labai 
daug mums duoto laiko. 

- Aš noriu pasikalbėti su ta moterim... 

- Gerai. 


+++ 


- Šiandien grįšiu vėliau. Turiu reikalų mieste. Noriu pavaikščioti po 
parduotuves. 

- Ilgai neužtruk, mieloji. 

— Pasistengsiu, mielasis. 

Popietė Valterio bute praeina tarsi viena akimirka. Jis vėl nutapė 
jos portretą. Šį kartą su ryškiai raudona suknele, ir paveikslas stovi 
gerai matomoje vietoje. 

— Net negalvok prašyti, kad paslėpčiau. Man reikia matyti tave. 

— O kodėl raudona suknelė? Negaliu pakęsti ryškių spalvų. Juk 
matai, kad nešioju tik tamsias ar, geriausiu atveju, pastelines. 

— Tai tavo temperamentas, Julija. Tai meilės spalva. Tai erotikos 
liepsna, kuri nudegina mane kas kartą, kai tave apkabinu. Ir patikėk, 
tau tikrai labai tiktų raudono aksomo suknelė. Matai, kaip dera prie 
kaštoninių plaukų, tavo akių. 

— Gerai jau, gerai, įtikinai. Kitą kartą pasistengsiu įsigyti ką nors 
raudona. 

— Ačiū, Julija, bet tu juk žinai, kad visų gražiausia man vis dėlto 
tavo kūno spalva... 

— O Valteri, tikiuosi, kad ano paveikslo dar niekam neparodei? 

- Žinoma, ne. 

- Pasitikiu tavimi. 

- Pasitikėjimas yra visų svarbiausias meilės garantas, Julija. Kaip 
galėčiau tau meluoti? 


+++ 


Lauke jau geroka prieblanda. Liudviko šešėlis sušmėžuoja lange. Jis 
laukia. Pagaliau Julijos mašina įsuka į kiemą. 

- Kur taip ilgai buvai? Juk jau temsta. 

— Vaikščiojau po miestą, po parduotuves... 

— O aš sėdžiu vienas namuose. Labai gražu, Julija. Labai gražu iš 
tavo pusės. 

— Bet juk neatimta teisė turėti asmeninį gyvenimą, Liudvikai, 
kaip ir tu jį turėjai, kol dirbai ir taip pat labai dažnai sugrįždavai 
gana vėlai. 

— Aš dirbau mūsų abiejų labui, o tu vaikščioji savo malonumui. 
Tai didelis skirtumas. 

— Sakai, dirbai? Na, tada galiu suprasti. Ypač kai darbo vieta res- 
toranas ar viešbutis, o vienintelė bendradarbė - tokia žavinga Vero- 
nika Miuler. 

— Ką tu pasakei? 

— Tai, ką girdėjai. Aš viską Žinau. 

— Nesąmonė! Ką būtent tu žinai? 

— Aš nebuvau vien apsipirkti, Liudvikai. Kalbėjau su tavo Vero- 
nika, asmeniškai. Prieš gerą valandą. Ir ji viską papasakojo. Žinai, 
man netgi pasirodė, kad darė tai su didžiausiu malonumu, trium- 
fuodama, žiūrėdama į mane labai iš aukšto, lyg būčiau apgailėtinas 
sliekas, kurį, jei panorės, treptelės koja ir sutraiškys. Beje, taip ir da- 
rė: traiškė. Tik ne batu, o žodžiais. Ir patikėk, mielasis, man tikrai 
labai skaudėjo. Viską, tiesiog viską išklojo. Taigi šitiek metų tu ne tik 
melavai man, bet ir naudojaisi mano darbu. 

— O aš sakau dar kartą, kad tai nesąmonė, paistalai. Tu neturi 
jokių įrodymų. Ar nesupranti, jog ji tau pavydi, kad pasirinkau tave, 
kad esi pono Krauzės žmona. Tu, o ne ji. Todėl ir paisto tas nesąmo- 
nes. Visos tau pavydi, tik tu pati, atrodo, nevertini savo laimės. 

- Sakai, nevertinu, Liudvikai? O kas, jei ne aš, visus tuos metus 
buvo pavyzdingiausia žmona, be žodžių vykdanti kiekvieną tavo 
norą? Kas, jei ne aš, kentė tavo abejingumą, gulėdama šalia naktimis 
ir leisdama viena ilgus savaitgalius? 

— Na, bet dabar juk vėl viskas gerai, Julija. Aš vėl toks koks anks- 
čiau. Ir, manau, tikrai negali skųstis mano, kaip tu sakai, abejingu- 
mu. Tu mano žmona buvai ir liksi. Ir tegu eina visos Veronikos vel- 
niop! - kažko staiga labai susinervina. 

— Dabar, dabar... Netikiu. Būk garbingas, Liudvikai, ir bent pri- 
sipažink, kad ji buvo tavo meilužė ir kad ne tu, o Veronika tave at- 
stūmė dėl ligos, nes, kaip ji pasakė, „invalido pensija vis dėlto labai 
skiriasi nuo skyriaus viršininko algos“, ir kad jai labai gaila, bet, tu- 
rėdama savo išvaizdą ir jaunystę, nusipelno geresnio vyro. 

Ji nutyli, kad Veronika pasakojo, jog Liudvikas buvo netgi paža- 
dėjęs savo meilužei skirtis su žmona, kai tik gaus kitą paaukštinimą. 
Tiek jau to. Jai svarbu tai žinoti. Jai, bet ne jam. Gana to, ką pasakė. 

— Nesąmonė, nesąmonė, tūkstantį kartų nesąmonė!!! Ir iš vi- 
so turėčiau būti paskutinis idiotas, kad prasidėčiau su kažkuo, 

kas dirba toje pačioje firmoje! Galiausiai jaunos mergšės manęs 
niekada nedomino. Visos kekšės, tik ir žiūrinčios, kaip pasigauti 
viršininką. Rimtam gyvenimui nesukurtos. Nesugeba nei virti, nei 
kepti, apsileidėlės su metro ilgumo nagais. Ak, Julija, Julija, negi tu 
tikrai patikėjai, kad aš galėčiau taip žemai pulti? Nesupyk, mieloji, 
bet buvau apie tave tikrai kur kas geresnės nuomonės. Meilužė. 
Ha! Tik pamanykit. Norėjo, aišku, kurgi ne. Ir ne vien ji. Kabino- 
si, kad net bjauru. Ateina, būdavo, ir išverčia silikono prikimštus 
papus tiesiog ant rašomojo stalo. „Prašom pasirašyti, viršininke, 
štai čia.“ O kaip aš galiu pasirašyti, kad per tą silikoną popieriaus 
nematau. Kai pareikalavau sumažinti iškirptę, tai ir įsižeidė. Matai, 
kaip šmeižia. Vis dar keršija. O kas darytųsi, jei tikrai tarp mūsų 
būtų vykę tokie dalykėliai. Pareikalautų pinigų už negimusį vaiką? 
Visos jos tokios. Negali atleisti, kad nepasidaviau. Bet aš - vedęs 
vyras, Julija, todėl norėčiau baigti šią temą kartą ir visiems laikams. 
Na, na, nieko sau naujiena. Čia tai bent. Labai mane įskaudinai ir 
nuvylei, žmona. Visų pirma, kad taip žemai puolei: nuėjai pas ją ir 
kalbėjaisi, o antra, ir visų blogiausia, kad patikėjai. Taip, būtent tai 
ir skaudžiausia, - patikėjai. 

— O tie vakarai restoranuose, tie užtrukimai darbe, Liudvikai, - 
jos balse abejonė. - Juk ji buvo visada kartu. 

— Na, ir kas, kad buvo. Visi buvo ir visos. Juk kolektyvas. Ar jūsų 
firmoje ne taip pat? 

— Aš nedalyvauju. 

— Tai tavo reikalas. Bet čia taip priimta. Mes, vokiečiai, mėgstam 
švęsti. 

— Tik be žmonų... 

— Na, juk aš tau jau sakiau, kad tai tik firmos vidaus reikalas... 
Oho, oho. Mat, kokia gyvatė. Turbūt jau visas miestas skamba. Ir, 
aišku, visi tiki. Kaipgi netikės? Bet kaip tu, mieloji, galėjai patikėti, 
pažindama mane jau tiek metų? Neįsivaizduoju, kaip galėjai bent 
suabejoti manimi? 

— Sakai, suabejoti? - nenori pasiduoti Julija. - O kaip paaiškinsi 
savo vėl atsiradusį sekso poreikį, na, juk supranti, ką turiu galvoje. 

— Ak, mieloji. Tai paprasčiausias stresas. Labai didelis darbo 
stresas. Manai, lengva buvo atlaikyti tokį spaudimą? Projektas toks, 
projektas anoks... Aš juk viršininkas, reiškia, už viską atsakau. O ga- 
liausiai ir paaukštinimas nusimatė. Tikras reikalas. Vadovauti jung- 
tiniams skyriams. Ar bent gali įsivaizduoti, kokią algą būčiau gavęs? 
Ir tos nesibaigiančios vakarienės... visada turi išlikti pasitempęs, vi- 
sada apgalvoti kiekvieną žodį, kad nepasakytum, ko nereikia... Tu 
net supratimo neturi, kaip tai sunku, kaip išvargina. O apie moteris 
tai net minčių nekyla. Ir juo labiau apie tokias kaip ta nesubrendėlė 
Veronika. Prisimeni, koks pavargęs grįždavau? Dabar, kai pakanka- 
mai pailsėjau, pati matai, noras ir vėl atsirado. Tik man kažkodėl 
atrodo, kad būtent tu rodai mažiausiai iniciatyvos. Kas yra, Julija? 
Gal pati turi meilužį, o užsipuoli mane? Na, prisipažink? 

— Taip, taip, Liudvikai, žinau, geriausias būdas gintis yra puoli- 
mas, ar ne taip? - išvengia tiesaus atsakymo. 

Jis šypteli: 

— Na, tai baigiam temą... 

— Baigiam, - ji staiga prieina ir atsistoja priešais. - Tai tu tikrai 
neturėjai kitos moters, išskyrus mane, nuo tada, kai esam vedę? Pa- 
sakyk man, žiūrėdamas į akis, Liudvikai. 

— Aišku, kad neturėjau, - žiūri prisimerkęs. 

- Prisiek. 

- Prisiekiu, tūkstantį kartų prisiekiu! Na, dabar tiki, dabar pa- 
tenkinta? 

Ji tylėdama palinksi galva. O Dieve, nejaugi tai iš tikrųjų tik me- 
las? Nejaugi ta moteris galėjo viską išgalvoti? Kad ji viena iš tų, „ei- 
nančių per lavonus“, Julija neabejojo. Visa jos išvaizda, tas tiesiog 
vulgarus pasitikėjimas savimi, ta šypsena, tas žvilgsnis, - viskas rėk- 
te rėkė: „Tik per vestuves pelenės tampa princesėmis. O jei nesugebi 
užkariauti turtingo, kaltink pati save.“ 

Julijai buvo nemalonu su ja kalbėtis. Ir ypač apie Liudviką, suži- 
noti apie jo neištikimybę, išgirsti, ką jis sakė, kaip elgėsi, kaip šaipėsi 
iš Julijos, tiesa, nors ir netiesiogiai, bet užuominos, bent jau jai, buvo 
gana aiškios. Iš kur galėjo ta moteris žinoti? Nors... gal ir nežinojo. 
Juk panašūs juokai apie pavyzdingas žmonas visada vienodi. Pokal- 
bio metu Julija stengėsi išlaikyti draugišką toną, todėl joms, regis, 
pavyko pasikalbėti. Bet jei moteris melavo, vadinasi, ponia Krauzė 
tikrai išstatė save pajuokai. Gal Liudvikas ir teisus, kad tokios „Ve- 
ronikos“ negali atleisti, jei numatyta „auka“ nepasiduoda jų įtakai ir 
nepakliūva į spendžiamas pinkles? Juk yra buvę atvejų, kai prasidė- 
davo net šantažas. Argi maža psichopatų, slankiojančių aplink ir įsi- 
vaizduojančių, kad, jei jie taip nori, visa kita tiesiog nebeegzistuoja. 
Gal ir ta Veronika atakavo Liudviką, kada ir kur įmanydama? Juk jis 
pasakė „ne“, žiūrėdamas Julijai į akis. Galiausiai net prisiekė. 

O jei taip, tai ne Liudvikas, o būtent ji gyveno dvigubą gyvenimą. 
Gal todėl ir nubaudė ją likimas, duodamas išbandymą, kuriam ji neatsi- 
spyrė? Pažinti saldžią meilės nuodėmę ir visą likusį gyvenimą atgailauti, 
rūpinantis invalidu tapusiu vyru? Taip, tai tikriausias Dievo pirštas. Ji 
beviltiška nusidėjėlė, veidmainė, ištikimybės laužytoja, apgailėtina bob- 
šė. O gal būtent Valteris sugalvojo visa tai, norėdamas, kad Julija paliktų 
savo vyrą? Gal jis susitarė su ta Veronika? Gal kaip tik jis melavo? 

— Nelaimingoji, ką tu padarei? Kaip tu galėjai? - sako savo kalba, 
vėl stovėdama priešais paveikslą. - Gal prisipažinti viską savo vyrui ir 
prašyti atleidimo? Bet jis tikrai niekada neatleistų. Būtų netgi dar blo- 
giau. Taigi, kas buvo, jau nebepakeisi, o vienintelė išeitis išpirkti savo 
nuodėmę, likti pas Liudviką ir juo rūpintis. Sudie, Valteri. Sudie, mano 
meile. Nesvarbu, melavai ar sakei tiesą. Viskas baigta. Sudie amžinai. 

- Labas, motule, kaip gyvuoji? 
— O, Julyte, mano vaikeli. Vis manęs nepamiršti. Girdi, Sar- 
gi, Julytė skambina. Taip taip, vizgini uodegą. Taigi Julytė, mūsų 

Julytė. Važiuosim pas ją. Dži, dži, dži per laukus, per miškus į 

Julija vos susilaiko nepradėjus balsu raudoti. „O Dieve, gerasis 
Dieve, už ką?“ 

- Atvažiuosit, atvažiuosit, tik dar kiek palūkėkit. Aš jus abu labai 
myliu. 

— Mylim ir mes tave, Julike. Pasakok, kaip tau sekasi? 

- Ai, motule, pati supranti, kad gyvenime nėra taip, kaip mes 
norim. Jei ne tas, tai kitkas, o išsvajotos didelės laimės kaip ir nėra. 

— Ar tujau pas Valterį? 

- Dar ne. 

— Ar kas atsitiko? Gal apsipykot? Nieko, jei myli, tai pyktis greit 
praeis. 

— Nesusipykom, mamute, aš tik niekaip neapsisprendžiu. 

— O kodėl? 

— Na, pati supranti, ta Liudviko liga. Kažkaip sąžinė neleidžia pa- 
likti bėdoje. 

— Suprantu, vaikeli. Ir man buvo nelengva. Tavo tai bent kiaulys- 
čių neprikrėtė, o manasis... pati žinai. Tos moterys... šitiek metų, o 
kai susirgo, tai jau ir aš gera buvau. 

Julija klausosi ir galvoja, kad vis dėlto jos ir motinos likimai - 
tarsi du vandens lašai. Tiesa, mama neturėjo tokio Valterio. Bet, jei 
būtų norėjus, tikrai būtų suradusi. Ir visai nesunkiai. Juk išvaizda 
tikrai nesiskundė. Ir dabar dar kur kas geriau atrodo negu jos ben- 
draamžės. Tik, aišku, ji nenorėjo. Mylėjo tėvą, todėl ir kentė viena. 
O ką iškentė? 

— Mama, noriu tavęs kai ko paklausti... 

— Na, tai klausk, Julyte. Kieno daugiau, jei ne motinos, gali klaus- 
ti? Kas negerai? Juk jaučiu, kad esi kažko liūdna. 

Julija papasakoja kiek galėdama trumpiau apie pokalbį su Ve- 
ronika, ir Adelė pirmą kartą sužino, kad jos mylima duktė kenčia 
lygiai taip pat, kaip ir ji kadaise. 


194 


- Bet tu man niekada nieko nepasakojai? - stebisi. - O juk, atro- 
do, tai tęsiasi ne vieną dieną. 

— Nebuvau tikra, mama. Galiausiai nieko ir nežinojau. Tiesiog 
kamavo nuojauta, todėl ir maniau, kad tai tik mano fantazija, na, 
supranti, dėl tėčio, užtat ir nepasakojau. 

- Žinai, atvirai sakant, kažkodėl aš ta jo priesaika netikiu, vai- 
keli. Niekada negali būti tikra, ar sako teisybę, ar meluoja. Pati 
pagalvok, koks vyras taip ims ir prisipažins, kad buvo neištikimas? 
Juo labiau protingas vyras. Juk gerai supranta, kad po to prisipa- 
žinimo jau nebebus taip, kaip buvo. Todėl ir meluos kiek įmany- 
damas, nes tu vis viena negalėsi nieko konkretaus įrodyti. Ir tu- 
rėsi tikėti, jei norėsi gyventi kartu. O juk retas, Julele, išlieka be 
nuodėmės. Labai retas. Nebent tikrai myli. Bet tokių labai mažai. 
Tokius ant pirštų gali suskaičiuoti. Visokie baliukai, krikštynos, 
gimtadieniai, vardadieniai. Ir, jei vyras vertas dėmesio, tai gegučių 
tikrai netrūksta. O juk tavo Liudvikas, kiek suprantu, dar labiau 
vertas dėmesio nei tavo tėvas. Petras turėjo tik gerą išvaizdą, ta- 
vasis dar buvo ir didelis viršininkas. Taigi visiškai įmanoma, kad 
buvo ta Veronika ar kokia kita Monika. O klausei tikrai be reikalo. 
Ypač dabar, kai sakai, kad daugiau nebedirbs, kad invalidas. Tai jau 
tikrai turėtų būti paskutinis besmegenis, jei prisipažintų. Juk kur 
dėsis, jei tu jį paliksi? 

— Ką man daryti? Ką tu darytum mano vietoj, mama? 

Adelė giliai atsidūsta: 

— Oi dukrele, nieko nėra lengviau, kaip patarti. Tik kiekvienas 
turi nuspręsti pats, kaip jam geriau. Aš nedariau nieko, juk Žinai. Bet 
tu - kas kita. Tu neturi eiti mano pėdom vien todėl, kad aš taip pasi- 
elgiau. Jei sakai, kad myli Valteri, pasikalbėk su juo. Ką jis patars? 

- Jis nori tik vieno, kad persikraustyčiau pas jį. Ką daugiau dar 
gali patarti? Aš net pamaniau, kad, ko gero, jis tą Veroniką ir prikal- 
bino man taip sakyti. 

— Niekada negali žinoti... Bet juk tu taip pat to nori? 

- Taip, mama, labai noriu. Tik sąžinė graužia. Jei Liudvikas ne- 
būtų susirgęs, būčiau jau seniai palikusi. Bet dabar. Jei ta moteris vis 
dėlto melavo? Vadinasi, tada jis niekuo man nenusikalto. Nelaimė. 

— Ojei ji sakė tiesą, kaip tada darytum? 

- Jei būčiau tikra, kad tarp jų viskas buvo, tada nebeabejočiau. 

— Negi tikrai nėra jokios galimybės sužinoti? 

- Neturiu supratimo. Vienas sako taip, kitas kitaip. O kuris me- 
luoja, ponas Dievas težino. 

— Gal, sakau, taip suvesk į akistatą? 

—- Ką? 

— Na, kad abu susitiktų, tavo Liudvikas su ta Veronika, ir, aišku, 
tu kartu. Tada matysi, kaip elgsis. 

— Liudvikas nesutiks jokiai akistatai. O ir ji taip pat. Kodėl turėtų? 

- Nesakyk, nesakyk, Julyte. Moterys kerštingos. Pameluok jai, 
kad Liudvikas sakė apie ją ką nors labai bjauriai ar įžeidžiamai. Gal 
sureaguos? 

— Na, tu ir patari, mama, - stebisi Julija. 

— Oi, dukra, tu manęs nepažįsti. Buvau ir aš gana pasiutus. Kartą 
nusprendžiau net nueiti į tokį vakarėlį ir gražuolei kudlas padeg- 
ti. Bet persigalvojau. Bijojau, kad tada tavo tėvas mane paliks. O 
aš tikrai to nenorėjau, nes labai jį mylėjau. Todėl ir tikėjausi, kad 
išsitrankys ir sugrįš. Taigi taip ir buvo. Tik, deja, mažai naudos iš 
sugrįžusio turėjau, kad jį kur šėtonas pekloj... Ak, atleisk, vaikeli, 
nusišnekėjau, - susizgrimba per daug pasakius. - Aš tik šiaip, ne iš 
blogos valios. 

Bet Julija supranta motinos neviltį. Pritaria jai ir dėl „šėtono, 
ir dėl „peklos“. Nes tik dabar ir gali suprasti, kaip jai buvo sunku. 
Pasiųstų ir ji Liudviką dar toliau, pas patį Liuciferį, jei tik būtų tikra, 
kad melavo. O idėja visai nebloga. Dėl tos akistatos. Reikės gerai 
pagalvoti. Tikrai. Gal pavyks? Bravo, motulė. Kas galėjo pamanyti? 
Galiausiai ir meluoti nereikėtų. Juk tikrai išvadino kekše. 

- Ačiū, mamute, už patarimą. Labai labai ačiū. 


196 


— Tu rimtai? - kažko nustemba Adelė. 

— Kuo rimčiausiai. Taigi iki kito malonaus. Kai tik ką naujo suži- 
nosiu, tuojau paskambinsiu. Nesirkit ten judu. 

- Laimingai tau, vaikeli. Bus viskas gerai, pamatysi. 

— Bus mama, tikrai bus. Dar palūkėk truputėlį. 

— Na, tik manim jau nesirūpink. Neprapuoliau iki šiol, nepra- 
pulsiu ir toliau. Žiūrėk, kad tu susitvarkytum savo gyvenimą ir ne- 
būtum tokia nelaiminga, kokia aš buvau. Ar Lietuvoj, ar užsieny, o 
pasirodo, visur tas pats šūdas. Jei gerai, tai gerai, o jei ne, tai nors 
imk ir plunksnas iš uodegos išsipešiok... kaip ta papūga. 

— Tikėsimės, kad gal neteks pešioti. Sudie, mamele, - juokiasi 
Julija. 

— Sudie, Julyte. Iki. 

Mintis, kuris iš abiejų vyrų sakė teisybę ir kuris melavo, neduoda Ju- 
lijai ramybės, ir ji nusprendžia ilgai nelaukus apsilankyti pas Valterį. 
Papasakoja jam apie pokalbį su Veronika ir apie Liudviko priesaiką. 

— Ir tu patikėjai? 

— Juk sakau, kad jis prisiekė. 

Valteris kurį laiką žiūri į ją ir palinguoja galva. Paskui ištiesia 
ranką ir įprastu judesiu priglaudžia prie savęs: 

- Juo tiki, o manim ne? Kodėl, Julija? 

- Bet, Valteri, juk tu taip pat girdėjai tik tai, ką pasakoja ta Vero- 
nika. O man atrodo, kad tokia kaip ji tikrai nekelia pasitikėjimo. Gal 
jis tikrai ją atstūmė? 

— Ne, mano meile, deja, ne. Ir ne tik aš, visi apie tai žino. 

— Kas tie visi? 

- Tie, kurie būdavo kartu, kurie juos pažįsta. Be to, Liudvikas ir 
nesislėpė. Buvo visai pametęs galvą dėl jos. Nepyk, žinau, kad tau 
nemalonu tai girdėti, bet, patikėk, nenoriu, kad būtum ir toliau jo 
išnaudojama. Tu verta geresnio vyro. Negalvok, kad taikau sau. Bet 

jis nėra tas, kokį tu pažįsti. Jau sakiau, mes - vietiniai, Julija, todėl ir 
žinom daug daugiau vieni apie kitus, negu tu gali įsivaizduoti. Mies- 
tas atrodo tol didelis, kol jame negyveni. Bet jei čia užaugi ir praleidi 
pusę amžiaus, tai ir pažinčių susikaupia atitinkamai. 

— Tu žinojai, kas aš tokia, kai atėjau į tavo studiją, juk taip? 

Valteris tyli. 

- Ei, atrodo, tavęs kai ko klausiau? - sudirgsta Julija. 

- Taip... 

- Ir tu viską žinojai apie Liudviką? Na, supranti, ką turiu galvoje? 

Jis nežymiai linkteli galvą. 

— O, dangau! O, siaube! Jei būčiau bent įtarus, - Julija sukniumba 
ant sofos ir užsidengia rankomis veidą. - Tai štai kodėl tu buvai toks... 

— Greitas? Taip, bet aš seniai pažinojau ir tave, tiesiog iš matymo. 
Parodė vienas pažįstamas. Beje, tas pats, kuris pažįsta Veroniką as- 
meniškai. Aišku, ir Liudviką. 

— Kur tai buvo? 

— Tu ėjai gatve, o mes sėdėjom kavinėje. 

— Kada? 

- Gal prieš gerus dvejus metus. Paskui mačiau tave parodoje, ži- 
nojau, kad nupirkai mano paveikslą. O kai paskambinai, pamaniau, 
kad pats likimas man tave siunčia. Todėl ir skubėjau, kad būčiau... 
tikras. 

— Bet kodėl, Valteri? 

— Koks čia klausimas, kodėl? Todėl, kad man labai patikai. Ta- 
da, dar gatvėje. Gal pažįstamas ir nebūtų parodęs, jei pats nebūčiau 
atkreipęs jo dėmesio. „Žiūrėk, kokia moteris, kokie plaukai, kokia 
eisena, - pasakiau jam. - Ji atrodo tiesiog tobula.“ - „A, tai Liudvi- 
ko Krauzės žmona. Atrodo, rusė ar kažkas panašiai.“ - „Taip ir ma- 
niau, kad ne mūsiškė. Ką gi, galiu tik pavydėti ponui Krauzei.“ O 
mano pažįstamas nusijuokė ir papasakojo apie... na, tu žinai. „Kaip 
tai įmanoma? - stebėjausi. - Jei aš ją turėčiau, būčiau laimingiausias 
vyras pasaulyje.“ - „Tu ne Krauzė. Jam kitaip viskas atrodo ir viskas 

įmanoma.“ Nuo tada tavęs negalėjau pamiršti. Buvo net gaila, kad 
esi taip begėdiškai apgaudinėjama. 

Julija sėdi netekusi žado. Tai bent naujiena. 

— Ar tas tavo pažįstamas žino apie mus? - klausia bespalviu balsu. 

- Julija, kaip gali taip galvoti? Niekas nežino. Absoliučiai niekas. 
Tai, kas liečia tave ir mane, mūsų meilę, priklauso tik mums ir taip 
liks, kol mes oficialiai nesusituoksim. 

— Kodėl man niekada to nesakei? 

— Ar tau tai labai svarbu? Galiausiai nežinojau, kaip reaguosi. 
Nenorėjau skaudinti, nes pasakyti tik pusę tiesos taip pat ne išei- 
tis. Prisipažinsiu, ir pats gerai nežinau. Turbūt todėl, kad labai 
tave myliu ir bijau tiesiog visko, kas galėtų pakenkti mūsų santy- 
kiams. Bet dabar tu žinai ir man belieka tikėtis, kad nepadarysi 
neigiamų išvadų. 

- Aš noriu suvesti juos abu akistatai, - staiga sako ji. 

— Kodėl? 

- Todėl, kad tada nuspręsiu, kuris meluoja ir kuris ne. 

— Manai, kad pavyks? 

- Nežinau. Reikia viską gerai apgalvoti. 

— Tau taip labai svarbu sužinoti tiesą? 

— Na, savaime suprantama. 

— Kodėl? 

— Todėl, kad... tiesiog taip reikia. 

— Ar tai reiškia, jei įsitikinsi, kad Liudvikas meluoja, tu jį paliksi? 

- Taip. 

- Esi tuo tikra? 

- Be jokios abejonės. 

— Gerai... 

- Kas gerai? 

- Jei tau tai labai svarbu... 

— Kalbėk aiškiau, Valteri. Ko aš dar nežinau? Ir apskritai, man 
nepatinka tavo nutylėjimai. Galiu apsispręsti netgi tavo nenaudai. 

Taigi geriau sakyk viską ir tuojau pat. Nes aš turiu būti absoliučiai 
garantuota. Kad išnyktų bet kokia abejonė. 

- Taip, žinoma. Bet manau, jog akistata tavęs taip pat neįtikins. Tiek 
vienas, tiek kitas tiesiog gali labai gerai suvaidinti... Juk gali, ar ne? 

— O kaip kitaip? 

— Yra dar kita galimybė... 

— Ką? 

- Na, jei jie abu susitiktų savo įprastoje vietoje, viešbuty, ir tu 
įsitikintum... supranti, ką turiu galvoje? 

- Įprastoje vietoje...Valteri? Tu, pasirodo, tikrai daug žinai, - ste- 
bisi Julija. - Bet ar tai įmanoma? 

— Manau, kad taip. 

— Kokiu būdu? 

— Per Veroniką. 

- Šit kaip... Tai tu ją vis dėlto gana gerai pažįsti? 

— Ne, tik iš matymo. 

— Aha... 

- Klausyk, Julija, - atrodo, nepajunta jos abejonės. - Tai labai pa- 
prasta. Aš pakloju tūkstantinę ir susilažinu su tuo savo pažįstamu, 
kad jis prikalbės Veroniką pakviesti Krauzę į viešbutį ir... na, pati su- 
pranti. Kadangi jis labai mėgsta lažintis, ir mes visi tai dažnai darom, 
mums čia bus lyg ir nekaltas žaidimas, o tu galėsi pagaliau įsitikinti. 
Veronikai bus pasakyta, kad jei mes (na, aš su juo) įeisim į kambarį 
ir rasim juos lovoje, ji taip pat gaus savo dalį. O jei Liudvikas atsilai- 
kys ir neateis, vadinasi, lažybas laimėsiu aš. Aišku, dėl to nebūsiu lai- 
mingas, bet, šiaip ar taip, tai vienintelė išeitis, Julija. Nes gyvenimas 
praeina daug greičiau, nei mums norėtųsi... Na, ką pasakysi? 

— Pasiduodu, - iškelia rankas. - Tačiau yra vienas „bet“. Ne tik tu 
su juo, o ir aš pati norėsiu pamatyti savo akimis. 

- Žinoma, kitaip juk nepatikėsi. O mano pažįstamas niekada net 
nesužinos, kur tikroji lažybų esmė. 

— Genialu. Valteri, tu tikrai išradingas. 

— Na, ko tik žmogus nepridarai dėl mylimos moters. 

— Noriu tavim tikėti... 

— Neįžeidinėk. Ir žinok, tai bus pirmas ir paskutinis kartas. Jokių 
išsisukinėjimų. Jei taip, tu jį paliksi ir persikelsi pas mane. Pažadėk, 
Julija, nes kitaip nedarysiu nieko. 

— Na, aišku, prižadu. 

- Ir nėra jokių kitų priežasčių, dėl ko negalėtum ar nenorėtu su 
juo skirtis? 

— Ne, tikrai, ne. 

— Bet kai pagalvoju... Liudvikas Krauzė - tai ne šiaip kas. Juk tu 
gali jį turėti sau vienai ir visam laikui, Julija. Jį ir, aišku, mane. Ar tai 
ne viliojanti perspektyva? 

- Man - ne. 

— Gal gali paaiškinti, kodėl? 

- Pirma priežastis, todėl, kad tave myliu. 

- O kitos? 

— Kitų nesakysiu. 

— Vis viena norėčiau sužinoti 

- Gerai, o kodėl tu? 

— Na, kad tave myliu. 

— O dar? 

— Dar? Nežinau. Tiesiog labai myliu. Argi to neužtenka? 

- Būtent. 

— Ir aš pasiduodu, - juokiasi apkabindamas. - Pirma priežastis, 
šiaip ar taip, visų svarbiausia. 

Po pokalbio su Valteriu Julija galvojo, jog, kol tai įvyks, praeis ne vie- 
na savaitė, gal net mėnesiai, bet, didelei jos nuostabai, viskas klostėsi 
net labai greit. Likimas ar... sutapimas? Koks skirtumas? Ji nenorėjo 
gilintis. Mintis, jog Liudvikas galėjo meluoti žiūrėdamas jai į akis 
ir netgi prisiekti, privertė rimtai susimąstyti. Nes jai (gal net vien 


praktiniais sumetimais) tolimesnis gyvenimas su juo nedavė jokių 
garantijų ateičiai. Julija labai gerai suprato, kad, jeigu tai, ką sako 
Valteris, pasitvirtins, panašūs netikėtumai jos nenaudai galimi bet 
kada. Tai reiškė, jog, praėjus dar dešimčiai ar penkiolikai metų, vis 
viena gali likti gatvėje kaip stovi: kuopusi ne savo namus, prižiūrė- 
jusi vyrą, kuris nerodė jai jokio kito jausmo, išskyrus labai savanau- 
dišką ir praktišką, o visų svarbiausia, sulaukusi tokio amžiaus, kai 
galimybės lieka tikrai ribotos. O kad tokia perspektyva tikrai labai 
reali, ji vis mažiau abejojo, nes apie panašius atvejus, gyvenant čia, 
jau teko girdėti. Ir gana nemažai. 

Jei nebūtų jos dailininko, galėtų sakyti, kad nėra kitos išeities. Bet 
dabar. Dabar ji dar turi galimybę surizikuoti. Ir ypač po Valterio pri- 
sipažinimo, kad susitikimas jo bute jam nebuvo „pirmas žvilgsnis“. 
Tai dar daugiau įtikino Juliją, kad jo jausmas buvo labiau subrendęs, 
negu galėjo įsivaizduoti. Todėl visai realu, kad su juo ji tikrai gali 
būti laiminga, turėti visai kitą gyvenimą: abipusio supratimo, tikro 
jausmo, pasitikėjimo pagrindu. 

Galiausiai tas nežmoniškas Liudviko pedantiškumas, perdėtas 
tvarkos reikalavimas. Visiška priešingybė Valteriui. O kad tai nebu- 
vo tik žodžiai, Julija jau seniai neabejojo. Nes kai sykį ji tiesiog nesą- 
moningai (senu įpratimu) perbraukė ranka per palangę studijoje, ir 
ant jos pirštų liko pilkas dulkių sluoksnis, jis tik abejingai šyptelėjo: 

— Na, ir kas? Juk jau sakiau, ką apie tai galvoju. Mes ir taip pralei- 
džiam per daug laiko, rūpindamiesi savo buitimi, net nepastebėda- 
mi, kiek daug nuostabaus yra gyvenime. 


Taigi nepraėjus nė savaitei po jų paskutinio pokalbio paskambinęs 
Valteris pranešė, kad reikalai pajudėjo. Tai reiškė, kad jis jau pasi- 
stengė įkaitinti savo pažįstamą, įteigdamas tokią pikantišką idėją, ir 
jie sukirto lažybų. Po to pastarasis savo ruožtu prikalbino Liudviko 
buvusią meilužę. Tiesa, tam panaudojo ne pačius geriausius meto- 
dus tvirtindamas, jog girdėjęs, kaip ponas Krauzė savo draugų rate 

išsišaipė iš jos, išvadindamas tam tikrais žodžiais. Veronika dėl to la- 
bai įsižeidė ir sutiko. O ir kaipgi kitaip? Kuri moteris atsisakys kerš- 
to saldybės, taip negražiai „apkalbėta , tuo pačiu norėdama įrodyti, 
kad būtent ji, bet ne jos daugiametis meilužis, ją paliko? 

Bet Julija nori sužinoti detales, taigi Valteris jai atpasakoja vykusį 
pokalbį: 

„Ką, tas senas kerėpla mane paliko? Esu pigi mergšė? Nesąmo- 
nė. Tai aš jam pasakiau, kad invalidai manęs nedomina. Įsivaizduok, 
taip ir pasakiau“, - tvirtinusi Veronika. 

— Na, oką tu į tai? - klausiau aš jo. 

— Nepyk, Veronika, - atsakęs, - bet tikrai nelengva patikėti, kad 
tu galėjai paleisti tokį gerą kąsnį. Man atrodo, tiesiog pyksti ant jo, 
kad sugrįžo pas žmoną. 

— Na, oji? - vėl klausiu. 

— Pašoko, kaip į uodegą įgelta. „Koks dar ten kąsnis. Buvo, kai 
viršininko algą gaudavo. Negi tikrai manai, kad aš paaukosiu savo 
gyvenimą invalidui. Juk jo dainelė jau sudainuota. Turėčiau būti vi- 
sai besmegenė, kad toliau su juo likčiau. Jei būtų milijonierius, tada 
kitas reikalas. Išsiskiri ir gauni apvalią sumelę. O juk jis, be savo na- 
mo ir pensijos, daugiau nieko neturi.“ 

- Paskui jis nutilo ir šypsojosi. „Na, - raginau aš. - Kaip privertei 
ją sutikti? Tada jis atsakęs: 

- Tu mane pažįsti. Jei jau ką nusprendžiau... Todėl ir sakau: „Ži- 
nai, mieloji, nors tu ir gražiai kalbi, bet, kad ir kaip ten būtų, jis vis 
dėlto ponas Krauzė, o tu, na, pati supranti. Man nieko nesuvaidinsi. 
Juk pažįstam vienas kitą nuo mokyklos. Taigi galiu lažintis iš poros 
šimtinių, kad jis tave paliko. O jei taip nėra, tada įrodyk.“ 

— Gerai, duok tris, ir aš tau labai mielai įrodysiu, kad jis vis dar 
tebebėga paskui mane kaip ištikimas šunelis, - pažadėjusi ji. 

— Na, jau, taip imsi ir įrodysi. Kaip tu tai įsivaizduoji? 

— Patikėk, tikrai nėra nieko lengviau. Skambučio užteks, ir atšlu- 
buos ten, kur panorėsiu. 

— Tikrai? Gerai, tada lažinamės. Bet aš turiu jus pamatyti, su- 
pranti, lovoje, asmeniškai. Nes tu daug ko gali pripasakoti, kad nu- 
glemžtum mano šimtines. 

- Sutinku. Tada „Erelyje“, ten, kur visada su juo susitikdavom. Du 
šimtai penktas kambarys. Durys bus neužrakintos, - patikinusi ji. 

— Kada? 

-— Pasakysiu, kai tik su juo susitarsiu. 


Valteris šypsosi: 

— Tai tiek. Matai, kaip viskas paprasta. Na, ką apie tai galvoji? 
Manau, kad neteks ilgai laukti, Julija. Bet ar tu tikrai to nori? 

- Taip, Valteri, ir niekaip kitaip. 

— Gerai, tada lauk skambučio. Kai paskambinsiu, galimas daik- 
tas, negalėsiu daug kalbėti. Pasakysiu tik laiką. Numerį tu žinai. Aš 
sulaikysiu savo pažįstamą viešbučio bare, o tu nueisi. Tik jokiu būdu 
nevėluok. Nes antras kartas gali ir neįvykti, o ir antro tūkstančio 
prarasti tikrai nenoriu. 

- „Erelis“, sakai. Labai gerai. Visai netoli nuo mano kontoros. 
Prisistatysiu, Valteri, tikrai. Gali neabejoti. Ir, kaip sakoma, jokios 
užtvaros manęs nesulaikys. 

— Julija? 

— Kas dar? 

— Man labai nemalonu tai daryti... Noriu, kad žinotum. 

— Ne labiau negu man, tikiuosi. Bet kartais tenka, deja. Juk gyve- 
nimas susideda ne vien iš malonumų. Šiaip ar taip, man labai svar- 
bus tas žinojimas. Ir dar kartą ačiū tau. 

— Iki, Julija. 

- Iki, Valteri. 


**+* 


Julija eina plačiu šaligatviu, pasivydama ir aplenkdama žmones. Jų 
čia visada daug. Tam ir pėsčiųjų zona. Stebėdama nepažįstamus, ga- 

na jaunus veidus nenorom pagalvoja, kad nedirbančių vis dėlto ne 
tiek ir mažai, jei tokia masė vidury dienos gali neskubėdama šmiri- 
nėti po parduotuves. 

Nors ir stengiasi nukreipti mintis į nereikšmingus dalykus, ji jau- 
čia, kaip, artėjant prie viešbučio, išdavikiškai pradeda virpėti pirštai. 
Gal neiti? Bet juk Valteris padarė tai dėl jos. O ir tas žinojimas jai 
tikrai būtinas. 

Kaip viskas įvyks? Ką pasakys Liudvikas? Ir ar tikrai ras jį su ta 
moterim? Paskutinėmis dienomis atrodė toks viskuo patenkintas. 
Juokavo, švilpavo savo mėgstamą melodiją, tai reiškė, kad yra labai 
geros nuotaikos. Julija spėliojo, kokia to viso priežastis, ir suprato tik 
tada, kai Valteris jai paskambino. Be jokios abejonės, tai galėjo bū- 
ti tik Veronikos kvietimas susitikti. Šiaip Liudvikas jau važinėdavo 
mašina į miesto centrą ir netgi eidavo pasivaikščioti į pėsčiųjų zoną. 
O dažnai pasirūpindavo net maisto produktais. Todėl ir atvykti į nu- 
matytą susitikimą nebuvo jokių kliūčių. 

Su Valteriu, atrodo, viskas aptarta. Taigi turi pavykti. Juk būtų 
visai nekas įeiti į kambarį, kai jie abu sėdės prie stalo ir kalbėsis. Ta- 
da Liudvikas tikrai „apvers viską aukštyn kojom“ ir apkaltins būtent 
ją, Julija. Nes jis tik norėjęs išsiaiškinti, kodėl Veronika jį šmeižia, 
kodėl platina tas „nesąmones“. Valteris turi paskambinti. Nė žodžio, 
tik skambutis - sutartas ženklas. Nes Veronika paskambins taip pat. 
Tam pažįstamam. O Viešpatie, koks kriminalas. Juokinga ar graudu, 
bet, deja, tai tikrovė. Jos tikrovė. 


Julija įeina į viešbučio fojė ir nepastebimai prisėda ant minkštasuo- 
lio. Išskleidžia žurnalą, per jo kraštą apžvelgdama patalpą. Gana to- 
lokai prie baro sėdi du vyrai ir kažką geria. Vienas iš jų Valteris. Jis 
sėdi pasisukęs profiliu į jos pusę. Kitas nematytas, nors Julija gali 
stebėti tik jo nugarą. Prasideda ilgos laukimo minutės. Ji jaučia, kaip 
per nugarą nubėga prakaito lašas. Vis daugiau ir daugiau. Sėdi to- 
liau ir laukia. Ar jie jau viršuje? Bet juk nematė įeinant. Na, bent jau 

pro paradines duris. Tiesa, šis viešbutis labai didelis, turi dar vieną 
įėjimą. Greičiausiai anuo ir pasinaudojo. Reikia tikėtis, kad taip ir 
bus. Ji vis žvilgčioja į baro pusę. Įeina dar keli vyrai ir pasuka jų link. 
Ne, jie nepažįstami su Valteriu. Susėda atskirai ir kažko užsisako. 
Fojė būriuojasi ir daugiau žmonių. Matyt, turistai. Įprasta viešbučio 
kasdienybė. Į Juliją niekas nekreipia dėmesio. Pagaliau ji mato, kaip 
šalia Valterio sėdintis vyras kilsteli prie ausies savo telefoną. Kažką 
trumpai pasako. Valteris taip pat išsitraukia savąjį, ir Julija išgirsta 
trumpą pyptelėjimą rankinuke. Pakyla ir lyg nesavom kojom pasuka 
laiptinės link. Liftu nesinaudos. Jei kur sustotų ar šiaip kas paspaus- 
tų kito aukšto mygtuką, būtų tik laiko gaišimas. O laiptai visada pa- 
tikimas dalykas, aišku, jei turi sveikas kojas. 

Valteris pastebi ją nueinančią. 

— Po perkūnėliais, atrodo, vėl išsikrovęs, - slepia mobilųjį švarko 
kišenėje, kad pažįstamas nieko nejįtartų. 

- Imk mano, jei kas svarbaus, - pasiūlo. 

— Ne, ne. Norėjau paskambinti vienam klientui. Vėliau. Nieko 
ypatinga. Ar tai buvo Veronika? - klausia gerai suprasdamas, kad 
būtent ji skambino. 

- Aišku, negi negirdėjai, kai pavadinau vardu? 

— Nesiklausiau, - sumeluoja. 

- Ji pasakė, kad „užtruks mieste“. 

— Nesupratau. 

- Atseit, skambino į firmą, kad Liudvikas nieko neįtartų. 

— A, viskas aišku. 

— Na, atrodo, mums metas, - sako jo pažįstamas. 

— Palauk, aš tuoj, negi paliksiu tokį brangų gėrimą. Leisk balan- 
dėliams įsisiūbuoti, juk pora minučių nieko nekeičia. 

— Gerai sakai, Valteri. Pabaik savo konjaką. Jei nori, vaišinu dar 
kartą. Aš šiandien dosnus. Juk tavo tūkstantinė, skaityk, jau kaip ir 
mano kišenėje. Na, prisipažink, kad pralaimėjai, - draugiškai stuk- 
teli kumščiu jam į petį. 

— Gal pralaimėjau, o gal ir ne. Niekada negali žinoti, kol nematai 
galutinių rezultatų, - šypsosi jis. 

— Na, na. Aš pažįstu Veroniką. Juk nebūtų skambinusi, jei netu- 
rėtų savo „ruonio“ lovoje. Taip susitarėm. Kai nusimaus kelnes, duos 
žinoti. 

Valteris lūkuriuoja. | 

— Na, gerk ir einam. 

— Tuoj, neskubink. Leisk pasimėgauti, juk ne alkašai esam. „Ka- 
žin, ar Julija jau ten? Turėtų būti. Kaip ji viena vargšelė turės jaustis? 
Bet juk pati norėjo.“ 

Pagaliau jis nuryja paskutinį gurkšnį: 

- Eime. 

— Duokš pinigus. 

— Kai pamatysiu. 

— Ak, tu vis dar netiki? Be reikalo. 

Jie pakyla liftu į antrą aukštą ir pasuka ilgu koridorium. Priekyje 
trumpam sušmėžuoja Julijos siluetas. 

- Palauk, - sustabdo Valteris savo bendrą. - Matai? Bet juk tai 
tas pats kambarys... 

- Ką? 

— Na, į jį ką tik įėjo ta moteris. 

— Negali būti. 

- Ir dar kaip gali. 

— Vis viena eime. Reikia išsiaiškinti. Gal kambarį sumaišė? 

Kai atidaro duris, Valteris pamato Juliją. Ji stovi ir tyli. Veroni- 
ka, sugriebusi rūbus, pradingsta vonios kambary. Liudvikas sėdi ant 
lovos krašto ir lėtai velkasi marškinius. Julija pasisuka į juos, meta 
trumpą žvilgsnį ir vėl nusisuka. 

— Tu laimėjai. Eime. Nepatogu vėpsoti. Gana, pamatėm, - Valteris 
timpteli savo bendrą už rankovės, ir pastarasis be žodžių paseka juo. 

— Bet juk tai Krauzės žmona, - stebisi. - Nieko nesuprantu. Iš 
kur galėjo ji čia atsirasti? 

- Atsitiktinumas. Sutapimas. Še, tavo tūkstantis. Tu laimėjai, - 
staiga šypsosi. 

— Bet dėl to neatrodai labai nelaimingas? 

- Lažybos tam ir yra, kad laimėtum ar pralaimėtum. Koks skir- 
tumas? Kitą kartą gal man pasiseks. 

Jie sustoja prie lifto. Julija išeina iš kambario ir pasuka laiptų link. 
Praeidama pro juos pasisveikina. 

- Gal važiuosit su mumis, ponia? Mes jau iškvietėm, - netikėtai 
pasiūlo Valterio pažįstamas. 

— Ne, ačiū. Mėgstu vaikščioti pėsčiomis. 

Valteris stebi ją tylėdamas. Jos reakcija rodo, kad turi neišsi- 
duoti. Na, ką gi. Bet, kita vertus, ar nereikėtų jiems pasikalbėti 
tuojau pat? Atrodė labai susinervinusi. Smūgis buvo vis dėlto gana 
stiprus. O ir kaip kitaip? Juk niekam nemalonu pamatyti savo part- 
nerį „nusikaltimo vietoje“. Na, bet gal pagaliau apsispręs, paliks jį 
ir... Valteris tikisi, kad bus viskas gerai. Tik kodėl ji elgėsi taip, lyg 
jo nepažintų? 

- Čia tai bent, - vis negali atsistebėti lažybų laimėtojas. - Nie- 
ko sau. O gal Veronika jai pasakė? Žinoma. Greičiausiai taip ir 
buvo. Nori išskirti, kad turėtų sau. Ot tai naujiena. Įdomu, kuo 
viskas baigsis? 

— Paprastai tokie dalykai baigiasi skyrybomis. 

- Taip, žinoma. Bet šiuo atveju gal ir ne. 

— Kodėl? Kuo skiriasi šis atvejis nuo kitų? - suklūsta Valteris. 

— Na, juk ji ne mūsiškė. Rusė. Kur dėsis išsiskyrus? 

— Lietuvė, - pataiso Valteris. 

— Koks skirtumas, - neatkreipia dėmesio į „pataisą. - Vis viena 
auslenderė. Kur gali išeiti? Juk, be vyro, nieko daugiau ji neturi. To- 
kios mūsų vyrų nepalieka. Tik įdomu, kaip Krauzė sureaguos? Ar 
būtent jis neišmes jos į gatvę? 

- Na, jei taip įvyks, tada aš ja pasirūpinsiu. 

— Tu? Kodėl tu? 

— Todėl, kad ji man patinka. Mano skonio, supranti. Aišku, jei 
panorės. 

- Ha, labai juokinga. 

- O aš nejuokauju. Tarp kitko, ji nupirko mano „Tylą“. Taigi... kas 
žino, jei patiko mano paveikslas, gal patiksiu ir aš? 

— Na, na. Tu ir Krauzės žmona... Negaliu įsivaizduoti. 

- Kodėl? 

— Todėl, kad tu nesukurtas šeimai. Tau būtina laisvė. 

- Jei moteris to verta, galima atsisakyti ir laisvės, - juokiasi. 

- Taigi, jei verta... 

- Aš visai rimtai. Visada norėjau tokios kaip ji. O dar ir užsie- 
nietė, iš „ost“ bloko. Reiškia, patikima, miela. Juk ne be reikalo visi 
sako, kad jų moterys tiesiog sukurtos šeimai, meilei, ištikimybei. 

— Gal tu ir teisus, bet esmė ta, kad mes abu užkietėję vienišiai, 
mano drauge. Tik kam aš čia sakau? Tu juk žinai ne blogiau už ma- 
ne. Todėl manau, jog taip ir liks. 

Jie vėl susėda prie baro, ir Valteris pasistengia pakeisti temą. Ge- 
rai, kad jo pažįstamas nieko neįtaria. 

— Kaip turiu tai suprasti, Veronika? Kodėl taip padarei? - klausia 
Liudvikas, jai vėl pasirodžius. 

- Iš kur man žinoti... 

— Bet jei ne tau, tai tada kam? Kaip čia atsirado Julija? 

- Tikrai neįsivaizduoju. Gal paklausė mūsų pokalbio, o gal pa- 
sekė tave? 

— Nesąmonė. Tu vienintelė galėjai jai pasakyti. 

— Nieko aš jai nesakiau. Palik mane ramybėje. 

— Bet tu juk kalbėjaisi su ja ir pasakei apie mus. Ar bent supranti, 
kiek man reikėjo pastangų ją įtikinti, kad tarp mūsų nieko nebuvo? 

— O kas pavadino mane pigia mergše? Kas išsišaipė iš manęs? 
Kodėl pasakoji visiems, kad tu mane palikai? 

— Nesąmonė. Tu žinai, ką tau jaučiu. Tu mano mergytė. Aš juk 
tave myliu, Veronika. Kas tau tai sakė? Julija? Na, žinoma, kas gi 
daugiau. Patikėk, tai melas. 

- Visį taip kalba. O tavo Julija nieko nesakė. Ji taip pat buvo gir- 
dėjusi, todėl ir klausė, ar tarp mūsų kas buvo. Aš papasakojau. Tarp 
mūsų viskas baigta, Liudvikai. 

— O šiandien? Kodėl norėjai mane susitikti? 

— Kad įrodyčiau, jog ne tu, o aš tave palikau, štai kodėl. 

— Kam įrodytum? 

— Koks skirtumas, kam. Tiems, kurie galvoja kitaip. 

— Ir tik todėl? 

- Žinoma. 

- Sugrįžk pas mane, Veronika. Juk mes galim ir toliau susitikinė- 
ti. Aš išsiskirsiu su Julija. Mes galim susituokti. 

— Nesąmonė! Negi iš tiesų galvoji, kad sutiksiu už tavęs tekėti? 
Tada gal ir būčiau. Bet dabar. Ką tu gali man pasiūlyti? Sapnuok 
toliau. Ir nedrįsk manęs šmeižti. Nors dabar vis viena niekas ne- 
bepatikės. Lik sveikas, Liudvikai. Grįžk pas savo Juliją ir prašyk 
atleidimo. Tiesą sakant, aš jos vietoje tokiu atveju tikrai pasiųsčiau 
tave velniop. 

- Tu, pigi kekše, ar Žinai, ką padarei?! - staiga išrėkia supratęs, 
kad galutinai prarado meilužę. 

— Palaižyk man užpakalį, tu, senas invalide! Taip ir maniau... O 
jei dar kartą išgirsiu, kad mane vadini kekše, susitiksim teisme. Taigi 
draugiškai patariu užčiaupti žiaunas, nes brangiai kainuos! 

Trenkia duris ir nukaukši koridoriumi. Liudvikas dar kurį laiką 
lieka sėdėti ant lovos krašto: 

— Aišku, kad ji pasakė Julijai, kas gi daugiau? Prakeikta prosti- 
tutė! Ir kodėl aš visą laiką pakliūvu ant tokių meškerės? - sako bal- 
su. - Pirmajai visą gyvenimą moku, išlaikau ją, 0 ji smaginasi su 
kitu, bandeles ryja už mano pinigus ir šaiposi. O antroji - dar ge- 
riau: „Senas invalide, - mat kaip. Po perkūnais, bet Julija irgi gera. 

tik pamanyk. Kas tu įsivaizduoji esanti?! - burnoja toliau, vis labiau 
pykdamas. - Tu ponia Krauzė tik tol, kol esi mano žmona. Be ma- 
nęs - niekas, nulis, tuščia vieta. Taigi turėtum kojas bučiuoti, o ne 
ragus statyti. Bet kai elgiuosi kaip su žmogum, tai spėjai pamiršti, 
kieno dėka pakliuvai į civilizuotą pasaulį. 

Jam kažkodėl pikta, kad žmona nepuolė į ašaras, nešėrė antausio, 
nebandė aiškintis, kaip būtų padariusi kiekviena kita. Nes būtent 
tas tylėjimas, tas žvilgsnis, tas tylus priekaištas kažkaip žemino, gal 
net žeidė. Taigi „užsiėmęs“ savo marškiniais Liudvikas veltui laukė 
emocijų proveržio, stengėsi nežiūrėti į jos pusę, todėl ir nepastebėjo 
trumpam įėjusių dviejų vyrų. 

Krauzė atvirsta į lovą ir susikelia batuotas kojas ant jos krašto. 
Juk skubėti nėra kur. Už kambarį sumokėta visai dienai. Guli ir mąs- 
to. Ką pasakys Julijai? Kad čia buvo visai ne tas, apie ką ji galvoja? 
Kvailystė. Juk rado abu lovoje. Veroniką, savo mėgstama poza sė- 
dinčią ant jo. Ak, koks tai buvo geras jausmas... Po tokios ilgos per- 
traukos. Kad bent Julija būtų vėliau atėjusi, nesutrukdžiusi... Bet ji 
buvo gerai informuota. Neužrakintos durys. Tikslus laikas. Taip, tai 
Veronikos darbas. O jis net nenutuokė. „Viskas baigta, - pasakė jo 
saldi mergytė. Ir ji galvojo apie tai visai rimtai. Antraip juk nebūtų 
pakvietusi žmonos. Taigi liūdna, bet, atrodo, šį kartą tikrai viskas 
baigta. Kaip jam toliau elgtis? Ką darys Julija? Ar paliks jį? Kažin. 
Juk, be jo, nieko daugiau neturi. Krauzės namai ir jos namai. Tik 
lieka dar vienas klausimas. Iš kur Veronika vis dėlto ištraukė, kad 
Liudvikas apie ją blogai kalbėjo? Ir nors jo mylimoji tai paneigė, kas 
daugiau, jei ne Julija, bus primelavus, norėdama priversti ją prisipa- 
žinti? Taip, būtent. Galiausiai, kaip ji išdrįso jį sekti?! Taigi jis turi 
su ja labai griežtai pasikalbėti, reikalauti, kad pasiaiškintų. Parodyti 
jos vietą, kad pasijustų kalta ir būtų dėkinga, jog vyras maloningai 
atleidžia jos tokį nepateisinamą akiplėšiškumą. 

Julija grįžta į biurą ir įsijungia kompiuterį. Dirbti šiandien negalės. Ta- 
čiau reikia bent suvaidinti dirbančią. Mintys pinasi. Sunku susikaupti. 
Vadinasi, jis melavo. O viskas, ką sakė ta moteris, yra tiesa. Visi žinojo, 
tik ji ne. Bet kaipgi kitaip? Kas su ja apskritai kalbasi? Ji čia svetima. 
Svetima biure, svetima namuose. Kokiuose dar namuose. Juk tai Liud- 
viko namai. Kaip atėjo, taip ir išeis. Įdomu, ką jis sakys? 

Julija susimąsto. Ilgai galvoja, bet taip ir negali įsivaizduoti, kokia 
bus jo reakcija. Tačiau kodėl? Juk šitiek metų gyventa kartu. Taip, 
būtent. Ir, nepaisant to, ji visiškai nepažįsta jo. Liudvikas, atrodo, 
myli tą moterį. Antraip nebūtų tuojau pat nubėgęs, vos tik pakvies- 
tas. Juk žinojo, kad Veronika jį paliko. O gal tikėjosi, kad ši apsigal- 
vojo? Na, taip, žinoma. Tik aš sutrukdžiau jiems susitaikyti. 

Julija pati nustemba nuo tokios minties. Ji kalta Liudviko akyse, 
ir jis už tai neatleis. Savaime suprantama, jokio atleidimo ji ir ne- 
nori. Ar šiaip, ar taip viskas nuspręsta. Liudvikas jos nemyli, kaip ir 
ji jo, o gyventi tik iš pareigos nėra jokios prasmės. Julija jam nieko 
neskolinga. 


Supirpsi mobilusis, ir ji perskaito: 

„Net ir nemaloniausi dalykai turi teigiamą pusę. 

Jie atlaisvina kelią apsisprendimui. 

Laukiu. V.“ 

Julija surenka vieną žodį: 

„Ačiū“. 

X*+* 

Artėjant mašinai prie namų ji staiga pajunta, kad būtų kur kas ge- 
riau, jei galėtų išvengti susitikimo su Liudviku. Taigi gal be reikalo 
nepaklausė Valterio ir paprasčiausiai jo nepaliko? Bet tada vyras 
tikrai būtų ją apkaltinęs. Dabar Julija turi pretekstą išeiti. Vargšas 
Krauzė, nebegalės guostis visiems, kokia beširdė, tiesiog nežmoniš- 

ka jo žmona. Dabar visi ją supras ir pateisins. Tik jos ryšį su Valteriu 
teks kurį laiką dar saugoti paslaptyje. Niekas neturės žinoti, kad ji 
išėjo pas jį. Tai atsitiks kiek vėliau. O iki tol Julija verčiau išsinuomos 
kokį pigų kambarį. Taip. Reikia jam paskambinti. 

— Na, kaip tu? - teiraujasi Valteris susirūpinusiu balsu. 

— Nieko. Nelabai malonu. Važiuoju į namus. Taigi nežinau, kaip 
reaguos Liudvikas. Galimas daiktas, išmes į gatvę, neleidęs pasiim- 
ti net rūbų. 

— Gal man atvažiuoti pas tave? 

— Jokiu būdu. Tam ir skambinu, kad noriu paprašyti, jog apie 
mus dar kurį laiką niekas neturi žinoti. Tikiuosi, kad niekas ir neži- 
no, juk taip, Valteri? 

— Niekas, Julija. Tai štai kodėl šiandien manęs „nepažinai“. 

— Taip. Nepyk. Tu turi mane suprasti. 

— Viskas gerai. Aš taip ir pamaniau. Sakyk, ką man daryti? 

— Nieko, Valteri. Aš susirasiu kokį kambarį, kol viskas aprims. 

— Ką? Kodėl kambarį? 

— Na, juk negaliu iš karto persikelti pas tave. Tikrai kas nors pa- 
stebės pareinančią ar išeinančią. 

— Gatvėje beveik niekas negyvena. Kas gali pamatyti? 

- Vis viena nesaugu. 

— Bet aš nenoriu ilgiau laukti, Julija. Na, jei jau taip bijai, yra vie- 
na išeitis. Visi namai turi išėjimą į vidinį kiemą, tą patį, kaip ir kiti, 
stovintys priešingoje gatvėje. Aš visada juo naudojuosi, norėdamas 
sutrumpinti kelią, ir atsiduriu iš karto ten, kur tu palieki savo maši- 
ną. Taigi gali ir tu juo vaikščioti. 

— Na, bus matyt, - nusileidžia. - Aš jau tuoj suksiu į kiemą. Iki 
Valteri, paskambinsiu, kai žinosiu ką konkrečiai. 

— Susikrauk daiktus ir atvažiuok. Dar šį vakarą. Ko laukti, Julija? 

— Bus matyt. Nepamiršk, ko prašiau. Niekas neturi žinoti. Iki, 
mano ištikimas drauge. 

— Laukiu. 

+++ 
Julija randa Liudviką virtuvėje. Jis žiūri į ją ir tyli. 
— Ar paruošti vakarienę? - netikėtai klausia ramiu balsu. 
- Taip, - atsako kiek nustebęs. 


Ji stovi prie viryklės, o Liudvikas laukia, negalėdamas suprasti, kaip 
įmanoma nieko nesakyti? Užuot puolusi priekaištauti, tiesiog tyli ir 
elgiasi taip, lyg nieko nebūtų įvykę. Bet ji juk turi kažką sakyti, kaž- 
kaip reaguoti, tik ne tylėti. 

Julija pagaliau padeda lėkštes ant stalo. Liudvikui. Sau. Valgo to- 
liau tylėdama ir jis neiškenčia: 

— Kodėl nieko nesakai? 

Ji pakelia į jį akis: 

— Kai kuriems dalykams komentarų nereikia, Liudvikai. 

Julijos ramus balsas jį kažkodėl sunervina. Ką tai reiškia? Juk ne- 
gali būti, kad jai vis tiek, kas šiandien įvyko. 

— Kaip išdrįsai mane sekti?! - užsiplieskia staiga. - Kokią turėjai 
teisę kištis į mano gyvenimą?! 

Jis žiūri į ją piktu žvilgsniu. Julija tyli. 

— Kaip gali paaiškinti savo netaktą?! 

- Atleisk, man. Žinau, kad negerai pasielgiau. Bet tiesiog norėjau 
įsitikinti, ar Veronika melavo. Tu juk man prisiekei... Tik dėl to. Ga- 
liausiai maniau, jog, kaip tavo žmona, turiu tam šiokią tokią teisę. 
Taigi dar kartą labai atsiprašau. 

Jis stebi ją, netikėdamas savo ausimis. Ką tai, po perkūnais, 
reiškia? 

— Na, ir?!. - nenori pasiduoti. 

— Nieko. Įsitikinau. 

- Iš kur sužinojai apie tą susitikimą? Buvai susitarusi su Veronika? 

- Aš pavargusi, Liudvikai. Labanakt, - pakyla ir išeina į kitą 
kambarį. 

Jis sėdi, nežinodamas ką galvoti. Ar tai reiškia, kad Julija jį pa- 
liks? Išeis rytoj? O gal viskas bus kaip iki šiol? Kurgi dėsis be jo? 
Taip. Greičiausiai taip ir bus. Ji liks. Todėl ir atsiprašinėja. Pati išsi- 
gando. Jo planas užsipulti ją pavyko. O kai atsiprašė, tai ką daugiau 
jis galėjo sakyti? Gerai, jog pamatė, kad jos vyras nepuolė atgailauti, 
kad suprato, kas šiuose namuose galva. Aišku, kad sužinojo iš Ve- 
ronikos. Bet kam jai to viso reikėjo? Ak, kas gali jas suprasti, tas 
bobšes. Vieną dieną prisiekinėja meilę, kitą apsisuka ir nueina. Na, 
dėl Veronikos viskas aišku. Jai reikia viršininko, o ne invalido. Bet 
kokį žaidimą žaidžia Julija? 

Kai Liudvikas pagaliau nueina į miegamąjį, pamato, kad jos lo- 
va tuščia. Praveria duris į kitą kambarį. Jo žmona guli ant svečiams 
skirtos sofos. „Aha, vis dėlto rodo ragus. Na, ir tegu. Pasimaivys ir 
praeis. Svarbu, kad tik liktų. Ką aš darysiu be jos.“ 

Praeina savaitė. Ir, jei kas pažvelgtų iš šalies, atrodytų, kad Julijos ir 
Liudviko gyvenime mažai kas pasikeitė. Ji keliasi rytą ir išvažiuoja į 
kontorą. Grįžusi paruošia vakarienę, abu susėda prie stalo, persime- 
ta keletu nereikšmingų žodžių, pažiūri televizorių, paskaito knygą. 
Julija pirma pasako „labanakt“ ir eina miegoti į svečių kambarį, o jis 
neprieštarauja. Tegu. Didelio čia daikto. Svarbu, kad tvarko namus, 
kaip ir anksčiau viskuo rūpinasi. 

Darbe kolegės netruko sužinoti pikantišką istoriją ir vieną dieną, 
po kelerių metų pertraukos, Juliją vėl pakvietė „kavos puodeliui“. 
Gerai suprasdama, ką reiškia tas netikėtas „draugiškumas , ji vis dėl- 
to nuėjo ir, aišku, po keleto minučių viena iš jų palietė rūpimą temą 
klausdama, ar tai teisybė. Julija atsakė trumpu „taip“. 

— Tikrai? Oje, tu vargšele. Kaip tau reikėjo jaustis... Papasakok. 

— Tai kad nėra ko pasakoti. 

— Kaip tai nėra? Iš kur tu sužinojai? 

— Paskambino kažkoks anonimas ir pasakė, kad aš būtinai turinti 
tuojau pat nueiti į nurodytą viešbutį. O kai paklausiau kodėl, atsakė, 
kad Liudvikas kviečia, - meluoja Julija. - Pamaniau, gal jam kas at- 
sitiko. Kai pradėjo vėl važinėti mašina... Na, juk pačios suprantat, jo 
sveikata ne kažin kokia, maža, kas gali būti. Taigi ir nuėjau. 

— Bet į viešbutį. Ar tau nekilo jokio įtarimo? 

— Ne, kodėl turėtų? Jis dažnai susitikdavo su firmų atstovais vieš- 
bučiuose... Tai ir pamaniau, gal kas nors pakvietė. Žinot, jo kvalifi- 
kacijos visada buvo vertinamos... Na, o susitikimo metu kažkas atsi- 
tiko, todėl jis mane ir kviečiasi. Juk tik kelios minutės nuo čia. 

— Ak, štai kaip. Na, ir?.. Kai pamatei? Ką darei? 

— Nieko. Ką turėčiau daryti? Juk kiekvienas žmogus turi teisę į 
savo privatų gyvenimą. 

— Kaip gali taip sakyti?! Juk jis - tavo vyras! Jis negali su kita 
smagintis. 

Julijai pasidaro linksma. Jei jau taip gerai sekasi meluoti, tai ko- 
dėl gi ne? 

— Ak, mielos kolegės, negi jūs tikrai galvojat, kad būtent jūsų vyrai 
jums ištikimi? Nebūkit tokios naivios. Jūs niekada taip ir nesužinosit, 
su kuo ir kada. Na, nebent taip pat imtų ir paskambintų koks anoni- 
mas. O juk ir Liudvikas ne pirmą kartą atsigulė su Veronika į lovą. 
Man kažkodėl atrodo, jog pamiršot pagrindinį santuokos dėsnį... 

— Kokį dėsnį? 

— Na, kad apie sutuoktinio neištikimybę žmona sužino paskuti- 
nė. Taigi meskit iš galvos tuščias iliuzijas, kad jūsų mielieji jums išti- 
kimi. O jeigu ir nepaliks jūsų, tai tik norėdami išvengti materialinių 
nuostolių, kai kurie, žinoma, ir visiško bankroto. 

Kolegės nesmagiai tyli. Julija staiga pajunta, kaip vis dėlto malo- 
nu tyčiotis iš tų, kurios visada ją laikė žemesnės klasės. Todėl nuge- 
ria gurkšnį rudo skystimo ir kuo draugiškiausiu tonu tęsia toliau: 

— Pagalvokit pačios, kas atsitiktų, jei jūsų vyrai imtų vieną dieną 
ir pareikštų norą skirtis. Pirmiausia prasidėtų dalybos. Nuostolis? 

Taip. Toliau iškiltų vis dar neišmokėto namo klausimas, kurį sky- 
rybų atveju beveik visada pasiima bankas. Nuostolis? Ir dar koks. 
Dar toliau (ir visų baisiausia) - išlaikymas vaikams ir jums. Taigi 
jūsų vyrai, ir taip jau apiplėšti finansų tarnybos, dar prarastų dau- 
giau nei pusę savo algos. Nuostolis? Manau, atsakymas aiškus. O kai 
viskas dingtų, tai ir ta kita gerai pagalvotų, ar tikrai verta. Taigi, kas 
lieka? Savaime suprantama, - slapti susitikimai, seksas, dovanos ir 
vėl seksas. Žodžiu, prasiblaškymas, nusibodusios kasdienybės pa- 
įvairinimas, neištikimybė. Na, ar aš neteisi? O jeigu jūs vis dar tikit, 
kad po penkiolikos ar dar daugiau metų savo vyrams nenusibodot, 
tai man jūsų tikrai nuoširdžiai gaila. Aš realistė. Todėl ir netikiu, kad 
jie gali būti ištikimi, žiūriu į tokius dalykus labai blaiviai. O kalbant 
apie Liudviką... jei anksčiau nežinojau, tai dabar įsitikinau. Kas nuo 
to pasikeitė? Galiausiai mes esam suaugę žmonės. Taigi apskritai 
niekada negali garantuoti nei už kitą, nei už save... Juk, šiaip ar taip, 
dvylika metų kartu. O mano akimis, ir Krauzė jau nebe tas, kas buvo 
anksčiau. Juo labiau kad priaugo tikrai nemažai svorio. 

Ji nutyla ir triumfuodama stebi kolegių veidus. Va taip, brangio- 
sios. Va taip, mielosios. Norėjot pasišaipyti iš manęs, bukos vištos? 
Galiu lažintis, kad dabar kiekviena perkratinėjat mintyse menkiau- 
sią įtartiną smulkmeną, bandydamos atrasti galimos neištikimybės 
patvirtinimą. O juk tokių smulkmenų tikrai daugiau, negu reikia. Ir 
kai ieškai, visada surandi. Nemalonu, ar ne? Aišku, būtų ir man tas 
pats, jei neegzistuotų Valteris. Tada kažin, ar galėčiau išlikti tokia 
„kieta“ ir tuo pačiu - abejinga? Na, savaime suprantama, kad ne. 


Nėra abejingų moterų vyro neištikimybei, nes pažeminimas per daug 
skaudžiai žeidžia. Todėl kiekviena lieka ir sužeista, ir nusivylusi visam 
gyvenimui. Tik, deja, ne visos turi galimybę neatleisti. O jeigu ir atlei- 
džiama, tai tik žodžiais. Širdis visada nusineša nuoskaudą į kapą. 
Šiuo konkrečiu atveju Liudviko neištikimybė privertė jo žmoną 
ieškoti ir rasti. Jei jų gyvenimas būtų buvęs harmoningas, nebūtų 

Julijos kamavusi vienatvė, pastūmėjusi į svetimą glėbį, nors tai, kas 
įvyko, buvo galima pavadinti labiau atsitiktinumu, jei, aišku jis, kaip 
toks, apskritai egzistuoja. 


Bet, kad ir kaip būtų keista, po to kavos gėrimo, didelei Julijos nuos- 
tabai, jos kolegės pradėjo elgtis su ja kažkaip kitaip, jau kviesdavo 
kiekvieną kartą, nebandydamos ką nors išpešti. Gal tai buvo mote- 
riško solidarumo poveikis? Ji savo ruožtu stengėsi ir toliau būti ne- 
utrali, nupirkdavo kokių saldumynų, daugiau klausėsi, negu kalbėjo, 
retkarčiais pasakydama savo nuomonę, bet taip pat labai neutralią. 
Nors ir neturėdama per daug iliuzijų, ponia Krauzė vis dėlto norė- 
jo pamažu ištirpinti ledus, parengti jas ateičiai, kai galutinai paliks 
Liudviką. O kodėl ir ne? Juk netikri draugai kai kuriais atvejais vis 
dėlto geriau negu atviri priešai. Ir jai iš tiesų pavyko. 

Nenorėdama sukelti nereikalingo pavydo Julija stengėsi dėvėti lais- 
vokus, į akis nekrintančius rūbus, savo gražius kaštoninius plaukus ir 
toliau rūpestingai rišo juoda gumele arba kaspinu. Turėdama laiko 
dažnai net perimdavo vienos ar kitos kolegės nesuspėtą atlikti dar- 
bą, nes, vis dar būdama ponia Krauze, jau nebeskubėjo į namus kaip 
anksčiau, o Liudvikui paskambinus pasakydavo, kad užtruks biure. 

Kai Valteris kas kartą jiems susitikus klausdavo, „kada“, ji bu- 
čiuodavo jį sakydama: „Greitai. Palūkėk dar truputėlį.“ Ir jis laukė, 
kantrus, išsiilgęs, o Julija jautėsi tikrai laiminga jo glėby. 


+++ 


Taip praėjo dar kelios savaitės. Ir nežinia, kiek jų būtų dar prabėgę, 
kol Julija galutinai būtų įsitikinus, kad pavojus likti apkaltintai iš- 
nyko, jei nebūtų išsekusi Liudviko kantrybė ir vieną dieną nebūtų 
pareikalavęs savo kaip vyro teisių. 

- Užtenka ožiuotis, Julija. Grįžk į miegamąjį! 

Ką jis norėjo tuo pasakyti, buvo aiškiau, negu aišku. Taigi, atro- 
do, „tiesos valanda“ išmušė: 

— Ne. 

— Kaip tai ne? 

— Ar buvau aš tau gera žmona, Liudvikai? 

- Taip, buvai ir tebesi. 

— Ką dariau ne taip, na, kad tau nepatiktų? 

— Nieko. Tu visada pildei visus mano nurodymus. 

— Tada kodėl ieškojai kitos? 

— Nežinau. 

Ji mato, kaip jis staiga susinervina. Na, aišku, ji neturi teisės to 
klausti. 

— Tai ne atsakymas, Liudvikai. Aš noriu žinoti. 

Krauzė keistai šypteli: 

— Tu tikrai nori žinoti? 

Julija jaučia jo kylantį pyktį. 

- Taip, kitaip neklausčiau. 

— Na, kiekvienas vyras vieną dieną staiga supranta, kad jo gyve- 
nimas nėra toks, kokio norėtų, gal tiksliau pasakius - nieko vertas. 
Taigi būtent tada ir pradeda ieškoti kažko, kas kompensuotų jo ne- 
pasitenkinimą, galėtų jį nukreipti nuo nemalonių minčių. O kas gali 
tai geriau padaryti, jei ne... na, pati supranti. 

— Ne, nesuprantu. 

- Jauna žavi „kumelaitė“, visada pasiruošusi patenkinti kiekvie- 
ną, net ir slapčiausią, vyro norą. 

— O kaip žmona? 

- Ak, Julija, nebūk naivi. Po dvylikos bendro gyvenimo metų... 
Kas dar gali būti įdomaus? - sarkastiškai nusijuokia. - Būkim re- 
alistai. Tai neįmanoma. Mums, vyrams, gyvenimo pajvairinimas 
tiesiog būtinybė. Juk, šiaip ar taip, būtent ant mūsų pečių laikosi 
šeimos finansinė gerovė, - toliau šypsosi, žiūrėdamas į akis, nors 
veidas piktas. 

Julijai tampa bjauru tos šypsenos. „Ak, tu šitaip? Drįsti įžeidinė- 
ti, nes manęs nelaikai sau lygiu žmogum.“ 

— Ar dėl to paties tave paliko pirmoji žmona, - smeigia į Liudvi- 
ko skaudžiausią vietą ir pataiko. 

— Aš buvau jai ištikimas! Aš ją mylėjau!!! - suriaumoja panašiai 
kaip tada. - Tai ji turėjo meilužį, prakeikta kekšė! 

— Kiek metų jūs buvot šeima? - Julija net nemano pasigailėti. 

— Maždaug šešiolika! 

— Bet tavo vaikai dar buvo gana maži, kai mes susituokėm? 

- Ji niekada nenorėjo vaikų! Todėl ir nebuvo. O kai pastojo su 
antruoju, tada ir pasiuto. Pareikalavo, kad aš, na, tu žinai, sterili- 
zuočiausi. 

Jis nutyla. Tyli ir ji. Julija buvo tokia tikra dėl baigties, prasidėjus 
pokalbiui. Bet, nepaisant Liudviko įžeidinėjimų, vis dėlto sunku tarti 
tą lemiamą žodį. Kažkodėl net gaila jo. Tokio apgailėtino luošio, nors 
jis pats, atrodo, to nesupranta. Juk turi nesuprasti? Kitaip argi drįstų 
sakyti jai, kad jam nusibodo, ar pasakotų, jog buvo savo žmonai išti- 
kimas, nes ją mylėjo? Ir taip kalba ne paprastas žmogelis, o išsilavinęs, 
inteligentiškas vyras. Kodėl? O gal toks elgesys tik dar kartą įrodo, kuo 
visus tuos metus ją laikė ir tebelaiko? Staiga Julija pajunta, net prieš 
savo valią, kaip sukyla jos lietuviškas išdidumas. (Gal netgi tas pats, 
dėl kurio kažkada buvusi didžiulė valstybė susitraukė iki tokios mažos 
saujelės.) Užteks! Jei vyras drįsta taip su ja kalbėtis, vadinasi, ji, ir tik ji, 
dėl to kalta. Tad velniop visus gailesčius, visą diplomatiją! 

— Aš netikiu savo ausimis, Liudvikai, kad tu galėjai išdrįsti tai 
pasakyti. Ir dar po to, kas įvyko su Veronika. Tai reiškia, kad visus 
tuos metus laikei mane ir tebelaikai niekuo kitu, kaip tik namų 
inventoriumi. Taip, tu esi visiškai teisus. Tai mano, tik mano kaltė, 
kad juo buvau. Nes kiekvieno vyro elgesys su moterimi priklauso 
būtent nuo jos pačios. Bet žinai ką, mielasis? Tu teisus ir visais ki- 
tais punktais. Kaip ir tuo, kad dvylika metų - pašėlusiai ilgas laiko 
tarpas, kai gyveni su žmogum, kuriam nejauti tikro jausmo, na, 
pavyzdžiui, tokio, kokį jautei savo pirmai žmonai. Tiesą sakant, 
po to, kas įvyko, nejaučiu ir aš tau nieko daugiau, kaip tik nuogą 


pareigą. O vien dėl jos (manau, atsižvelgdamas į savo asmeninę 
patirtį, man visiškai pritarsi) tikrai neverta ir toliau būti tavo na- 
mų inventorium. Ne, žodis „manau“ nelabai tinkamas. Aš esu tuo 
absoliučiai tikra. Nes ne tik tavo, bet ir mano gyvenimas su tavi- 
mi taip pat yra, kaip tu pasakei, nieko vertas. Taigi, mano mielas, 
džiaugiuosi, kad mūsų pažiūros sutampa. Galiausiai visada malo- 
nu kalbėtis su žmogumi, kuris tave supranta. 

Liudvikas žiūri į ją, negalėdamas patikėti. Ką visa tai reiškia? Tos 
nesąmonės? Koks inventorius? Kuo ji nepatenkinta? 

— Nesuprantu tavęs, Julija. 

— Nesupranti? Mielas Liudvikai, kai atvažiavau čia, turėjau gana 
rimtų kalbos problemų, bet tu vis viena suprasdavai. O dabar ne? - 
pasityčioja - Bet tiek jau to, pasistengsiu dar kartą pasakyti, ir labai 
trumpai: aš ką tik nusprendžiau tave palikti, nes nebenoriu būti tavo 
tarnaite. Na, kaip, dabar aišku? 

— Ką? Ką čia sugalvojai?! 

Julija tik trukteli pečiais. Ji atrodo rami ir savimi pasitikinti. Liud- 
vikui toks jos elgesys - kažkas nauja. 

— Kodėl?! Ko tau trūksta? Nedėkingoji!!! 

— Todėl, kad tu ne tik nemyli manęs, bet netgi drįsti pasakyti tai į 
akis. Todėl, kad aš tavęs jau daugybę metų nebedominu kaip mote- 
ris, ir tu visą tą laiką smaginaisi su kita. Todėl, kad tavo gyvenimas 
su manimi atrodo tau „nieko vertas“ ar „ne toks, kokio tu norėtum . 
Todėl, kad nelaikai manęs sau lygia. Todėl, kad aš nebenoriu amži- 
nai būti tarnaitės vietoje visais punktais. Todėl, kad ir mano gyve- 
nimas tavo namuose prarado prasmę. Todėl, kad tai tavo namai, o 
aš juose visada būsiu svetima. Todėl, kad seksas su tavimi ir man 
nebeteikia jokio malonumo. Todėl, kad nebegaliu toliau būti tuo, 
kuo tu mane pavertei. Užteks, ar vardyti toliau? Matau, kad užteks. 
Taigi viskas baigta, Liudvikai. O tai, ką tu šiandien pasakei, buvo 
paskutinis lašas mano kantrybės dubenyje. Jis tiesiog persipildė. Ir 
jei tu manai, lygindamas save su manimi, kad priklausai aukštesnei 


221 


rasei, tai yra tavo, ir tik tavo, problema, nes man reikia partnerio, 
kuris tuo klausimu yra kitokios nuomonės. O jei kalbėsim apie ne- 
dėkingumą, tikrai nemanau, kad po tiekos metų vis dar esu tau kuo 
nors skolinga. Taigi tas žodis tiktų labiau tau. 

Julija jaučia, kokia ji susijaudinusi, bet kartu žino ir tai, kaip bū- 
tina buvo visa tai pasakyti. 

— Nekvailiok, žmona, - sako staiga gana taikiai, atrodo, supratęs 
padėties rimtumą. - Kur tu dėsiesi be manęs? 

- Ačiū už rūpestį, bet, patikėk, Liudvikai, tikrai neprapulsiu. 

— O kaip aš? Kaip tu gali palikti mane vieną nelaimėje? 

- Taip, kaip tu būtum palikęs mane, gavęs paaukštinimą. Juk trū- 
ko tiek nedaug. Ir tada būtum laimingas su Veronika? O gal duotum 
man kambarėlį palėpėje, kad toliau kuopčiau tavo namus? 

— Nesąmonė. Iš kur tokia informacija? 

— Iš ten pat. Iš Veronikos. 

- Ji melagė. 

— Galimas daiktas. Tu geriau ją pažįsti. Tik keista, kad iki šiol vis- 
kas, ką ji sakė, pasirodo, buvo tiesa. Nors tu paneigei ir net prisiekei. 
O tai, kas tau atsitiko, pavadinkim paprasčiausiu likimu. 

- Ir tau manęs negaila, Julija? 

— Gaila, Liudvikai, labai gaila, bet savęs gailiau. 

— Negaliu patikėti. 

— Kodėl? 

— Kad tu mane paliktum. Bet kuri kita, tik ne tu. Mano tylioji, pa- 
klusnioji Julija. Čia tai naujiena. Juk tu tik pajuokavai? Na, žinoma, 
nori man atkeršyti. 

- Jei kada prireiks mano pagalbos, na, susirgsi gripu ar šiaip kas 
(aišku, jei vis dar būsi vienas), gali paskambinti, - sako ignoruodama 
jo žodžius. - Tikrai padėsiu. Bet tik tiek, Liudvikai. Nieko daugiau. 

- Ir tai tavo paskutinis žodis? - pagaliau patiki. - Gal dar apsigal- 
vosi? Juk galim pasikalbėti, išsiaiškinti, ką nors pakeisti. Galiausiai 
pradėti viską iš pradžių. 

— Per vėlu, Liudvikai. Tiesiog buvo visko per daug. Neigiamo, su- 
pranti? Dalykų, kurių neįmanoma pamiršti, su jais susitaikyti. Ga- 
liausiai niekada nebus taip, kaip buvo prieš tai. Nes žodžiai ne tik 
sužeidžia sielą, bet ir palieka joje randus, kurie, kilus menkiausiam 
nesutarimui ar naujoms problemoms, vėl pradeda skaudėti. Aš ne- 
noriu savęs kankinti, Liudvikai. Aš noriu jaustis laiminga ir gal net 
mylima. Bet tu jau negali man duoti to jausmo, taigi taip bus geriau. 

Julija nori jam pasakyti, jog po to, ką išgirdo šiandien, tik galuti- 
nai praregėjo, kad jos įtarimai bet kuriuo atveju net ir nebuvo vien 
įtarimai ar nieko neįrodanti nuojauta, o tikrų tikriausia tiesa. Ir kad 
ne kas kitas, o būtent ji pati stengėsi tos tiesos nematyti, tikrai bijoda- 
ma pasekmių, neturėdama, kaip jai atrodė, kitos išeities. Ir, jei nebūtų 
Valterio, kažin, ar tikrai neliktų su Liudviku ir „nepradėtų visko iš 
naujo“, nors nė per nago juodymą netikėtų, kad tai iš viso įmanoma. 
Bet Valteris yra. Jis egzistuoja. Ji myli jį, o jis, atrodo, myli ją. Taigi 
būtent jis ir yra pagrindinis impulsas tam, kam ji ką tik pagaliau ir 
galutinai pasiryžo. Kas tai? Jos prakeiksmas ar išsigelbėjimas? Laikas 
parodys. Tik viena aišku: po to, kas įvyko, rizikuoti tikrai verta. 

Bet Julija nieko nesakys, ji niekada neprisipažins Liudvikui, kad 
išeina visai ne į nežinią, o tik į kito, bent jau šiuo metu tikrai mylin- 
čio, vyro glėbį. Ir jis bent jau kurį laiką jai bus užuovėja ir paguoda, 
patikimas, suprantantis draugas. O jei likimas lems, tai ir tol, „kol 
mirtis išskirs. Bet jai būtina, kad Liudvikas manytų (kai sužinos 
kada nors), jog susipažino su Valteriu jiems išsiskyrus. Kodėl? Na, 
vien dėl to, kad Liudvikas, savo pažinčių dėka, nebandytų pakenkti, 
bent jau tikintis išsaugoti savo darbo vietą. Ji jau suspėjo integruotis, 
todėl ir žino, kas galima vietinėms, to jokiu būdu nebus leidžiama 
jai. Todėl, nors ir išklojo savo nuomonę, toliau kalbasi ramiai, netgi 
žadėdama savo pagalbą, o iš tiesų trokšdama kuo greičiau palikti 
šiuos namus ir tą, kuris, deja, taip ir nepateisino jos lūkesčių. 

„Pradėti viską iš naujo.“ Cha, kaip kvailai tai skamba. Žmogus 
negali pasikeisti. Nebent kurį laiką uoliai vaidintų, ir tai tik tuomet, 

jei to tikrai reikėtų jo naudai. Bet vis tiek gana ribotą laiką, kitaip 
tariant, kol nusibos ar pasikeis aplinkybės. Juk ne be reikalo protė- 
viai tvirtina: koks velnias gimė, toks ir... dvės. Taigi ir Liudvikas ne 
išimtis. Jis tai jau tikrai ne. 

Galiausiai ar ne kiekvienos moters svajonė - ne dominuojantis, 
viską geriau suprantantis, savimi besižavintis patinas, o protingas, 
jaučiantis saiką, blaiviai vertinantis savo galimybes ir, svarbiausia, 
jai lygus partneris? Nes, kad ir kaip ten būtų, nepaisant netgi labai 
viliojamų finansinių galimybių, slenkant bendro gyvenimo mėne- 
siams ar metams, vis labiau pradedama pasigesti šalia tavęs esančio 
žmogaus „kokybės“. 


X*X** 


Liudvikas girdi, kaip kitam kambaryje Julija skambina telefonu: „Jūs 
nuomojat kambarį?“ Trumpa tyla. „Taip, man tinka... Geriausia būtų 
dar šiandien... Gerai, gali nusitęsti iki vėlumos, bet aš pasistengsiu... 


v-o- 


Ačiū. 


„Nejaugi tai viskas? - Liudvikas niekaip negali atsipeikėti. - Kas at- 
sitiko?“ Juk po to nelemto susitikimo su Veronika jo žmona elgėsi 
gana normaliai, nors ir tvyrojo nemaloni įtampa, erzino jos miego- 
jimas svečių kambary. Bet jis net neabejojo, kad tai tik laiko klau- 
simas, tuščios ambicijos. O štai, kaip viskas staiga pasikeitė. Julija 
apkaltino jį dėl išsprūdusių žodžių. „Paskutinis lašas „kantrybės 
dubenyje . Ir sugalvok tu man šitaip. Ar tai reiškia, jeigu jis būtų to 
nepasakęs, Julija liktų? Galimas daiktas. Bet kam reikia taip perdėtai 
reaguoti, taip įsižeisti? Tik pamanykit. Kas tu esi, vargšele? Už mano 
pečių buvai ponia Krauzė. Be manęs esi nulis. Eik, eik. Pažiūrėsim, 
ar neparbėgsi vieną dieną atgal, prašydama atleidimo? Greičiausiai 
taip ir bus. O tada ir pasikalbėsim, mieloji. Tada aš tau dar ne taip 
pasakysiu, kad suprastum kartą ir visam laikui, koks skirtumas tarp 
tavęs ir manęs. O gal tikiesi, jog pulsiu maldauti? Ne ne, jokiu bū- 

du. Liudvikas Krauzė nepraras savo išdidumo. Prieš tave tikrai ne. 
Tu - ne Ivona. Jos prašiau, maldavau, kad neišeitų. Bet vis tiek išėjo. 
Tau pasiūliau, o jei nenori, tai ir nereikia. Tokių kaip tu pilnas inter- 
netas. Tik spusteli klavišą, ir jau stovi prie durų, išsirikiavusios į eilę 
su „čemodanais“ rankose. 

Po perkūnais, dėl tavęs aš visada buvau toks tikras... Imi pirmą 


v0- eo 


nešdinti. Kur taip skubi? Gal bijai pati savęs, kad neapsigalvotum?“ 


Liudvikas sėdi priešais įjungtą televizorių ir bando negalvoti apie 
tai, kad jo žmona kitame kambaryje jau kraunasi lagaminus. Kiek 
ten to jos turtelio. Skudurai, o ir tų ne per daugiausia. Čia viskas pri- 
klauso Liudvikui. Čia jo namai, tai reiškia, kad juose visko su saiku, 
nes jis nemėgsta sandėliuoti. Kiek panešiojo kokį rūbą, ir į „raudoną 
kryžių . O ji, kaip atėjo, taip ir išeis. Na, išvažiuos, nes mašina jos 
vardu. Taigi jis negali atimti. 

Ar tik nepareikalaus išlaikymo? Bet, kol dirba, tai nieko ir negau- 
tų. O Julija dirbs. Jis tuo tikras. Visada troško turėti savų pinigų, sa- 
vo, kaip sakė, nepriklausomybę, nors jis tada ir siūlė, kad galėtų likti 
namuose. Liudvikui jos noras buvo gana keistas, bet sutiko. Taigi, 
pasirodo, išėjo į gera. Be to, dabar jo invalidumas tai ne viršininko 
alga, nors vis viena būtų gaila, kad ir kelių šimtinių. 

- Julija, - staiga pašaukia, ir ji pasirodo tarpdury. 

— Taip, Liudvikai? 

- Tikiuosi, nereikalausi iš manęs išlaikymo? 

— Man nieko nereikia. Aš juk dirbu... 

- Tikrai nieko? 

— Ne, Liudvikai, nieko. 

- Ir nereikės? 

- Ir nereikės. 

— Tu tikrai keista moteris. 

— Esu, kokia esu. 

— Kai Ivona išėjo, tai reikalavimų ilgiausią sąrašą man pateikė. Jei 
nevykdyčiau - teismas. 

- Aš - ne Ivona. Pasiimsiu tik paveikslą, kurį pirkau paskiausiai. 
Juk tu nieko prieš? 

- Imk, man jis šiaip ar taip nekelia jokių emocijų. O ką dar pa- 
siimsi? 

- Savo rūbus. 

- Ir daugiau nieko? 

— Daugiau čia nieko nėra, kas priklausytų man. 

— Taigi, būtent. Gerai, kad supranti. 


Ji kurį laiką palūkuriuoja, bet, matydama, kad vyras nieko nesako, 
vėl pradingsta už durų. 

Užgulusi suslegia storus lagaminus ir šiaip taip užsega užtrauktu- 
kus. Nuneša į mašiną ir galiausiai atsargiai nuo sienos nukabina „Tylą“. 
Gerai, kad neprieštaravo, nors, blogiausiu atveju, Valteris nutapytų kitą. 
Bet Julija būtent šiam paveikslui jaučia kažkokį nenusakomą jausmą. 
Jis reiškia jai daug daugiau, negu galima apibrėžti žodžiu paveikslas. 
„Tyla“ tapo jos gyvenimo, gal net likimo, dalimi. Juk būtent jo dėka 
susipažino su pačiu kūrėju, gana greit tapusiu jos meilužiu, o dabar, at- 
rodo, tapsiančiu ir vyru. Kad tik Liudvikas neprieštarautų dėl skyrybų. 
Bet šiandien ji nieko nesakys. Šiai dienai visko ir taip su kaupu. Nebent 
pats užsimintų. Nors, regis, jam buvo svarbiausia išsiaiškinti, ką Julija 
išsineš, ko pareikalaus... Taip, būtent tai buvo jo didžiausias rūpestis. 
Na, šiaip ar taip, ne be reikalo, kai turi atitinkamą patirtį. 

— Lik sveikas, Liudvikai, - paduoda ranką atsisveikindama. 

Jis kiek pasisuka ir tylėdamas trumpai paspaudžia. 

— Namo raktus palieku ant spintelės virtuvėje. 

Jis vis dar tyli. 

— Tu mano numerį žinai... 

— Hm, - numykia, toliau sėdėdamas fotelyje ir vėl atsukdamas 
jai nugarą. 

Išdidumas yra dviejų žmonių ryšio blokada, tai kvaila ir kenksmin- 
ga. Nulenk galvą, jei supranti, kad tai padės išgelbėti susidariusią pa- 
dėtį, į kurią patekai gal ir ne dėl savo kaltės. O jei taip, tai juo labiau. 
Kita vertus, ne itin svarbu, kas iš to išeis, esmė ta, jog tu jausiesi viską 
padaręs, kad vėl būtų gerai. Taigi savanoriškai leisti nukryžiuoti sa- 
ve, kai gali pasakyti, „aš padariau viską, kas nuo manęs priklausė“, 
jei tai įvyko dėl kito. „Mirti ir prisikelti“ švaria sąžine, jei tai buvo 
tavo kaltė. 

Akimirka abiem nemaloni. Nes tai, kas daugybę metų diena iš 
dienos vyko, buvo įprasta ir savaime suprantama, staiga nustojo eg- 
zistavę. 

Tik kas iš mūsų tuokdamasis bent trumpam pagalvoja apie tokią 
galimybę? Manau, kad niekas. Žodis skyrybos kiekvieno supran- 
tamas labiau kaip abstrakcija, tai, kas gali atsitikti kitiems, o jei ir 
būsim paliesti mes patys, šis vyksmas vis viena liks tiesiog nevertas 
dėmesio. Bet, deja, toks įvaizdis trunka tik tol, kol vieną dieną stai- 
ga ima ir atsistoja visu ūgiu prieš mūsų pačių sąmonę netgi labai 
realus, bauginantis. Ir visai nesvarbu, ar esam stiprūs, būnam tam 
pasiruošę, susitaikę, o gal netgi šito trokštantys, vis tiek bet kuriuo 
atveju kiekvienas iš mūsų pajunta tą keistą jausmą, staiga atsiradusią 
tuštumą, lyg kažkam nuėjus į praeitį. O tas kažkas būna, jei ne meilė, 
jaunystė, svajonės, tai bent mūsų gyvenimo dalis. Mūsų pačių dalis, 
atiduota kitam žmogui. Aišku, kiekvienas stengiasi vyti tą jausmą, 
įtikinėdamas save ar tvirtai manydamas, kad viskas bus geriau, kad 
nuo dabar prasideda kitas gyvenimas, laisvė ir tokios plačios gali- 
mybės. Kartais taip ir yra. Kartais ne. 

Jei mūsų lūkesčiai pasiteisina, jaučiamės net labai laimingi. Bet 
dažnai būna ir taip, kad to, ko tikėjomės, niekada ir nesulaukiam, 
tuo pačiu vėl ir vėl, gal net nenoromis, prisimindami praeitį, pagal- 
vodami, ar tikrai visa tai buvo neišvengiama. Nes laisvė ir tokios iš 
pirmo žvilgsnio atrodančios plačios galimybės, deja, turi savo kainą. 
Oji vadinama visada tuo pačiu vardu: vienatvė. Todėl, kol nesuran- 

dam kažko, su kuo jaustumės laimingi, liekam nusivylę ir ieškantys. 
Ne, ne, jokiu būdu mes nesigailim, kad tai įvyko. Nes šitaip reikė- 
jo, tai atrodė būtina, galiausiai nebuvo kitos išeities... Bet ar tikrai 
nebuvo? O jei taip, tada iš kur tas liūdesys, ta tuštuma, tas amži- 
no nepasitenkinimo jausmas, tos be galo ilgos dienos, savaitgaliai, 
kai nesinori nieko veikti, o tik stovėti prie lango ir žiūrėti įsmeigus 
neregintį žvilgsnį į tuštumą? Deja, taip yra. Taip bus. Tai neišven- 
giama. Nes esam per silpni kontroliuoti savo jausmus, savo norus, 
nuraminti įžeistas ambicijas, gera valia ieškoti kompromisų, o visų 
svarbiausia, - atleisti. 


*X* 


Julija išeina į kiemą, nužvelgia gražų namą nuo stogo iki akmenimis 
apklijuoto pamato, priešais žaliuojantį gėlyną, kurį taip rūpestingai 
jis nestebi jos. Matyt, liko sėdėti fotelyje. Piktas, įsižeidęs, teisus kaip 
visada. Julijai kažko labai liūdna. Ar galėjo ji tada pagalvoti, kad tai 
įvyks? Dvylika metų. Dvylika tokių ilgų ir kartu taip nepastebimai 
prabėgusių metų šiuose namuose, kuriuos laikė savais, nors niekada 
tokie ir nebuvo. Jų pasivaikščiojimai savaitgaliais nesibaigiančiais 
vynuogynų keliais, jų sėdėjimas kalno viršūnėje, žiūrint į nuosta- 
bią panoramą. Jos ir Liudviko. Viskas jau praeitis. Viskas jau buvę. 
Julijai dabar atrodo, kad ji tikrai mylėjo savo vyrą. Na, gal ne tokia 
meile, kaip myli Valterį, bet artimas jausmas tikrai buvo. Nes antraip 
juk nebūtų taip liūdna, nejaustų tos tuštumos, tokio gailesčio. Kodėl 
ji nesidžiaugia, kad pagaliau išeina pas kitą, jos laukiantį, mylintį, 
geidžiantį? Iš kur ta niekuo nepaaiškinama baimė? Gal todėl, jog ir 
tada, su Liudviku, tikėjo, kad bus viskas gerai, skraidė lyg ant spar- 
nų, kol laikui bėgant pradėjo vis labiau nusivilti? 

Ar nebus to paties su Valteriu? Juk abu vyrai išsiskyrę, abu turi 
savo praeitį, savo apviltą meilę, kažkada mylėtas moteris. Likusi su 
Liudviku vien dėl jo ligos būtų buvusi tikra, kad viskas bus kaip dabar. 

O Valteris anaiptol, - sveikas, stiprus vyras. Kas bus, kai ji pradės ir 
jam nusibosti? Juk nėra jokių garantijų. Taigi ar jos apsisprendimas tik- 
rai teisingas? Bet, kad ir kaip ten būtų, jau vėlu apie tai galvoti. Laikas 
parodys. O ir iš kur jai žinoti? Jeigu galėtume iš anksto numatyti, kaip 
viskas klostysis, ar nebūtų tai pats tikriausias kelias į laimę? 

Mintys skrieja pašėlusiu greičiu, ir Julijai jau atrodo, kad, jei liks 
čia dar bent minutę kitą, tikrai apsipils ašaromis, pradės balsu rau- 
doti. Todėl sėda už vairo ir įjungia starterį. 

— Matyt, taip jau buvo lemta, - sako pati sau. - Likime, ar mano 
Dieve, būk man maloningas. 


Jai išvažiuojant iš kiemo balta užuolaida vis dėlto lengvai sujuda, bet 
Julija to nemato. Liudvikas žvelgia pavymui: 

— Pasiožiuosi ir sugrįši. Juk vienai, ir dar svetimšalei, tikrai nebus 
lengva... 

Lieka dar kurį laiką stovėti prie lango: 

- Julija, Julija, tikrai iš tavęs to nesitikėjau. Bet nejaugi čia tau bu- 
vo tikrai taip blogai, kad ryžaisi net tokiam žingsniui? Absurdas. Jei 
kam papasakočiau, tikrai nepatikėtų. Na, bet palauksim kokį mėnesį 
ir tada pasikalbėsime. Pirma pajusk skirtumą, kad labiau įvertin- 
tum, nors man ir bus liūdna be tavęs... 


Taigi ponas Krauzė tik dabar, nors ir gana miglotai, pajunta, kad Ju- 
lijos išėjimas veikia jį kur kas labiau, nei būtų tikėjęsis. Tačiau kodėl? 
Kaip moterimi jis nustojo domėtis ja nuo tada, kai sykį, jam vienam 
likus biure po darbo ir sėdint prie sudėtingų sutarčių netikėtai pasi- 
rodžiusi karštakraujė Veronika be ceremonijų kilstelėjo sijoną ir ap- 
žergė jo kojas, rankomis apkabindama tvirtą sprandą. O kai Liudvi- 
ko nosis atsidūrė jos gilioje iškirptėje, stvėrė ją net nemąstydamas, 
lyg visą gyvenimą būtų tik ir laukęs tos akimirkos. 

Panelė Veronika puikiai išmanė tokius dalykus, taigi seksas su ja 
buvo labai geras. Tiesiog jokių „tabu“ nepaisantis seksas. Ir Liudvikas 

tikrai geidė jos. Kiekvieną kartą, vos tik pamatęs ją, pajusdavo bun- 
dantį savo vyriškumą. Ji žinojo tai. Duodavo ženklą, ir jis tuojau pat 
nusekdavo paskui savo geismo subjektą į tamsų ir ankštą valytojos 
kambarėlį... Bet mylėtis tarp šluotų ir kibirų, traukiant į plaučius tu- 
aletams skirto skysto muilo kvapą, nebuvo labai romantiška, todėl jis 
stengdavosi pabaigti meilės aktą kuo greičiau. Vėliau pradėjo susitiki- 
nėti įvairiuose viešbučiuose, pasilikdavo po darbo biure, kol galiausiai 
Liudvikas keliems mėnesiams išnuomojo nuolatinį kambarį „Erelyje“. 

Bet ar tai buvo meilė? Kažin? Gal tik didelį malonumą, atsipa- 
laidavimą, iškrovą sukelianti būsena, kuri tiesiog neišvengiamai 
reikalinga. Kažkas, ko sėkmingai kopiantis karjeros laiptais ponas 
Krauzė nė už ką nenorėjo prarasti, nors žmonos vaidmeny savo sal- 
džios meilužės nelabai galėjo įsivaizduoti. Tam Veronika neturėjo 
jokių gabumų. Bet seksui buvo tiesiog nepakeičiama. Taigi ar galė- 
jo jos atsisakyti dėl tylios, ramios ir net kiek drovios Julijos? Jokiu 
būdu. Veronika, ir tik ji, galėjo patenkinti visas, netgi keisčiausias, 
pono Krauzės vyriškas ambicijas. Todėl Liudvikas ir mėgavosi tuo, 
visai nesusimąstydamas, kad galbūt jo žmona kenčia dėl rodomo 
abejingumo. Juk galėjo retsykiais ir su ja... Kodėl jis apie tai niekada 
nepagalvojo? Nematė reikalo? Buvo per daug laimingas, per daug 
patenkintas savimi ir savo gyvenimu? O gal dėl to, kad nesitikėjo, 
jog gali kas nors pasikeisti, viskas staiga sugriūti? Ne, apie tai jis tik- 
rai nepagalvojo. Pasirodo, be reikalo. Tiesa, kai grįžo iš ligoninės, 
galutinai atstumtas Veronikos, vėl prisiminė, kad jo žmona taip pat 
moteris... Tai ko dabar ji tokia nepatenkinta? Kaip? Seksas su juo 
neteikė malonumo? Skaudėdavo galvą? Na, na, kodėl tada dūsauda- 
vo ir dejuodavo? Galiausiai kaip gali toks vyras kaip jis nepatenkinti 
moters? Bet ką ten ją suprasi. Tik kam reikėjo taip staiga išlėkti? Net 
nespėjo kaip reikiant susivokti, o jos jau nėra. Jei būtų bent numatęs 
tokią galimybę, turėjęs laiko apgalvoti. Pamaloninti dovanomis ar 
kokia kelione į salas prie jūros? Šitokia aplinka visada turi magišką 
galią, jei atsiranda nepageidautinos problemos. 

Bet ar tikrai tik jo kaltė, kad Julija išėjo? Atrodo, taip. Gal vis dėl- 
to nereikėjo jos įžeidinėti? Juk, tiesą sakant, buvo tikrai gera žmona. 
Per daug neišlaidi ir labai tvarkinga. Aišku, jei būtų žinojęs, kad taip 
reaguos, būtų tikrai prikandęs liežuvį. Na, bet nieko tokio, juk vis 
viena sugrįš. Anksčiau ar vėliau. Gal ne be reikalo pasakė, kad galiu 
paskambinti. Taip, būtent. Štai kur šuo pakastas... „Paskambink, pa- 
dėsiu, ateisiu...“ Naivuole, negi manei, kad nesuprasiu, ką tai reiškia? 
Ha, ha, paskambinsiu, aišku, kaipgi kitaip, kai kelnes pradės rimtai 
spausti... Tada ir susitaikysim. 


+++ 


Julija palieka mašiną įprastoje vietoje, aikštelėje po geležinkelio til- 
tu. Čia, jei kas ją ir pastebės, tikrai nežinos, kur gyvena. Jau pradėjo 
temti, ir tirštėjanti prieblanda saugo ją nuo nereikalingų žvilgsnių. 
Dar kiek padelsusi pasiima lagaminus ir nueina Valterio parodytu 
keliu iš kitos gatvės. Perkerta tuščią laiptinę, atsiduria neaukštomis 
mūro tvoromis išvingiuotame vidiniame kieme ir pagaliau įkiša rak- 
tą į tris metrus siekiančių senovinių durų spyną. Valteris žino, kad ji 
ateis šįvakar. Juk būtent jam skambino „klausdama“ dėl nuomojamo 
buto. Jis išgirsta jos žingsnius ant laiptų ir jau skuba priešais. Nutve- 
ria į glėbį priglausdamas: 

— Na, pagaliau. O aš taip bijojau, kad neapsigalvotum. Juk galėjo 
Liudvikas pažadėti aukso kalnus, kad tik pasiliktum. 

- Deja, ne. Atsisveikinom trumpu ir gana šaltu rankos paspaudi- 
mu. Ir šitaip po tiek bendrai nugyventų metų, - prisipažįsta ji kiek 
nusivylus. 

— Ir neprašė pasilikti? 

— Prašė. Bet, sakyčiau, gana valdiškai. Teisingiau pasiūlė pradėti 
viską iš naujo. O kai pasakiau, kad ne, tai daugiau neištarė nė žodžio. 
Net iki durų nepalydėjo... 

— O ko tikėjaisi? Juk tu jį palikai, - šypsosi Valteris plačia šypse- 
na. - Ačiū, ponas Krauze, ačiū, už šią nuostabią moterį. Na, eime į 

kambarį. Negi stovėsim čia visą vakarą? Reikia atšvęsti tokį svarbų 
įvykį, - apkabinęs vedasi laiptais. 

— Nejuokauk, Valteri. 

- Aš visai rimtai. Juk pati žinai, kaip ilgai laukiau šios akimirkos. 
Man tai tikra šventė, Julija. Taip sunkiai tempei abu lagaminus? Ga- 
lėjai paskambinti, būčiau atėjęs pasitikti. 

- Jaučiuosi kažkaip... keistai, - pasiguodžia. 

— Kodėl? Juk tu taip pat norėjai šito? 

— Taip, bet norėti viena, o kai įvyksta, pats supranti, visokios 
mintys... 

— Todėl, kad tai visai nauja situacija. Bet viskas greitai praeis, pa- 
matysi. Svarbiausia, jog tu pagaliau pasiryžai. Ir stenkis negalvoti 
apie tai. Patikėk, jis to iš tiesų nevertas. Tu turi teisę būti laiminga, 
Julija. O aš tikrai pasistengsiu, kad taip ir būtų. Eikš, matai? Atiduo- 
du net visą spintą. O jei taps ankšta, nupirksim dar vieną. 

Valteris skuba išpakuoti lagaminus, lyg bijodamas, kad ji dar 
gali išeiti. 

- Ir žinok, kad čia viskas priklauso tau. Tai mūsų namai, Julija. 

- Ačiū, Valteri. Noriu tikėti, kad su tavimi neteks patirti panašios 
situacijos... 

Jis pakabina ant pakabos ką tik ištrauktą iš lagamino suknelę, 
nustebęs atsisuka ir suima rankomis jos pečius: 

- Kartą Dievas pasiuntė vyrui moterį ir paklausė: „Ar ji tau patin- 
ka? Vyras atsakė: „O, taip.“ Tada Dievas vėl paklausė: „Kaip manai, 
ar galėsi ją mylėti visą gyvenimą?“ Vyras atsakė: „Galėsiu. Dievas 
vėl tarė: „Man to neužtenka.“ Vyras išsigando, kad gali jam neduoti 
jos, ir sušuko: „Aš esu įsitikinęs, kad mylėsiu ją visą gyvenimą, nes 
jaučiu, jog mūsų sielos turi tą pačią spalvą.“ - „Tada gerai, - atsakė 
Dievas. - Tu tikrai būsi su ja laimingas.“ 

Ir aš įsitikinęs, Julija, kad būtent mūsų sielos turi tą pačią spalvą. 
Taigi taip pat dėkoju Dievui, jog leido mums susitikti. Negana to. Esu 
laimingas, kad ir tu mane myli. Nes nieko nėra blogiau už vienpusį 

jausmą. Pamiršk, kas buvo, pamiršk Liudviką. Aš dabar esu tavo atei- 
tis, tavo meilė, tavo gyvenimas. Aš, ir niekas kitas. Kaip ir tu man. 

Valteris pabučiuoja ją. Švelniai, vos paliesdamas lūpas. Bet Julija 
jaučia, koks jis susijaudinęs. Priglaudžia prie savęs apkabindamas ir 
sušnibžda į ausį: 

— Meilė yra svarbiausia. Meilė ir niekas kitas. Nes be jos mūsų 
gyvenimas prarastų prasmę. Žinok, kad tikėjimas meile yra didžiau- 
sia pasaulio jėga. Kai jos nėra, mes ne gyvenam, o tik egzistuojam, 
nors ir bandydami tai kompensuoti visais įmanomais būdais. Ir net- 
gi nesvarbu, ką būnam pasiekę, su praeinančiais metais vis labiau 
jaučiam tą nuolat didėjantį niekuo nepaaiškinamą nepasitenkinimo 
jausmą. Bet mums pasisekė. Tau ir man. Ar tai ne nuostabu? 

— Mylėk mane, Valteri, - pasiduoda jo nuotaikai Julija. - Tu tei- 
sus. Aš nebenoriu daugiau tik egzistuoti. Aš noriu mylėti, nejausda- 
ma kaltės. Nes tai tikrai nuostabu. 


Ir jis bučiuoja ją, spausdamas savo glėby. Julija jam ta, kas Liudvikui 
Veronika. Dar daugiau. Ji jam moteris, su kuria bus viskas įmanoma: 
šeima, vaikai, harmoninga kasdienybė ir visiškas seksualinio potrau- 
kio patenkinimas. Jis toks laimingas. O jei, na, tarkim, kad ir prieš ge- 
rus porą metų jam būtų kas pasakęs, jog kažkas panašaus egzistuoja, 
tikrai būtų nusijuokęs sakančiam tiesiai į akis... Nes ne tik jo draugas, 
bet ir jis pats nuolat tvirtino, kad, be jokios abejonės, priklauso „šeimai 
nesukurtų “vyrų rūšiai. Taigi. Su ja Valteris jaučiasi tikrai laimingas. 


Bet kodėl vyrai apskritai ieško savo gyvenimo moters (o kai kas tik- 
rai visą gyvenimą) ir nurimsta tik tada, kai suranda? Negana to, ją 
suradę net patys aršiausi Kazanovos staiga ima ir pavirsta pavyzdin- 
giausiais ir ištikimiausiais partneriais. Gana keista, ar ne?.. Tai gal 
tikrai šį labai savotišką fenomeną būtų galima paaiškinti tik tuo, kad 
Dievas sukūrė moterį iš vyro šonkaulio, kurios trūkumą, deja, pas- 
tarasis taip stipriai jaučia. Todėl subrendęs ir pradeda ieškoti būtent 

tos, kuri buvo sukurta iš jam priklausiusios kūno dalies, o suradęs iš 
karto atpažįsta ir nusiramina... 

Na, juokas yra juokas, bet Valteris Stelmanas, atrodo, tikrai sura- 
do tai, ko ieškojo. 


+++ 


Kontoroje Julija tarsi tarp kitko pasako, kad išėjo iš Liudviko namų 
ir išsinuomojo butuką senamiestyje. Kolegės kažkodėl labai stebisi, 
paskui užjaučia ir galiausiai nusprendžia, kad neištikimiems vyrams 
taip ir reikia... 

Bet Julijos tikslas nebuvo susilaukti užuojautos ar pritarimo, jai 
buvo vis tiek, ką jos mano. Ponia Krauzė norėjo, kad visi kuo greičiau 
sužinotų, jog tarp jų viskas baigta, ir pažintis su Valteriu „prasidės“, 
jai jau gyvenant vienai. Todėl ir toliau palikdavo mašiną po geležin- 
kelio tiltu ir patraukdavo savo naujų namų link, tyčia padarydama 
šiokį tokį lanką ir galiausiai pasukdama per vidinį kiemą. Valteris 
nesipriešino jos norui, nes jam buvo svarbiausia, kad Julija yra jo 
namuose, ir niekas net neįtarė apie jų buvimą kartu. Jei apsilanky- 
davo kas iš jo pažįstamų ir užtrukdavo, jis pasistengdavo atsikratyti 
svečio prieš Julijai grįžtant, pakviesdamas jį stiklui alaus į netoliese 
esančią „knaipę“. O jei kas užeidavo jai esant namuose, Julija pra- 
dingdavo kitame kambaryje, kol Valteris vėl likdavo vienas. Taigi 
viskas klostėsi kuo puikiausiai. Julija skubėdavo po darbo į namus, 
tik dabar jau į kitus, mylinti, išsiilgusi. Valteris visada laukdavo jos, 
ir abu jautėsi labai laimingi. 

Taip slinko savaitės su ilgais vakarais dviese, ramiai šnekučiuo- 
jantis, klausant muzikos, žiūrint televizorių ir visada sėdint ant pa- 
togios sofos šalia vienas kito, nes abiem reikėjo to kito kūno artumo, 
to tiesiog gero jausmo, tokio svarbaus, kai mylima. 


Liudvikas tylėjo. Kolegės kartą užsiminė Julijai, kad mačiusios 
kažkokią moterį jo kieme. Bet, aišku, tai galėjusi būti ir samdoma 

namų prižiūrėtoja. Laukė Julijos reakcijos, tačiau ji tik patraukė 
pečiais: 

- Jam būtinai reikia kažką susirasti, kas tvarkytų namus. Liudvi- 
kas tiesiog negali pakęsti netvarkos. Taigi greičiausiai jau ir surado. 

— O kas tai darė anksčiau? Juk turėjot valytoją? 

— Ne. Aš viena susitvarkydavau. 

— Bet juk tu dirbai. Toks didelis namas. Kada suspėdavai? - ne- 
gali patikėti. 

— Po darbo. Juk vakarai gana ilgi... O kai nuolat tvarkai, tai savai- 
me būna mažiau. 

— Na, kai aš grįžtu iš kontoros, jaučiuosi tokia pavargus, kad vy- 
ras dažnai ir batus nuauna, - pareiškia viena. 

— Mes turim valytoją, kuri ateina du kartus per savaitę. Mokam 
už valandas. Pigi darbo jėga, taip sakant. Ji iš Lenkijos. Labai apsi- 
moka, - pasigyrė kita. - Svarbiausia, greitai dirba, nors kartais dvo- 
kia prakaitu. Todėl jai išėjus turiu atverti langus. 

- Ir mes kviečiam, kiekvieną penktadienį. Mūsiškė - rusė iš Ka- 
zachstano. Dėl dvidešimt eurų tikrai neverta vargintis pačiai. 

- Žinoma, kodėl gi ne? Ar maža privažiavusių auslenderių, - pri- 
tarė trečia. 

Julija tyli. Taip, būtent. Pigi darbo jėga, tyli, rami, dėkinga... Ir 
ką ji gali atsakyti? Deja, taip yra. Ji pati pažįsta daugelį taip uždar- 
biaujančių moterų. Asmeniškai. Kartais susitinka gatvėje, pasikal- 
ba. Buvusios fabrikų darbininkės, mokytojos, inžinierės, laborantės, 
netgi skyrių vadovės. Dažniausiai iš Rusijos. Tiesa, ne visoms lengva 
susitaikyti su „pakitusiu statusu“. Bet pinigai reikalingi. 

Netikėtai ji prisimena kažkada buvusį pokalbį su Rusijos vokie- 
te, kuri atsisakė siūlomo darbo pas rusą daktarą, nors pastarasis ir 
žadėjo kaip tėvynainei mokėti kur kas daugiau. Priežastis? Neleido 
savigarba... Vokietis - kas kita. Jis, taip sakant, ponas. Pas jį ir dirbti 
ne gėda. Juliją tada toks požiūris tikrai nustebino, bet juk kiekvienas 
gali turėti savo nuomonę. 

+++ 


Trečias mėnuo ėjo į pabaigą, kai Julija pagaliau sulaukė Liudviko 
skambučio. 

— Sveika, žmona, kaip sekasi? 

— Ačiū, gerai. 

— Seniai nesimatėm. Reikėtų pasikalbėti. 

Ji tyli. Vykti pas jį į namus kažkodėl nenori. Kas žino, ką su- 
galvojo. 

— Kaip manai? - vėl klausia, nesulaukęs atsakymo. 

— Galim susitikti kur nors mieste, juk tu važinėji mašina... - 
kiek pagalvojusi pasiūlo. 

— O atvažiuoti nenori? 

— Kad gal ne, Liudvikai. 

— Ot tai gražiausia. Negi bijai manęs? Aš truputį negaluoju. Ma- 
žai išeinu iš namų, - meluoja. - Atvažiuok šiandien. 

— Kodėl tu nori susitikti? 

— Na, reikia aptarti, kaip viskas bus toliau. Atvažiuok, Julija, 
nebijok. 

— Ar yra pagrindo, Liudvikai, tavęs bijoti? 

— Aišku, kad ne. Juk sakau. 

- Gerai. Šiandien penktą? 

- Laukiu. 


Ji išjungia telefoną ir kurį laiką mąsto. Ko jis nori iš jos? Tris mėne- 
sius tylėjo. Julija jau buvo pradėjusi galvoti, kad viskas tuo ir baigėsi. 
Kad vieną dieną gaus pranešimą atvykti į teismą skyrybų klausimu. 
Tai buvo jos didžiausias noras. Tyliai ramiai išsiskirti. Bet, pasirodo, 
tuščiai vylėsi. Jis vis dėlto nori kalbėtis. Ką galėtų tai reikšti? Ko- 
kius kels reikalavimus? Savo privačius indėlius ji panaikino jau ta- 
da, kai sužinojo apie jo neištikimybę. Atidėdama po tūkstantinę iš 
savo algos kiekvieną mėnesį, pirkdama maisto produktus pigesnėse 
parduotuvėse ir tik tiek, kiek reikia, taupioji Julija per daugelį metų 

turėjo „suspaudusi“ šimtą dvidešimt tūkstančių. Ar galėjo Liudvikas 
sužinoti apie tuos pinigus? Vargu. Juo labiau kad jie buvo išmėtyti 
mažomis sumomis net keliuose bankuose. Taigi niekam negalėjo 
kristi į akis, kai ji vieną dieną juos atsiėmė. Nežinojo apie juos ir 
Valteris, nors, atsikrausčius pas jį, ir toliau visą laiką patikimai slėpė 
jo bute. Tai buvo Julijos paslaptis. Taip turėjo ir likti. 

Bet kodėl Liudvikas nori su ja susitikti savo namuose? Perspek- 
tyva vėl ten atsidurti tikrai neviliojo, tačiau ką daryti? Ji paskambina 
Valteriui ir pasako apie būsimą susitikimą. 

— Aš važiuosiu kartu, - pareiškia. 

- Jokiu būdu. Liudvikas neturi žinoti apie tave. 

— Kodėl, Julija? Ir apskritai, ar ne laikas būtų pagaliau pasakyti? 

- Aš noriu be pykčio ir priekaištų su juos išsiskirti. Tai ir viskas. 
Po to tikrai nebebus reikalo daugiau slėptis. 

- Tik dėl to? 

- Žinoma, dėl ko daugiau? 

— Nesupyk, Julija, bet ar tu tikra, kad jis neruošia tau kokio ne- 
tikėtumo? 

- Nemanau. Bent jau tam nėra jokio pagrindo. Liudvikas nori 
kažką išsiaiškinti, dėl kažko pasikalbėti, tai ir viskas, - sako, nors ir 
jai kirba nemalonus įtarimas. 

- Ir dar kai kas, Julija. Ar tu esi garantuota, kad nenori pas jį 
grįžti? 

- Jei norėčiau, tai tikrai nebūčiau išėjus. Ar myli mane, Valteri? 

- Dar klausi? Žinoma, kad myliu. Labai myliu. 

— Tada kodėl abejoji? 

— Atleisk. Bet aš jausčiausi ramesnis, jei bent būčiau kur nors 
netoliese, kad ir gatvėje. Laukčiau savo mašinoje ir, jei kas, na, pati 
supranti... 

— Nieko negali atsitikti, Valteri, bet, jei tu nori, aš nieko prieš. Tik 
lik nematomas. 

— Pažadu. 


237 


— Ačiū. Myliu tave. 
— Aš tave labiau. 


Kaip gera girdėti tokius žodžius, žinoti, jog kažkam tu esi labai labai 
svarbi, visų svarbiausia, ir kad tas kažkas nuolat galvoja apie tave, kaip 
ir tu apie jį, nerimauja, kad tau nieko neatsitiktų, trokšta, kad visada 
grįžtum į namus sveika ir laiminga, apkabintum jį, bučiuodama į lū- 
pas, šypsotumeis sakydama: „O štai ir aš“. Jos Valteris, jos mylimasis, 
jos vyras. Ką gali Liudvikas pakeisti Julijos gyvenime? Nieko, tikrai 
nieko. Jis - jau praeitis. Tikrai bejėgis pakenkti jų meilei. Pridaryti 
sunkumų, taip, bet juos su Valteriu išskirti, - jokiu būdu. Taigi jai nė- 
ra ko bijoti susitikti su buvusiu, bet vis dar oficialiu, vyru. Gal taip ir 
geriau? Duok Dieve, kad tai būtų jų paskutinis susitikimas. 


*++ 


Kai ji paskambina prie durų, jaučia, kaip išdavikiškai vėl virpa pirš- 
tai, daužosi širdis ir lengvas raudonis nurausvina skruostus. Bet su- 
sitikti reikia. Juk pažadėjo. Jis atidaro duris: 

- Julija, malonu tave matyti. Užeik, užeik, - staiga ištiesia sveiką- 
ją ranką, apkabindamas ir bučiuodamas į skruostą. 

— Labas, Liudvikai. Ir man malonu tave matyti, - sako kiek ne- 
ryžtingai.- Atrodo, kažkas rimta, jei kvieti? 

Jie eina į kambarį, ir vyras pasiūlo Julijai jos fotelį. 

— Gal norėsi ko išgerti: kavos, sulčių, vyno, konjako? 

- Ačiū, ne. 

- Visai nieko? 

— Dėkoju, bet tikrai ne. Kavos ką tik gėriau. Netgi per daug. 

Julija sėdasi į gerai pažįstamą fotelį ir tikrai kažkoks keistas jaus- 
mas perbėga jos kūnu. Bet tik trumpą akimirką. Gal labiau todėl, 
kad netikėtai prisimena, kaip rūpestingai siurbdavo iš jo dulkes. Ji 
dairosi po kambarį. Viskas, kaip ir buvę, kaip anksčiau. Kiekvienas 
daiktas savo vietoje. Švaru, tvarkinga. 

— Na, tikėjaisi rasti betvarkę? - šypsosi Liudvikas, pastebėjęs jos 
žvilgsnį. 

— Ne, tik džiaugiuosi, kad turi kažką, kas tvarko. 

Ji neklausinėja toliau, o jis, atrodo, taip pat nesiruošia aiškinti. 
Tyli ir laukia, kada pagaliau pasakys, ko iš jos nori. 

- Gerai atrodai, Julija. Tikrai. Tai ne komplimentas. Dar labiau 
sulieknėjai? Na, pasakok, kaip tau einasi? 

— Nesiskundžiu. Viskas lyg ir gerai. O kaip tu? Visai neblogai 
vaikščioji. 

— Dėkui, kaip matai, neprapuolu. 

- Džiaugiuosi, tai girdėdama, Liudvikai... „Na, sakyk pagaliau, 
ko nori.“ 

Bet jis delsia. Žiūri į ją, nugeria iš taurės gurkšnį savo mėgstamo 
vyno ir vėl tyli. 

— Tikrai gerai atrodai... Niekada nepaskambini... Taip seniai ma- 
tėmės. 

- Norėjai apie kažką pasikalbėti, Liudvikai, - pagaliau neiškenčia. 

- Pasikalbėti? Ak, taip, taip. Norėjau paklausti... ar neapsigal- 
vojai? Tu juk žinai, aš nieko prieš, taip sakant, nes buvai man gera 
žmona. Na, pati supranti. Tavimi toliau rūpintis kaip vyras... Nes 
manau, kad tau be manęs tikrai nelengva... 

„Kodėl nenori pasakyti, kad pasiilgai, kad gailiesi, jog buvai ne- 
ištikimas, gal net myli? Nors tai ir būtų netiesa, tačiau bent jau pa- 
sakytum? Kodėl tik „ar neapsigalvojai, kodėl tik „aš nieko prieš, 
„be manęs nelengva ? Ak, Liudvikai, Liudvikai, todėl, kad niekada 
ir nemylėjai. Kad mūsų santuoką nuo pat pradžių tu gerai apgalvo- 
jai, pasvėrei, apskaičiavai. Jei jau nusivylei ta, kurią mylėjai, tai kodėl 
nepasiimti svetimšalės iš trečiojo pasaulio, kuri bus amžinai dėkinga 
ir tiesiog netrukdys gyventi.“ 

- Ačiū, Liudvikai, kad mane dar vis tebevertini. Bet aš noriu savo 
gyvenimą gyventi, kaip man patinka. Pati nuspręsti, kada pasakyti 
„taip, ir kada „ne“, jei kalba eina apie dalykus, kurie man nepriim- 

tini ar labai svarbūs. Galiausiai aš negaliu dalytis lova su vyru, kuris 
manęs nemyli. Tai tikrai labai sunku ir ne kiekvienai moteriai savai- 
me suprantama. Na, bent jau man, tikrai ne. 

— Ak, Julija, baik svajoti ir nusileisk ant žemės. Meilė nėra ideali 
ir labai retai kam atneša laimę. Anaiptol. Beveik visada tik sužeidžia 
mūsų širdis visam gyvenimui. Laiminga meilė būna tik romanuose. 
Gyvenime ji tokia nereali, kaip ir galimybė atspėti loterijoje šešiukę. 
Žinok, mieloji, kad tarp vyro ir moters, nesvarbu, kokia jų bendra- 
vimo forma, visada viskas sukasi tik apie seksą. Jis būna skirtas vie- 
natvei išblaškyti, gal giminei pratęsti, bet, patikėk, labai labai retai 
susijęs su tikru jausmu. Taip retai, kad net neverta apie jį kalbėti. 
Saulėlydis gali būti idealus, vėjo šuoras karštą vasaros dieną gali būti 
idealus, daug kas, bet tik ne meilė. Ji tokia pat sumauta kaip ir mūsų 
gyvenimas. Kas iš mūsų jaučiasi laimingas? Kur tu matei nors vieną 
gyvą padarą, kuris būtų viskuo patenkintas? Niekur ir nematysi. Tai 
normalu. Taigi nekurk tuščių iliuzijų, nes geriau, kaip buvo, nebus. 
Grįžk, ir vėl gyvensim, kaip gyvenę. 


Ką jam atsakyti? Kad jai pasisekė? Kad vis dėlto „atspėjo šešiukę ? 
Kad yra toks Valteris Stelmanas, kuris ją labai myli ir dabar sėdi 
mašinoje visai netoli, pasiruošęs kiekvieną minutę ją apginti, jei tik 
grėstų pavojus? Ne, Liudvikai, tau nereikia to žinoti. Gyvenk savo 
nuviltos meilės, apledėjusių jausmų pasaulyje ir mylėk pats save. Bet 
ką jam atsakyti, kad neįsižeistų, kaip paskubinti skyrybas? Ir staiga 
jai šauna į galvą netikėta mintis: 

— Ruošiuosi atsikviesti savo motiną, Liudvikai. Dokumentai jau 
sutvarkyti, o ji taip pat, galima sakyti, „pakeliui“. Tai mano pareiga, 
nes ji paseno ir nebegali savęs prisižiūrėti. Kūno negalių lyg ir nejau- 
čia, bet psichika labai šlubuoja. Žinau, kad bus nelengva, atims ne- 
mažai laiko, reikės nemažai ir kantrybės, nes gali dar daugybę metų 
šitaip tęstis, bet, šiaip ar taip, ji mano motina, myliu ją. O kadangi 
mes su tavimi nebe kartu, tai ir nusprendžiau. Taigi pats matai, su- 

grįžti jau vien dėl jos nebeišeis, nekalbant apie kitus mano argumen- 
tus, kurių tu, atrodo, jokiu būdu nenori pripažinti. 

— Ar pas jus nėra senjorų namų? 

- Aš per daug ją myliu, kad galėčiau taip pasielgti. Nes, manau, 
nereikia tau aiškinti, kaip jie ten gyvena. Senjorų namai visur vie- 
nodi. 

Liudvikas tyli. Julija gerai žino, ką reiškia jo tylėjimas, ir lengviau 
atsikvepia. Ne, jis tikrai nesiryš tokiam siaubui. Jo namuose kažko- 
kia nuprotėjusi dvokianti senė, nesuprantanti nė vieno žodžio vo- 
kiškai. Ir jis vienas su ja ištisas dienas, nes Julija bus darbe. Jokiu 
būdu. Kur ją dėti? Kur čia bepadėsi... O juk ir Julija nesugebės visko 
aprėpti, palaikyti idealią tvarką, bus pavargusi, skaudės galvą... Taigi 
tikrai neverta. 

— Na, ką gi, jei jau taip nusprendei... 

— Taip, Liudvikai, kaip sakiau, jau viskas sutvarkyta. Noriu tavęs 
dar kai ko paklausti, jei jau susitikom... 

— Klausk, Julija. 

— Manau, reikėtų pabaigti, ką pradėjom, na, tu supranti... viską 
formaliai. Dabar nei šis, nei tas. Su savo išvaizda ir padėtim tikrai 
rasi moterį, kuri patenkins tavo poreikius... Tai ar ne geriau, kad 
būtum laisvas? Galiausiai, jei tau, na, sakykim, kas atsitiktų, neduok 
Dieve, kad ir pakartotinis insultas, tai man, kaip žmonai, priklausy- 
tų tavo turto dalis. Aš tau jau sakiau, jog nieko nenoriu, ir tikiuosi 
laikytis tos nuomonės. Bet kas iš mūsų gali garantuoti už save? Na, 
jei man ateityje blogai eitųsi... Juk galiu ir apsigalvoti. Tavo sūnūs to- 
kie mieli berniukai. Prasidės teismai... Taigi, taip sakant, kad neliktų 
jokios pagundos, gal pagalvok? 

Jis žiūri į ją susijaudinęs: 

- Julija, tu tikrai... keista. Ačiū už gerą žodį. Aš dar maniau, na, 
pati supranti... Bet jei jau tikrai tarp mūsų nieko nebus, tai savaime 
suprantama, kad reikia pabaigti viską iki galo. Taip, taip, žinoma. 
Dar šią savaitę paduosiu dokumentus skyryboms, būtinai. 

- Gerai, Liudvikai, ir nepamiršk, jei kada prireiks mano pagal- 
bos, tu būtinai paskambinsi, ar ne? 

— Taip taip. Ačiū. Gaila, kad taip išėjo. Tu buvai man tikrai gera 
žmona. 

— Na, tai gal ašjau ir eisiu, matai, pradeda temti. 

— Otu ten, kur išsinuomojai, ar patenkinta? 

- Taip, pora kambarių, virtuvė, vonia. Viskas, kaip ir norėjau. 
Vienas kambarys man, kitas mamai. 

— Aba, aha, na, tada gerai, kad gerai. Susiskambinsime. 

- Pranešk, kada turėsiu ateiti į teismą. 

— Ar tu imsi advokatą? 

— Ne, Liudvikai, kam jis man? Juk mūsų skyrybos - paprasčiau- 
sias formalumas, - supranta jo abejones. - Būtų tik nereikalingos iš- 
laidos. Užteks, kad tavo bus. Nes tu, kaip proceso užsakovas, atrodo, 
privalai turėti advokatą, nors gerai ir nežinau. Bet galiausiai, koks 
skirtumas? Jei ir tau nereikia, tai dar geriau. Vis viena skiria valdiš- 
ką, kuriam mokama alga. Neišlaidauk tuščiai. Juk tavo pajamos jau 
ne tos, kaip buvo. 

— Gerai, Julija. Taip ir padarysim. 

Jis palydi ją iki durų. Ji atsisuka ir paduoda jam ranką. Liudvikas 
kilsteli ją prie lūpų ir pabučiuoja. Julija taip nustemba, kad vos ne- 
atitraukia jos automatiškai. 

— Jei kada apsigalvotum ar... liktum viena, aišku, jei ir aš būsiu 
vienas... na, tu žinai... visada mielai. 

- Ačiū, Liudvikai. Iki. Saugok save. 

Ji nulipa laiptais ir atsisukus pamoja ranka vis dar tarpduryje 
tebestovinčiam Liudvikui. Pajunta vėl tą patį keistą jausmą, kaip ir 
tada, pirmą kartą išėjus. Kas tai? Kodėl? Tas jos prakeiktas geru- 
mas ar vis dėlto kažkas daugiau? Ar ji mylėjo savo vyrą? Ak, „my- 
lėjo, „nemylėjo“, koks skirtumas? Greičiau iš čia. Jis nenusipelnė 
jos gailesčio. Jis įskaudino ją, nevertino, kai buvo gerai, o ir dabar 
jam reikalinga tik kaip namų šeimininkė. Taigi pamiršti, pamiršti, 

pamiršti tokį Liudviką Krauzę, savo buvusįjį, kurį, atrodo, kažkada 
vis dėlto mylėjo... 

Susijaudinimas toks stiprus, kad ji vos gali vairuoti mašiną. Tik 
kai privažiuoja pagrindinę gatvę, pagaliau nusiramina ir pradeda 
kalbėtis su savimi: 

— Taip, taip. Viskas gerai, kas gerai baigiasi. Bet kiek nedaug 
trūksta, kad tavo sumautas žmogiškumas be jokio gailesčio nutėkš- 
tų vėl atgal, į pono Krauzės glėbį. Tik pamanyk, pasirodo, kai nori, 
gali net ranką pabučiuoti. Nors imk ir apsiversk aukštielninka. O jei 
dabar nebūtų Valterio, tai garantuotai būtum ištirpus kaip žvakelė. 
Kodėl, po šimts perkūnų, esu tokia gera? Kodėl, po tūkstantis per- 
kūnų, aš tokia naivi?! Lietuviškas mentalitetas ar tiesiog asmeninis 
idiotizmas? Turbūt šiek tiek pirmojo ir didelė krūva antrojo. Na, bet 
dabar, atrodo, tikrai viskas baigta. Liudvikas išsigando, kad neiškiltų 
problemų ir, galiu lažintis, jau rytoj nulėks į teismą. „Jei liksi vie- 
na ir aš būsiu vienas...“ Ha, ha, mat kaip. Na, žinoma, kodėl gi ne. 
Juk labai praktiška, ypač po skyrybų... Bet vienu punktu tu tikrai 
teisus, mano vis dar vyre: aš tau buvau tikrai gera žmona. Taip, bū- 
tent. Ir, nepaisant to, vis viena leidai išeiti, kaip stoviu. (Na, bent jau 
oficialiai išėjau. Niekas nežino apie mano tūkstančius.) Laimei, kad 
būtent dabar, o ne po dar dvylikos metų. Taigi vienas nulis mano 
naudai. Ir ne tokios mes jau naivios, kaip jums atrodo, „vištelės“ iš 
trečiojo pasaulio. 


Julija žvilgteli į veidrodį ir atpažįsta iš paskos važiuojančią Valte- 
rio mašiną. Oje, per tą susijaudinimą buvo visai pamiršus, kad jis 
laukė jos. Kilsteli ranką ir sumirksi avarinėmis šviesomis. Jis atsako 
tuo pačiu. Jos Valteris, jos... Staiga kūnu perbėga malonus virpulys. 
Pusė aštuntos. Nejaugi jau taip vėlu? Iki namų geras kelio galas. Ir 
dar per miestą, kur gausybė nesureguliuotų šviesoforų. Julija keliasi 
septintą, ir jis reikalauja, kad ji išmiegotų aštuonias valandas. To- 
dėl kiek po dešimtos visada nutempia į lovą. Tai bene vienintelė jo 

„yda“, kuri jai nepatinka. O jei ji ir pradeda spyriotis, tai labai greit 
„perkalba“, suimdamas į savo glėbį, kuriam jo mylimoji tikrai nesu- 
geba atsispirti. 

— Taigi po poros valandų, Valteri, vėl mylėsi mane... Tik tu, ir 
niekas kitas. Bet žinai, man atrodo, kad aš jau dabar vien nuo tos 
minties net labai, labai noriu... „miego“. 

Ji nesąmoningai paliečia pirštais vis dar stangrią krūtį. Pajunta, 
kokia ji jautri ir pasiruošusi meilei. 

- Aha, tikrai. Kad tik neužmigčiau prie vairo... Štai, pasirodo, 
ką reiškia mylėtis su geru meilužiu. Po perkūnėliais, nors imk ir 
sustok šalikelėj. Taigi jokių šansų, Liudvikai. Aš niekada negrįšiu į 
tavo išpuoselėtą kalėjimą. Bet kodėl esu šiandien tokia sudirgusi? 
Na, aišku, „kaltas“ Valteris. Kuo daugiau gaunu, tuo daugiau noriu. 
Gyvenant su Krauze tikrai taip nebuvo. Yra - gerai, nėra - nereikia. 
Gal ir ne be reikalo sakoma, kad seksualiai nepatenkintos moterys 
palaipsniui tampa frigidiškos. Ko gero, tikrai taip. Juk dažnai už- 
tenka tik žvilgtelėti Valteriui žemiau diržo, ir kojos pačios skečiasi... 
Ooo siaube, iš kur tokios mintys?! Kas per žodžiai?! Julija, Julija, tu 
tiesiog vulgarumo įsikūnijimas! Kur dingo tavo geros manieros, ta- 
vo drovumas? Betgi tai tiesa. Juk būtent taip ir yra. O gal aš pamišė- 
lė? Gal aš tikrai sekso apsėsta? Na, neee, nemanau. Aš tik moteris... 
Labai laiminga, ar tiksliau, mylima, mylinti ir seksualiai patenkinta 
moteris. Taigi viskas net labai normalu. 


Staiga Julija surimtėja: 

— O motulę tai tikrai reikės atsikviesti. Mano vargšė mama. Kad 
tik greičiau įvyktų tas teismas. Bet Liudvikas, manau, turėdamas 
tiek pažinčių, tikrai pagreitins reikalą. Nes delsti lyg ir nebėra ko. 
Juk taip gražiai jie atsisveikino. 

Julija susimąsto. Taip, ji negalėtų pasakyti, kodėl, bet kažkokia 
neaiški baimė vis dar sėdi joje. Mintis, kad Liudvikas gali kažkuo pa- 
kenkti, niekaip nenori pasitraukti, nepaisant tokių nepriekaištingų 


244 


jų santykių. Gal čia kuo dėti tie pinigai? O gal kažkas, ko ji nežino, 
bet nesąmoningai nujaučia? Juk jos nuojauta ne tokia jau nieko ver- 
ta. Bet, kad ir kas tai būtų, kažkoks vidinis balsas ar tiesiog grynai 
lietuviškas atsargumas nuolat jai šnibžda, kad visus savo planus ir 
jos atvirą ryšį su Valteriu nustumtų iki tos dienos, kai gaus patvirti- 
nimą, „juodą ant balto“, ir nebebus ponia Krauzė. 


+++ 


Mašinos pagaliau pasuka po tiltu ir sustoja viena šalia kitos. 

— Kodėl tu nevažiavai prie namų? - pasidomi Julija. 

— Nenoriu, kad eitum viena. Juk jau tamsu. Dar kas išgąsdins. 
Šis rajonas nėra pats geriausias, nors niekada nieko ir nebuvo at- 
sitikę. 


Jie sustoja ant šaligatvio krašto, praleisdami maršrutinį autobusą, 
pereina gatvę ir pagaliau žingsniuoja per vidinį kiemą, kaip įprasta 
sutrumpindami kelio atkarpą. Valteris laiko Julijos ranką, ir ji ne- 
drįsta jos ištraukti. Gal niekas nepamatys... 

— Na, pasakok, - paragina. 

- Viskas labai gerai. Sutarėm, kad jis paduos skyryboms dar šią 
savaitę. 

— O kodėl kvietėsi? Mačiau, kaip išlydėjo. 

— Norėjo, kad grįžčiau... 

— Tikrai? Taip ir maniau. Toliau? 

- Buvo labai malonus, sakė, kad jis nieko prieš, jei aš apsigal- 
vočiau, juk „nebuvo man ten taip jau ir blogai“ ar kažką panašaus. 
Vienu žodžiu, bandė susitaikyti. Netgi pasodino į mano mėgstamą 
fotelį, tą, kuriame visada sėdėdavau, pasiūlė kavos ar „šiaip ko, o po 
to ir pasakė, jog norėtų, kad grįžčiau. 

— Na, o tu? 

— Atsakiau, kad negaliu, nes parsikviečiu savo motiną. Pusiau iš- 
protėjusią, supranti? 

Valteris nusijuokia: 

- Ir to, aišku, užteko, kad jis apsigalvotų. 

- Iš kur žinai? 

- Juk tu man buvai pasakojusi. 

- Ak, tikrai? Taip, todėl ir pasakiau, kad ji jau kaip ir pakeliui. O 
tada tiesiog priminiau, ar nereikėtų pabaigti pradėtą reikalą, nes, jo 
mirties atveju, aišku, jei kas nenumatyta jam atsitiktų, man priklau- 
sytų dalis turto... 

- Svarus argumentas. Suveikė? 

— Atrodo, kad taip. 

— Na, tada viskas tvarkoje. O aš, tiesą sakant, nebuvau labai ra- 
mus, kai tu ten buvai. Prisipažinsiu, jog pradėjau net įsivaizduoti, 
kad tu su juo susitaikysi. Per tą laiką net tris cigaretes surūkiau be- 
laukdamas, nors šiaip, pati žinai, trys būna per visą dieną. 

— Valteri, taip labai mane myli? Bet ir aš visą kelią grįždama gal- 
vojau tik apie tave ir kaip labai esu... pavargusi. 

- Tikrai? Vadinasi, tik pavalgom vakarienę ir į lovą. 

— Ojei atvirkščiai? 

- Oho, atrodo, esi tikrai pavargusi. Žinoma, žinoma, kodėl gi ne? 
Bet galėtume „pasnausti“ ir stovėdami, va, kad ir čia, kaip manai? - 
sako staiga sustodamas ilgame koridoriuje. 

— Na, ką tu, „tavo metų, - juokiasi ji. 

- Julija, apie kokius metus kalbi? Juk pats geriausias vyras seksui 
yra būtent subrendęs vyras. Ir žinai, kodėl? Nes jis gali laukti, yra 
pakankamai kantrus, galiausiai - patyręs. Taigi patirtis, mano meile, 
štai kur svarbiausias sėkmės garantas. Na, tai kaip? 

- Eime, Valteri. Juk iki namų tik pora žingsnių. 

- Namų... Man patinka, kai tu taip sakai. Mūsų namų, Julija. O 
tavo mamą tai tikrai reikia atsikviesti, nėra ko ilgiau laukti. 

— Na, aš vis dėlto norėčiau, kad pagaliau įvyktų tos skyrybos. Pa- 
lūkėkim dar kiek, mano mielas. Juk tiek nedaug liko. 

— Gerai, jei tu taip nori. Bet negaliu suprasti, ko bijai? 

— Nežinau, gal dėl to, kad viskas tiesiog per daug gerai einasi? 
Kad neišlįstų kokie netikėtumai. Tikrai, Valteri, verčiau palaukim. 

- Jau tris mėnesius laukiam... 

— Dar truputėlį, mielasis. Labai labai nedaug. Nes jei Liudvikas 
sužinos apie tave, gali neduoti skyrybų ar šiaip pasijusti labai įžeis- 
tas, kad melavau. Jis vis dar įsitikinęs, jog aš viena, ir net įsivaizduoti 
negali, kad yra kitaip. Taigi leiskim jam likti su savo iliuzijom ir pa- 
laukim. 

— Na, mane tu žinai: svarbiausia, kad turiu tave mūsų namuose ir 
mūsų lovoje. Visa kita - mažiausiai domina. Daryk, kaip tau atrodo 
geriau. 

- Liudvikas sakydavo: „mano namai“... 

- O aš sakau: „mūsų“. Ir tu žinai, kad tai ne vienintelis skirtumas 
tarp jo ir manęs. 

— Vienintelis. 

—- Ką? 

— Tu mano vie-nin-te-lis. 


+++ 


Aistra pasotinta. Slenka ramus vakaras dviese. 

- Ei, jau pusė vienuoliktos, Julija, marš į lovą, - sako staiga. 

— O Valteri, pabūkim dar truputėlį, labai prašau. Man taip malo- 
nu pavakaroti su tavimi. 

— Matai, ką reiškia anksčiau „nusnausti . Dabar neturiu jokių ga- 
limybių priversti taves eiti miegot. 

— Na, dar kokią valandą. Juk nieko neatsitiks. Kai gyvenau su 
Liudviku, lygindavau skalbinius iki pusės pirmos... 

- Tikrai? - nustemba jis. - Ir paskui nemiegojus eidavai į darbą? 

— Kodėl nemiegojus? Juk penkių valandų visai pakanka. 

- Penkių? 

— Na, keldavausi anksčiau, kad paruoščiau pusryčius. Reikėdavo 
nupirkti šviežių bandelių kepyklėlės parduotuvėje. Toje, mūsų gat- 

vėje. Turbūt pastebėjai, kai laukei manęs? Na, už kokių šešių namų, 
toliau į kalną. 

— Kodėl jis negalėjo nupirkti? 

— Betgi mano pareiga paruošti pusryčius... 

— Kokios buvo jo pareigos? 

— Nežinau. Jokių. Jis dirbo. 

— O tu nedirbai? 

- Taip, bet mano darbas, lyginant su jo... Aš juk moteris. Uždar- 
bio taip pat negalima net lyginti. 

- Kokio uždarbio, kokia moteris? Žinai ką, Julija? Tavo Liudvikas 
buvo tikras monstras. 

— Aš nepažinojau kito vyro. Maniau, kad čia visi taip. 

- Čia... Aha... Na, nemanau. Viena aišku, atrodo, gavau gerai iš- 
dresuotą žmoną... Bet, deja, mieloji, aš tau neleisiu nei keltis penk- 
tą ar šeštą valandą, kad „paruoštum pusryčius“, nei pirkti bandelių 
„kepyklėlėj už šešių namų“. Ir jau jokiu būdu - lyginti skalbinių iki 
pusės pirmos. Taigi net nesitikėk. O jei kalbėsim apie lyginimą, tai 
manau, jog to daryti visai ir nebūtina. Didelio čia daikto, kad už- 
valkalas ar paklodė raukšlėta. Juk vis viena tuojau pat susiglamžo. 
Kaip manai? 

— Aha, visiškai tau pritariu. 

— Nuostabu. Vadinasi, turėsim laiko svar-bes-niems dalykams. 

- Pavyzdžiui, pasėdėjimui ant sofos priešais televizorių? 

- Arba išeiti pasivaikščioti. 

- Arba išvažiuoti pasivažinėti, sudeginant porą litrų benzino, tie- 
siog šiaip sau? 

- Būtent. Arba pasėdėti apsikabinus, va, kaip dabar, nežiūrint te- 
levizoriaus. O dar geriau... galėsim dažniau pasimylėti, nes nebūsim 
pavargę. 

— Valteri, tu skaitai mano mintis? 

— Mes abu tiesiog vienodai galvojam, Julija, štai, kodėl taip gerai 
sutariam. 

- Ne vien tai. Man atrodo, kad dažnai plepam neužsičiaupdami 
ir nieko nepasakydami? 

— Ar būtų geriau tylėti, atsukus vienas kitam nugaras? 

- Jokiu būdu. 

— Na, tada, vadinasi, viskas gerai? 

— Viskas tiesiog nuostabu, Valteri. 

— O dabar marš į lovą. 

— Dar truputėlį... 

— Ne. Eikš, aš tave apkabinsiu, ir galėsim toliau pasiplepėti atsigulę. 

— Bet kai atsigulu, aš greit užmiegu, - skundžiasi ji. 

— Matai? Vadinasi, esi pavargusi. 


Vakaras, kaip ir daugelis kitų. Visi jie panašūs. Tiesiog nesudėtinga 
kasdienybė. Nuobodu? Tikrai ne. Ar to pakanka, kad du žmonės 
jaustųsi laimingi? Be jokios abejonės. 


+++ 


Julija miega Valterio glėby. Jo akys plačiai atvertos, žiūri į tamsą. Bū- 
damas vienas lėbaudavo su draugais ar šiaip vakarodavo iki vidur- 
nakčio. Todėl dėl tokio metų metus trukusio įpročio ir negali užmigti. 
Bet jei jis liks, Julija jokiu būdu neis miegoti. Taigi gulasi kartu, nes 
taip ji greit užmiega. O ir Valteriui malonu glausti ją prie savęs, jausti 
jos nuogo kūno šilumą, lyg pratęsiant ką tik patirtą jų suartėjimą, kas 
kartą mėgautis tuo gerai pažįstamu, kiekvieną sąnarį atpalaiduojančiu 
nuovargiu, kol labai pamažu ir jis pagaliau užmiega, tikrai laimingas 
po tiek metų vienatvės, trumpų pažinčių, nusivylimų ir ieškojimo. 
Ko? Jis pats nežinojo. Nežinojo, kol nesutiko jos. O tada akimirksniu 
tapo viskas aišku, be minčių ir žodžių. Jausmas tiesiog atsirado ir li- 
ko. Tikras, nekeliantis nė mažiausios abejonės, visai viską užgožiantis 
jausmas. Julija buvo ta, kurios jam trūko, kurios užteko, kad jaustųsi 
viskuo patenkintas: gyvenimo rutina, įprasta kasdienybe. Niekas ne- 
pasikeitė, tik atsirado ji, ir naktis tapo diena. 

Taigi žiūrėdamas į tamsą ir glausdamas prie savęs ligi skausmo 
geidžiamą moterį Valteris vėl, kaip ir kiekvieną kartą, iš naujo pri- 
pažįsta, kaip vis dėlto buvo svarbu sutikti artimą sielą... Tada, kai 
atrodė, kad viskas jau praeitis, kad taip ir liks, kad tai... ir visas gy- 
venimas. 

Negana to, šį kartą jis jaučia, jog nuo tų minčių vėl pradeda busti 
jo vyriškumas. O gal kaltas Julijos susitikimas su Krauze? Šį vakarą ji 
buvo tokia pašėlus, tokia atsipalaidavusi, laiminga. Bet jo mylimoji 
jau užmigo, ir Valteris jokiu būdu jos nežadins. 

— Miegok, mano mūza, - šnibžda, atsargiai bučiuodamas į skruos- 
tą. - Ar pastebėjai, kiek spalvų atsirado mano paveiksluose? Kaip 
jie pasikeitė? Ir tik todėl, kad jaučiuosi labai laimingas, žiūrėdamas 
į tokias dideles, tokias išraiškingas tavo „stirnos“ akis. Mes turim dar 
daug naktų numalšinti savo geismui, daug dienų, kupinų buvimo šalia 
vienas kito, tylint ar plepant „nesąmones“. Kaip gerai, kad tu esi. 

— Valteri, man dingo ciklai, - sako nustebusi Julija. 

— Tikrai? - šypsosi. - Ar seniai? 

— Gerai ir nežinau. Gal kokie du mėnesiai? 

— Na, tam gali būti tik viena priežastis, Julija. Gera priežastis, — 
priėjęs apkabina. 

— Taip manai? 

- Žinoma. Juk visai normalu, kad du suaugę žmonės, turėdami 
tokį intensyvų seksualinį gyvenimą, susilaukia palikuonių. Taigi 
mes tapsim tėtis ir mama. Ar tai ne nuostabu? 

— Ojei šiaip kas? 

- Kas gali daugiau būti? 

— Na, maža kas. Vėžys? Mūsų kontoroje viena neseniai susirgo. Tie- 
siog atsitiktinai nuėjo pasitikrinti ir nustatė, kad krūtis pilna mazgų. 
O kai toliau ištyrė, tai ir pasitvirtino. Jau išoperuota, švitinama... Jos 
draugė prieš metus numirė. Dar visai jauna. Prieš tai gimdą išpjovė. 

— Negalvok taip. Jei kažkam atsitiko, nebūtinai turi atsitikti ir tau. 
Juk esi sveika jauna moteris. Taigi visai normalu, kad gali pastoti. 
Galiausiai, kaip sakau, ne poterius kalbam, sugulę į lovą... Tikiuosi, 
kad nenaudoji jokių apsaugos priemonių? O aš, kaip žinai, nuo to 
laiko, kai atsikraustei pas mane, taip pat ne. Tai kodėl negali būti? 
Seniai laikas. 

- Taip, turbūt taip ir yra. Reikia nueiti pas ginekologą. 

- Būtinai. Bet ne dėl to, jog kažkas bloga. Kad sužinotum gerą 
naujieną. 

— Tu visada galvoji tik apie teigiamus dalykus, Valteri. 

— Todėl, kad esu laimingas. Su tavim, Julija. O kai žmogus jaučia- 
si laimingas, tai savaime viskas atrodo tik gerai. 


Jo žodžiai pasitvirtino. Vieną dieną grįžusi iš darbo Julija pranešė, 
kad ultragarsas patvirtino nėštumą. Net geri trys mėnesiai. O ji ir 
nepastebėjo, jog „taip seniai“. 

— Na, matai, ar aš tau nesakiau? - apkabina bučiuodamas. - 
Nuostabu. Mes turėsim sūnų ar dukterį, mano meile. 

- O ko tu labiau norėtum? 

— Nežinau. Koks skirtumas. 

— Tu jau turi sūnų, Valteri. 

— Bet aš noriu turėti su tavim. Tai bus mūsų, tavo ir mano, su- 
pranti? 

— Taip, vaikai sutvirtina santuoką. 

— Mūsų santuokai, Julija, vaikai nevaidina jokio vaidmens, nes 
ji visada liks tokia pati. Bet tiesiog kiekvieno žmogaus gamtos skir- 
ta priedermė palikti po savęs palikuonių. Taigi kodėl turėtume būti 
kitokie? Juo labiau, kad mylim vienas kitą, kad mūsų vaikai, nors ir 
kiek jų atsirastų, bus ne atsitiktinumas, o mūsų meilės vaisius. O jei 
taip, tai manau, kad man pats laikas vėl įsidarbinti mokykloje. Papil- 
domi pinigai nemaišys. Kaip sakai? 

— Tu šeimos galva, Valteri, - juokiasi ji, - tau ir spręsti. 

— Ojei taip imtume ir nuspręstume abu? 
— Aš tikrai nieko prieš, ponas mokytojau. 
— Na, tada gerai. 


Liudvikas niekada neklausdavo jos nuomonės. Niekada nekalbėjo 
apie savo darbą. Nesitarė, nes spręsdavo viską pats. Nuolatinis Val- 
terio klausinėjimas jos nuomonės iš pradžių buvo Julijai naujas ir 
gal kiek perdėtas. Bet laikui bėgant pagaliau suprato, kad taip jis pa- 
rodo, jog viskas, kas vyksta vieno ar kito gyvenime, priklauso jiems 
abiem. Todėl ir turi abu kalbėtis, sakyti savo nuomonę, nuspręsti, 
nes būtent tai sudaro lygiaverčių partnerių bendravimo pagrindą. 

Sužinojusi, kad taps motina, Julija, tiesą sakant, nesijautė tokia 
laiminga kaip Valteris. Mintis, kad galbūt su vaiko gimimu baigsis 
jos darbinė karjera, gerokai temdė būsimos motinystės džiaugsmą. 
Darbas buvo jos gyvenimo dalis, labai svarbus savo vertės matas, sa- 
varankiškumo įrodymas, bet nieko pakeisti ar šiaip, ar taip nebuvo 
galima. Todėl nusprendė dirbti iki tol, kol bus įmanoma. 

Valteris netrukus įsidarbino mokykloje, o kadangi jų darbo lai- 
kas beveik sutapo, kiekvieną rytą nuveždavo Juliją į kontorą ir po 
pietų vėl parveždavo atgal. 

— Man ramiau, kad ne tu vairuoji. Juk maža kas gali atsitikti, - sa- 
kydavo susirūpinęs, ir Julija vėl jautėsi kiek nejaukiai dėl tokio tie- 
siog perdėto jo rūpestingumo. 

— Kas gali atsitikti? Tau tikrai nebūtina manęs vežioti. Juk po pa- 
mokų turi dar laukti gerą valandą. 

- Tai smulkmena, Julija, bet užtat galiu būti ramus, kad mano 
mylimai žmonai nieko neatsitiks. Mieste toks didelis judėjimas. 
Kiekvieną dieną kažkas atsitinka. 


*++* 


Kartą išėjusi per pietų pertrauką į šalimais esančią pėsčiųjų zoną Ju- 
lija netikėtai išgirdo šaukiant ją vardu. Atsigręžusi pamatė Liudviką. 

Jis sėdėjo ant suolo už kelių žingsnių ir mojo jai ranka. Taigi Julijai 
neliko nieko kita, kaip tik prisėsti šalia: 

— O, Liudvikai, praėjau ir nepastebėjau. Ką čia veiki? 

— Laukiu vieno pažįstamo. Na, o tu? - žvilgteli į jos gerokai pa- 
kitusią figūrą. - A, tai bent naujiena. Kas galėjo pamanyti? Saky- 
čiau, gana greit... 

— Taip jau išėjo. Laukiuosi dukters... 

- Tikrai? Atleisk už nekuklų klausimą, o tėvas ar yra? 

Julija nustemba, kad jis nieko nežino apie Valterį. 

- Žinoma, kaipgi kitaip? Aš vėl ištekėjusi, Liudvikai. Laimingai 
ištekėjusi. 

— Mat kaip. O kas tas laimingasis? Vokietis? 

Paskutinis žodis, nors ir atrodė visai nekaltas, Julijai reiškė net 
labai daug. Ji gerai suprato Liudviko užuominą. 

- Taip. Jis mokytojas. Vietinis. Susipažinom visai atsitiktinai, ir 
viskas vyko tikrai gana greit. 

— Matau... Aha, aha, reiškia, jau tikrai pas mane negrįši. 

- Ne, Liudvikai. 

— Na, ką gi, gaila. Tu buvai man gera žmona. 

— Kaip ir tu man - geras vyras, Liudvikai... 

- Taip, taip... O kaip jis? Atrodo, myli, kad toks greitas... Papasa- 
kok, koks jis. 

— Myli. Manau, kad labiau mylėti neįmanoma. Koks? Na, tiesiog 
nežinau. Tai labai nuostabus žmogus, gana konservatyvus vyras, 
turintis griežtus vertinimo kriterijus, kai eina kalba apie moteris, 
meilę, ištikimybę ir daug kitų dalykų... Šiaip paprastas, išsilavinęs, 
protingas. Labai rūpinasi manimi. Visada sako tiesą. Jo duotu žo- 
džiu galima tikrai pasitikėti... 

— Ojojoj, koks teigiamas! Na, o tu? Ar taip pat myli, ar tik, kad... 
nebūtum viena? 

- Ir aš jį myliu. Netgi labai. Esu su juo tikrai laiminga. 

— Aha, aha, gerai. Na, ką tu pasakysi... Kas galėjo pagalvoti? Man 
nereikėjo leisti tada tau išeiti. Nors visada maniau, kad vis viena su- 
grįši. Pagyvensi viena ir sugrįši. Bet dabar jau tikrai ne. Gaila, gaila. 
Na, o kaip tavo motina? Pas tave? 

- Dar ne. Jai pasidarė geriau, gali pati susitvarkyti, tai pasiliko Lie- 
tuvoj. Pats supranti, sunku tokiuose metuose palikti gimtą kraštą. 

— Taigi, ir aš taip manau. 

— Bet Valteris būtinai nori, kad ji atvažiuotų. Taigi manau, kad 
tik laiko klausimas. 

— Tavo vyras nori? - negali patikėti Liudvikas. 

- Taip, jis sako, kad mylimos moters motina yra ir jo motina, 
todėl mielai ja rūpinsis. 

- Aha, aha, mat kaip... Aš vis dar vienas, Julija, - staiga pakeičia 
temą. - Pradėjau dirbti. Na, ne taip, kaip tada, bet imu darbo į na- 
mus pagal privačius užsakymus. Vis šioks toks užsiėmimas. 

- Labai gerai, kad taip nusprendei. Juo labiau, jei gali. 

— Na, be streso, po truputėlį. Laikas greičiau praeina. Berniukai 
taip pat užsiėmę savo gyvenimu, pastaruoju metu gana retai apsi- 
lanko. Taigi nedaug kas ir vyksta mano namuose. 

- Tau būtinai reikia ką nors susirasti. Turiu galvoje moterį, Liud- 
vikai. 

- Ak, Julija, pasisotinau aš tomis moterimis. Visos tik ir žiūri, 
kaip pasinaudoti. 

— Manau, kad manęs tuo apkaltinti tikrai negali. Aš dirbau ir te- 
bedirbu, o ir dėl viso kito, pats Žinai. 

— Tu - ne, Julija, tu ne... Todėl ir būčiau nieko prieš, kad grįžtum. 
Bet iš kur žinoti, kokia bus kita? Taigi ir rizikuoti neverta. 

Jiems kalbantis prieina nepažįstamas vyras ir pasisveikina su 
Liudviku. Tuo pačiu paduoda ranką ir Julijai. 

— Na, lik sveikas, Liudvikai, - sako pakildama, - netrukdysiu. 

- Ponia paliekat mus? Labai gaila, - šypsosi vyras, ir Julija pajun- 
ta jo neslepiamą simpatiją. 

— Man jau metas... 

— Supažindink, Liudvikai, - staiga sako vyras. 

— A, taip, taip, žinoma, - sutrinka šis. - Mano žmona, Julija. Tai 
yra... norėjau pasakyti, buvusi žmona. 

— Mat kaip? - atvirai koketuoja vyras. - Ar tai reiškia, kad galiu 
išdrįsti pakviesti ponią puodeliui kavos? 

— Vėl ištekėjusi, - sako Krauzė. - Ir, kaip matai, laukiasi vaiko, 
Rudolfai. 

- Besilaukianti moteris man, bevaikiui, būtų dviguba laimė, ma- 
no drauge. Tikrai labai gaila, kad jau nebe laisva. Bet vis viena noriu 
pasakyti, ponia, kad esu tiesiog susižavėjęs jūsų grožiu ir tokiu mielu 
akcentu. 

- Ačiū, - šypsosi Julija. - Linkiu ponams geros dienos. 

- Ir jums taip pat, ponia Julija, - atsako vyras į jos šypseną. 

- Iki, mieloji, saugok save, - Liudviko balsas. 


Ji negali patikėti savo ausimis. „Ką jis pasakė? „Iki, mieloji, sau- 
gok save.“ Pasirodo, su kai kuriais vyrais reikia tiesiog išsiskirti, 
kad pažvelgtų į tave kitomis akimis. O tas Rudolfas? Koks keistas 
tipas. Nejaugi aš jam tikrai patikau? Puodeliui kavos... Cha, nieko 
sau.“ Kol gyveno su Krauze, atrodo, niekas net nepažiūrėdavo į jos 
pusę. O štai dabar ir su pilvuku susilaukia gerbėjų. Ir dar kokių! Jo 
apranga... Atrodo, žmogelis tikrai ne gatves šluoja. Julija gerai nu- 
simano, kiek koks rūbas kainuoja. Garantuotai išsiskyręs... Na, kad 
ir kaip ten būtų, Liudvikui jo dėmesys tikrai smogė kaip reikiant. 
Ar tai įmanoma? Niekam neįdomi jo žmona taip greit vėl ištekėjo, 
o tūkstančio eurų kostiumą vilkintis jo kolega susipažintų su ja, 
net ir besilaukiančia svetimo vaiko. Tai kaip čia dabar, Liudvikai, 
su tavo teorija: „Kam tu reikalinga? Kur dingsi be manęs? Reikės 
papasakoti Valteriui. 

+++ 


— Buvau sutikusi Liudviką, - sako, tik įsėdusi į mašiną. 

— Kurė 

— Pėsčiųjų zonoje, prie LIOR centro. Praėjau pro pat jo nosį ir 
net nepastebėjau, tik girdžiu, šaukia. Laukė kažkokio kolegos, ku- 
ris, įsivaizduok, vos mane pamatęs, pradėjo žerti komplimentus ir 
net pasakė, kad labai gaila, jog esu ištekėjusi. Negana to, esąs tiesiog 
susižavėjęs manim, o kad dar ir nėščia, tai jam būtų dviguba laimė. 
Kažkoks kvanktelėjęs, ar ne? 

— Kodėl? 

— Kaip tai kodėl? Kad kalba tokias nesąmones. 

— Mano miela Julija, kai moteris vyrui patinka, tai visai nieko 
nuostabaus, kad pameta galvą. O iš tavo pasakojimo atrodo, kad tu 
jam patikai. 

- Na, jau. Taip greit? Ir dar mano padėty... 

— Kodėl? 

— Nežinau. Jis vilkėjo labai brangų kostiumą... 

— Na, ir kas? Moteris arba patinka, arba ne, visai nesvarbu, kiek 
vyras turtingas. O kai tikrai turtingas, tai juo labiau nežiūri į nieką 
kitą, tik į tai, ar patinka. 

— Vis viena negaliu įsivaizduoti. 

- Bet, mano miela, tu juk tikrai net labai graži moteris. Todėl ne- 
manau, kad tai buvo komplimentas. Be jokios abejonės, jam patikai. 
Kaip ir man, kai tave pamačiau pirmą kartą. Tarp kitko, taip pat toje 
pėsčiųjų zonoje. Atrodo, jau sakiau? Ir apskritai aš negaliu suprasti, 
kodėl bandai nuvertinti save? 

— Nežinau. Gal, kad jaučiausi dėl Liudviko abejingumo niekam 
tikusi? 

— Taip, jis iš tiesų gerai pasidarbavo, kad prarastum pasitikėjimą 
savimi. Visą laiką dominuodamas ir primindamas, kad tu be jo esi 
niekas. Ir, sakyčiau, savo tikslą pasiekė, nes dar ir dabar negali galuti- 
nai atsikratyti jo įtakos. O jei pasvarstysim rimčiau, tai tokį Krauzės el- 

gesį su tavim galima būtų priskirti vienai iš psichologinio teroro rūšių. 
Jis labai efektyvus ir dažnai naudojamas kai kuriose sektose. Būdama 
tokios išvaizdos, mano meile, apdovanota tokiu moteriškumu ir nuo- 
širdumu, tikrai galėtum padaryti ne vieną vyrą laimingą. Taigi tu turi 
didžiuotis savimi, Julija, o aš didžiuojuosi, kad myli būtent mane. 

— Ačiū tau už tavo meilę, Valteri. 

— Meilė savo keliu, Julija, tai, ką sakau, tikrai tiesa. O Liudvikui 
tu buvai tiesiog per gera. Tas pasipūtęs savimyla paprasčiausiai ne- 
vertas tokios moters kaip tu. Dabar, atrodo, pats supranta, antraip 
nesimeilintų pabrukęs uodegą. Eik iškėlusi galvą ir sakyk: „Aš esu 
ne vergė, o karalienė. Aš nešioju savyje kūdikį, pradėtą iš meilės su 
vyru, kurį myliu ir kuris myli mane“. Tik tada pasijusi gerai, atgausi 
pasitikėjimą savimi. Aš visą laiką stebėjau tave, tavo baimę, „kad tik 
nesužinotų Liudvikas . Nieko tau nesakiau, nes norėjau duoti laiko 
pačiai atsikratyti praeities. Bet dabar labai prašau kartą ir visiems 
laikams, išbrauk pagaliau jį iš savo gyvenimo. 


*+* 


Mažutė mergytė išvydo pasaulį lygiai taip pat, kaip ir kiti keli šimtai 
ar tūkstančiai vaikų, gimę tą dieną. Julija laikė ją glėbyje ir šypsojosi 
šalia sėdinčiam Valteriui. 

— Negalvojau, kad bus taip paprasta, - sako glostydama susi- 
raukšlėjusį veiduką. - Gal, kad gimė mėnesiu anksčiau, todėl ir yra 
tokia smulkutė. Bet daktaras sakė, kad viskas gerai. 

— Taip, žinoma. Mūsų duktė tiesiog nuostabi. Dabar mes tapom 
tikra šeima. Tėtis, mama ir mūsų... O kaip pavadinsim? Apie vardą 
taip ir nepagalvojom. 

— Tu teisus, - nustemba Julija. - Bet kodėl? 

—- Koks skirtumas. Juk niekada ne vėlu. 

— Kokio tu norėtum, Valteri? 

— Na, man tai patiktų Julija, - juokauja jis. - Mylimos moters 
vardas visada gražiausias. 

- Jokiu būdu. Šaukti save pačią, tai lyg kalbėtis pačiai su savimi. 
Man patiktų, pavyzdžiui, Ida. Kaip manai? Trumpas, lengva prisi- 
minti. Tai lyg ir mano mamos vardo Adelė interpretacija. 

— Ida... Gražiai skamba. Ida. Gerai, man taip pat patinka. 


Taigi jų pirmagimė tapo Ida, Idutė, Idy. Gimusi iš didelės meilės, 
mylima ir lepinama ji buvo linksma mergytė, namai pilni jos krykš- 
tavimo ir juoko. Ir tik dabar, sulaukusi savo trisdešimt devintojo 
gimtadienio, Julija galutinai pajuto, koks didelis skirtumas buvo 
tarp jos ano gyvenimo ir šio. O juk galėjo taip ir likti, kad ji niekada 
nebūtų pažinusi tikrai mylinčio vyro meilės ir, svarbiausia, motinys- 
tės džiaugsmo. Jai pasisekė. Ji jautėsi labai laiminga. 

O Valteris nutapė didelę jų trijų drobę, įrėmino į senovinius bron- 
zos rėmus ir pakabino virš židinio, kaip ir dera šeimos portretui. 


+++ 


Graži pavasario diena. Lėktuvas su mėlynu „Ryanair“ užrašu nusi- 
leidžia Karmėlavos oro uoste, ir Julija, palūkuriavusi keletą minu- 
čių, sėda į oranžinį autobusą. Užtrunka daugiau kaip pusvalandį, kol 
pervažiavusi per miestą pagaliau pasiekia autobusų stotį ir suranda 
kitą, dabar jau vežantį tėviškės link ir stojantį beveik kiekvienoje 
stotelėje. 

Julija žvelgia pro apdulkėjusį langą. Beveik dviejų valandų ke- 
lionė Nemuno pakrante kelia seniai priblėsusius atsiminimus. Maži 
apsnūdę kaimai priartėja ir vėl nutolsta, pamodami gerai pažįstamų 
bažnyčių bokštais. Kiek kartų važiuota šiuo keliu dar studijų metais, 
kiek žiūrėta pro tokį pat apdulkėjusį autobuso langą į žalsvai pilkus 
Nemuno vandenis, mažas ganyklėles su kur ne kur besiganančiomis 
juodmargėmis karvėmis ar vienu kitu kinkomu arkliu, siauras run- 
kelių ežias, vištų būrelius, besikapstančius prie skurdokų ūkelių. 

Čia viskas taip pat, niekas nuo tada nepasikeitė. Net ir gluosnių 
eilės, tai susispiesdamos, tai vėl išretėdamos pakelės grioviuose, išliko 

nepaliestos praėjusių metų. Tik kai kurie namai stirkso užkaltais lan- 
gais, jau paliesti nykimo rankos. Matyt, jų gyventojai paseno ar mirė, 
ir niekas nepanoro vėl juose apsigyventi. O ir kaip kitaip? Juk kelių 
namų kaime be darbo neišsiversi. Išnykus kolūkiams neliko ir pragy- 
venimo šaltinio. Nors ir skurdaus, bet vis dėlto leidusio egzistuoti. 

Benzinas taip pat brangus, iki miesto kasdien nepavažinėsi. To- 
dėl visi ir susispietė ten, kur galima truputį uždirbti. Todėl ir tuštėja 
mažutės sodybėlės, kur tik ožka ar, geriausiu atveju, karvė su po- 
ra vištų kadaise sudarė „ūkio“ pagrindą. Dabar viskas privatu. Nei 
ganyklų, nei valdiškos žemės nebeliko. Nors privatizuoti laukai ir 
dirvonuoja, gyvulio vis viena nėra kur paleisti. O jei kuris ir bando 
ką užauginti, tai nelabai gali parduoti. Su „atvežtiniais“ per daug ne- 
pakonkuruosi. Juk net ir kaimyninėje Lenkijoje viskas daug pigiau 
nei čia, savoj Lietuvėlėj, šitiek metų artojų žemele vadintoje. 

Bet Julijai malonu žiūrėti į taip gerai pažįstamą gamtovaizdį, 
bundančius laukus, pasėtą vasarojų, stebėti tolumoje kitą Nemuno 
krantą, kur visada norėjo nuvažiuoti, bet taip ir neprisiruošė. Ji kas 
kartą sėsdavosi būtent toje autobuso pusėje ir žvelgdavo į susispie- 
tusius kelis namelius su medinėmis, dažniausiai geltonai dažytomis, 
bažnytėlėmis, spėliodama, kodėl jas dažydavo būtent ta spalva? Gal, 
kad geriau matytųsi iš tolo? Tiesa, artėjant prie Vilkijos, ant gana 
stataus skardžio, pasislėpusi tarp medžių, suboluodavo vieniša ir 
bene vienintelė tinkuota dvibokštė bažnyčia. Jos kurso kolega, gy- 
venantis netoli tos vietos, kartą užsiminė jai, kad ten kažkada buvo 
grafo dvaras. Ir iš tiesų, kol medžiai stūksodavo be lapų, netoli jos 
buvo galima pastebėti baltą dviaukštį pastatą. Kodėl Julijai knietėjo 
apžiūrėti tuos kelių namų kaimelius iš arčiau, nebūtų galėjusi pasa- 
kyti. Gal tiesiog taip jau yra, kad metų metais stebint tolimą vaizdą 
atsiranda ir gana natūralus noras kada nors atsidurti šalia jo. 

Pagaliau virš Nemuno sušmėžuoja pilkšva tilto juosta, ir auto- 
busas pradeda leistis nuo kalvos, įvažiuodamas į jos gimtą mies- 
telį: ilgą ir gana siaurą, pačiame centre trumpam išsiplečiantį, su 

tankia gatvių raizgalyne. Julija išlipa jo pradžioje, neprivažiavusi 
stoties. Nuo čia bus arčiau. 

Žingsniuoja žiemos pašalo išklaipytu šaligatviu, pasuka pro seną 
banką, kirsdama gerai pažįstamus skersgatvius, ir pagaliau įsuka į 
platų žvyrkelį, vedantį tiesiog per panemunės pievą. Ji ne šiaip sau 
pasirinko šį kelią. Juk galėjo eiti pagrindine gatve ir pasiekti namus 
„iš viršaus“. Bet Julija mėgo būtent šią atkarpą, ir ypač pavasarį, kai 
žydėdavo pienės, o Nemuno vanduo blizgėdavo saulėje. 

Dar būdama mokinukė dažnai, užuot skubėjus į namus, pasuk- 
davo per žolę ir, pasiekusi siaurą smėlio juostą prie pat vandens, mė- 
tydavo akmenėlius į greitą srovę, prisėdusi ant aptrupėjusio betono 
luito. Kas ir kada jį čia paliko, niekas nežinojo. Senesni žmonės kal- 
bėjo, kad neva tai kadaise nuversto Stalino paminklo postamento 
dalis, o jis pats guli netoliese, pačiame upės vidury. 

Ir dabar žydi pienės. Kaip tada, jos vaikystės ar paauglystės me- 
tais. Net ir betono luitas teberiogso toje pačioje vietoje, tik dar dau- 
giau aptrupėjęs, dar labiau panašus į apsamanojusį beformį akmenį. 

Bet šį kartą ji nepasuka prie vandens, o lėtai eina keliu, paskui 
save ridendama juodą lagaminą. Stebi vienoje eilėje išsirikiavusius 
kaimynų namelius ir pagaliau sustojusi ilgai žvelgia į kraštinį. Jos tė- 
viškė... Viešpatie, kaip prastai ji atrodo. Sienų dažai gerokai apsilupę, 
varteliai praviri. 

Virš galvos visai neaukštai praskrenda žąsų pulkelis, sugieda gai- 
dys, sukudakuoja išgąsdinta kaimyno višta. Ji toliau stovi, žiūrėdama 
į medinį namą, tokį mielą ir savą, bet kartu jau nebe jos, nes yra kiti 
namai, toli toli, prie kitos upės, kuriuose randa ramybę ir užuovėją, 
grįžusi po įtemptos darbo dienos. Kur yra taip pat laukiama kaip ir 
čia, bet... neturinti pasirinkimo. 

Koks keistas tas staiga užplūdęs jausmas. Taip sunku ir kažko 
labai liūdna. Deja, taip jau yra, kad žmogus (aišku, su retomis iš- 
imtimis) gali turėti tik vienerius namus, gyventi tik vienoje vie- 
toje, kurią pasirinko savo noru ar tiesiog buvo skirta likimo. O 

tai, kas kažkada buvo net labai svarbu ir artima, lieka tik mūsų 
prisiminimuose. 

Ji prieina prie vartelių ir žengia į kiemą. Kada paskutinį kartą čia 
buvo? Taip, kai laidojo tėtį. Vaizdas staiga vėl stoja prieš akis toks ryš- 
kus, lyg būtų buvęs vakar. Mama labai verkė. Vis kartojo tuos pačius 
žodžius: „va... ir visas gyvenimas“. Kodėl ji taip sakė? Žmogus miršta, 
o kiti gyvena toliau. Kiekvieną rytą kažkas nebeatsibunda, bet niekas 
nuo to nepasikeičia. Naujai išaušusi diena būna lygiai tokia pat, kokia 
buvo ir vakar ar užvakar, ar prieš kažkada. Viskas lieka, tik žmogaus 
jau nebėra. Jis būna išėjęs, gal tapęs laisvas, apraudotas likusiųjų, to- 
liau linksmai čiulbant paukščiams, šviečiant saulei ar lyjant lietui. 

Ji žengia dar porą žingsnių. Staiga atsiveria trobos durys ir pasi- 
rodo motinos veidas. 

— Vaje, Julytė. Tai bent džiaugsmas. Sulaukiau, - pravirksta ap- 
kabinusi. - Tiek laiko, vaikeli... Eikš į vidų, - veda nepaleisdama 
jos rankos. 

Abi susėda virtuvėje kaip senais gerais laikais, bet Adelė ir vėl kyla: 

— Juk alkana iš kelionės. 

— Nealkana, mama, sėsk, nesirūpink, suspėsim. 

— Ne, ne, dukra, prisisėdžiu, kai viena esu. O juk dabar tikrai 
viena. Kai suvažinėjo Sargiuką... 

Staiga Adelė pradeda verkti, ir Julija pakilusi suima ją į savo glė- 
bį. Ji tokia smulkutė, ta kažkada buvusi „figūringa“ moteris. Vieni 
kauleliai ir oda. Matyt, labai sunku, išgyvena, kremtasi savyje. O juk 
tikrai baisu būti vienų vienai. Ne, šį kartą ji nepaliks jos. Būtinai 
turės važiuoti kartu. Juk ir bilietus nupirko slapčia, nors Adelė ir pa- 
reiškė telefonu, kad iš savo namų niekur kojos nekelsianti. Kažkokia 
keista tapo pastaruoju metu. Visai ne ta, kaip kažkada buvo. Todėl 
Julijai ir neramu, todėl ir atvyko. 

Būtinai turi ją perkalbėti. Ji gerai pažįsta savo motulę, taigi ati- 
tinkamai ir pasiruošė. Nuotraukų pilną dėželę atsivežė. Jos su Val- 
teriu, bet svarbiausia - dukrytės. Ji tokia gražutė, tiesiog negalima 


atitraukti akių. Valteris jaučiasi tarsi devintam danguj, iš rankų ne- 
paleidžia. Nešioja po kambarį, užsisodinęs ant sprando, o ji krykš- 
tauja patenkinta, kad jau toookia didelė. 

— Įsivaizduok, vaikeli, - graudinasi motina. - Tik išbėgo į gatvę, ir 
kaip tyčia ta mašina. Du pienburniai atidūmė dideliu greičiu ir vėl nu- 
dūmė lyg niekur nieko, o mano Sargiukas tik sukliko, ir liko gulėti pa- 
čiam vidury. Tiesiog mano akyse viskas atsitiko. Palaidojau va ten, po 
obelim, ir verkiau klūpodama prie jo kapelio. Mano vienintelis draugas, 
mano paguoda, taip gerai abu sutarėm, ir še tau. Prakeiktos mašinos! 
Ir kas jas išrado. Tik šuneliams suvažinėti. Prisiveisė pilnas miestas, 
gatvės, pereiti nebeįmanoma. Visi laksto kaip pasiutę, lyg nesuspėtų. 
Pėsti nueidavom, o čia, matai, kad tik greičiau, prakeiktieji. Kiekvie- 
ną dieną nueinu prie jo kapelio ir ašarų negaliu sulaikyti. Anksčiau 
jis mane lydėdavo pas Petrą, o dabar pats atgulė į žemelę. Taigi lankau 
abu. Bet Sargiuką dažniau. Tas nelaimingas gyvulėlis manęs niekada 
neįskaudino. Žinai, Julyte, nesupyk, bet man kartais atrodo, kad nieko 
gyvenime taip labai nemylėjau, kaip savo vargšelį Sargiuką. 


Julija glosto motinos pečius ir tyli. O ir ką jai pasakyti, kaip paguos- 
ti, praradusią visų „brangiausią turtą. Taip, iš tiesų mamai kažkas 
nebegerai. Kaip galima sakyti, kad šunį, nors ir kokį gerą, galima 
mylėti labiau negu žmogų? Bet, kita vertus, ar Julija ne pati kalta, 
kad motina atiduoda pirmenybę tam, kas buvo šalia jos sunkiomis 
valandomis? Ar užsitęsęs begalinis ilgesys ir vienatvė nepriveda 
žmogaus net iki beprotybės? Ar nepatyrė ir Julija kažko panašaus 
tada, dar gyvendama su Liudviku? O juk jos ir Adelės vienatvės net 
negali lyginti. „Vargšė mama, mano vargšė, vargšė, vargšė motulė. Ir 
jokių perspektyvų, jokios ateities. Viešpatie, kaip baisu žinoti, kad 
jau nieko teigiamo nebebus, išskyrus apgailėtiną egzistenciją, lau- 
kiant, kol išmuš tavo valanda.“ 

— Neverk, mama, ką nors sugalvosim, kad tu vėl jaustumeis ge- 
rai, - sako bučiuodama į skruostą. - Juk tu dar turi mane. 


- Turiu, vaikeli, bet kartu ir neturiu. 

— Juk norėjai atvažiuoti pas mane, prisimeni? Būsim kartu. Abi- 
dvi važiuosim, gerai? Aš bilietus nupirkau... 

- Niekur aš nebevažiuosiu. Kol Sargiukas buvo, tai būtume abu 
važiavę. O dabar jau ne. Taigi, vaikeli, be reikalo pirkai tą bilietą, tik 
pinigus išmetei kaip į balą. Juk sakiau per telefoną, kodėl nepaklau- 
sei? Pabūsi kiek, pasisvečiuosi... gal paskutinį kartą, ir gerai. 

— Kodėl taip sakai, mama, kodėl paskutinį? 

— Matai, Julele, kai sulauki mano metų, niekada nežinai, kada gil- 
tinė pasibels į langą. O tu turi savo gyvenimą. Pati matai, kiek laiko 
praeina, kol prisiruoši atvažiuoti. Seni žmonės visiems tik našta. 

— Tu man tikrai ne našta, mamute. O ir Valteris sakė, kad jokiu 
būdu negrįžčiau be tavęs. Jau kambarį tau paruošė. Pamatysi, patiks. 

Adelė išima lėkštes iš indaujos, įpila karštos kakavos, papjausto 
balto kaimiško sūrio, rūkytos dešros, duonos. Viskas taip sava, taip 
įprasta, kaip visada, kaip ir tada, kai Julija grįždavo iš mokyklos. Čia 
niekas nepasikeitė. Net ir trobos kvapas liko tas pats. Tas gerai pažįs- 
tamas, dvelkiantis kadugiais jos tėviškės kvapas. Adelė visada pasirū- 
pindavo verbomis, kad ne tik po Marijos paveikslu ant sienos, bet ir 
kiekvienoje kertėje žaliuotų. Jei negaudavo pakankamai šventoriuje 
ar turguje, prašydavo miške dirbančio kaimyno, kad parneštų. Ir šis 
nešdavo. Kas kartą už tai pamalonintas „mielosios Adutės“ stikleliu 
degtinės ir lėkšte kiaušinienės. Valgydavo šypsodamasis ir labai dė- 
kodamas, o Julijai netgi atrodydavo, kad jis motiną slapta įsimylėjęs. 

Abi susėda prie stalo. 

— Valteris, sakai. Taip, taip... Atrodo, jis kitoks, nei tavo buvęs, 
tas... kaip jį ten... 

— Liudvikas. Na, ką tu, negalima net lyginti. Visą laiką tik ir 
kalba, kad tu greičiau atvažiuotum. Pradėjo netgi lietuviškai mo- 
kytis, kad galėtų susikalbėti. „Labą dieną kartojo pusę dienos ir 
vis viena išeina tik „liaba dėna“. Bet vis tiek toliau mokosi, o aš tik 
giriu, tik giriu. 

— Mat kaip? - šypsosi Adelė. - Atrodo, tikrai geras žmogus. Juk 
žentai paprastai nenori nieko žinoti apie uošvienes. O ypač tokias 
senas kaip aš ir dar negalinčias susikalbėti. 

— Jis tiesiog be priekaištų, mama. Negalėjau net įsivaizduoti, jog 
tokių apskritai yra. 

— Gerai, kad tau pasisekė, vaikeli, kad jautiesi laiminga. Duos 
Dievas, gal ir nepasikeis. 

— Nemanau. Iš pradžių visko pagalvodavau, bet dabar jau ne. Jis 
tikrai labai geras žmogus. 

— Bet vis dėlto išsiskyręs... 

- Taip, šiuo klausimu tu teisi. 

- Tau jis geras. Kitai gal nebuvo toks. Niekada visko negali žinoti. 
Priežasčių daug. 

- Man atrodo, kad jis mane labai myli. Čia ir visa esmė. O juk kai 
myli, tai ir elgiasi visai kitaip. 

- Žinoma. Ar manai, kad pirmas vyras tavęs nemylėjo? 

— Manau, mama. Anksčiau dar abejojau, bet kai turiu su kuo pa- 
lyginti, tai ir abejonių daugiau nebekyla. Liudvikui tiesiog reikėjo 
moters, su kuria neturėtų jokių problemų, kurią galėtų valdyti: ty- 
lios, ramios, paklusnios. O kas geriau gali atitikti tokius kriterijus, 
jei ne užsienietė* Jei būčiau likusi su Krauze, gal jau sėdėčiau beprot- 
namy. O jei ir ne, tai tokia laiminga kaip dabar tikrai nesijausčiau. 

— Džiaugiuosi, Julyte, kad bent tau gerai. 

- Bet aš būčiau daug laimingesnė, jei ir tu gyventum kartu. 

— Ne, dukra, net nekalbėk, aš nepaliksiu savo namų, savo draugo 
Sargiuko. 

- O jei ten tavęs laukia kitas draugas? Ar tiksliau - draugė? - 
šypsosi. 

Adelė žiūri į ją, jos klausiamas žvilgsnis netikėtai atveria Julijai 
akis. O Dieve, tai štai kas! Ir kaip aš iki šiol nesupratau? Ji tikrai pra- 
rado atmintį! Tačiau kaip gali taip būti? Juk Sargį ir tėtį prisimena 
ir kalba visai normaliai. Bet mama pamiršo, kad turi anūkę!!! Kaip 

tai įmanoma? Pasirodo, deja, taip. Dalykai, su kuriais ji susiduria 
kiekvieną dieną, net tolima praeitis liko užsifiksavusi, bet tai, kas 
nauja... Julija galvoja, kada ji kalbėjosi su motina? Kai laukėsi, buvo 
penktas mėnuo. Sakė jai, kad laukiasi. O paskui? Kai gimė Ida. Ir vis- 
kas? Ne, atrodo, dar vieną ar du kartus. Viešpatie, kaip nepastebimai 
greit prabėga laikas, paskendus savo rūpesčiuose, savo gyvenime. 
Bet visus kartus mama buvo kažkokia keista, ir Julijai atrodė, kad ji 
nesiklauso, kas jai sakoma. Tik nuolat guodėsi, kad suvažinėjo Sargį. 
Tai Juliją netgi labai nervino ir žeidė. Gal todėl vėliau vis „pamirš- 
davo' paskambinti. Kokia ji bloga duktė. Kuo ji geresnė už Krauzę? 
Ar ne tokia pati šaltakraujė? Liudvikas buvo toks jai, 0 ji - savo mo- 
tinai. Savo tikrai motinai. Taip, taip, atrodo, jie abu labai gerai tiko į 
porą... Tačiau Julija bent dabar turi žūtbūt ištaisyti savo klaidą. 

Ji išsiima atsivežtas nuotraukas ir prisitraukusi kėdę atsisėda šalia. 

- Va, mamute, matai, kaip atrodo Valteris. 

— Aha, aha, tikrai gražus vyras. Man jis kažkuo panašus į Petrą. 
Taip, netgi labai. Tokios pačios išraiškingos akys, veido bruožai. Jei 
nuskustum tą barzdą, tai, ko gero, būtų dar panašesnis. Juk ne be rei- 
kalo sakoma, kad dukterys ieško vyrų, išvaizda panašių į jų tėvus... 

— O štai ji tavęs labai labai laukia ir bus tavo nauja draugė, - pa- 
duoda besišypsančios plačiai išžiota bedante burna, su viršugalvy 
styrančiu plaukų kuokšteliu Idos nuotrauką. - Na, ar ji ne nuostabi? 
Ir žinai, ką? Man atrodo, kad ji panaši būtent į tave. Žiūrėk, ir akys 
tos pačios, ir burna, ir netgi nosis, - duoda viena po kitos vis naujas 
nuotraukas. - Valteris tikrai turi panašumo į tėtį, bet Idutė - gry- 
niausia tavo kopija, mama. 

— Vajetau? Tai bent naujiena, - netikėtai nudžiunga Adelė. - Ir 
kada suspėjai, Julija? 

— Na, kai abu nori, tai viskas vyksta gana greit. 

- O ašir nežinojau. Kodėl nieko nesakei? 

- Norėjau padaryti tau staigmeną, - meluoja, galutinai įsitikinus, 
kad Adelė buvo praradusi atmintį. - Todėl tiesiog kitaip ir būti negali, 

kad tu su ja nesusipažintum. O jau kokia linksmuolė. Tik juokiasi ir 
juokiasi. Abi galėsit draugauti nuo ryto iki vakaro. Galiausiai, kas, jei 
ne tu, išmokys ją lietuviškai? Aš juk neturiu laiko, dirbu... - sako nu- 
slėpdama, kad jos darbas dar tik prasidės už gero mėnesio ir užtruks 
dvi dienas per savaitę, po tris valandas, kai Valteris neturės pamokų. 

— O kaip tavo vyras? 

- Jis irgi dirba. Mokytojas. Grįžta tik po pietų. 

— Tai mergytė viena namuose? 

— Ne, prižiūri samdoma moteris. 

Julija žino, kokią reakciją sukels motinai žodis „samdoma“. Žino 
ir pataiko. 

— Kaip gali tokią mažą patikėti kažkam svetimam? Na, žinai, duk- 
ra. Juk gali kas atsitikti. 

- Žinoma, gali. Todėl ir noriu, kad važiuotum kartu. Man rei- 
kia tavo pagalbos, mama. O savaitgaliais eisim visi pasivaikščioti po 
mišką ar pievą, ir tu išmokysi ją pinti vainikėlius. Prisimeni, kaip 
mane kažkada išmokei? 

— O, taip, kur neprisiminsi. Tau niekaip nesisekdavo jų surišti. 

— Buvau visai negabi. Bet Idutė kitokia. Ji viską labai greit supranta. 

- Idutė. Koks gražus vardas... 

- Ir tavo anūkė graži, kaip ir tu. Kokia panelė, toks ir vardas. O 
vardas ar tau nieko neprimena? Man atrodė, kad tai tavo vardo su- 
trumpinimas, todėl ir pavadinau. Adelė, Ada, Ida. 

Motina susigraudina: 

— Ačiū, vaikeli. 

— Sakiau Valteriui, jei jau panaši į mamą, tai tegu ir jos vardą turi. 
Na, aišku, kiek pakeistą, nes ir tu nenorėtum savo anūkės vadinti 
lygiai taip, kaip save? 

— Aišku, ne. Idutė skamba beveik kaip Adutė. Taip vadindavo 
mane tavo senelė, mano mama. Net ir tada, kai jau buvau suaugusi. 
Tiesiog Adutė. 

— Taigi. Ir man taip atrodo: Adutė - Idutė. 

— O ką sakė tavo Valteris, ar neprieštaravo. Juk vardas nevokiškas. 

- Ir jam labai patiko. 

— Na, tada gerai. Svarbu, kad ne tik gražus, bet ir abiem patinka. 

— Taigi matai, motinėle, niekur nesidėsi, turėsi važiuoti pas tavo 
Idutę. 

Julija stebi motinos veidą. Mato galutinai tirpstančią abejonę. Ji vėl 
paima anūkės nuotrauką, ilgai žiūri šypsodamasi ir pagaliau sako: 

— Tokia gražutė. Ar galėčiau mirti jos nepamačius? Taigi važiuo- 
siu, vaikeli. Kaipgi kitaip... O šunelis mane supras. Taip reikia, Sar- 
giuk. Aš tave minėsiu savo maldelėj, kaip ir Petrelį. Juk aš judu abu 
labai myliu, bet savo anūkėlę taip pat myliu. O mes, šiaip ar taip, vis 
viena neilgai trukus susitiksim visi trys. Kiek čia man teliko. Gal, 
sakau, kartais judviejų dūšelės taip pat atskris pas mus į Vokietiją. 
Kodėl gi ne? Jei gyvi nuskrenda tūkstančius kilometrų, tai juk miru- 
siems tas dar labiau įmanoma. 


+++ 


Kaimynė mielai sutinka prižiūrėti Laukaitienės namus. Juolab kad 
Julija slapta įspraudžia jai į delną kelias dešimtines. 

— Nesirūpink, Adele, žiūrėsiu. Grįžus rasi viską taip pat, kaip pa- 
likai. 

— Nežinau, Albinute, ar gerai darau važiuodama. Kaip tu manai? 

- Ale tik važiuok. Žinoma, važiuok. Ir džiaukis, kad vežasi. 

- Bet taip sunku viską palikti. Čia mano kiekvienas takelis iš- 
vaikščiotas, kiekvienas akmenėlis paspirtas, o ten viskas svetima. 

— Na, ir kas, kad svetima. Apsiprasi, ir bus gerai. Juk vienai irgi 
ne kas. 

— Kol vaikščioju, kodėl gi ne? Niekam ne našta. 

— Važiuok, Adele, pasižmonėk. Grįžti visada galėsi. Juk ne kiek- 
vienam pasitaiko tokia laimė pasaulį pamatyti. Ypač mūsų metų. 
Nebijok, nieko nenutiks tavo namams, jei sakau, kad žiūrėsiu kaip 
savo, tai ir Žiūrėsiu. 

- Ačiū tau, kaimyne. Visą amžių kartu gyvenom... Tik man bus 
tikrai labai ilgu to, prie ko esu pripratus. 

— Nieko nepadarysi, viskas praeina, Adele. 

— Tavo vaikai čia pat, ranka pasiekiami. Pavydžiu tau. 

— Na, iš to taško žiūrint, gal ir gerai, bet kai pagalvoji, tai tikros lai- 
mės irgi nėra. Jaunėlis be darbo po gatves šlaistosi, turiu maitinti tokį 
vyrą iš savo pensijos. Pati žinai, kiek jauni suėda. Kur buvęs, kur nebu- 
vęs, vis apie puodus. Tik capt, capt, ir net man nelieka. Na, o vyresnysis 
irgi, galima sakyti, kabo ant plauko. Vis grasina tais etatų mažinimais. 
Kur tik pasisuksi, vis bankrutuoja ir bankrutuoja tos firmos. Aną dieną 
einu gatve ir staiga savo akimis netikiu. Žinai, kur redakcija buvo, na, 
kuri tuos storus spalvotus žurnalus leisdavo... Taigi jau langai užkalti. 
Po kiemą vėjas šiukšles nešioja. O tokia krūva žmonių dirbo. Kas galė- 
jo pamanyti. Tavo Julikė išvažiavo, ir matai, kokia ponia. 

— Na, ji juk mokyta. 

— Kas iš tų mokslų šiais laikais, jei darbo nėra. Anie toj redakcijoj 
juk irgi ne beraščiai buvo. Statybos taip pat nurimo. Butai nepar- 
duoti stovi. Mano vaikis kada čia laikraštį pakišo, na, tą, kur visi 
Lietuvos skelbimai, tai žinai, Adele, tiek jų visur siūlo, kad sunku ir 
patikėti. O juk anksčiau, prie rusų, net visą amžių tekdavo laukti, kol 
porą kambarių gaudavom. Ir tai per didelį blatą. 

- Bet su profesija vis geriau, negu be jokios. Sakau, daugiau pasi- 
rinkimo. Juk mokytas gali ne tik kontoroj sėdėti, bet, reikalui esant, 
ir gatvę šluoti, o be mokslo tai visai baigta. 

- Žinoma, žinoma, čia tai taip. Tik kad maniškiai ir nenorėjo 
mokintis. Vos vidurinę išmūčino. Juk ne visi vienodai gabūs. 

— Gal irgi pabandytų į tuos užsienius? 

- Taigi, kad jau bandė. Jaunėlis net iki Anglijos buvo nusibeldęs. 
Tik pinigų krūvą sukišom. Savo paskutinius sunkiai sutaupytus ska- 
tikus atidaviau. Ar tu nežinojai? 

— Gal ir žinojau, bet pamiršau. Matai, kaimyne, kad aš visada 
savo pačios reikaluos iki kaklo paskendus... 

— Taip, taip, buvo. Bet apgavo vaiką. Darbą žadėjo. Už suradimą 
irgi gerai nuplėšė. Iš anksto sumokėti reikėjo. O kai nuvažiavo, tai visą 
savaitę nei darbo, nei pastogės neturėjo. Abu su draugu alkani ir išsė- 
dėjo gatvėje. Vėl turėjom siųsti pinigų, kad sugrįžti galėtų. Sakau, jei 
neturi nieko garantuoto, tai geriau ir nevažiuoti, tik vieni nuostoliai. 

— Mat kaip? Man labai gaila, kad tavo berniukui nepasisekė. 
Toks mielas vaikas, visada pasisveikina sutikęs, nepraeina, kaip kiti 
sprandus nunarinę pro šalį. 

— Taigi džiaukis, Petriene, kad tavo Julikei gerai sekasi. Juk, kad ir 
kaip ten būtų, su mumis, čia likusiais, nė nepalyginsi. 

— Nežinau, man vis tiek visada atrodo, kad galėjo ir čia gerai gyventi. 
Juk namas yra. Jei darbą turi, savas kraštas ir lieka savas. Na, bet jai ge- 
riau matyti... Dieve, Dieve, tai laikai atėjo. Nežinai, į kurią pusę suktis. 

— Taigi, būtent. Jai geriau matyti. O jei vaikams gerai, tai juk ir 
mes laimingi. Nes jų gyvenimas dar prieš akis, o mūsų jau taip, ar 
taip baigiasi. Važiuok, Adele, būtinai važiuok, pasaulio pamatysi. 
Juk toliau Kauno taip ir nebuvai kojos iškėlus. 

- Vilniuj dar buvau. Ir Gardine. Bet kad man ir nereikėjo. Niekur 
kitur nesijaučiau tokia laiminga kaip prie mūsų seno Nemunėlio. 
Manau, kad visur gerai, kur mūsų nėra. Jei dar Julytė būtų namuose 
likusi, tai būčiau tikrai labai patenkinta. 

- Pasižmonėsi kiek ir vėl sugrįši. Juk ne amžinai, Adeliuke. 

— Būtinai grįšiu. 

- Žinoma, o ką aš sakau? Tada papasakosi, kaip ten tuose užsie- 
niuose atrodo, kaip žmonės gyvena. Juk aš, net gėda sakyt, toliau Ki- 
dulių bažnyčios taip ir nebuvau nusidanginusi. Žmonės jūras marias 
perplaukia, o aš tik per Nemuną. Jei mano vaikai mane kviestų, na, 
jei būčiau tavo vietoje, tai iš džiaugsmo taip aukštyn pašokčiau, kad 
net padurkai sudulkėtų. 

- Tikrai? - juokiasi Adelė. - Ačiū už gerą žodį, Albinute, bet, jei 
ne anūkėlė... Tiesa, anksčiau tikrai labai norėjau, abu su Sargiuku, 
bet dabar kažkodėl viskas kitaip atrodo. O dar ir kalbos nemoku. 

— Kam tau ten kalbėti su kažkuo? Juk Julikė bus visada kartu. 
Taigi ji už tave ir pakalbės. Važiuok, Adele, tikrai važiuok ir nieko 
daugiau negalvok. 


**+* 


Iki išvykimo liko trys dienos. Jos eina gerai pažįstamu keliu kapinių 
link. Per miestelio centrą, pro dvibokštę raudonų plytų bažnyčią, nusi- 
leidžia nuo pylimo, neperėjusios tilto, pagaliau perkerta siaurą Imsrės 
upeliuką, kiek paėjusios jo krantu vėl pakyla laiptais ties sena mokykla. 

Julija sustoja prie gerokai aptrupėjusių raudonų plytų vartų ir 
žiūri į baltą keturaukštį pastatą. Seniai pamirštas jausmas, kupi- 
nas melancholijos, lengvo liūdesio ir dar kažko, sunkiai nusakomo, 
skverbiasi į smegenis, plaukia iš atminties. Ji stovi ir žiūri. 

- Ar prisimeni, Julyte, kaip aš tave atvedžiau į pirmą klasę? — 
staiga klausia Adelė, taip pat žiūrėdama į aukštus, saulės apšviestus 
langus. - Tada buvo tokia pat graži diena kaip ir šiandien. 

- Taip, mama, gana keista, bet tą dieną net labai gerai prisimenu. 
Apie ją būtent ir galvoju dabar. Gal todėl, kad labai bijojau likti viena 
su nepažįstamais vaikais. O ir ta klasė... dešiniajame kampe nuo par- 
ko pusės buvo kažkokia gana tamsi. Juodi mediniai suolai... Tokie 
dideli ir nepatogūs, nurašinėti, seni ir labai girgždantys. Visada rei- 
kėjo saugotis, kad styranti išklibusi vinis nesuplėšytų uniformos ar 
kojinių. Net nežinau, kodėl man atrodo, kad tikro džiaugsmo ne tik 
pirmą dieną, bet ir vėliau buvo ne tiek jau ir daug. Gerai prisimenu 
didelį, į medžio rėmus įspraustą laikrodį, kabantį fojė, kairėje pusėje 
ant sienos, iškart įėjus pro paradines duris, visada piktos sargienės 
pirštą ant elektrinio skambučio, baigiantis pertraukai, kabančias 
kreiduotas, gerokai sučiurintas lentas ant žalsvai dažytų sienų. Gal 
dar sporto ir aktų sales, išklotas plačiu parketu, - bet tai ir viskas... 
Ak, tiesa, dar prisimenu gaižoką kvapą skleidžiančius tualetus ilgų 
koridorių galuose. Ir nieko daugiau. Visiškai nieko. Įsivaizduoji? 
Kaip keista... 


270 


— Tikrai? - stebisi Adelė. - Man ši mokykla paliko tik labai gerus 
prisiminimus. Negaliu suprasti, kodėl tau ne? Kodėl, Julyte? 

- Hm, geras klausimas... Nežinau, tikrai nežinau. Gaila praėju- 
sios vaikystės, jaunystės... Bet konkrečiai mokyklos? Ne, tikrai ne- 
manau. Gal, kad buvau tinginė ir nesimokiau, o neišmokus pamokų 
kankindavo amžina baimė, kad mokytoja pakvies, ir gausiu blogą 
pažymį? Bet ar tikrai tai vienintelė priežastis? 

— Aš mokykloje susipažinau su Petru... 

— Na, žinoma, kai atsiranda meilė, tada ir prisiminimai geri, - 
juokiasi Julija. - Aš čia neturėjau nė vieno tikro draugo. Atvirkščiai, 
dažniau pešdavomės su berniūkščiais per pertraukas. O ir vėliau, 
jau gerokai paaugę, jie į mane nežiūrėdavo. Buvo kitų, dailesnių ir 
labiau subrendusių panelių. Aš juk visada buvau linkus į viršsvorį, 
nešiojau kasas ir turiu prisipažinti, kad joms tada tikrai pavydėda- 
vau ne tik lieknų figūrų, bet ir to rodomo dėmesio. 

Julija susimąsto. Paskui kiek patylėjus tęsia toliau: 

— Kur jos dabar? Kur jie visi? Tiesiog būtų įdomu susitikti, apžiū- 
rėti, kaip kas atrodo: kas kiek paseno, kam kiek likę plaukų, kokios 
figūros. 

— Na, tu dėl savo figūros ir apskritai dėl išvaizdos tikrai negali 
skųstis. 

— Dabar taip, bet tada, juk prisimeni, kaip atrodžiau. 

— Man tu ir tada buvai normali. Rausvi žandukai, tokios gyvos 
akys. Niekada nemaniau, kad galėtum būti nepatenkinta savo iš- 
vaizda. 

- Deja, buvau, mamute. Ir dar kaip buvau. Jaučiausi netgi kažkaip 
nevisavertė. Gal todėl ir nepaliko mokykla teigiamų įspūdžių, kad 
neretai kęsdavau vaikų patyčias. Draugavau tik su panašiom į save, 
dažniausiai mergaitėmis iš aplinkinių kaimų, nes ir jos turėjo savų 
problemų. Tiesa, manęs kaip jų „žagrine“ nevadindavo, buvau juk iš 
miesto. Aišku, aš ir neleidau iš savęs per daug tyčiotis, todėl plumpin- 
davau berniūkščius tiesiog savo malonumui, kad privengtų. 

— Na, augdamos mergaitės dažnai atrodo kiek pilnesnės. Tik vė- 
liau išlieknėja, išgražėja. O tos, kurios ir vaikystėje būna labai liesos, 
vėliau lieka be krūtinių. 

- Tikrai? 
save. Argi ne dailus tavo biustas? O sulieknėjai, matai, iki kiek. Tikra 
širšė. Įsivaizduoju, kaip tavo Valteris ryja seiles. Ir, manau, ne tik jis. 
Na, ar ne taip? O kad prisiminei tuos buvusius bendraklasius, taigi 
juk būna klasių susitikimai. Gal net kas penkeri metai? Visi, kas no- 
ri, sueina, susitinka. 

— Taip, mama, būna, bet dirbant užsienyje tiesiog viską mesti ir 
atvažiuoti vienai dienai, ir dar būtent konkrečiu laiku, ne taip jau pa- 
prasta. Jei žinotum bent prieš pusmetį, ir tai ne visada pavyktų. Bet 
aš čia su niekuo nebendrauju, šitiek metų praėjo... Taigi ir sužinoti, 
kada kas vyksta, tiesiog neįmanoma. 

- Bet norėtum? 

— Taip. Netgi labai. Praeitis yra toks dalykas, kad juo toliau, tuo 
labiau tampa svarbi. Deja, nepaisant mano norų, tikrai abejoju, ar 
kada nors dalyvausiu tokiam susitikime. 


Jos pasuka per parką, nukirsdamos gerą kelio kampą, praeina ilgą 
vienaaukštį medinį pastatą, kažkada dėl jo pilkos spalvos pilknamiu 
vadintą. Mažutė rusų bažnytėlė, kadaise gražiai restauruota, vėl at- 
rodo gana apgailėtinai. Julija eina tylėdama, paskendusi tolimuose 
prisiminimuose. Viskas lyg ir sava, bet kartu gerokai pasikeitę. Ji vėl 
mąsto, kiek vis dėlto daug praeities susiję su šia vieta, ir nuo tų min- 
čių tampa kažko liūdna. 

— Na, bet dukra, - staiga nusišypso Adelė. - Sakai, niekas nekrei- 
pė į tave dėmesio. O juk buvo tas rudaplaukis, kaip jį ten vadino?.. 

— Ak, Edis... Na, jis tik man patiko. Bet jam aš buvau tuščia 
vieta. 


-— Tikrai? O aš maniau, kad judu kiek draugavot. 

— Kai neparuošdavo pamokų, tai paprašydavo, kad duočiau nusi- 
rašyti. Bet šiaip, tai net šokti niekada neišvedė. Nė vieno kartelyčio. 
Praeidavo, lyg nematytų. Ir apskritai manęs niekas nešokindavo. Iš- 
skyrus vieną vienintelį kartą... 

Ji sustoja ir užsisvajojusi įsižiūri į kreivą bažnytėlės kryžių. 

— O, taip taip, tą šokių vakarą aš tikrai prisimenu, - vėl kalba. - Jo 
vardas buvo Romas. Vyresnės klasės berniūkštis. Lieknas, šviesia- 
plaukis ir gana paprastas vaikinukas. Nors šiaip ir nebuvom pažįsta- 
mi. Ir kas jam tada šovė į galvą mane pakviesti? Bet gal tiesiog apsi- 
riko tamsoje? Tu tikrai neįsivaizduoji, koks tai buvo geras jausmas, 
ir ta melodija: „... o vėjas padainuos tau dainą...“ Po šiai dienai ne- 
pamiršau. Įsivaizduok, buvau taip susijaudinus, tokia laiminga, kad 
iš karto ir aš pakviečiau jį kitam šokiui, nors ir nebuvo „mergaičių 
teisės. Man tik vėliau kita bendraklasė pasakė, kokią nedovanotiną 
kvailystę padariau. Bet iš kur galėjau žinoti, kad egzistuoja kažko- 
kios „teisės“. Juk apie tokius dalykus išmano tik tie, kurie šokių salė- 
je jaučiasi kaip savo namuose. Laimei, neatsisakė, pašoko. Bet, deja, 
tuo ir baigėsi. Įdomu, kur jis dabar? Ar dar apskritai... 

— O Petras mane tai vesdavo. Geras buvo šokėjas. Dieve, Dieve, 
kaip seniai jau viskas buvo, o, rodos, tik vakar... 

- Taip, mama, gyvenimas prabėga greičiau, nei mums tai malo- 
nu pripažinti. Ir ypač - geras gyvenimas. Kai viskas puikiai klostosi, 
laikas lekia tarsi ant sparnų. Kai blogai, laukiam, kada bus geriau, ir 
tik tada pastebim, kokios ilgos gali tapti dienos. 

- Aš net labai dažnai galvoju apie praeitį, Julija, - sako Adelė. 

- Ir blogai. Nes, per ilgai žiūrint į praeitį, ji pradeda Žiūrėti į tave. 

— Na, ir pasakei, vaikeli. 

- Tai ne mano žodžiai. Vienas mokytas vyras, toks filosofas, juos 
pasakė. Bet kai pagalvoju, tai jis net labai teisus buvo. Praeities ilge- 
sys kelia melancholiją, melancholija sukelia liūdesį, liūdesys - de- 
presiją, o depresija neleidžia būti laimingam ir džiaugtis šia diena. 
Taigi praeitis, mama, yra mūsų nuodai, kuriuos geriam savo noru, 

to net nepastebėdami. Jei sugebėtume negalvoti apie tai, kas praėjo, 
netgi nesvarbu, gera ar bloga, jaustumės tikrai laimingesni. 

— Na, čia tai jau negaliu su tavim sutikti, vaikeli. Jei praeitis buvo 
gera, tai kodėl turėtų būti, kaip tu sakai, nuodai? 

— Todėl, kad tai reiškia, jog ji buvo geresnė, negu dabartis. O ly- 
gindama abi, vėl jautiesi nelaiminga ir liūdna, jog kažkada buvo ge- 
riau negu dabar. Bet jei praeityje buvo blogai, vis viena nieko nebe- 
pakeisi, todėl ir galvoti, o juo labiau graužti savęs dėl to nėra jokios 
prasmės. 

- Dabar suprantu... Taip, tu teisi, tik, deja, Žmogus ne mašina, 
mygtuko nepaspausi. Jei tos mintys tau sėdi pakaušy, tai nors galvą į 
sieną daužyk, vis viena jų neatsikratysi. Čia visa ir bėda, dukra. Mū- 
sų mintys. O jos tikrai labai žeidžia. Tai jau tikra teisybė. 

— Aš stengiuosi negalvoti... 

- Bet juk tavo gyvenime lyg ir nebuvo kažko labai blogo? 

- Taip tik atrodo, mama. Kiekvienas turi savo problemų ir kiek- 
vienam jos atrodo pačios didžiausios. Na, aš nesakau, kad man buvo 
labai blogai, bet vienu metu vis dėlto norėjau pradėti vaikščioti pas 
psichiatrą... 

— Tu?! Na, čia tai bent naujiena. Juk kam, jei ne tau, taip labai pa- 
sisekė? Tik spėjai išvažiuoti, tuojau gavai turtingą vyrą, darbą, buvai 
ponia. Ne tik buvai, bet ir tebesi. Na, o kad po tos neištikimybės jo 
nebenorėjai, kai sutikai geresnį, tai jau tik tavo pačios sprendimas. 
Taigi nepyk, dukra, bet to didelio blogumo kaip ir nematau. 

— Dabar gerai, mama. Bet tada tik atrodė, kad gerai. Todėl ir sten- 
giuosi negalvoti. Galiausiai ar nebūtų geriau, jei iš pat pradžių viskas 
būtų kitaip susiklostę, nebūčiau praradus tiek metų? Juk visai ne- 
daug trūko, ir galėjau likti bevaikė. 

— Vaikai - atskiras klausimas, Julele. Bet visa kita... tai jau būk 
tokia gera ir nevyk Dievo į medį, nes jei jau tau blogai, tai kam tada 
gali būti gerai? Pažiūrėk, kaip žmonės Lietuvoj vargsta. Galo su ga- 
lu nesuduria. O dar tie visokie nusikaltimai. Kiek nekaltų žmonelių 

buvo užmušta. Ak, ką čia „buvo, ir toliau užmušami dėl kelių litų ar 
tiesiog šiaip sau. Laikraščiai nespėja rašyti. Ir tai ne apie viską, o tik 
apie sunkius atvejus. Žmonės žūsta be jokio karo. Kai pasiklausai, 
tai tikrai kartais atrodo, kad Lietuvoj vien banditai ir veisiasi. Ar 
miestas, ar kaimas, jokio skirtumo. Gal čia, pas mus, mūsų senajam 
Jurbarkėly, kiek ramiau. Nors aš, tiesą sakant, niekur ir neišeinu. O 
juk ten, pas jus, tuose užsieniuos, tikrai taip nėra? 

Julija susimąsto. Eina kurį laiką tylėdamos. Taip, mama teisi, kal- 
bėdama apie gyvenimą čia, bet visa kita... gal ir ne visai. Nes žmo- 
gaus egzistenciją sudaro ne vien tik materialinė pusė, kasdienybės 
rūpesčiai. Yra ir kai kas daugiau: toks sudėtingas ir tiek pat svarbus 
mūsų jausmų pasaulis. Būtent. Bet ji negali to suprasti, nes, kad ir 
kaip ten būtų, jos gyvenimas daug paprastesnis. Nors, kita vertus, 
kas žino, gal Julija tikrai perlenkia? Liudvikas buvo neištikimas. 
Taip. Jai trūko sekso. Taip. Bet užtai galėjo pirkti, ką norėjo, užsiim- 
ti, kuo norėjo. Jis davė jai laisvę. Tas amžinas tvarkos palaikymas... 
Bet kitos daro tą patį, nieko už tai negaudamos. Kuri iš jos pažįsta- 
mų, kad ir kontoros moterų, galėjo sau leisti tiek, kiek Julija? O kad 
ji vietoj brangių dizaino rūbų pinigus „kišo į kojinę“, tai jau kitas 
reikalas. Bet, nepaisant šito, vis viena jautėsi net labai nelaiminga. 
Kodėl? Gal dėl to, kad buvo nustumta į kitą lygį? Kai materialinės 
problemos nėra aktualios, tuojau pat atsiranda naujų, emocinių. Juk 
ne be reikalo gyvenimu patenkinti romėnai skelbė devizą: „duonos 
ir žaidimų . Bet pirma duonos, o tik paskui žaidimų. 

Dabar, kai pirmoji santuoka jau praeitis su gera pabaiga, gal ir 
neatrodo taip blogai. Tačiau kodėl tada viskas buvo taip juoda? O 
jei buvo, tai ir yra visų svarbiausia. Kita vertus, koks skirtumas tarp 
darbą praradusio žmogaus, negalinčio išmaitinti savo šeimos, ir tarp 
milijonieriaus, negalinčio įsigyti labai trokštamo paveikslo origina- 
lo, nes jis, deja, kabo muziejuje? Juk esmė vis viena lieka ta, kad jie 
abu jaučiasi vienodai... nelaimingi. 


Ilgas asfaltuotas kelias veda per parką. Vis tolyn ir tolyn. Nors 
žmonės, gyvenantys kitoje jo pusėje, labai retai juo naudojasi. Juk 
gana toli. O dabar visi „ratuoti“. Tai kam minti kojas, juolab velkant 
pilną pirkinių krepšį? Bet jos eina. Ne todėl, kad neturi mašinos. 
O kad Julija nori praeiti pro tas vietas, kur tiek metų nebūta. Juk 
mokyklos laikais šiame parke praleisdavo tikrai nemažai laiko. Jei 
ateidavo ne pasivaikščioti, tai grėbti ar šluoti. Buvo netgi privalu 
kas metai nugrėbstyti gausybę pernykščių lapų. Ir tai darydavo visa 
mokykla. Metai iš metų, kiekvieną pavasarį. Todėl ir pažinojo kiek- 
vieną medį, kiekvieną takelį. O ir dabar jis mažai kuo pasikeitęs. 
Neskaitant nugriautų dvokiančių viešųjų tualetų, mūro tvoros ir se- 
nų medinių malkinių prie mažutės rusų cerkvės. Gal ir gerai, kad 
nugriovė, sutvarkė, nors Julijai visa tai - vaikystės prisiminimas. Ir 
ypač tos malkinės. Juk kur daugiau, jei ne už jų slėpdavosi pertrau- 
kų metu, žaidžiant slėpynes? Bet „flygeliai“ išliko. Du balti beveik 
vienodi pastatai abipus didelės aikštės. O ir cerkvę, Lietuvai atgavus 
nepriklausomybę, tikrai gražiai restauravo. Numatytoms parodoms. 
Nors ir toliau stovi tuščia, vėl pamažu pradėdama nykti. Bet niekur 
nesidėsi. Kam rūpi kultūra, kai visos mintys tik ir sukasi apie duoną 
kasdienę. 


*++ 


Pagaliau ir kapinių vartai. Du didžiuliai angelai ant aukštų betono 
stulpų žiūri į dangų. Ir jie Julijos prisiminimuose užima labai svar- 
bią vietą. Abu kartu netgi galėtų būti išskirtinis miestelio ženklas. 
Nes kur daugiau rasi kitų, panašių? Ir apskritai, išskyrus gotikinę 
bažnyčią ar tiltą per Nemuną, čia tikrai nedaug kažko, kas galėtų 
išlikti užklydusio turisto atminty. Nes beveik visi namai atsirado ge- 
rokai po karo. O jei kokios medinės lūšnelės ir liko, tai vis viena 
jokio įspūdžio nepalieka. 

Taigi Julijos gimtas miestelis tikrai gana paprastas, pilnas bloki- 
nių ir plytinių daugiabučių, privačių namelių su sodeliais ar be jų. 

Taip panašus į kitus ir vis dėlto toks brangus ir savas. Ar tik todėl, 
kad tai jos gimtinė? Na, savaime suprantama, kaipgi kitaip? Nes bū- 
tent tos vietos, kur „skraido“ mūsų protėvių dvasios, ir gali mus hip- 
notizuoti. O tai, kas kitam nekels nė mažiausių emocijų, mums bus 
kažkas daug daugiau, negu vaizdas. 


Tėvo kapas, įrėmintas į pilką antkapį, mėlynuoja nuo pavasarinių 
gėlių. Adelė visada palieka jų gumbelius giliai žemėje, kad, žiemai 
pasibaigus ir nutirpus sniegui, vėl sudygtų ir pražystų, džiuginda- 
mos akį. Tik atėjus vasarai gėlės pakeičiamos kitomis, laistomos, 

— Kas tvarkys tavo kapelį, kai manęs nebus? - suaimanuoja Adelė. 

- Juk susitarėm su kaimyne, mama. Ji ir tvarkys, - ramina Julija, 
nors jaučia, kad ir jai kažkoks nemalonus jausmas neduoda ramybės. 

- Ak, vaikeli, svetimos rankos tik žarijoms žarstyti. Niekas nepa- 
darys taip kaip aš. Niekam nerūpi taip kaip man. Tik pinigai gerai, o 
kai reikės dirbti, tai visko bus. Užeis karščiai, teks laistyt kiekvieną die- 
ną. Manai, ateis? Netikiu. Juk geras kelio gabalas. Taigi išdegs viskas. 

— Na, tikėkimės, mama. Galiausiai, juk nėra kitos išeities. 

— Kad būtum Lietuvoj likus, dukrele. Ko tau trūko?.. Man žentą 
būtum parvedus į mūsų namelį, ir gyvenę visi kartu gražiai, bežiūrė- 
dami į Nemunėlį. Nereikėtų man dabar senatvėje važiuoti į pasaulio 
kraštą anūkėlės aplankyt. 

— Nieko nepadarysi, mamute, taip jau yra. Vieni verkia, kad ne- 
gali išvažiuoti, kiti, kad išvažiavo... O tų patenkintų tai lyg ir nėra. 

- Na, sakyk man dabar atvirai, Julike, ar nesigaili, kad taip pada- 
rei? Ar nepasiilgsti namų? 

Julija tyli. Kiek kartų Adelė jos šito klausė? Kiek dar klaus?.. 
Anksčiau duktė visada susinervindavo, kovodavo už savo tiesą, bet 
dabar... Ką pasakyti motinai? Juk atsakymas negali būti tik „taip“ 
arba „ne“. Viskas kur kas sudėtingiau. O jausmų tikrai labai daug. Po 
tiekos metų. Tiek pat, ar net daugiau, kiek tų „taip ir „ne“ 

Kam malonu palikti savo gimtinę? Kam malonu prarasti tai, kas 
kitiems savaime suprantama? Ir kiek iš tiesų tų pliusų ir minusų?.. 
Julijos karta susidūrė su kitomis problemomis, negu prieš ją buvu- 
sioji, negu jos tėvai. Jos karta nematė karo, bet patyrė, ką reiškia 
palikti tėvynę savo noru. O tai toli gražu ne taip jau ir paprasta ar 
savaime suprantama, kaip gal kam ir atrodo. Ir būtent Julija buvo 
viena iš tų, palikusiųjų. Ji - ta, kuri niekada ir negrįš. Bet, nepai- 
sant visų teigiamų to apsisprendimo pusių, laiminga juk tikrai nėra. 
Net ir apsupta Valterio dėmesio jaučiasi svečias jo namuose, nors 
ir vadina juos savais. Anksčiau manė, kad tas jausmas kamavo tik 
gyvenant su Liudviku, bet, pasirodo, ne. Jis vis dėlto liko ir turbūt 
liks amžinai. Tas keistas, sunkiai suvokiamas svetimumo jausmas. 
Kartkartėmis išlendantis iš pasąmonės, kai lieka viena namuose su 
savo mintimis, kai vairuoja mašiną. (Na, kelyje gal kiek mažiau, juk 
jis visur vienodas.) Netgi per masinius suėjimus ir, ko gero, būtent 
tada, kai aplink tiek daug šurmulio, ji dar labiau pajunta, kad tai ne 
jos šventė. Gal todėl, kad ten niekada negali tapti čia, o svetimos 
šalies niekada nebus galima pavadinti tėvyne? Tė-vy-ne! 

- Nežinau, kaip tau atsakyti, mama. Tai labai sudėtinga. Žmogaus 
gyvenime yra daug dalykų, kurie būna jam svarbūs. Aišku, būtų idea- 
liausia, jei galėtume turėti juos visus. Bet, deja, taip nėra, todėl ir lieka 
nuspręsti ir apsispręsti už vienus iš jų, tuo pačiu atsisakant kitų. Kad 
išvažiavau, tikrai nesigailiu ir, manau, niekada nesigailėsiu, bet mano 
išvykimas turi savo kainą, kurią tenka mokėti. Kai palieki gimtą kraš- 
tą, apima svetimumo jausmas. Vieną mažiau, kitą taip stipriai, kad ne- 
išlaikęs (ar nepasisekus) vėl sugrįžta. Nors tie, sugrįžusieji, jokiu būdu 
nepasijunta vėl laimingi, nes jie norėjo išvykti. 

Taigi ir vienu, ir kitu atveju atsiranda kažkoks disbalansas, na, lyg 
sėdėtum ant dviejų kėdžių su dideliu tarpu tarp jų ir niekaip nega- 
lėdamas nuspręsti, kurią iš jų pasirinkti. Tas nepatogus tarpas turi 
būtinai likti, bet abi kėdės tau, sakykim, taip pat vienodai svarbios. 
Ir, jei atsisėdi ant vienos, nesiliauji galvojęs apie kitą. O persėdęs vėl 

nerandi ramybės, galvodamas apie tą, ant kurios jau sėdėjai. Bet, 
anksčiau ar vėliau, vis tiek reikia pasirinkti tik vieną iš jų. Taigi, šiaip 
ar taip, kad ir kurią rinktumeis, vis viena nesijausi gerai. 

Aš visada svajojau išvažiuoti, mama, todėl gerai žinau, jei būčiau 
to nepadariusi, manyčiau, kad neišnaudojau savo galimybių, ir ne- 
sijausčiau laiminga, kaip nesijaučiu ir dabar, nors turiu vyrą, kuris 
mane myli, normaliai mokamą lengvą darbą, nereikia drebėti dėl 
savo gyvybės, sutemus einant gatve. Taigi, kaip matai, aš galutinai 
pasirinkau vieną iš.„kėdžių , nors ir žvilgčioju nuolatos į antrąją. O 
pasiilgti, kaip tu sakai, tai manau, jog kiekvienas žmogus pasiilgsta 
tų vietų, kur praėjo jo vaikystė, nes mes tiesiog per daug esam susiję 
su savo ištakomis. 

— Ak, dukra, tikrai matau, kad tu vis dėlto esi laimingesnė da- 
bar, nei būtum buvusi, likdama namuose. Gerai, gerai, aš nieko ir 
nesakau. Galiausiai, kas žino, kokį vyrą būtum čia gavusi? Kiek jų 
jau išsilakstė, o ir taip kiek geriančių, kiek nedirbančių. Juk šiais lai- 
kais likti be darbo didelių pastangų nereikia. Socializmas baigėsi, 
kai iš darbo vietos kiekvieną tik kojom į priekį išnešdavo. Daugelio 
dirbančiųjų algos taip pat užtenka tik galui su galu sudurti... O kur 
nepriteklius, ten ir barniai. Tavo Valteris juk negeria? 

— Ne, mama, na, tiesiog labai nedaug. 

— Savaime suprantama, aš nieko ir nesakau, juk vyras. Jei visai 
negers, tai bus gal koks keistas. 


Jos sėdi ant medinio suolo, žiūrėdamos į tėvo kapą, ir šnekučiuojasi. 
Abi žino, kad kitas kartas bus labai negreit, ir tas žinojimas kelia 
keistą liūdesį. Atrodo toks nereikšmingas, beveik kasdieniškas daly- 
kas: aplankyti mirusiojo kapą. Bet, pasirodo, koks svarbus jis vieną 
dieną ima ir tampa, kai suvoki, jog vėliau negalėsi to padaryti. 

Adelė apkabina Julijos pečius: 

— Matai, Petreli, sulaukei svečių. Kaip seniai bebuvom visi kartu. 
Mūsų mažutė šeima. Tu, aš ir mūsų Julytė. 

Motinos balsas suvirpa, ir Julija jaučia, kaip mažai trūksta, kad ir 
ji pradėtų balsu raudoti. Kodėl? Gerai ir negalėtų pasakyti. Tiesiog 
kažko labai, labai liūdna. Jaučia, kaip skaudžiai jai trūksta tėvo. O 
juk tada taip retai, taip mažai būdavo visi kartu. Pora nereikšmin- 
gų žodžių, trumpas bučinys į barzda apšepusį skruostą, ir amžinas 
skubėjimas kažkur, su kažkuo, su pažįstamais, kurių nei vardų, nei 
veidų seniai nebeprisimena. Draugės, draugai, jos gyvenimas. 

— Mes vėl atvažiuosim, mama. Dažnai atvažiuosim. Juk ne taip ir 
toli. Pora valandų skrydžio. Dabar, kai mano gyvenimas... 

Ji nutyla, bet Adelė nori žinoti: 

— Kas? Kodėl sakai, kad dabar bus kitaip nei anksčiau? 

— Na, kai gyvenau su Liudviku, jis būdavo labai nepatenkintas, 
kai susiruošdavau į namus. Todėl retai ir apsilankydavau. 

- Tikrai? Še tau dar naujiena. O aš maniau, kad tu pati nenori. 
Mat kaip, pasirodo, dėl jo. Bet juk kiekvienas žmogus jaučia poreikį 
aplankyti savo tėvus. Ar jis to negalėjo suprasti? 

— Nežinau. Jam buvo svarbu, kad kiekvieną rytą būtų paruošti jo 
rūbai, nuvalyti batai, padėti ant stalo pusryčiai... 

— Ir tu tai darei? 

- Žinoma, kas gi daugiau. Tada juk negalėjau išvykti trumpiau 
nei savaitei. Jau vien kelyje pirmyn ir atgal užtrukdavau keturias die- 
nas, trankydamasi tais autobusais. Taigi jam trukdavo ištisą savaitę, 
o aš pas jus pasisvečiuodavau tik tris dienas. Todėl ir nevažiuoda- 
vau. Dabar, kai galima skristi, kiek susitaupo laiko ir sveikatos. 

— Mat kaip? O aš maniau, mano Julelė tokia laiminga, kad ir mus, 
senius, pamiršo. 

— Na, gražiausiai. Aš apie jus visada galvodavau, bet kai matyda- 
vau, koks jis nepatenkintas, tai, pati supranti... 

— O tavo Valteris? Sakai, jis neprieštaravo. 

— Aišku, ne. Jis net laisvas dienas pasiėmė, kad Idutę prižiūrėtų. 

— Ar susitvarkys? Juk su mažu vaiku vyrui ne taip jau ir paprasta. 

— Kad jis daugiausia viską ir daro. 

- Tikrai? - stebisi Adelė. - Na, o tu? 

— Ką aš? Aš jam leidžiu... 

— Na, ir pasiutusi boba. „Leidžiu.“ Juk moters pareiga rūpintis 
kūdikiu. Matau, kad tikrai gavai gerą vyrą. Duok Dieve, jums abiem 
ilgų metų ir daugiau vaikų. 

- Žiūrėsim, mama. Jei Valteris norės... Su juo tikrai neturiu nie- 
ko prieš. 

— Gal dar ir aš sulauksiu? 

- Žinoma, kad sulauksi. Kam čia taip ir kalbėti. 

— Oi vaikeli, kiek jau mano vienmečių ir daug jaunesnių atgulė 
į mielą žemelę. Kai pasiklausai, tai tik vėžys ir vėžys. Aną dieną su- 
žinojau apie buvusią savo klasės draugę. Visai neseniai besipraus- 
dama užčiuopė guzelį krūtyje, o kai ištyrė, tai, pasirodo, per vėlu 
net operuoti. Visi plaučiai pilni prisisėję. O taip gerai jautėsi, tokia 
mikli buvo. 

- Jei kas susirgo, tai nebūtinai ir tu turi susirgti. Ar tau kas nege- 
rai? Gal tik man nesakai? Ar kur skauda? 

— Tai kad lyg ir ne. Tik jausmas kažkoks keistas. Vis dažniau apie 
mirtį galvoju. 

— Todėl, kad viena. Vieniši žmonės dažnai galvoja apie mirtį. 
Taip jau yra, taip ir knygose rašo. 

- Juk pati supranti, Julele, praradau Petrą, paskui ir Sargiuką, tai 
kaip čia negalvosi. 

— Mes visada kažką prarandam, mama. Tik dažnai būna taip ma- 
žai, jog net nepastebim. Bet kartais būna tikrai daug, todėl mums 
labai skauda. O kad pasijustum vienišas, visai ir nereikia didelių ne- 
tekčių, nes sunkiausia vienatvė paprastai būna, praradus vieną žmo- 
gų, o kartais... šunį. 

- Žinai, pasakysiu tau atvirai, aš vis dar negaliu apsiprasti su Pet- 
ro mirtimi. Na, tu supranti, ką turiu galvoje... 

- Tai buvo jo likimas, mama. Kiek galiu tau kartoti? Tik likimas. 

— Su mano pagalba... 


— Jei save toliau taip grauši, tikrai gausi vėžį. Tu nepadarei nieko 
blogo. 

— Ak, Julyte, blogis gal būti ne tik savanaudiškas, kai turi kokį 
savo tikslą. Bet blogai padarai, net ir negalvodamas, dažnai pats to 
nejausdamas. Aišku, kartais viskas savaime susiklosto... 

- Arba tada, kai nusilpsta nervai... 

— Taip, bet nesvarbu, kodėl aš tai padariau, faktas įvyko. 

— Tu nieko nepadarei, mama. Tai buvo tavo tik nusilpę nervai, 
tarsi aptemusi sąmonė, supranti? 

— Ne visai. 

— Na, kiekvienas žmogus turi sąmonę, ar kitaip, - protą, ir 
pasąmonę, kuri yra mumyse, bet mes nejaučiam. Tai lyg įgimtas 
instinktas ar kažkas panašaus. Esmė ta, jog visada, kad ir ką mes 
darytume, ta mūsų sąmonė valdo pasąmonę. Ji lyg savotiškas jos 
stabdys: tas galima, o to ne. Kol tarp abiejų yra pusiausvyra, mes 
elgiamės normaliai. Bet kai sąmonė dėl kokių nors priežasčių su- 
trinka, nusilpsta ir atsiranda tarp abiejų neatitikimas, viršų tuojau 
pat paima pasąmonė. Tu buvai tiesiog pervargus, slaugydama tėtį, 
ir tavo nervai - sąmonė - nusilpo. Tada pasąmonė ir „nusprendė“, 
jog tau jau gana kankintis, todėl ir nesustabdei jo, išvažiuojančio. 
Tai ir viskas. 

- Žinai, vaikeli, man čia tikrai per daug sudėtinga suprasti. Bet 
tiek jau to, šiaip ar taip, praeities nesugrąžinsi. 

— Va čia tai protinga kalba. 


Jos vis dar tebesėdi prie kapo ir kurį laiką tyli. Pamažu Adelė pradeda 
kapstyti rykštele žemę, ir šis gerai pažįstamas gestas leidžia Julijai su- 
prasti, jog kažkas labai svarbaus vis dar neduoda motinai ramybės. 

— Apie ką galvoji, mama? 

— Nieko... 

— Na, sakyk, juk matau, jog kažkas yra. Kam, jei ne man, gali 
pasipasakoti? 


— Aš galvoju apie tai, ką tu dabar pasakei... 

— Na? - nesupranta duktė. 

— Apie tai, kad žmonės pridaro visokių dalykų, kai nusilpsta, kaip 
tu sakai, sąmonė... 

— Taip, būtent, o toliau? 

— Aš dar ne viską tau papasakojau... 

— Tai papasakok dabar, - mato, kad motina abejoja. 

- Tiesiog nepatogu. 

— Va gražiausia, juk aš tavo duktė, kūnas ir kraujas. Kuo, jei ne 
manim, gali pasitikėti? 

— Kai Sargiuką suvažinėjo, man buvo labai blogai. Manau, net 
blogiau, nei mirus Petrui. Nemiegojau naktimis, supranti? 

Adelė pasižiūri į dukterį, bet Julija tyli ir laukia. Ji nuleidžia galvą 
ir vėl įninka kapstyti rykštele žemę: 

— Man atsitiko kažkas, ko nesupratau. Bet kai tu pasakei apie tą 
sąmonės ir pasąmonės dis...dis... 

— Disbalansą, kitaip tariant, neatitikimą. 

- Taip, tai manau, jog taip ir atsitiko. Nes aš padariau tai, ko šiaip 
niekada gyvenime nebūčiau dariusi. 

— Sakai, Sargiuką, ne tėtį? 

— Ne, būtent Sargiuką. 


Julija negali įsivaizduoti, ką galėjo motina padaryti, netekusi šuns. 
Bet kad jai iš tiesų buvo kažkas ne taip, jau spėjo įsitikinti. 

— Kad ir ką tu būtum padariusi, mamute, nėra jau taip blogai. 
Visi žmonės prikrečia kvailysčių. Tam jie ir žmonės. 

- Tikrai? 

— Gali tuo neabejoti. Kad tu žinotum, kiek aš visko esu pridirbu- 
si, - sako galvodama, jei motina paklaustų, ką būtent, ko gero, tektų 
išgalvoti kokią linksmą istoriją. 

Bet Adelės, atrodo, nedomina Julijos „kvailystė“. Jos veidas rim- 
tas ir susikaupęs. 

- Na, o ko tu pridarei. Pasakok pagaliau. Tikriausiai ką nors įdo- 
maus? 

— Aš keršijau... Už Sargiuką. 

- Tu keršijai? Šaunuolė, mama. Taip ir reikia, - drąsina Julija, net 
nenutuokdama, apie ką eina kalba. 

- Tikrai? - šypsosi Adelė. 

— Tikrai. Nes kerštas yra pats geriausias atpildas už padarytą 
skriaudą. Aš tik už kerštą. 


Palauki, kol išmuš ta keršto valanda, 
tada ir tu pajusi mano skausmo skonį... 


Deklamuoja Julija pačios sukurtą dvieilį. 

- Tai kiek mane kankinsi, pasakok pagaliau. 

— Aš išeidavau sutemus į gatves ir badydavau padangas. Kiekvie- 
ną naktį, tuoj po vidurnakčio... 

— Kokias padangas? - nesupranta duktė. - Kieno padangas? 

- Taigi mašinų, visų, stovinčių kiemuose ir gatvėse. 

— Kodėl visų? 

- Ot, gražiausia, o iš kur man žinoti, kuri iš jų suvažinėjo Sargiu- 
ką? Todėl ir visų. 

Julija jaučia, kaip staiga suprakaituoja jos nugara. Čia tai bent. 

— Ir kiek tu jų subadei? - bando išlikti rami. 

— Nežinau. Daug. Laikraštis rašė, jog buvo daugiau kaip penkias- 
dešimt mašinų. Bet man atrodo, kad daugiau. 

- Ir niekas tavęs nepagavo? 

— Kas pagalvos, kad sena boba, slankiojanti kiemais, badys pa- 
dangas? Rašė, jog vaikų darbas, ieškojo, net premiją paskyrė tam, 
kas duos informaciją. 

— Na, o tu? 

- Juk pati žinai, kaip pas mus viskas lėtai vyksta. Kol policija už- 
pakalius pajudino, kol susiruošė ieškoti, tai laiko tikrai užteko. 

- Ir niekas nežino? 

- Na, jau, nesu iš tų, kuri giriasi. Jei būtų sugavę, galėjo į kalėjimą 
pasodinti. Ar baudą uždėti. Juk nuostoliai nemaži. 

— Tai jau tikrai. 

- Bet tu manęs juk neišduosi? Pati sakei, galiu pasitikėti. 

— Aišku, ne. Galiausiai, ką tas pakeis? O jei sumokėsiu už tave 
baudą, tai nesijausi atkeršijus. 

— Būtent! - net pašoka Adelė. - Jokiu būdu! 

— Bet, kita vertus, nukentėjo visai nekalti. O tos mašinos, kuri 
suvažinėjo, gal ir nesubadei. 

— Koks skirtumas!? Kiekviena galėjo pervažiuoti. 

- Svarus argumentas, - šypsosi Julija, vis negalėdama patikėti, kad 
motina taip padarė. Bet, jei neprisimena, jog gimė anūkė, tai reiškia, kad 
tas sąmonės ir pasąmonės disbalansas buvo tikrai didelis. Vargšė mama. 
Visa laimė, kad gerai baigėsi. Juk kažkas galėjo pamatyti, netgi primušti. 
Niekam nė į galvą nebūtų šovę, jog tai tik psichikos sutrikimas. 

- Tai bus mudviejų paslaptis, mamute, gerai? 

- Gerai. 

- Bet prižadėk man, kad daugiau taip nedarysi. Niekada, nie- 
kada. 

- Prižadu. 

— Ojei bus blogai, na, sakykim, labai liūdna ar šiaip prastai jau- 
siesi, būtinai man pasakysi. 

— Prižadu. 

Ji apkabina motiną ir priglaudžia prie savęs. Savo tokią mielą ir 
tokią vienišą motulę... 

Kietas gumulas staiga užspaudžia Julijai gerklę: „Tai mano kaltė. 
Mano vienos.“ 


XX* 


Adelės išlydėti ateina kaimynė. Ta pati, sutikusi prižiūrėti namus. 
Moterys apsikabina ir apsiverkia. 

- Tai matai, Albinute, iki ko prisigyvenau senatvėje. Palieku vis- 
ką, kas brangiausia, ir išvažiuoju kaip stoviu į pasaulio kraštą. 

— Nesakyk taip, Adele. Juk pas savus išvažiuoji. Ten tau bus ge- 
riau, pamatysi. Čia viena užtektinai prisiverkei. 

— Kąjau ten geriau. Ar gali būti kur geriau, nei savuose namuose? 
Tik kad labai anūkėlę pamatyti noriu. 

- Ir gerai, kad nori. Sugrįši, juk neamžinai, - sako nelabai tikė- 
dama. 

— Tai sudie, Albinute, pasilik sveika, nesirk. Lauk manęs. 

- Lauksiu. Dovanų parvežti nepamiršk. Žiūrėk, ir tu nesirk. 

Adelė atidaro vartelius ir dar kartą atsisuka į namą. 

— Dieve, Dieve, štai ir... visas gyvenimas. 

Julija norėtų paklausti, ką reiškia tie jos nuolat kartojami žodžiai, 
bet jaučia, kad ir ji vos laikosi nepravirkusi, todėl tik paragina: 

- Na, eime, mamute. Žiūrėk, žmogus jau laukia... 

Staiga Adelė apsisuka ir lyg neišgirdusi dukters žodžių nuskuba 
prie obels, kur pakastas Sargis. Pasilenkia, paima saują žemės ir su- 
sivyniojusi į nosinę paslepia rankinuke. Tada lėtai sugrįžta ir tylėda- 
ma sėdasi į laukiantį taksi. 

- Ačiū, kaimyne, iki pasimatymo, - atsisveikina Julija. - Aš ne- 
galiu pažadėti nieko konkretaus, bet, jei sužinosiu, kam reikia pa- 
galbininko vynuogynuose, duosiu žinią. Jei jūsų jaunėlis norės, galės 
atvažiuoti. 

— Kaipgi, žinoma, norės, tai dėkui tau, Julele, - nudžiunga kai- 
mynė dėl tokio netikėto pasiūlymo. 

— Gerai, aš pasistengsiu paieškoti. Juk, kaip sako, ranka ranką 
plauna... | 

— Taigi, taigi, tu nesirūpink dėl namų. Aš jau kaip savo nuosa- 
vus... Tik pažiūrėk to darbo, kai galėsi, nepamiršk. 
ra grynas atsitiktinumas. Ir tai tik trumpiems sezono darbams. 
Nebent tektų paklausti Valterio, gal pažįsta kokį vyndarį. Užmo- 

kestis, tiesa, gana menkas, bet vis geriau, nei sėdėti namuose be 
jokio darbo. O jei vaikinukas pasirodys darbštus, tai gal ir užklius 
ilgesniam laikui. 

Kaimynė stovi gatvėje ir moja ranka nutolstančiai mašinai. Adelė 
žiūri į Nemuną, ir Julija mato, kaip jos susiraukšlėjusiais skruostais 
rieda stambios ašaros. Tylėdama įspraudžia į ranką nosinę, bet mo- 
tina nereaguoja. O jos byra ir byra: ant šilkinės skarelės kampų, ant 
baltos su mėlynais rutuliukais palaidinukės. Tyliai, be garso, prara- 
dimo ir liūdesio ašaros. 

Julija supranta, kaip jai sunku, bet negali nieko pakeisti. Aišku, 
jei norės, tikrai galės parvažiuoti, tik ar bus tai įmanoma? Juk metai 
daro savo, ir niekada negali būti tikras... 

- Galėsi sugrįžti, kada tik panorėsi, mamute, - sako Julija. - Daug 
kartų sugrįžti... Neverk, juk ne visam laikui. 

Adelė suranda jos ranką ir suspaudžia savo sugrubusiais pirštais: 

— Ačiū, vaikeli, tikėsimės. Tu jau man atleisk, kad negaliu susi- 
valdyti. 

— Viskas gerai, mama. Ir aš verkiu. Visi žmonės verkia. 

— Džiaukitės, ponia, - staiga sako vairuotojas. - Juk ne kiekvie- 
nas gali pamatyti pasaulį. Jei aš turėčiau tam pinigų, tai tuojau pat 
maučiau. Deja, namą statausi. Tai viskas ir sueina. Na, gal kada vė- 
liau, po kiek metų, kai pabaigsiu. Tikiuosi. 

— Mielai atiduočiau tamstai tą džiaugsmą, - sako Adelė. 

- Taigi, - juokiasi jis.- Taip jau yra: kas nori, tas negali, o kas gali, 
tas nenori. 

+++ 
Valteris pasitinka jas oro uoste ir sveikindamas Adelę apkabina taip, 
lyg būtų jo paties motina: 

— Liaba dėna, mamute, aš ėsu jusu zentas. Sveika atvikusi. 


- Labas ženteli, labas. Malonu susipažinti. 
— Noriu pasakiti, kad jus liabai miliu. 

- Ir aš tave myliu, sūneli, kad esi toks geras. Duok Dieve, judviem 
ilgą gyvenimą. 

Kol žentas su uošve atlieka susipažinimo ritualą, Julija atidaro 
mašinos dureles ir, išpainiojus dukterį iš sudėtingų specialios sėdy- 
nės diržų, pakelia ant rankų. Mergytė krykščia, pažinusi motiną, ir 
ji apiberia ją bučiniais. 

— Vajetau, - suploja rankomis Adelė. - Mano anūkėlė! 

Jos akys juokiasi. Ištiesia rankas ir paima į glėbį. Mažylė žiūri 
kurį laiką į nepažįstamąją ir staiga nusišypso. 

— Na, gražuolėle, laikas susipažinti, aš tavo močiutė, - Adelė bu- 
čiuoja ją glausdama. Ji tokia laiminga. Duktė su Žentu stovi šalimais 
ir taip pat šypsosi. Viskas gerai. 


*++X* 


Julija laiminga. Visas biuras mato jos šviečiantį iš laimės veidą. Senos 
problemos su kolegėmis seniai pamirštos. Jos skyrybos su Liudviku 
taip pat. O ankstyva pažintis su Valteriu taip ir liko paslaptis. Visi ži- 
nojo, kad jie susipažino jo parodoje, praėjus keliems mėnesiams po 
skyrybų. Taigi viskas labai natūralu, kalbėti ir apkalbėti nebuvo ko. 

Kartais Valteris laukdavo jos baigiantis darbui su Adele ir Ida. 
Tada visi važiuodavo į parduotuvių tinklą už miesto ar tiesiog pa- 
sivaikščioti. 

Anūkė taip susidraugavo su savo močiute, kad tapo tiesiog neper- 
skiriamos, o tėvai dažnai likdavo nuošaly. Bet nei Valteris, nei Julija 
dėl to neprotestavo, tik abu juokėsi, likę vieni savo miegamajam: 

— Na, turint tokią auklę, galima ir visą „futbolo komandą įsigyti, 
kaip manai, žmona? 

— Tiek daug gal ir neverta rizikuoti, bet dar vieną... 

— Tada nėra ko gaišti laiko. 

Ir tikrai, praėjus keletui mėnesių nuo Adelės atvykimo, Julija vėl 
pastojo. Kai ultragarsas pagaliau parodė, jog gims sūnus, Valteris 
visai pametė galvą. Pagautas įkvėpimo nesitraukdavo nuo molber- 

to, grįžęs po pamokų, ir pritapė gausybę paveikslų su visais šeimos 
nariais, o svarbiausia, su besilaukiančia Julija. Ji sėdėjo didelėse dro- 
bėse skaitydama knygą ar žvelgė susimąsčiusi į tolimą saulėlydį. Ji 
ilsėjosi ant kanapos, uždėjusi ranką ant aiškiai iškilusio rūbo, ir šyp- 
sojosi paslaptinga šypsena. O jis vis tapė: jas visas tris, vėl ir vėl, iš 
visų įmanomų perspektyvų, kol pagaliau surengė parodą, pavadinęs 
ją „Mano moterys“, ir susilaukė didelio lankytojų pripažinimo. 


Taip slinko nesudėtingos dienos su ilgais vakarais „didžiajame kam- 
baryje“. Taip slinko savaitės ir mėnesiai, pilni paprastos ir tokios 
didelės laimės. O Julija tik labai retai prisimindavo laiką, praleistą 
Liudviko namuose. Kaip jam einasi? Ak, argi ne vis tiek? Tai jau pra- 
eitis. Ji tokia laiminga: su savo Valteriu, savo dukrele, savo mama. 

Bet, atrodo, ir Adelė stengėsi nebegalvoti apie toli paliktus namus. 
Anūkė miegodavo jos kambary ir atstojo moteriai tiesiog viską. Kartais 
nubudusi naktį staiga pajusdavo, kaip labai jos pasiilgo, todėl pakilusi 
iš lovos rymodavo žiūrėdama į miegančios veiduką ne vieną valandą. 
O juk to niekada nedarydavo, augindama Juliją. Bet taip jau yra, kad 
seneliai dažnai labiau myli savo anūkus negu nuosavus vaikus... 

— Tu mano angelėlis. Tu mano senatvės džiaugsmas. Atpildas už 
viską, ką iškentėjau, - šnibždėdavo susijaudinus. - Auk sveika, Idute, 
o aš saugosiu tave net ir tada, kai manęs jau nebebus. Žinok, kad ma- 
no dūšelė vis viena plevens šalia tavęs, nors tu manęs ir nematysi. 


Kambarys skendėjo gelsvoje gatvės žibinto šviesoje, o norint to iš- 
vengti, reikėdavo nuleisti žaliuzes. Bet Adelė visada palikdavo jas 
virš lango, kad, jei kartais nubustų, kaip ir šiąnakt, galėtų viską ma- 
tyti nedegdama lempos. 


X**+* 


Pavasarį Julija pagimdė sveiką, išnešiotą ir labai judrų berniuką. Ir, 
nors jo riksmo kartais būdavo net per daug, Valteriui jis skambėjo 

tarsi gražiausia muzika. Todėl nešiojo jį neišleisdamas iš rankų, o 
sūnus ramiai snūduriuodavo jo glėby. 

Idos broliukas Pėteris gavo vardą senelio atminimui, Adelei lyg 
ir netiesiogiai pasiūlius, o jos žentas tik patraukė pečiais ir šypsoda- 
masis atsakė: 

— Kaip mano moterys pageidauja. Man svarbu tik tai, kad aš tu- 
riu tokią šaunią šeimyną. 


Julija tikrai surado darbą kaimynės sūnui. Jis sukiojosi, atva- 
žiuodamas ir vėl išvažiuodamas, už keleto kilometrų pas arklius 
auginantį Valterio pažįstamą ūkininką ir buvo savo darbu visai 
patenkintas. Todėl Julija galėjo jaustis rami, kad namai tikrai pri- 
žiūrimi dėkingos kaimynės. O kai jai skambindavo, ši visada ga- 
rantuodavo: 

— Nesirūpink, Julyte, juk sakiau, kad kaip savo. Tu juk mano vai- 
kui taip pat padedi. 

Adelė irgi kalbėdavosi su ja, kamantinėdama apie viską, kas tik 
šaudavo į galvą. O iš tų gana ilgai trunkančių pokalbių Julija jautė, 
kad motina vis dėlto galvoja apie toli paliktus namus. 

— Gal nori nuvažiuoti, mama, kokiai savaitei, kitai? - klausdavo, 
tesėdama savo kadaise duotą pažadą. 

— Ką čia, vaikeli, trankysiuos tokius galus. Jei viskas tvarkoje, tai 
tegu taip ir būna. Kada nors vėliau. 

— Kaip žinai. Bet būtinai pasakyk, jei panorėsi. 

— Nesirūpink, dukra, tikrai pasakysiu... 

*++ 
Buvo šiltas saulėtas ruduo, ir vynuogynai sviro nuo gausių uogų ke- 
kių. Ida ruošėsi kitais metais pradėti lankyti mokyklą. Ir ji, ir jos 
broliukas kalbėjo lietuviškai be akcento su močiute ir vokiškai su 


tėvu, nes taip jau yra, kad mišrių šeimų vaikai visada išmoksta abi 
kalbas ankstyvoje vaikystėje. 

Julija jau kuris laikas dirbo kontoroje visas darbo valandas, o Val- 
teris išbūdavo mokykloje iki popietės, todėl Adelė, anūkų prašoma, 
eidavo su jais pasivaikščioti po netoliese esančius vynuogių laukus, 
ir visi kas kartą prisikimšdavo pilvus saldžių sunokusių uogų. 

Taip slinko nesudėtingos dienos ir nežinia, kiek laiko būtų viskas 
šitaip klostęsi, jei vieną kartą, sugrįžus po tokio pasivaikščiojimo, 
Adelė nebūtų staiga pareiškusi: 

— Noriu namo. 

— Gal palauktum pavasario, tada visi nuvažiuotume ir pabūtume 
kokią savaitę, - pasiūlė Julija. 

— Kad ne, vaikeli. Reikia važiuoti... 

— Bet kodėl taip staiga, mamute? Ar tau čia nebepatinka? 

— Patinka, vaikeli, kaip gali nepatikti, tik sapnavau Petrą... 

— Gerai, kad sapnavai. Visi kažką sapnuojam. 

- Jis kvietė mane... 

— Kaip kvietė? Ką čia dabar nusikalbi? - išsigando Julija. - Kodėl 
turėtų kviesti? Artėja Visų šventųjų diena, tai ir sapnuoji. Juk gerai 
jautiesi, nesergi. O gal kas negerai, tik aš nežinau? - kalbėjo toliau 
susirūpinus, puikiai suprasdama, ką reiškia Adelei tas „kvietė“. 

— Kad lyg ir nieko. Tik tas sapnas... 

— Na, tai papasakok, kaip sapnavai? 

— Rodos, ėjau per pievą, žinai, per tą, už miestelio, Rotulių kai- 
mo link, kuria visada eidavau iš mokyklos į mūsų ūkį. Einu ir ma- 
tau, priešais ateina Petras. Susitikom pačiam vidury. Aš nustebusi 
klausiu, iš kur pareina, o jis ir sako: „Pas tavo tėvus buvau. Jie tavęs 
laukia. O ir aš tavęs laukiu, Adele. Seniai laukiu.“ Paėmė už rankos, 
lygiai taip, kaip tada, po mokyklos pabaigtuvių, ir nusivedė. Ranka 
tokia minkšta, taip gera buvo eiti šalia jo... 

— Kai galvoji, tai ir sapnuoji. Juk tai visai nieko nereiškia. 

— Ne, ne, dukra, važiuosiu, ir neatkalbinėk. Jei jau Petras kviečia, 
vadinasi, reikia. 

— O kaip mes, kaip Idutė? 

- Jei bus viskas gerai, sugrįšiu prieš Naujus metus. Bet turiu bū- 
tinai važiuoti. Kitaip nerasiu ramybės. 

Julija mato, kad perkalbėti motiną bus sunku. Kas jai dabar šovė į 
galvą? Kažkokia nesąmonė. Kodėl ji nieko panašaus nesapnuoja? Bet 
motulė buvo tuo klausimu gana keista. Visada tikėjo sapnais. Ir dar kaip 
tikėjo. „Klausyk, vaikeli, sapnavau, kad šuo mane užpuolė. Toks rudas, 
didelis. Reiškia, turėsiu su kažkuo nemalonumų.“ - „Sapnavau, kad bu- 
vau laidotuvėse, turi oras keistis.“ „Šiąnakt mačiau ...“ Ir taip kiekvieną 
kartą, metai iš metų, o kai taip įsitikinus, tai nieko keista, kad, susapna- 
vus mirusį vyrą, net labai rimtas pretekstas važiuoti į namus. 

— Gal dar pagalvok kokią savaitę? 

— Ne, negaliu. 

— Bet tada bent neilgam. Aš vėl atvažiuosiu tavęs pasiimti. 

— Nesirūpink, dukra, viskas gerai. 

— Pažadėk, kad vėl atvažiuosi. Apžiūrėk viską, aplankyk kapus, 
uždek žvakeles „uždūšinių“ vakarą ir grįžk. Pati pamatysi, kad sap- 
nai nieko nereiškia. 

- Gerai. 

— Tai pažadi? 

— Taip. 


Julija sutaria telefonu, kad kaimynės sūnus atvažiuos paimti Adelės 
į oro uostą, O ji savo ruožtu su visa šeimyna taip pat palydės ją iki 
lėktuvo. Aišku, už tą „mažutę paslaugėlę“ į kaimynės sąskaitą buvo 
pervesta tam tikra suma pinigų, kaip ir už tvarkomus kapus ar na- 
mo priežiūrą, bet motinos saugumas dukteriai buvo svarbesnis, nei 
kelios papildomos dešimtinės. 


— Na, tai likit visi sveiki, mano mielieji, - sako Adelė, stovėdama prie 
muitinės tako didžiuliame Frankfurto oro uoste. 

— Greičiau grįžk, močiute, - prašo abu vaikai. - Mes tavęs labai 
pasiilgsim. 

- Taigi po mėnesio, mama, kaip sutarėm, - dar kartą primena Julija. 

Ilgi apsikabinimai, byrančios ašaros, išsiskyrimo liūdesys. Kas 
nežino to jausmo? Kas neatsisveikino su artimais žmonėmis, nors 
ir trumpam? Nesvarbu, kuriam laikui išsiskiriama, ta neaiški baimė 
kažko neapibrėžto slegia mūsų pečius kas kartą, išlydint į kelią arti- 
mus žmones. 

Valteris apkabina uošvę ir keistai pajunta, koks sulysęs jos kūnas. 
Visai ne ta, kokia atvyko tada, prieš kelerius metus. Kaip greit senatvė 
keičia, rodos, dar taip neseniai buvusius judrius ir gyvybingus žmones. 

— Nezynau, kaip mes susitvarkisim vėni. Jus musu namu sėla. 
Liabai lauksim. 

— O, sūneli, tu visada randi man gerą žodį. Ačiū tau. Turėdama 
tokį žentą esu tikrai garantuota, kad mano Julikė laiminga, - paglos- 
to jo pradėjusią žilti barzdą. 


Adelė atsisėda prie lango. Palydovė, vilkinti tamsiai mėlyną kostiu- 
mėlį, atsistoja viduryje, gestikuliuodama rankomis. Iš garsiakalbio 
sklindantis balsas kažką aiškina, bet niekas iš vykstančiųjų, atrodo, 
nekreipia dėmesio. Nors ir nesuprasdama nė vieno žodžio, Adelė 
žino, kad taip keleiviams primenamos saugos taisyklės. Julija at- 
vykstant paaiškino. „Ak, ką jau čia kalbėti, jei kas atsitiks, tai ne- 
padės nei diržai, nei kaukės. Tokia aukštybė. Niekas net kaulelių 
nesurankios, - mąsto žiūrėdama į skriejančius pro šalį pakilimo 
tako žymeklius. Lėktuvas rieda vis greičiau ir pagaliau atsiplėšia nuo 
žemės. Namai ir medžiai tampa vis mažesni, kol pagaliau susilieja į 
balzganą visumą. Adelė toliau žvelgia pro mažutį lėktuvo langą: 

— Sudie, Idute, Petriuk, Julike ir Valteri. Sudie. Gal... amžinai? Juk 


Petras ne be reikalo kviečiasi... 
+++ 


Adelė išlipa iš mašinos ir kurį laiką žiūri į namą. Nugairintas vėjo, 
galutinai praradęs spalvą, bet vis dėlto toks savas, toks mielas at- 

rodo jos namelis, kelerius metus nelankytas. Ir suima jaudulys, ir 
džiaugsmas užlieja jos širdį, lyg sutikus seniai bematytą, bet labai ar- 
timą žmogų. Priėjusi paliečia ranka šiurkštoką medžio sieną. Paskui 
dar ir dar kartą. Rodos, dar taip neseniai laikė lentos galą, kad Petras 
galėtų geriau prikalti, o jau ir visas gyvenimas netruko praeiti. Ap- 
sidairo po kiemą, pridėjusi ranką prie akių ilgai žvelgia į Nemuną, 
galiausiai pasuka prie obels: 

— Na, Sargiuk, aš ir vėl namuose. Juk sakiau, kad grįšiu. Negal- 
vok, nepamiršau. Kaip galėčiau pamiršti savo šunelį. 


Atskuba kaimynė, ir Adelė jos lydima eina į vidų. Pastaroji jau iškū- 
renusi krosnį „didžiajam“ kambary ir virtuvėje, kad parvykėlė tikrai 
pasijustų grįžusi į šiltus, mielus savo namus. 

Abi sėdi ir šnekučiuojasi. 

— Ar ilgam, Adeliuke? - pagaliau klausia. Gal tiesiog šiaip sau, 
o gal bijodama prarasti Julijos siunčiamus pinigus. - Rytoj galėsim 
nueiti į kapus. Pamatysi, kaip gražiai atrodo. Aš galiu ir toliau pri- 
žiūrėti, jei nori. Juk esu už tave drūtesnė. 

- Ačiū, Albinute, bus matyt. Šiemet tos priežiūros ne tiek daug ir 
liko. Praeis Visi šventi, ir pasislėps viskas po sniegu. 

- Taigi, tu teisi. Nebent kokį užkritusį lapą teks nugrėbti. Žinai, 
tas ąžuolas vis meta ir meta, kad jį kur. Sakau, jei vėtra kada nulauž- 
tų, tai gal būtų visai neblogai. 

— Bet juk jis duoda ir pavėsį. 

— Ale ką tu, kiek jau ten to pavėsio. Tik į pavakarę, kai saulė pa- 
sisuka. Šiaip tai suvelku po penkis kibirus vandens kiekvieną kartą. 
Gaila gėlių. Juk pati žinai, kad vasarą dažnai ir iki dvidešimt aštuo- 
nių pakaitina, o kai lietaus nėra, turiu eiti kiekvieną dieną. 

— Na, čia tai tau pritariu. Ir aš vilkdavau, sijoną pasikaišius. O 
dar į tą kalniuką, ne taip ir lengva. Bet jei, kaip sakai, ąžuolą vėtra 
nulaužtų, griūdamas gali antkapį ar paminklą sulaužyti. Jei ne mūsų, 
tai kieno kito. Gal užtektų, kad vyrai tik šakas apgenėtų. 

— Gerai sakai, reikės paklausti kapų sargą, kai sutiksiu. Tik kažin, 
ar darys? Pati žinai, visi dabar pinigų nori. Viskas taip išbrango per 
tuos metus. Gal jūs ten tuose užsieniuose taip nejaučiat? 

— Nežinau, Albinuke. Jie abu dirba. Rodos, nesiskundžia. Atos- 
togų važiuoja. Net du kartus per metus. Ir mane kartu ima. Tikrus 
kalnus mačiau. Ir jūrą. 

— Taigi, kai darbą turi, tai ko daugiau reikia. Mano sūnus taip pat 
patenkintas, duok Dieve Julikei sveikatą, kad gerą žmogų surado. 
Šiaip gal būtų su blogais draugais susidėjęs ar taip kokių kvailysčių 
pridaręs. O dabar turi užsiėmimą, kapeiką užsidirba. Jau, rodos, ir 
draugę ten susirado, sakau, gal apsives kaip ir tavo mergelė. Man 
vokietką į marčias parves. 

— Kad, kiek girdėjau, tos vokietkos nelabai į mūsiškius žiūri. Joms 
tik savų, ir dar priedo turtingų, reikia. Bet, aišku, ką gali žinoti, juk 
širdžiai nepasakysi, gal ir išeis kas. 

- Taigi, jei ten galėtų gyventi, tai ir su darbu būtų kitaip. Gal net 
kokią profesiją įsigytų? O dabar, pati supranti... Pinigai, aišku, labai 
gerai, bet kas žino, kiek tas vokietis jį laikys. 

— Na, Julytė minėjo, kad jis jau daug metų arklius-augina. Dar jo 
tėvas pradėjo. O jie nori turėti žmogų, kuris jau įpratęs, viską Žino. 
Taigi, jei gerai sutars, tai gali ir labai ilgai išbūti. Kaip ir tie lenkai, 
kur vynuogynuose dirba. Taip pat atvažiuoja ir vėl išvažiuoja. Ir taip 
metų metus. Ištisos šeimos dirba. O kai vaikai paauga, tai tėvus pa- 
keičia. Vieną žentas man parodė. Sakė, net dvidešimt metų vis ten 
pat. Buvo vienas, o dabar su sūnum dirba. 

— Matai, kaip? Na, tai gal ir neblogai. Juk čia vis viena, jei ir dirb- 
si, tai pabaigoj gal trijų šimtų litų pensiją užsidirbsi. Tada geriau jau 
ten, be jokio stažo. Bet sako, kad užsieny dirbančius vis viena ir ap- 
draudžia, ir į pensijos fondą moka. Kažin, ar teisybė? 

— Taip taip, atrodo, Julija kažką minėjo, kad ir darbo leidimą turi, 
nuo policijos nebereikia slapstytis. Tik, aišku, daug tos pensijos irgi 
nebus. Nors gal ateity kas ir pasikeis, ką gali žinoti. Juk ne be reikalo 

Europai priklausom. Taigi turi kažkada būti geriau. Na, aišku, kad 
bus, tik mudvi tai jau nepatirsim. 

— O kad mums ir nereikia. Gaunam savo kelis šimtelius, nuo ba- 
do apsiginam, savo bulvę ar kiaušinį prisiduriam, kiek čia senam 
reikia. Man tai svarbiausia, kad vaikams nereiktų duoti. Nes tada jau 
tikrai prastai. O kai aš viena, tai ir nuo to, kiek gaunu pensijos, dar 
litelį kitą suspaudžiu. 

- Žinai, kaimyne, gyvenom tam socializme, visi sakė, kad labai 
blogai, bet kai dabar pagalvoju, tai lyg ir geriau buvo. Na, bent jau 
taip nesiriejo, nesipliekė vieni su kitais, visiems visko užteko. 

— Ne, ne, nesakyk, Adeliuke. Labai neturtingi buvom. Tiktai kada 
negali palygint su tais, kam geriau, tai atrodė, kad taip ir reikia. O 
kai dabar visi mato tokias mašinas gatvėm važinėjant, kokių anks- 
čiau nė sapne nebūtum susapnavęs, tai ir atrodo, kad esi paskutinis 
skurdžius, jei pėsčias vaikščioji ar dviratį apžergęs kinkuoji. O kad 
pliekiasi, tai ne turtai kalti. Žmogus jau toks padaras, kad ir kiek 
turėtų, vis viena negana. Juk anksčiau tas, kas įsigydavo importinį 
skudurą, tai vaikščiodavo pasipūtęs lyg karalius. Dabar savo, lietu- 
viško, drabužio net nepamatysi. Kiekvienas benamis valkata impor- 
tines kelnes dėvi, nublizgintais batais vaikščioja. Taigi blogai tada 
buvo, Adeliuke. Tik nejautėm, kaip blogai. Aš bent jau tikrai esu 
patenkinta, kad taip išėjo. Nors ir ne visada lengva, bet ir ne blo- 
giausia. Juk tavo mergelė tikrai geriau turi, negu čia būtų buvę. O ir 
mano vaikis manau, kad prasimuš. Sako, jau greit „Audinę“ pirksiąs. 
Įsivaizduoji? Ar būtų čia kada susitaupęs, kastuvu bemosuodamas? 
Nebent prieš mirtį, ir tai tik, geriausiu atveju, „Zaporožietį . Taigi 
nevyk Dievo į medį, kaimyne. 

— Taip, bet tas chaosas, Albinut. Niekas nežino, kas laukia rytoj, ir 
kiekvienas vis dėl kažko dreba. Žmonės tapo visai kitokie. Jei anks- 
čiau kaimynas kaimynui padėjo tik dėl to, kad kaimynas, tai dabar 
už kiekvieną piršto pajudinimą vieni kitiems moka. Visi labai susve- 
timėjo. Man tai kažkaip labai sunku prie to priprasti. Galiausiai tos 

kainos. Negali susigaudyti, kas brangu, o kas ne. Nežinau, gal, kaip 
tu sakai, ir bus kada geriau, bet ankstesnis gyvenimas man kažkaip 
labiau patiko. Buvo paprasčiau ir ramiau. Kas ko bijojo? Niekas ir 
nieko. Na, gal saugumiečių. Bet mums, paprastiems žmonėms, tas 
saugumas juk buvo nei šilta, nei šalta. Pakėliau sijoną, ir tegu pučia į 
uodegą. O dabar? Nejauku vienam net savuose namuose būti. Tiesa, 
aš nebuvau čia jau kuris laikas, kalbu apie tada, bet tikrai nemanau, 
kad būtų kas per tuos metus pasikeitę. Taigi svetimas tapo pasaulis. 
Šaltas ir svetimas. Kiekvienas tarp keturių sienų, kiekvienas į save 
susitraukęs. 

— Na, tuščia jo, to mūsų lietuviško gyvenimo... o kaip ten? Pasa- 
kok. Juk dabar gali tiek daug papasakoti, ką matei, ką patyrei. Kokie 
ten Žmonės? 

— Tai kad net nežinau. Mačiau tai tikrai daug. Bet apie žmones... 
Visi savoj šeimoj, kaip ir jie abu. Šiaip jau retai kas užeidavo. 

- Tikrai? O aš maniau, kad jie ten labai bendrauja. Juk kai pinigų 
užtenka, tai tiesiog norisi susieiti. 

— Kad nelabai. Julytė pasakojo, jei nori pas ką nueiti, tai pirmiau- 
sia turi susitarti telefonu ir atsiklausti, ar gali. 

- Eik jau? Tikrai? 

— Taip sakė. Bet ir man susidarė vaizdas, kad mažai kas pas vieni 
kitus vaikščioja. Susitinka gatvėje, parduotuvėje ar darbe, o po to 
kiekvienas skuba į savo šeimą. Bet gal aš apsirinku... 

— Na, o ką veikia savaitgaliais, kai nedirba? Juk reikia kažkur nueiti. 

— Kai nedirba, tai eina tiesiog pasivaikščioti ar kartais į kokią ka- 
vinę. Bet tik su savo šeima. 

— Na, o šventės? Kaip ten su šventėm? 

— Būna, būna. Buvau ir aš kelis kartus su jais. Susirenka gatvėj, 
nusiperka kokį buterbrodą, išgeria alaus ar vyno, pastovi, parėkauja 
ir vėl išsiskirsto. O kai kelis kartus nueini, tai daugiau ir nebesinori. 
Tas pats per tą patį. Bent jau man. Nežinau, gal jiems, vietiniams, ir 
įdomu. Matai, Albinuke, kas turi pinigo į valias, tai tų įdomumų gali 

ir daugiau prisigalvoti, bet šiaip, kur čia labai pasimėtysi. O Julija 
visada buvo taupi, todėl ir eina pasivaikščioti ar prasėdi prie tele- 
vizoriaus. Tik kai atostogauti išvažiuoja, tada palengvina piniginę 
vienu ar kitu tūkstančiu. 

— Matai, kaip? O aš galvojau, kad ten tai jau žmonės gerai gyvena. 

— Ar tavo sūnus tau nepapasakoja? 

— Ką jis. Kai grįžta, tai tuoj pas draugus dumia, mažai ir matau. 
O kai klausiu, tik numykia kažką. Pati supranti, jaunas. Neįdomu su 
sena motina kalbėtis. Bet tu juk gali man papasakoti. Žinai, kad aš 
niekur iš namų nesu kojos iškėlus. Kapeikos prie dūšios neturėjom. 
Maniškis viską pragerdavo. Tavo Petras, nors ir buvo mergininkas, 
bet negėrė, taigi buvot visada prie pinigo. Atleisk, kad taip sakau. 

— Nieko, nieko, Albinuke, juk teisybė, anokia čia paslaptis. 

— Taigi aš ir sakau, tavasis bent negėrė, kai mano Juozas, pati ži- 
nai, retą dieną blaivus sugrįždavo. O juk ne už dyką gerdavo. Tai ir 
to pinigo visada buvo tik, tik... Todėl mano gyvenimo svajonė nuva- 
žiuoti į Vilnių ir pamatyti Gedimino pilį taip ir liko neišsipildžius. O 
tu, matai, net užsieniuose pabuvojai. Kalnus, mares matei. Pavydžiu 
tau. Tikrai nuo širdies pavydžiu, Adeliuke. Na, o šiaip, ar gražu ten, 
toj Vokietijoj? 

- Gražu. Tikrai gražu. Nepalyginsi su mūsų kaimais. Visi išdai- 
linti, gėlėm apsodinti. Kiekvienas stengiasi neatrodyti prasčiau už 
kitą. Todėl ir eina visi pasivaikščioti, kad yra į ką žiūrėti. 

- Jei mano sūnus ten vestų, sakau, gal ir mane pakviestų kokiai 
savaitei... Bet kažin? Berniukai ne tokie. Gerai, kad tu turi dukterį. 

— Taip, bet tada ir ji labai retai atvažiuodavo. Ką padarysi, visi 
užsiėmę savo gyvenimais. Kai pabuvau ten, tai supratau. Visą savaitę 
darbe, o to laukiamo savaitgalio tiek ir telieka. 

— Na, o ką dar ten matei? Pasakok, negi pešiu po vieną žodį? - ra- 
gina kaimynė, ir Adelė susimąsto. 

- Žinai, rodos, tiek daug mačiau, o kai reikia papasakot, tai lyg ir 
nėra ką. Ak, tiesa, ten, kur jie gyvena, pilys ant kalnų stovi. Tos, iš kry- 

žiuočių laikų. Buvau ir aš keliose. Tokios didelės, iš juodų akmenų. A, 
ir dar daug vynuogių. Ištisi šlaitai. Kilometrų kilometrus tęsiasi. 

— Tikrai? Vynuogių, sakai? Tai ten labai šilta? 

— Kad nepasakyčiau. Viskas kaip ir pas mus. 

- Bet tada kodėl čia niekas jų neaugina? 

— Na, gal ten, kur jos auga, tuose slėniuose, žiemos ne tokios šal- 
tos. Bent jau nespaudžia iki dvidešimties. 

- Aha, turbūt tikrai dėl to. 

— Ak, mano sena galva, juk visai pamiršau lauktuves! - staiga su- 
ploja rankomis. - O tu nieko nesakai. Nuo manęs... ir Julikė įdėjo. 
Dar atvežiau kelias nuotraukas, - pakyla ir rausiasi krepšyje. - Štai, 
štai, jau radau. 

— Oi tai dėkui, - nudžiunga kaimynė. - Ką jau aš čia besakysiu. 
Džiaugiuosi, kad tu atvažiavai. | 

Adelė atiduoda dovanas. Kaimynė dėkoja ir susijaudinus nu- 
braukia ašarą. Juk taip malonu žinoti, kad būtent apie tave kažkas 
pagalvojo kažkur toli, tokiam paslaptingam užsieny. 

Vakaras slenka. Dvi moterys sėdi virtuvėje. Ant balto medinio 
stalo krūvelė nuotraukų. Kaip senais laikais. 

Virš Nemuno pamažu kaupiasi sutemos. Atitrūkęs nuo šakos nu- 
krenta prinokęs obuolys. Viskas taip pat, bet kartu ir kitaip. Už lango 
šmirinėja į praeitį nuėjęs laikas. Adelė grįžo... 

— Tu man turėsi viską papasakoti. Girdi? Aš ateisiu kiekvieną va- 
karą, drauge. Juk dviese vis smagiau, - sako kaimynė, pagaliau pa- 
kildama nuo stalo. - Labanakt, Adeliuke. 

- Labanakt. 


Likusi viena senu papratimu užsklendžia duris skląsčiu. Taip geriau, 
nei rakinti. Tik kai Petras sirgo, bijojo, kad neišeitų naktį, todėl ir 
rakino. Pasigręžia eiti, bet staiga sustoja ir lyg ką prisiminus vėl at- 
sklendžia. Pasukus raktą spynoje, pakabina ant parūdijusios vinies. 
Nurenka stalą ir pagaliau eina į jo kambarį. Blausi lempelė apšviečia 

patalpą. Ji vis dar pilna to specifinio Petro kvapo, nors jau gerokai 
praskydusio, sumišusio su vos jaučiamu pelėsio dvelksmu. O ir nie- 
ko keista, juk šitiek metų, ar kas kūreno, ar vėdino? 

Bet Adelės nedomina nei kvapas, nei vėsa. Atsisėda ant lovos 
krašto ir įsižiūri į jo nuotrauką. Jis žvelgia į ją besišypsantis, su kiek 
pakreipta ant šalies kepure, toks, koks visada buvo, kokį ji mylėjo. 
Jos Petras... Jos vienintelis... Jos pirmoji ir tokia didelė meilė. Kaip 
seniai tai buvo. 

— Tai sveikas, Petreli. Kaip matai, sugrįžau. Nes tu kvietei... Ne- 
jaugi viskas baigta? Nejaugi tai jau ir... visas gyvenimas? O juk dar 
taip norėtųsi būti jaunai, mylėti, šokti gegužinėse ar tiesiog gyventi: 
vaikščiojant panemunės pievomis, braidant po šaltą srovę, eiti pės- 
čiomis į atlaidus medinėje Kidulių bažnyčioje, stebėti tokį mažutį 
mūsų namelį iš kitos Nemuno pusės, negalvojant apie mirtį ir apie 
tai, kad jau viskas praėjo. Viešpatie, koks gražus pasaulis, o tave už- 
verčia žemėmis... 

Adelė nujaučia, kad Petras ne be reikalo ją kvietė. Jis geriau žino, 
kada išmuš jos valanda. O kad nereiktų Julytei vargti, pargabenant 
palaikus iš tokių tolybių, todėl ir perspėjo... 

Adelė vis sėdi kambaryje, nors ir jaučia, kad šaltis pradeda ne- 
maloniai kutenti pečius. Netikėtas aštrokas skausmas trumpam 
sugniaužia krūtinę ir vėl atleidžia. Paskutiniu metu dažnai taip... 
Ji norėtų eiti, bet kažkas nematomas tarsi laiko ją čia, prikaustęs 
žvilgsnį prie vyro nuotraukos, ir Adelei tikrai atrodo, kad jis ją ste- 
bi, įsibraudamas į jos mintis, keldamas prisiminimus, gerus prisi- 
minimus, tarsi bandydamas atsiprašyti ar pasakyti, kad atleido. Gal 
labiau atsiprašyti, nes ji kažkodėl nejaučia savo kaltės. Pirmą kartą 
gyvenime nebejaučia, ir tai labai geras jausmas, lyg tikinčiajam išpa- 
žintis, tokia pat būtina ir reikalinga. 

Vaizdai plaukia prieš akis, nutrūkdami ir vėl pasirodydami, tarsi 
senoje kino juostoje. Tokioje senoje, kad tik didelėmis pastangomis 
galima išlaikyti pakenčiamą jų visumą. Slenka jos vaikystė Rotulių 


300 


kaimo vienkiemy... Pirma klasė baltoje miestelio mokykloje... Pa- 
skutinis skambutis... Mėlynos tarsi dangus Petro akys ir tokia didelė, 
tokia graži jų meilė... Paskui baltas nuotakos šydas... Jų mažutė be- 
sišypsanti pirmagimė... 

Taip, Adelė nori juos prisiminti, tuos vaizdus, tas nuostabias aki- 
mirkas būtent čia ir dabar, šiame kambary, kartu su tuo, su kuriuo 
tai buvo išgyventa. Nes tai jų abiejų praeitis, nes tai jos visas praėjęs 
gyvenimas. 


+++ 


Kitą dieną atėjusi kaimynė kaip paprastai pašaukė Adelę vardu, bet 
ši neatsiliepė. 

— Gal dar miega? - paabejojo ir sugrįžo atgal. 

Po pietų vėl pasibeldė. Adelei neatsiliepus atrakino duris turimu 
raktu ir įėjo į virtuvę. Stalas gražiai nukrautas, kelionės lagaminas 
tebestovi kertėje. 

- Ei, drauge, kur dingai? Gal į kapines, sakau, nueisim? 

Ji pasuka į miegamąjį, žvilgteli į tolimiausią kambarį ir pagaliau 
praveria duris „pas Petrą . Patogiai atsirėmusi nugarą į pagalvę Ade- 
lė pusiau gulomis sėdi vyro lovoje ir laikydama rankoje jo nuotrau- 
ką žiūri į ją. 

— A, štai kur tu. Gal, sakau, į kapines nueisim, kaip manai? 

Bet Adelė sėdi toliau, nekreipdama dėmesio į atėjusią. 

— Na, gražiausia, užsnūdai ir net negirdi, kad atėjau? - juokiasi 
bet, Petrienei ir toliau nereaguojant, šmėstelėjusi negera nuojauta 
verčia kaimynę prieiti arčiau. 

Adelės lūpos vos vos šypsosi. Raukšlėtu skruostu nubėgusi aša- 
ra žvilga sustojusi smakro iškilime. Plačiai atvertos akys žvelgia į 
nuotrauką. 

- Jis čia tikrai gerai atrodo, ar ne? - kalbina abejodama. Paliečia 
Adelės ranką ir staiga pajunta, kokia ji šalta. 


— Vajetau, Adeliuke, o aš maniau, kad... - pravirksta kaimynė. - 
O, Marija švenčiausia, bet kodėl? Juk vakar buvo viskas gerai, nie- 
kuo nesiskundei... Tai nelaimė. Aš taip tavęs laukiau, o tu vos spėjai 
grįžti ir, še tau, vėl išėjai... pas savo Petrą. 


+++ 


Julija atvyko su visa šeima, vos spėjusi sužinoti apie tokią netikėtą 
motinos mirtį, mintyse klausdama tik vieno: „Kodėl?“ Bet, kaip sa- 
koma, Viešpaties keliai nežinomi, o tai, ko mūsų materialioji proto 
dalis negali suprasti, jokiu būdu nereiškia, kad neegzistuoja. 

Pašarvojo didžiajame kambaryje ir, likus dienai iki Visų šventųjų, 
nulydėjo į kapus. Nedaug susirinko laidotuvininkų. Jos karta jau bu- 
vo gerokai „išskydusi“, o jei kas dar ir gyveno, tai artrozės varginami 
toliau namų retai iškeldavo koją. Taigi mažutis būrelis nusekė mies- 
telio gatvėmis paskui kaštono spalvos karstą, padengtą žvilgančiu 
laku, keli Julijos pakviesti giedotojai nedarniai užtraukė „Viešpaties 
angelą“, ir pagaliau žalsvo šilko suknele papuošta Adelė Laukaitienė 
amžinai pradingo tujomis apkaišytoje kapo duobėje. 

- Ir... visas gyvenimas, - sušnibžda Julija, dėdama ant karsto rau- 
donos rožės žiedą. - Sudie, motule. Sudie, motinėle... 

Ašaros staiga pabyra skruostais. Ji saklumpa ant kelių ir užsiden- 
gia veidą rankomis. 

Abu vaikai stovi įsitvėrę tėvo palto skverną ir kiek išsigandę, ty- 
lėdami stebi motiną. Nes tėtis sakė, jog, kai mama verks, jie jokiu 
būdu neturi jai trukdyti. Bet Ida tikrai negali suprasti, kodėl ji tokia 
liūdna? Juk močiutė tik numirė. Tai reiškia, pavirto į angelėlį ir jau 
turbūt nuskrido į jų namus. O kad taip būtent ir yra, mergytė nea- 
bejoja, nes pati močiutė ne kartą sakė, kai ji mirs, Idutė neturi jos 
verkti. Kodėl? Ogi todėl, kad numiręs žmogus niekur nepradingsta, 
bet toliau gyvena kaip dūšelė. O kas ta dūšelė? Na, tai, ko tu nematai, 
o ji tave mato. Ir ten, kur ji yra, jai labai gerai. Bet broliukas, atrodo, 
kitokios nuomonės, nes ima staiga ir pravirksta. O gal tik todėl, kad 

verkia mama? Ne, nieko nebus, ji turi kažką daryti. Ida paleidžia 
tėvo paltą ir priėjusi prie Julijos paliečia jos petį: 

- Mamy... 

— Ką vaikeli? - atsisuka į dukterį. 

— Močiutė sakė, kad jos verkti negalima. 

- Kodėl? 

— Todėl, kad ji pavirto į angelėlį ir jai dabar daug geriau. O jei 
močiutė sako, tai ir žino, viską, viską žino, juk ji toookia sena. Kai 
tu sulauksi jos metų, tada irgi žinosi. Bet ji manęs prašė, kad tau jau 
dabar pasakyčiau. 

Julija apkabina dukterį: 

— Taip, tu teisi. Bet suaugę kartais turi verkti, nors ir negalima, 
nes išsiverkus jiems tampa lengviau, supranti? 

— Aha... na, tada gerai... Bet tik nedaug, nes močiutė gali supykti. 


X*+* 


Mirusiųjų diena. Temsta. Julija stovi prie tėvų kapų: tėvo, įrėmin- 
to pilku antkapiu, ir motinos, ką tik supilto, apkaišyto gėlėmis. Jie 
abu jau čia. Vėl kartu neaprėpiamoj ir paslaptingoj amžinybėj. Bet 
ar tikrai kartu? Gal tai vis dėlto tik mūsų baimės prieš nežinomybę 
išdava? O jos sapnas? Negi mama tikrai susapnavo tėtį, savo vyrą, 
kuris pakvietė pas save? Gal tai buvo tik žodžiai? Gal ji sirgo ir nieko 
nesakė, nenorėdama išgąsdinti? Sirgo ir žinojo, kad jos dienos su- 
skaitytos? Bet, kita vertus, juk niekas negali iškęsti skausmų ar nu- 
slėpti savo negalavimų, o ji atrodė tikrai sveika. Vadinasi, tas sapnas 
vis dėlto realus, kaip ir kiti jos sapnai, nors ir ne tokie pranašiški. 
Kaip mažai jos buvo kartu. Kaip retai kalbėdavosi. Kodėl Juli- 
ja buvo tokia užsidarius? Nenorėjo jos varginti savo problemomis? 
Bet tas tikrasis ryšys tarp dukters ir motinos juk atsiranda būtent 
iškilus problemoms. Bendras vargas sulydo du žmones labiau nei 
bendra laimė. Nors, kai Julijai būdavo gerai, tiesiog pamiršdavo pa- 
skambinti. Tai gal dėl tos priežasties ir tylėjo, kai tapdavo bloga? Juk 

negalima ieškoti žmogaus artumo vien todėl, kad tau skauda. Jei 
viskas sieja, tai viskas, o jei niekas, tai niekas. Julija taip pat nemėgo 
tų draugių, kurios susirasdavo ją tik tada, kai palikdavo vaikinas, ir 
išūždavo galvą savo aimanomis. Taigi ji nenorėjo būti tokia kaip jos. 
Juo labiau savo motinai. O dabar pati augina dukterį, kuri iki šiol 
daugiau laiko praleisdavo su močiute, negu su ja. Taigi ar nepajus 
Julija vieną dieną, kad tarp suaugusios Idos ir jos nėra to artumo, 
kuris būna toks svarbus ir būtinas kiekvienai motinai? Juk Adelė tik- 
rai turėjo tą jausti. Bet kodėl taip atsitiko ir kada tai prasidėjo? Juk 
vaikystėje Julija ir motina buvo neperskiriamos. Ar kalti genai, ar vis 
dėlto buvo kažkas, ko ji negali suprasti? Gal Adelė savotiškai pradėjo 
pavydėti tokio didelio Petro dėmesio dukteriai? Juk tas tariamas ar 
tikras abejingumas tarp motinos ir dukters ir atsirado būtent tada, 
kai šeimoje prasidėjo nesutarimai. Ne, negali būti. Julija tuo metu 
tiesiog įžengė į tą amžiaus etapą, kai, išskyrus savo „aš, daugiau nie- 
kas rimčiau neegzistuoja. O Adelė, savo ruožtu, matė jos paviršuti- 
niškumą ir taip pat traukėsi į save, užgniauždama asmeninį skaus- 
mą. Deja, kad ir kaip ten būtų buvę, viskas jau praeitis. Laukaitienės 
nebėra, ir jos duktė turbūt niekada negalės atsakyti sau į staiga tokiu 
aktualiu tapusį „Kodėl?“ 


Julija žiūri į plevenančias žvakių liepsneles. Atsisveikinimas toks 
sunkus, toks slegiantis, toks nepakeliamas. Valteris stovi šalia ir ty- 
lėdamas laiko jos ranką. Kaip gerai, kad jis yra, kad jis toks: mylintis 
ir atjaučiantis. Vienintelis artimas žmogus dabar, kai liko tikrai vie- 
na. Vaikai užaugs ir išeis, kaip ir ji kadaise išėjo, o jis liks, nes yra jos 
vyras, likimo jai skirtas gyvenimo draugas. Julija žino, ne, ji yra įsi- 
tikinus, kad būtent taip ir bus. Jie niekada neišsiskirs, nesvarbu, kas 
atsitiktų. Kodėl? Na, kad „eks“ ponia Krauzė tiesiog neleis, jog taip 
įvyktų. Net jei ir atsirastų kita moteris Valterio gyvenime, ji nežiūrės 
tylėdama, ji kovos visomis įmanomomis priemonėmis, kiekviena 
kūno ląstele už savo meilę. Ji - ne motulė... 

Rytoj jis išvyksta atgal su abiem vaikais, nes negali ilgiau likti dėl 
darbo. Julija pabus dar porą dienų, sutvarkys visus formalumus. Tuo 
pačiu gal pavyks surasti ką nors, kas panorės apsigyventi tuščiame na- 
me. Bet lengva nebus, nes, tūkstančiams patraukus į užsienį, liko dau- 
gybė nenaudojamų butų, o taupumo sumetimais daugelis šeimų ir vėl 
bando susispausti viename, kaip „senais, gerais socializmo laikais“. Tai- 
gi, būtent. Bet jei anuomet net kelios kartos stumdydavosi dviejų ar tri- 
jų kambarių buteliuose, esant amžinam jų trūkumui, tai dabar, nors ir 
atsiradus jų į valias, daro tą patį dėl didelių šildymo kaštų. Ir ypač sunku 
mažuose miesteliuose, kur galimybė gauti darbą net labai ribota. 


+++ 


Julija stovi prie lango, to paties, prie kurio ir Adelė praleisdavo 
tokias ilgas vienatvės valandas. Lagaminai supakuoti. Rytoj ji iš- 
važiuoja. Ar sugrįš dar kada nors, ar šis vakaras tikrai paskutinis 
jos tėviškėje, name, kuris iki šiol jos gyvenime lyg ir nevaidino iš- 
skirtinio vaidmens? Žvilgsnis slenka Nemunu, ilgai stebi kitame jo 
krante išsidriekusį kaimelį. Koks svarbus, netgi paslaptingas jis buvo 
vaikystės metais ir kokiu nereikšmingu tapo vėliau, kai atsivėrė to- 
kios viliojančios galimybės. Iš pradžių studijos didmiestyje, Kaune, 
vėliau ilgai svajotas užsienis. Tada dar toks viliojantis ir taip pat pa- 
slaptingas, dabar - paprastas ir kasdieniškas. 

Atrodo, viskas susiklostė būtent taip, kaip ji ir norėjo. Pagaliau. 
Su Valteriu. Tik kodėl, likus vienai ištuštėjusioje tėviškėje, prieš kurį 
laiką atsiradęs keistas jausmas ne tik nemano trauktis, bet vis stiprė- 
ja? Su kiekviena diena, su kiekviena vienatvėje praleista valanda? 
Kodėl būtent dabar ji atrodo tokia svarbi ir sava? Kodėl tik dabar, 
kai nebeliko tėvų, jos gimtinė įgavo visai kitą, liūdesio ir praradimo, 
spalvą? Lyg jos pačios gyvenimas būtų atitrūkęs nuo kūno ir lėtai 
toltų į neaprėpiamos visatos erdvę. O ji mato tai, jaučia, koks jis jai 
svarbus, ir negali nieko padaryti, negali jo sustabdyti, susigrąžinti, 
pasakyti: „Ei, nepalik manęs, tu man labai reikalingas.“ 

Valteris ir vaikai išblaškydavo jos mintis, bet būtent dabar, kai 
liko viena, pasirodo, ir atėjo metas dialogui su savo siela ir su tais, 
kurie, tik išėję iš jos gyvenimo, staiga tapo tokie būtini, kad jaustųsi 
laiminga. Tėvo netektis buvo skaudi, kelianti tiesiog fizinį skausmą, 
bet po motinos mirties Julija pagaliau suprato, jog galutinai prarado 
viską, kas buvo susiję su jos pačios praeitimi. 

Mintis, kad jau nebegalės kada panorėjus sugrįžti į savo tėviškę, 
vargino labiau, nei ji galėjo įsivaizduoti, ir kėlė iki šiol nepatirtą liū- 
desį. Todėl stovėdama prie lango ir žvelgdama į Nemuno vandenis 
Julija Laukaitytė ir bandė suvokti, kodėl taip yra? Iš kur tas jausmas? 
Ar tai normalu? Ar tą patiria kiekvienas, gyvenantis toli nuo gimtų 
vietų? Vargu. O gal vis dėlto? Gal tai priklauso tik nuo susiklosčiusių 
gyvenimo sąlygų? Kam blogai, tas ir galvoja? Bet jai juk tikrai gerai. 
Net labai gerai. Reiškia, ne tai. Tada kodėl tokios mintys? Ir kodėl taip 
nepakeliamai sunku išvažiuoti? Juk sugrįžti visam laikui tikrai neno- 
rėtų. Bet ar tikrai ne? Ar negyventų daug mieliau čia, kad ir šiame ma- 
žame miestelyje, su Valteriu ir vaikais, stebėdama juos, besivaikančius 
laumžirgius po panemunės pievą, pro šį langą, kaip darė ir jos motulė 
Julijos vaikystėje? Taip, būtent. Ji čia tikrai jaustųsi kur kas laiminges- 
nė, negu ten, bet tik su savo šeima. Deja, tai nerealu, nes reikia dirbti 
ir uždirbti pinigus. Dirbti visą gyvenimą. Todėl ir nelieka nieko kito, 
kaip toliau eiti kažkada pasirinktu keliu, apsisprendus ir išsirinkus 
„vieną iš kėdžių , nes tai jos gyvenimas, jos realybė. 

O ir tėviškė, nors ir egzistuojanti, jau nebebuvo tie namai, į ku- 
riuos grįždavo ir būdavo laukiama. Su kiekvienais metais ji taps vis 
svetimesnė, vis mažiau liks joje, kas primins būtent aną, negrįžtamai 
praėjusį, laiką. 

Namas, nors ir stovės dar kurį laiką, saugomas kaimynės, bet vis 
tiek kažkas vieną dieną ateis ir gal tiesiog šiaip sau, iš neturėjimo ką 
veikti ar kitais tikslais, nuplėš išklibusią lentą... Kitas, užsinorėjęs 
obuolio, ne nusiskins, o paprasčiausiai nulauš obels šaką... Po to - vėl 
ir vėl. Eis, vis labiau įsidrąsindami. Kam prireiks pagalio įkurti kros- 

niai, kam šiaip ko, baldo ar spintoje likusio drabužio. Kol pagaliau liks 
tik pamato betonas, vien todėl, kad jis niekam nereikalingas. 

Ir taip išnyks kažkada buvusios šeimos egzistencijos pėdsakai, 
nueis į nežinomybę dar visai neseniai gyvenusių žmonių likimai. 

O suaugę vaikai ar anūkai niekada ir nesužinos, kaip gera bė- 
gioti basomis po tokią vešlią, ryto rasa pasidengusią žolę. Toli, to- 
li, kažkur „pasaulio krašte“ tekančios upės deltoje. Ir vargu ar kada 
beprisimins, kad ta upė vadinama Nemunu. Nes tai nebus jy upė, 
jų pieva, jų vaikystė. Bet ji buvo Julijos. Todėl tokia ir brangi. Kaip 
kiekvienam, ypač svečioje šalyje gyvenančiam, žmogui. 


+++ 


Sunkus plaktukas toks nepatogus, bet Julija kloja lentą prie lentos, 
padedama kaimynės sūnaus, ir kambariai vienas po kito paskęsta 
tamsoje. Štai ir langas, pro kurį taip mėgo žiūrėti Adelė... Jo žvil- 
gantis stiklas atspindi gerai pažįstamą gamtovaizdį, smelkiasi į pačią 
Julijos širdį. Ji jaučia, kaip pradeda drebėti rankos. Bet užkalti reikia, 
taip išsaugant bent kuriam laikui, kad naktį neįsibrautų benamiai 
valkatos ar energijos perteklium trykštantis paauglys nepaleistų 
akmens tiesiog savo malonumui. 

Kaimynė pažadėjo paieškoti pirkėjo, nors Julija ir netiki, jog kaž- 
kas atsiras. Bet gal ji pati, kankinama ilgesio, kada atvažiuos aplan- 
kyti kapų. Todėl galės bent pernakvoti savo tėviškėje, užuot apsisto- 
jusi svetimuose namuose ar viešbutyje. 


Taksistas nuneša lagaminus ir lūkuriuoja tylėdamas. Julija užstumia 
vartelių sklendę, tebelaikydama ant jos ranką, nužvelgia vaizdą, lyg 
norėdama amžinai užfiksuoti savo atminty. Medinė troba, tebesau- 
ganti išėjusių tėvų dvasią, po langu žolių prižėlęs kadaise mamos taip 
puoselėtas gėlynas, mažutis tvartelis kairėje, išsikerojusi obelis ties na- 
mo kampu ir vis dar aiškiai matomas Sargiuko kapelis. Viskas taip ge- 
rai pažįstama ir sava, bet kartu jau paliesta naikinančio laiko rankos. 

Ji prieina prie mašinos. Taksistas įjungia starterį. Prieš įlipdama 
dar kartą atsisuka: 

- Štai ir... visas gyvenimas. Sudie, nameli, sudie, tėtuši ir motule, 
sudie, Sargiuk. 

Mašina lėtai tolsta panemunės žvyrkeliu, palikdama paskui save 
lengvą dulkių debesėlį. Pasistiebusi ant kalvelės moja išvykstančiai 
Julijai tėviškė, palikta likimo valiai. 


Grupelė keliaujančių mindžikuoja stotyje ir laukia atvykstančio 
autobuso „Klaipėda-Kaunas“. Koks pažįstamas, koks iki skausmo 
savas vaizdas. Tuščia stotis su keliais keleiviais ir staiga... auksinė 
grandinėlė šalia apšiurusio suolo. Kodėl ji ją pastebėjo? Juk buvo ir 
daugiau žmonių, atėjusių kur kas anksčiau. Bet tik Julija ją pamatė ir 
pakėlė, kai buvo labai liūdna, ir slėpė ašarotas akis po tamsiais aki- 
nių stiklais, nors saulė ir nešvietė. Gal motulės vėlė ją parodė, tarsi 
mažutę atsisveikinimo dovanėlę? 

Ir būtent tuo metu Julijai tikrai kyla keistas jausmas, lyg Adelė ar 
net jie abu stovėtų šalia, kaip tada, prieš daugelį metų, jai išvykstant 
į studijas. Ji užmerkia akis, spausdama rankoje radinį: „Ačiū jums, 
kad esat čia. Ačiū už... dovaną. Ji tokia graži. Žydras topazas. Taip, 
taip, kažkada sakiau tau, kad noriu jį įsigyti... Tu, pasirodo, nepa- 
miršai, motule...“ 

Autobusui atvykus Julija kaip visada atsisėda dešinėje (Nemuno) 
pusėje. Imsrės tiltas, amžių negandas atlaikiusi raudona gotikinė baž- 
nyčia, neišvaizdūs penkiaaukščiai, universalinė parduotuvė miestelio 
centre, pervadinta į „Maximą, „Vaikų pasaulis“, kuriame maža July- 
tė pirkdavo žaislus, dar keletas panašiai atrodančių statinių. Pagaliau 
sušmėžuoja paskutiniai miestelio namai, ir pūsdama juodus dūmus 
raudonai dažyta susisiekimo priemonė jau ropščiasi į kalnelį. 

Julija dar nuo studijų laikų žinojo, kad yra tik vienas mažytis 
tarpsnis tarp kitų namų, kai galima pamatyti sodybą, todėl įtemp- 
tai žiūri ton pusėn. Ji turi būtinai dar kartą ją pamatyti. Dar kar- 


308 


tą atsisveikinti. Gal net patį paskutinįjį? Kokia svarbi ta trumputė 
akimirka: 
„Gyvenk laimingai...“ 


+++ 


Po dar gana šiltos vėlyvo rudens dienos lėtai atslinko juodi debesys. 
Tolumoje griaudinti perkūnija ir plieskiantys žaibai pagaliau pasie- 
kė Kauno Karmėlavos oro uostą. „Ryanair“ lėktuvas, visada atskren- 
dantis laiku, gerokai vėlavo. Staiga užėjęs lietus šniokštė galinga 
vandens mase, smogdamas į skardinį stogą. Bet audra praėjo taip 
pat greit, kaip buvo užėjusi, ir pagaliau prasidėjo keleivių sodinimas. 
Julija pasirinko vietą pačiame priekyje, kad galėtų išlipti pirma ir 
taip suspėti į paskutinį traukinį. 

Bet, nors visi keleiviai jau seniai buvo savo vietose, lėktuvas iš- 
skristi neskubėjo. Mėlynas uniformas vilkinčios palydovės dairėsi į 
dangų. Lakūnas stovėjo ant paskutinio laiptelio ir lūkuriavo. Turbūt 
nebuvo tikras, kad pavojus tikrai praėjo. 

Kai pagaliau lėktuvas pakilo, danguje žiebėsi žvaigždės. Vis dar 
paskendusi savo mintyse Julija žiūrėjo pro mažą lango ovalą. Žemai 
apačioje švietė žiburiai. Ten jos tėvynė. 

Kaip nepastebimai prabėgo ištisa savaitė. Tarsi viena ilga diena, 
vis dar primenanti matytus vaizdus, tokį slegiantį išgyvenimą. Vis- 
kas baigta. Antros „kėdės nebeliko... 

Mintys skverbėsi, smelkdamos smegenis tyliu priekaištu. Labai 
skaudėjo. Iš kelis kartus mesto atidaus palydovės žvilgsnio Julija su- 
prato, kad jos emocijos vis dėlto atsispindi veide. 

— Ar viskas gerai? - paklausė pagaliau. 

- Taip, - vėl nusisuko į tamsų langą. Tai jos skausmas. Julija juo 
nenori su niekuo dalytis. 

Urmetzer, Rima 
Ur56 Ir... visas gyvenimas : [romanas] / Rima Urmetzer. - Vilnius : Versus 
aureus, 2010. - 312 p. 

Ar lemta jaunai merginai, išeivei iš Lietuvos, būti laimingai gyvenant tarp sve- 
timųjų, kuriems visą laiką ir atrodys svetimšalė - „auslenderė“? Ar tėviškės, artimųjų 
ilgesys nenustelbs pagaliau surastos tikrosios meilės, o svetima žemė taps tokia sava 
kaip gimtoji? Ar apskritai gali būti laimingas žmogus, dalydamasis tarp „ten“ ir „čia“, 
nuolatos jausdamas skausmingą prisitaikymo dilemą, - šiuos ir daugybę kitų jautrių 
klausimų kelia autorė; atsakydama į juos ar dvejodama remiasi turtinga patirtimi, gilio- 
mis įžvalgomis, tačiau palieka erdvės vidinei polemikai ir skaitytojo minčiai. Romanas 
iš tiesų įdomus. 

